
Jeff Caird este un spărgător de zi. Un delincvent. 

Trăieşte — ilegal — şapte vieţi diferite în şapte lumi 
diferite... 

Explorează şapte posibilități, şapte realități... 

Şi se bucură de schizofrenia pe care şi-a impus- 
o singur... 

Până ce lucrurile încep să devină tot mai 
stranii... 


Dayworld 


„Solid, interesant, palpitant.” 
Kirkus Reviews 


„Un deliciu aproape perfect, de la un capăt la 
altul... plin de personaje interesante... se 
desfăşoară în forță până la un final fabulos.” 

Registered Mail 


„Sută la sută la fel de pasionant ca saga 
RIVERWORLD”. 
Booklist 


Celui mai tânăr nepot al meu, Thomas Jose 
Josephsohn, născut pe 25 martie 1983. Să 
trăiască şi să ajungă la vârsta bătrâneții şi să fie 
mereu la fel de strălucitor, de prietenos, de 


neastâmpărat, de vesel, de curios şi de sănătos pe 
cât este acum. 


Mulțumirile mele părintelui James D. 
Shaughnessy din Peoria, pentru sfaturile şi ideile 
stimulatoare privitoare la viitorii papi. Totuşi, 
toate părerile şi concluziile prezente în cartea 
aceasta cad în răspunderea mea, nu a lui. 


Prefaţa autorului 


Baza - sau dacă vreţi schița acestui roman 
constă în nuvela mea „The-Sliced-Crosswise-Only- 
On-Tuesday-Worid”. Aceasta se situa în anul 22 14 
(stil vechi), sau N.E. 130 (stil nou): N.E. Sunt 
inițialele pentru Noua Eră, iar N.E. 130 indică 
faptul că au trecut o sută şi treizeci de ani de la 
începerea oficială a societății „împietrite”. 

Evenimentele din Dayworld au loc în A.D. 3414, 
sau N.E. 1330. Au trecut o mie trei sute şi treizeci 
de ani de la începutul Noii Ere, adică de la N.E. 1. 

Deşi între evenimentele din nuvelă şi cele din 
roman au trecut o mie două sute de ani, între timp 
s-au perindat doar şapte generaţii şi jumătate (din 
punct de vedere aritmetic). Cauza va deveni 
evidentă în timpul lecturării romanului. 

Unele cuvinte din limba engleză contemporană 
au semnificații deosebite în cultura Noii Ere. 
Aceste schimbări ar trebui să fie evidente. 

Nu vă miraţi că unele personaje masculine au 
nume feminine şi unele femei au nume de bărbați. 
Vremurile se schimbă; obiceiurile mor. 

Protagonistul romanului Dayworld este un 
„spărgător de zi”, un proscris. El trăieşte după 
calendarul orizontal. 

Pentru a înțelege noţiunile de calendar orizontal 
şi vertical, vă rog să vă uitaţi pe ilustraţia de pe 
pagina următoare. 

Calendarul este „vertical”, nu este calendarul 


nostru de astăzi, „orizontal”. Calendarele noastre 
actuale prezintă şapte zile pe săptămână: noi ne 
deplasăm în timp orizontal. Duminica precede 
lunea, iar lunea precede marțea, iar atunci când 
păşim în duminica următoare vom fi intrat pe un 
alt traseu cronologic orizontal. 

CALENDARUL VERTICAL AL NOII ERE 

N.E. 1330 (STIL VECHI - A.D. 3414) 

Z1-S1 înseamnă Ziua-Unu din Săptămâna-Unu, 
sau prima zi a primei săptămâni a anului. 

Z3-S4 înseamnă a treia zi a celei de-a patra 
săptămâni „verticale” a anului etc. 

Societatea Noii Ere, zisă şi cea a „impietririi” 
foloseşte un calendar „vertical”. Motivul: o şeptime 
din populaţie trăieşte într-o singură zi a 
săptămânii. Sau, ca să ne exprimăm altfel, şase 
şeptimi din populaţia lumii se află timp de şase 
zile, în fiecare săptămână, într-o stare de animaţie 
suspendată, de „împietrire” sau de „stonare”. 
Oamenii de duminică trăiesc doar duminică; cei de 
luni, trăiesc luni ş.a.m.d. 

La sfârşitul unei revoluții complete a Pământului 
în jurul Soarelui, un cetățean al lumii de duminică 
va fi trăit doar cincizeci şi două de zile. Dacă, să 
spunem, s-a născut în anul 100 N.E., în anul 300 
N.E. Persoana va fi locuit pe Pământ timp de 200 
de ani. Dar persoana în cauză nu ar avea încă nici 
douăzeci şi nouă de ani, din punct de vedere al 
dezvoltării fiziologice. Dacă această persoană a 
fost pe Pământ timp de şase sute de ani, în termeni 
de îmbătrânire biologică ea va avea doar optzeci şi 
şase de ani neîmpliniți. 

Cultura stonării reduce sensibil necesitățile de 
hrană şi bunuri, nivelul poluării şi necesarul de 
spaţiu de locuit. Dacă populația globală este, să 
spunem, de zece miliarde de locuitori, atunci, 
zilnic, doar puţin peste un miliard patru sute 
douăzeci şi opt de milioane şi cinci sute de mii 


consumă hrană, beau, folosesc spațiul şi produc 
gunoaie şi alte resturi şi le aruncă la coş. 

Guvernul Noii Ere a creat un calendar nou, din 
două motive. Unul era că voia să comită o ruptură 
hotărâtă cu trecutul. Al doilea, să se asigure că 
populația din fiecare zi nu va fi înşelată de cota ei 
de zile pe an, din cauza numărului diferit de zile 
stabilite de calendarul gregorian. Solstițiul de 
vară, care are loc în fiecare an pe 21 iunie, a fost 
declarat prin convenţie prima zi a anului, iar 
această zi a fost desemnată să fie o duminică. 

Anul a fost împărțit în treisprezece luni a câte 
patru săptămâni a şapte zile fiecare. Sfârşitul 
anului era urmat de o zi zero, sau zi pierdută, 
pentru a asigura anului cele trei sute şaizeci şi 
cinci de zile. În timpul anilor bisecți, se mai 
adaugă o zi zero. Toată lumea, cu excepţia unui 
număr minim de pompieri, poliţişti, administratori 
etc., este menținută în stare de stonare. 

Evident, cetățenii se pot raporta la două tipuri 
de timp. Timpul obiectiv, adică timpul măsurat de 
rotirea anuală a Pământului în jurul Soarelui, care 
se măsoară în ob-ani, ob-luni şi ob-săptămâni. 
Timpul subiectiv, adică numărul propriu-zis de 
zile, săptămâni, luni, ani trăiţi de persoană, care 
se măsoară în sub-zile, sub-săptămâni, sub-luni 


şi sub-ani. 
Numele lunilor sunt, în ordinea succesiunii lor, 
Unitate, Varietate, Bucurie, Speranţă, 


Camaraderie, lubire, Libertate, Belşug, Pace, 


Cunoaştere, Înţelepciune, Seninătate şi Împlinire. 
Toate acestea sunt în acelaşi timp cele 
Treisprezece Principii pe care se presupune că s- 
ar baza societatea Noii Ere. 


Lumea de marți 


Commonwealth-ul organic al Pământului 

Organul Administrativ America de Nord 

Statul Manhattan 

Populaţia totală a Manhattan-ului: 2.100.000 

Populaţia zilei în Manhattan: 300.000 

Districtul Greenwich Village 

Casa de la colțul dintre Bleecker Street şi 
Canalul Kropotkin (fostă Avenue of the 

Americas) 


Varietate, luna a doua, N.E. 1330 
Z5-S1 (Ziua-Cinci, Săptămâna-Unu) 
Zona Temporală 5, 12:15 A.M. 


Când latră câinii, vulpea şi iepurele sunt frați. 

lar azi Jeff Caird, vulpea, va auzi lătratul 
ogarilor. 

Pe moment, nu a auzit nimic, pentru că încă se 
afla, în picioare, în cilindrul perfect izolat fonic. 


Doar că el şi câțiva organici, pompieri şi tehnicieni 
erau singurele persoane în viață din tot oraşul. 

Cu câteva minute înainte de a intra în cilindru 
şi a-i închide uşa, el scosese un mic panou din 
perete. În spatele panoului de control din perete se 
afla un dispozitiv minuscul, pe care el îl conectase 
de mult timp la circuitele energetice. Activase 
dispozitivul prin comandă vocală şi se asigurase 
că energia „depietrificatoare” nu se aplica şi 
cilindrului în care se afla el în acea clipă. 

Deşi energia era întreruptă, computerul 
orăşenesc de supraveghere primea în mod fals 
informaţia că energia de destonare alimentează 
cilindrul. 

Acest cilindru, sau „stoner”, era la fel ca cel al 
tuturor adulților sănătoşi. Era ridicat vertical, 
avea la uşă o ferestruică rotundă în diametru de 
vreo treizeci de centimetri şi era făcut din celuloză. 
Dar această hârtie era permanent „stonată” şi prin 
urmare era indestructibilă şi întotdeauna rece. 

Complet dezbrăcat, cu picioarele fixate pe un set 
de discuri din mijlocul cilindrului, aştepta. Păpuşa 
gonflabilă care semăna perfect cu el fusese 
dezumflată şi se afla în geanta de umăr lăsată pe 
podeaua cilindrului. 

Personajele din ceilalți cilindri din cameră erau 
lucruri lipsite de viață, ale căror molecule fuseseră 
comandate electromagnetic să încetinească 
ritmul. Rezultatul era o întărire a întregului corp, 
care devenea imposibil de rupt sau de ars, deşi ar 


fi putut fi zgâriat cu un diamant. Rezultatul era o 
scădere a temperaturii corporale, deşi nu suficient 
de mult ca să aibă loc un condens în aerul 
înconjurător. 

Brusc, într-un cilindru din cameră şi în sute de 
mii de alți cilindri din oraşul tăcut, energia era 
aplicată tăcut prin intermediul discurilor în 
trupurile statuare. Ca un tac strecurat printre 
bilele de fildeş de pe masa de biliard, energia lovea 
moleculele  lenevite ale corpului. Mingile se 
împrăştiau şi începeau să se deplaseze la viteza 
determinată de Natură. Inima unei persoane 
depietrificate, neştiind că fusese oprită, îşi 
completa bătaia. La exact cincisprezece minute 
după miezul nopții, oamenii din Manhattan-ul de 
marți nu mai erau dovlecii necomestibili dinainte. 
Acum şi ei puteau să putrezească. În următoarele 
douăzeci şi trei de ore şi treizeci de minute, şi ei 
puteau să fie uşor răniți sau omorâți. 

Împinse uşa şi o deschise, intrând în uriaşa 
cameră de la subsol. Se aplecă uşor din mijloc, 
ocazie cu care tăblița de identificare, legată de gât 
cu un lanţ, scoase un clănțănit. La revenirea în 
stare verticală, discul verde înconjurat de o stea 
cu şapte vârfuri i se lipise din nou de plexul solar. 

Lumina fără sursă se aprinsese îndată ce se 
aplicase energia de depietrificare. Aşa cum făcea 
în fiecare marți dimineața, văzu pereţii verde- 
deschis fără umbre, şirurile de TV-uri de un metru 
înălțate de la podea până în tavan, covorul 


maroniu gros, cu un model verde, şerpuitor, 
banda ceasului şi douăzeci şi trei de cilindri şi 
cutii în formă de coşciug: „stonerele”. Ferestrele 
rotunde încadrau douăzeci de figuri. În cilindrii 
verticali se aflau doisprezece seniori (adulți). Opt 
juniori, adică tineri şi copii, se găseau în cutii, 
culcați orizontal, cu fața spre tavan. 

La câteva secunde după ce şi-a părăsit stonerul, 
o femeie a ieşit din stonerul ei. Ozma Fillmore 
Wang era o femeie scundă, subțirică, cu sâni plini 
şi picioare lungi. Avea pomeţi largi şi înalți, pe o 
față de forma inimii. Ochii ei mari prezentau 
trăsături mongoloide clare. Avea părul lung, drept, 
negru, strălucitor. Iar când zâmbi cu toată gura, 
dantura ei perfectă se văzu ca o străfulgerare albă. 

Nu avea nimic pe ea, cu excepţia discului de 
identitate, plus nişte ruj, nişte rimel pe ochi şi o 
lăcustă mare şi verde pictată pe corp. Lăcusta 
stătea ridicată pe picioarele din spate, iar 
sfârcurile vopsite în negru formau centrii ochilor 
ațintiți ai insectei. Uneori, când făcea dragoste cu 
soția lui, lui Jeff i se părea că se acuplează cu o 
insectă. 

Ea a venit la el şi s-au sărutat. 

— Bună dimineaţa, Jeff. 

— Bună dimineaţa, Ozma. 

Femeia se întoarse şi-l conduse în camera 
următoare. Întinse mâna şi-i bătu uşor fesele în 
formă de ouă, după care îşi retrase mâna. Şi cea 
mai mică încurajare ar fi aprins-o rău. Ozma ar fi 


fost în stare să-i ceară să facă dragoste acolo, pe 
covor, în fața martorilor fără de ochi din cilindri. 
Lui i se părea ceva copilăresc, dar asta era ea, 
copilăroasă în unele privințe. Bun. Toţi artiştii 
buni sunt puţin copilăroşi. Pentru ei, orice clipă 
însemna naşterea unei lumi noi, iar fiecare lume 
nouă era mai uluitoare şi mai copleşitoare decât 
cea anterioară. Totuşi... este Ozma o bună artistă? 

Dar ce-i pasă lui? El o iubea pentru ceea ce era 
ea, orice ar fi însemnat asta. 

În cealaltă cameră se găseau scaune, canapele, 
mese de servit, o masă de ping-pong, o uşă spre 
baie şi o uşă spre camera utilitară. Ozma se 
întoarse exact în cadrul acelei uşi şi o porni spre 
treptele holului. La stânga lor se afla bucătăria. Au 
mers spre dreapta şi au coborât spre holul scurt, 
cotind îndată spre dreapta şi urcând. La etaj se 
aflau patru dormitoare, fiecare cu baia lui. Ozma 
intră în cel mai apropiat dormitor. La intrarea ei, 
lumina s-a aprins automat. 

La un capăt al camerei, şi ea mare, sub nişte 
ferestre cu obloane, se afla un pat imens. La alt 
perete, sub o fereastră mare, rotundă, se afla o 
masă cu o oglindă mare. Lângă aceasta se aflau 
rafturi cu cutii mari de plastic, care conţineau 
perii, piepteni şi cosmetice. Fiecare cutie avea 
inscripționat numele posesoarei. 

De-a lungul unui perete se aflau o serie de uşi 
cu plăcuțe cu nume. Jeff inseră un vârf al steluței 
lui de identificare în gaura uşii care purta numele 


lui şi al Ozmei. Aceasta se deschise, timp în care 
s-a aprins şi o lumină care le-a relevat hainele 
personale, proprietatea lor. Dintr-un raft aflat la 
nivelul ochilor, a scos o cârpă făcută ghemotoc, s- 
a întors, a plasat o secţiune între degetul mare şi 
cel arătător şi a lovit ghemotocul. Acesta s-a 
desfăşurat, într-un pârâit de scântei electrice şi a 
devenit o rochie lungă, verde. O puse pe el şi îşi 
încinse şi o curea în jurul mijlocului. Din alt raft 
îşi luă o pereche de ciorapi şi una de pantofi. După 
ce le puse şi pe acestea pe picioare, etanşă 
vârfurile pantofilor cu o apăsare fermă a degetelor. 

Între timp, Ozma continua  inspectarea 
dormitoarelor. 

— Curate şi ordonate, exact după specificații, 
spuse ea. Cei de Luni au fost întotdeauna foarte 
buni la treburile gospodăreşti. Suntem mai 
norocoşi decât mulți oameni pe care-i cunosc. 
Sper doar ca Luni să nu se mute în altă casă. 

Ozma rosti un cuvânt codificat. Un perete se 
lumină şi prinse viață, transformându-se într-o 
junglă compusă din gigantice fire de iarbă. Chiar 
în acea clipă, o parte dintre fire se înclinau, iar la 
cei doi oameni se uita printre ele un obiect cu ochi 
negri şi umflați de insectă. I se mişcau antenele, 
ca la o insectă adevărată. Obiectul şi-a ridicat un 
picior din spate şi a început să-l frece de o venă 
proeminentă. Toată camera răsuna de țârâiturile 
scoase de lăcuste. 

— Pentru numele lui Dumnezeu, spuse Jeff, fă-l 


mai încet! 

— Mă ajută să adorm, spuse ea. Nu că mi-ar fi 
somn în clipa asta... 

— Aş vrea să aşteptăm, s-o facem după ce ne 
odihnim o vreme. Întotdeauna e mai bine după 
odihnă. 

— Mmm, nu ştiu, spuse Ozma. De ce nu facem 
un test ştiinţific? O facem înainte de a dormi, apoi 
după şi facem o comparație, ce zici? 

— E deosebirea dintre patruzeci şi douăzeci şi 
cinci de ani. Crede-mă, ştiu ce spun. 

Ea începu să râdă şi spuse: 

— Iubitule, nu suntem un cuplu de tipul 
decembrie-aprilie. 

Ozma se lăsă pe pat cu picioarele şi braţele 
desfăcute. 

— Castelul Extazului este lipsit de apărare, iar 
puntea este lăsată. La atac, sir Galahad, cu lancea 
ta de nădejde. 

— Mi-e teamă să nu cad în tină, prințesa mea, 
spuse el, rânjind. 

— Ticălos ce eşti! Încerci iar să mă înnebuneşti? 
La atac, cavaler cu inima slabă, sau am să 
prăvălesc peste tine grilajul porții! 

— Aha, te-ai uitat la reluările Cavalerilor Mesei 
Rotunde, spuse el. 

— Toţi bărbații aceia violenți mă răscolesc, cu 
caii lor mari, cu fetele răpite de căpcăunii cu trei 
capete. Toate sulițele acelea aruncate. Hai, Jeff, 
vino! Hai să te joci cu mine. 


— Eu am pornit în căutarea Sfântului Potir, 
spuse el, lăsându-se pe pat. Totuşi, mie mi se pare 
că e mai degrabă Sfântul Supliciu. 

— Ce pot să fac, dacă apare o supralubrifiere? 
Vrei să te pictez în maro şi să trag apa după tine? 
Te rog, Jeff, nu-mi strica fanteziile, trebuie să-mi 
las mintea să colinde! 

El se gândi cu obidă: „Ce dracu’ s-a întâmplat cu 
sexul ăla sănătos, lipsit de minte care colindă?” 
Dar spuse cu totul altceva: 

— Am făcut legământul tăcerii. Gândeşte-te la 
mine ca la călugărul nebun din codrul Sherwood. 

— Nu te opri din vorbit. Ştii că mă exciți la 
nebunie când vorbeşti murdar! 

Cincisprezece minute mai târziu, ea spuse: 

— Ai depus cerere pentru un permis? 

— Nu, spuse el, respirând greu. Am uitat. 

Ea se răsuci ca să se uite la el: 

— Mi-ai spus că vrei să avem un copil. 

— Da. Doar că... ştii că am avut atâtea probleme 
cu Ariel. Îmi pun serios problema dacă într-adevăr 
vreau un alt copil. 

Ozma îl ciupi blând de obraz. 

— Fiica ta e o femeie minunată. Ce probleme ai 
avut cu ea? 

— După moartea mamei ei am avut o grămadă 
de probleme. A devenit nevrotică şi prea 
dependentă. Şi e foarte geloasă pe tine, deşi nu are 
niciun motiv. 

— Eu nu gândesc aşa, spuse Ozma. Oricum... 


probleme? Ce fel de probleme? Mi-ai ascuns ceva? 

— Nu. 

— Vom vorbi despre asta la micul dejun, spuse 
ea. Asta dacă nu cumva vrei să discutăm acum. 
Ştii, eram încredinţată că tu chiar îți doreşti un 
copil. Eu însămi am avut foarte multe îndoieli. 
Sunt artistă şi ar trebui să mă dedic în întregime 
artei mele, evident, în plus față de ce-ţi ofer ţie cu 
atâta bucurie. Dar un copil? Nu eram sigură. 
Atunci... 

— Am mai discutat asta, spuse el, imitându-i 
vocea joasă, răguşită, ce amintea de pietrişul 
parcurilor. „Orice femeie este un artist, prin aceea 
că ea produce o capodoperă, copilul ei. Totuşi, nu 
toate femeile sunt artişti mari. Dar eu sunt, eu 
sunt. Pictura nu este suficientă.” 

Ea îi lovi în joacă muşchii brațului cu un deget 
mititel. 

— În gura ta, spusele mele sună atât de pompos! 

— Nu, deloc, spuse el, sărutând-o. Noapte bună. 
Vorbim mai târziu. 

— Asta am spus, într-adevăr. Dar... depui cerere 
astăzi? 

— Promit. 

Deşi ar fi putut să trimită cererea prin banda TV, 
ei ştiau că aveau şanse mai mari de acceptare dacă 
foloseau legăturile lui de organic (noţiunea fiind 
un eufemism pentru persoană din cadrul poliţiei, 
reprezentantă a guvernului „organic”). El putea să 
vorbească pe viu cu un funcționar superior de la 


Biroul Reproducere căruia îi făcuse cândva nişte 
servicii, iar cererea n-ar fi urmat canalele 
obişnuite. Chiar şi aşa, decizia Biroului avea să fie 
luată abia peste un sub-an. Jeff ştia că cererea lor 
va fi acceptată. Între timp, putea să se 
răzeândească şi să retragă cererea. 

Ozma ar fi foarte furioasă dacă ar face aşa ceva, 
ceea ce însemna că trebuia să se gândească serios 
la o scuză valabilă. Totuşi, până la ziua vrajbei 
multe lucruri se puteau întâmpla. 

Ozma a adormit foarte repede. El a mai stat 
întins o vreme, cu ochii închişi, având în minte 
imaginea lui Ariel. Consiliul immerilor nu 
acceptase ca Ozma să fie inițiată, dar el crezuse că 
pe Ariel o vor accepta. Fiică de immer, era foarte 
inteligentă şi adaptabilă, cu toate calităţile 
necesare pentru a deveni la rândul ei un immer. 
Doar că... arătase că manifestă o oarecare 
instabilitate psihică în anumite direcții. Din acest 
motiv, consiliul immerilor o respinsese. Iar el era 
obligat să-i acorde Consiliului dreptul de a fi 
prudent. Totuşi, îl durea. 

Uneori şi-ar fi dorit ca Gilbert Ching Immerman 
să nu fi descoperit acel elixir sau compus chimic, 
sau ce-o fi fost, care încetinea îmbătrânirea. De 
asemenea, şi-ar fi dorit ca, de vreme ce elixirul a 
fost descoperit cu atâtea ob-secole în urmă, 
Immerman să fi făcut publică descoperirea lui. 
Dar Immerman, după o agonizantă gândire, 
decisese că elixirul nu este bun pentru omenire în 


ansamblul ei. 

Aşa cum stăteau lucrurile, societatea stonării 
eliminase multe generaţii care s-ar fi născut dacă 
nu s-ar fi inventat stonerele. Unei persoane îi lua 
o perioadă de o sută şi patruzeci de ani obiectivi 
ca să ajungă la vârsta fiziologică de douăzeci de 
ani. Astfel, la fiecare sută şi patruzeci de ani se 
pierdeau şase generații. Cine ştie ce genii şi ce 
sfinți, ca să nu vorbim de oamenii obişnuiţi, nu s- 
au mai născut? Cine ştie câți oameni ar fi putut 
participa la progresul ştiinţific, artistic şi politic al 
lumii, dar n-o făcuseră, pentru că nu au existat 
niciodată? 

Immerman se gândise că situația prezentă este 
destul de rea. Dar dacă deja existenta încetinire a 
ritmului vieţii şi naşterilor era multiplicată cu 
şapte, atunci pierderea ar fi fost chiar mai mare. 
lar prezenta societate globală, Commonwealthul 
Organic al Pământului, ar fi devenit şi mai statică 
şi ar fi evoluat cu o viteză mult inferioară melcului. 

Fie că a fost etică, fie că nu, aceasta a fost decizia 
lui Immerman, iar rezultatul, familia secretă a 
immerilor, exista şi în ziua de astăzi. 

Totuşi, Immerman nu fusese atât de egoist încât 
să păstreze secretul doar pentru el, pentru 
descendenții lui şi pentru cei inițiați în cadrul 
familiei. Immerii erau rebeli ascunşi împotriva 
guvernului. În cadrul unei revoluţii lente şi 
subtile, ei infiltrau eşaloanele superior şi mediu 
ale commonwealth-ului. Ei nu doreau încă 


abandonarea stonerelor, însă voiau să scape de 
supravegherea foarte strictă şi constantă de către 
guvern a cetățenilor. Nu era un lucru doar 
supărător: era de-a dreptul degradant. De 
asemenea, era şi nenecesar, deşi guvernul 
susținea că e nevoie de el. 

„Numai dacă eşti supravegheat te eliberezi”, era 
unul din sloganele guvernului, care apărea adesea 
la spectacolele de pe benzile mass-media. 

La vârsta de optsprezece sub-ani, părinții lui 
Caird îi vorbiseră despre existența immerilor. A 
fost întrebat dacă vrea să devină un immer. 
Evident că a vrut. Cine ar fi refuzat ocazia de a 
avea o viață mult mai lungă? Şi ce tânăr cu scaun 
la cap n-ar fi vrut să lupte pentru o mai mare 
libertate şi pentru o posibilă poziţie de putere? 

Abia câțiva ani mai târziu şi-a dat el seama cu 
câtă nelinişte aşteptaseră părinții lui discuția 
revelatoare despre secretul immerilor. Dacă, prin 
cine-ştie-ce perversitate a firii, fiul lor ar fi refuzat 
să se alăture mişcării? Atunci, consiliul immerilor 
nu şi-ar fi permis să-l lase în viaţă. Ar fi fost luat 
departe, în miez de noapte, şi ar fi fost stonat, apoi 
dus într-un loc unde nimeni nu avea să-l mai 
găsească. lar părinţii ar fi fost peste măsură de 
îndurerațţi. 

Când a înțeles toate astea, Caird şi-a întrebat 
părinţii ce ar fi făcut dacă el ar fi refuzat oferta. S- 
ar fi întors împotriva immerilor? 

— Nimeni nu a refuzat vreodată, a fost 


răspunsul tatălui lui. 

Caird nu mai spusese nimic, dar s-a întrebat 
dacă nu cumva au existat oameni care au refuzat 
oferta şi nimeni nu a ştiut asta, cu excepţia celor 
implicați nemijlocit. 

La nouăsprezece ani, Caird fusese abordat de 
unchiul lui, un organic pe care Caird îl suspecta 
că ar face parte şi din consiliul immerilor din 
Manhattan. Oare nepotul lui nu doreşte să devină 
un spărgător de zi? Nu, nu tipul obişnuit de 
spărgător al zilei, care este un infractor de drept 
comun, obişnuit, ci unul care va fi protejat şi 
ajutat de immeri. Ar fi avut în fiecare zi o nouă 
identitate, ar fi putut avea mai multe profesii şi ar 
fi putut să transmită verbal mesaje de la consiliul 
unei zile la cel al altei zile, atunci când mesajele 
înregistrate ar fi fost prea periculoase. 

Fermecat, lacom de viaţă, tânărul Caird spusese 
că fără doar şi poate vrea să fie un spărgător de zi. 


2: 


Tot gândindu-se la lucrurile astea, Caird a 
adormit. Şi a plonjat direct într-un vis serial. Ştia 
asta, deşi nu fusese niciodată în asemenea vis 
absolut demențial. Se afla într-o cameră despre 
care ştia de undeva că face parte din sistemul de 
canalizare de mult abandonat, îngropat de primul 
mare cutremur care lovise Manhattan-ul. Camera 


era exact în mijlocul uriaşului canal de colectare, 
un tunel blocat la ambele capete, dar accesibil prin 
nişte puțuri verticale. Camera era iluminată de o 
manieră arhaică, cu ajutorul unui singur bec, fără 
abajur. 

Deşi lumina strălucea dureros, totuşi nu putea 
să îndepărteze cețurile întunecate în care se 
scăldau capetele tunelului. lar acestea avansau, 
se retrăgeau şi iar avansau. 

S-a aşezat pe un scaun tare de lemn. Şi aştepta 
să vină alții, ceilalți, să între. Dar în acelaşi timp 
el se afla şi între cețuri şi se vedea pe el însuşi 
stând pe scaun. 

Apoi a intrat în scenă Bob Tingle, care mergea 
printre cețurile negre ca printr-o apă în care eşti 
scufundat până la brâu. În mâna stângă avea un 
computer portabil, pe vârful căruia se găsea o 
antenă parabolică minusculă, pentru microunde. 
Tingle i-a făcut lui Caird, aflat pe scaun, un semn 
de salut din cap, şi-a pus computerul pe masă şi 
s-a aşezat. Antena parabolică a încetat să se mai 
rotească, fața ei concavă rămânând ațintită spre 
figura convexă a lui Caird. 

Jim Dunski a intrat în cameră plutind, cu o 
spadă de scrimă în mână. l-a salutat pe cei doi din 
cap, puse spada pe masă cu vârful îndreptat spre 
Caird şi s-a aşezat. Teaca spadei s-a topit rapid, 
iar vârful ascuţit a început să strălucească precum 
un ochi diabolic. 

A intrat apoi Wyatt Repp, cu o cameră TV 


argintie, cu emițător, în formă de pistol. În spatele 
lui, uşile batante, uşi invizibile de saloon din 
Vestul Sălbatic, se zbăteau fără zgomot. Cizmele 
lui cu toc înalt, de cowboy, îl făceau mai înalt decât 
ceilalți. Costumul lui cu paiete, western, strălucea 
la fel de diabolic cu vârful spadei. Pălăria lui albă, 
în care ar fi intrat jumătate de găleată de apă, avea 
în față un triunghi roşu, care încadra un ochi 
albastru. Acest ochi îi clipi complice lui Caird, iar 
după aceea nu a încetat să-l fixeze, fără vreo 
mişcare de pleoape. 

Repp s-a aşezat şi el şi a îndreptat maşina spre 
Caird. Degetul arătător era cocârat în jurul 
trăgaciului. 

Îmbrăcat într-un halat alb murdar şi 
împleticindu-se cu o sticlă de whisky în mâna 
stângă şi cu un pahar spart în cealaltă, a intrat şi 
Charlie Ohm. După ce s-a aşezat, a umplut 
paharul şi i l-a oferit pe muteşte lui Caird. 

Caird stătea în picioare, în ceață, simțind o 
vibraţie care trecea de la podea prin tălpile 
încălțărilor. Parcă ajunsese în sfârşit la el şocul 
unui cutremur, sau bubuitul unui tunet, care 
făcea să vibreze podeaua. 

După aceea a păşit în cameră părintele Tom 
Zurvan, de parcă în fața lui s-ar fi despărțit apele 
Mării Roşii. Părul lui roşu aprins, lung până la 
şolduri, unduia sălbatic, ca un cuib de vipere 
furioase. Pe frunte avea pictat un S mare, 
portocaliu. S venea de la Simbol. Vârful nasului 


era vopsit într-un albastru strălucitor. Nici buzele 
nu scăpaseră: erau verzi, în vreme ce mustaţa o 
avea albastră. În barba, roşie şi ea, care îi cădea 
până la brâu, avea o grămadă de figurine de 
aluminiu, care închipuiau fluturi. Avea o robă 
lungă până la glezne, decorată cu cercuri roşii 
largi, circumscrise unor stele hexagonale. Discul 
de identificare purta un opt culcat, uşor deschis la 
unul din capete: simbolul eternității întrerupte. În 
mâna dreaptă avea un toiag de stejar, încovoiat la 
capătul de sus. 

Părintele Tom Zurvan s-a oprit, îşi puse pe umăr 
caţa de oier şi a format un oval mititel cu vârfurile 
degetului opozabil şi al arătătorului de la mâna 
dreaptă. După care şi-a trecut degetul mijlociu al 
mâinii stângi de mai multe ori prin ovalul astfel 
închipuit. 

Părintele spuse cu voce tare: 

— Fie să rosteşti adevărul şi numai adevărul. 

Luându-şi din nou în mână toiagul, păşi spre un 
scaun şi luă loc. Toiagul şi-a găsit şi el loc pe 
masă, cu partea încârligată spre Caird. 

— Părinte, iartă-mă! spuse Caird, aşezat la 
masă. 

Părintele Tom, zâmbind, făcu din nou semnul cu 
degetul prin oval. Prima oară, a părut obscen. 
Acum era o binecuvântare. De asemenea, era şi 
porunca de a te elibera de toată sălbăticia din tine, 
de a-ţi vărsa tot necazul. 

Ultimul a intrat Will Isharashvili. Acesta purta o 


robă verde, cu dungi maronii şi o pălărie Smokey 
Bear, semnul dinstinctiv al paznicilor din Central 
Park. Isharashvili şi-a luă şi el un scaun şi s-a 
uitat ţintă la Jeff. Toţi se uitau fix la Caird, aflat la 
masă. Oribil, toți aveau figura lui. 

În cor, au spus cu toţii: 

— Ei, ce facem acum? 

În acel moment, Caird s-a trezit. 

Deşi climatizorul funcţiona, era năduşit tot, iar 
inima îi bătea mai tare decât ar fi trebuit. 

— Poate că am luat o decizie greşită, murmură 
el. Poate că ar fi trebuit să mă mulțumesc cu o 
singură zi, poate că trebuia să rămân Jeff Caird şi 
atât. 

Afară, susurul abia auzit al maşinilor de curățat 
strada îl împiedica să se mai culce la loc. 

Aşezat la masa din camera pentru micul dejun, 
Caird privea prin fereastră în curtea din spate, la 
gardul cu uluci. Într-un colț se afla un şopron 
pentru diverse unelte, în altul un garaj. În al 
treilea, grădina. În centru se găsea o clădire cu o 
singură cameră, din plastic transparent, un 
studio. La zece metri spre est se afla un măr uriaş, 
dar dacă treceai pe acolo şi nu ştiai cine este Ozma 
nu ţi-ai fi dat seama ce fel de pom este. Ozma 
vopsise fiecare dintre merele de pe crengi în altă 
culoare şi cu alte desene. Ansamblul producea 
ochiului un efect estetic plăcut. Vopseaua nu se 
putea şterge uşor, dar era comestibilă, şi chiar în 
acel moment pe masă se afla o fructieră plină cu 


mere. 

Ozma căzuse de acord ca Jeff să decoreze el 
bucătăria. El aranjase ca pereţii să fie patru 
picturi ale unor artişti din China dinastiei Tang. Îi 
plăcea calitatea chinezească, privirea senină şi 
eternă a personajelor din desene, îndepărtate şi 
mici, dar importante, nu stăpânii naturii, ci o 
parte integrantă a munților, pădurilor şi 
cascadelor. 

Deşi Ozma avea o descendență chinezească mult 
mai bogată decât a lui, ea nu era cine-ştie-ce 
sensibilă la cultura chineză. Ea era o excentrică, o 
femeie occidentală până în măduva oaselor. 

Ozma pornise înregistratorul din colț, ca să afle 
dacă cei de Miercuri le lăsaseră vreun mesaj. 
Niciunul, deci se putea spune că Miercuri nu 
aveau nicio plângere vizavi de curăţenia şi ordinea 
din casă. 

Soneria din față le întrerupse meiul dejun. 
Ozma, în halatul ei lung până la genunchi şi atât 
de subțire încât putea foarte bine să nu fi îmbrăcat 
nimic, se duse să răspundă la uşă. Cum se şi 
aşteptau, la uşă se aflau caporalul Hiatt şi 
fruntaşul Sangalli. Aceştia purtau nişte cagule cu 
vizoare negre, halate verzi pe care aveau insigna 
Corpului de Stat Manhattan pentru Curăţenie şi 
însemnele de grad şi de comportare exemplară, 
sandale maro şi mănuşi galbene. 

Ozma i-a salutat, a făcut o strâmbătură 
simțindu-le respirația de beţivi, i-a invitat 


înăuntru şi le-a oferit câte o cafea. Ei au refuzat şi 
s-au apucat pe loc să şteargă praful, să spele, să 
dea cu ceară şi să aspire prin casă. Ozma s-a 
întors la masă. 

— De ce nu pot să vină mai târziu, după ce 
plecăm noi? 

— Pentru că au o normă şi pentru că aşa este 
întocmită birocraţia la noi. 

Jeff s-a dus sus, şi-a spălat dinţii şi s-a dat cu 
crema de înlăturat perciunii. Figura din oglindă 
era întunecată. Avea părul înnodat într-un coc 
Psyche, la modă. Ochii ciocolatii se ițeau de sub 
sprâncene groase. Nasul îi era lung şi uşor coroiat. 
Avea o falcă puternică şi o bărbie rotundă, 
împărțită în două, proeminentă. 

— Arăt ca un polițist, murmură el. Şi chiar sunt. 
Dar nu cea mai mare parte a timpului. 

De asemenea, arăta şi ca o cobe mare. Dar de ce 
să-şi facă griji, ce ar putea să-şi cobească. Ce-l 
putea paşte, în afară să fie prins? Ce rău ar putea 
să mai păţească acum, după Ariel? 

Făcu duş, îşi dădu cu deodorant sub braţ, intră 
în dormitor şi îşi puse o robă albastră, decorată cu 
motive vegetale negre, care stilizau trifoiul. 
Aduceau a trefla de la pachetele de cărți. El se 
considera un jolly joker, sau poate valetul de 
treflă. Sau poate amândouă. Nu ştia cine e 
răspunzător de acest simbol organic, probabil un 
birocrat care se credea subtil. Organicii şi 
poliţiştii, ei aveau puterea reală, ei purtau 


simbolul treflei. 

Şi-a ridicat geanta de umăr şi a pornit pe scări 
în jos. Banda vizuală de la uşă a clipit: un mesaj. 
Ozma îl ruga să se treacă pe la studioul ei, înainte 
de a pleca. 

Ozma se afla în clădirea transparentă cu o 
singură cameră, aşezată pe un taburet foarte înalt. 
La intrarea lui, şi-a scos ochelarii cu lupe şi îi puse 
pe masă. Se uita la o lăcustă care fusese stonată, 
ca să nu se mişte câtă vreme ea îi aplica vopselele. 
Antenele erau galbene, capul — portocaliu deschis, 
corpul de un purpuriu strălucitor, cu încrustațţii 
galbene. lar picioarele — negre ca tuciul. Ochii 
insectei erau acoperiți cu o vopsea mov, cu 
proprietatea că lasă să treacă lumina doar într-o 
direcție. 

— Jeff, voiam să-mi vezi ultima lucrare. Cum îţi 
place? 

— Culorile nu intră în contradicție. Nu după 
standardele moderne, cel puţin. 

— Asta e tot ce ai de spus? Nu crezi că o să fac 
senzație cu lăcusta asta? Nu crezi că va aduce o 
îmbunătățire naturii? Nu consideri că asta e artă 
adevărată? 

— Nu, n-o să facă senzaţie, spuse el. Doamne, 
ştii bine, cred că sunt cel puţin o mie de lăcuste 
pictate în Manhattan. Toată lumea le foloseşte 
pentru aşa ceva, iar ecologiştii se plâng că ați 
început să stricațţi echilibrul natural. Insectele de 
pradă şi păsările nu mai vor să le mănânce, pentru 


că li se par otrăvitoare. 

— Arta trebuie să-ți placă sau să te pună pe 
gânduri. Sau ambele, spuse ea. Senzaţia este 
pentru artiştii inferiori. 

— Atunci de ce m-ai întrebat dacă o să facă 
senzaţie? 

— Nu m-am gândit la „senzaţie” de tipul uluire 
sau oripilare, sau la o noutate absolută, evident. 
Prin „senzaţie”, m-am gândit la senzaţia estetică 
pe care o va avea privitorul. Senzaţia că Dumnezeu 
e în Raiul Lui, dar că oamenii de pe Pământ îl fac 
pe Dumnezeu mai bun. La asta m-am gândit. 

— Normal, spuse el, zâmbind şi aplecându-se 
să-i sărute buzele. Când o să începi să pictezi 
gândaci de bucătărie? Dumnezeu i-a făcut atât de 
urâţi! Cred că ei ar trebui să fie înfrumusețaţi. 

— Unde să găsesc gândaci de bucătărie în 
Manhattan? Ar trebui să mă duc tocmai în 
Brooklyn să găsesc. Crezi că ar merita? 

El râse şi spuse: 

— Nu cred că autorităţile te vor felicita pentru 
aşa ceva. 

— Aş putea steriliza gândacii, înainte să le dau 
drumul. Dar chiar crezi că gândacii de bucătărie 
sunt urâţi? Dacă adopţi altă perspectivă, dacă te 
uiţi la ei din punctul de vedere al religiei, sunt 
frumoşi. Poate că prin arta mea oamenii vor 
ajunge să le înțeleagă adevărata frumuseţe. Să-i 
vadă ca pe nişte bijuterii vii, aşa cum sunt. 

— Da, nişte opere clasice efemere, spuse Caird. 


Nişte antichităţi cu viață scurtă. 

Ea se uită spre faţa lui şi-i zâmbi. 

— Ai impresia că eşti sarcastic, dar nu ştii ce 
adevăr grăieşti. Îmi plac spusele tale. Aş putea să 
le folosesc la cursul meu. Oricum, nu sunt atât de 
efemere. E adevărat, insectele vor muri, dar 
numele meu va dăinui. Oamenii le spun deja 
ozme. Ai văzut fascicula de artă de la ora şapte a 
lui Times? Însuşi marele Sam Fang le-a denumit 
ozme. A spus... 

— Eram lângă tine când le-ai văzut. N-am să uit 
niciodată cât de fericită ai fost şi ce mi-ai făcut 
după aceea... 

— De obicei e un ticălos, dar uneori are dreptate. 
Da, am fost cuprinsă de extaz. 

S-a aplecat să aplice din nou culoarea cu vârful 
aproape microscopic al pensulei. Vopseaua neagră 
acoperea minusculele orificii din exoscheletul 
insectei, prin care aerul trecea în trahee, tuburile 
respiratorii care duceau la organele interne. Un 
chimist de la Columbia University sintetizase 
special pentru ea o vopsea care permitea trecerea 
aerului spre orificiile respiratorii. 

Caird se uită la o călugăriță, insectă de pradă, 
aflată în alt colț al mesei. 

— Şi pentru mine, şi pentru Dumnezeu, verdele 
e culoarea perfectă pentru insecta asta. De ce s-o 
transformi în liliac? explică-mi şi mie. 

Ozma îşi îndreptă spatele. Ochii ei negri erau 
larg deschişi şi gura urâţită de o strâmbătură. 


— De ce vrei să-mi strici plăcerea? Cine ţi-a dat 
certificat de critic de artă? Nu poţi să te bucuri şi 
tu de bucuria mea şi să-ți ţii pentru tine opiniile 
de ignorant? 

— Linişteşte-te, draga mea, spuse el grăbit, 
întinzând mâna să-i mângâie şoldul. Tu eşti aceea 
care susține că trebuie să spui întotdeauna 
adevărul, să nu ascunzi nimic, să-ți laşi emoţiile 
să-ți aducă fericirea. Evident că sunt fericit, 
pentru că munca îți aduce atâta împlinire... 

— Arta, nu munca! 

— Arta. Şi mai sunt fericit şi că te bucuri de 
atâta recunoaştere din partea publicului. Te rog să 
mă ierți. Ştii bine că nu mă pricep deloc. 

— Ei bine, dă-mi voie să-ți spun ceva, domnule 
polițai! Am aflat o grămadă de lucruri din studiul 
insectelor. Ştii că insectele cele mai evoluate, 
albinele, viespile şi furnicile, sunt societăți 
eminamente de femele? Masculii sunt folosiți doar 
pentru fertilizare. 

— Da? spuse el, zâmbind. Şi ce-ar însemna asta, 
mă rog? 

— Păi fii atent, domnul meu. S-ar putea ca noi, 
femeile, să considerăm că entomologia este cheia 
spre viitor! 

Şi Ozma izbucni într-un râs cristalin, 
strângându-l cu o mână - cu cealaltă ţinea cu grijă 
pensula legată printr-un furtun minuscul de o 
maşinărie de pe masă. El o sărută — supărările ei 
veneau şi se duceau ca un fulger - şi apoi se 


îndreptă spre banda de comunicaţii de pe perete. 
O activă vocal şi ceru să i se dea orarul zilei. 
Probabil că era cel mai mare uituc din toată 
Marţea şi avea nevoie să i se reamintească orice. 

Trebuia să se ducă cu Ozma la o petrecere de 
artişti, la 7:30 PM. Asta însemna că timp de cam 
două ore o să stea în picioare, să bea cocteiluri şi 
să vorbească cu nişte oameni care în marea lor 
majoritate erau nişte dobitoci. Totuşi, trebuia să 
recunoască, erau şi unii cu care era o plăcere să 
discuti. 

Avea o întâlnire la prânz cu Anthony Horn, 
comisarul-general organic din Manhattan. Se 
îndoia că vor discuta probleme de poliție. Doamna 
comisar-general era şi ea immer. 

Mai era şi o notă din partea maiorului 
Wallenquist, care-l convoca în legătură cu cazul 
Yankev Gril. Aici se încruntă. Omul era cetățean 
de Luni. Ce căuta numele lui Gril în dosarele lor? 

Suspină. Yankev Gril. Nu ştia nici măcar cum 
arată. Dar probabil că azi o să afle. 


3. 


După ce a sărutat-o de rămas-bun pe Ozma, a 
scos din garaj o bicicletă - una din cele şase. După 
câțiva metri de rulare, deduse după scârțâit că 
ocupanții de Luni ai casei neglijaseră ungerea 
mecanismului de transmisie. Trase o înjurătură în 


surdină. O să le lase o însemnare cu proteste, dar 
ştia că nu e suficient ca să-i dea afară din casă pe 
Luni. Fapta era minoră. O să se ducă la un 
mecanic OD şi o să o rezolve. Nu era treaba lui, 
dar la ce bun să fii inspector-detectiv, dacă nu-ţi 
poţi permite uneori nişte mici ieşiri în decor? 

Nu. Nu e cinstit. Oricum, al dracului să fie dacă 
o să meargă toată ziua pe un vehicul care pe lângă 
că te irită mai şi atrage atenţia tuturor. Se întoarse 
în garaj şi luă altă bicicletă. Dar şi aceasta 
scârțâia. Înjură şi o luă pe a treia, ultima bicicletă 
de adulți de acolo. leşi din garaj pe bicicletă şi o 
văzu pe Ozma care se prăpădea de râs, ţinându-se 
cu mâna de burtă. 

— Stai dreaptă, că faci cocoaşă! Arăţi ca o 
văcuţă! Şi pune ceva pe tine! 

Ozma, încă râzând, îi făcu un semn ştrengăresc 
cu degetul. 

— Doamne, ce mai relație avem, murmură el. 

Trecu de gardul cu uluci de la Bleeker Street şi 
dădu colțul, intrând pe banda pentru biciclete care 
se întindea de-a lungul canalului. La trecerea lui, 
doi bărbați care pescuiau direct de pe trotuar îşi 
ridicară privirile. Caird şi-a continuat drumul. Ca 
de obicei, pe bandă erau foarte mulți pietoni 
ilegali. Unii i-au văzut insigna de OD, dar tot ce au 
făcut a fost să se dea în lături, să-i facă loc. Ba 
unii nici măcar nu s-au sinchisit. 

Da, a cam sosit vremea pentru încă o curăţenie 
pe stradă, se gândi el. Nu că ar fi ajutat la ceva. 


Pietonii prinşi aveau să fie obligați să plătească o 
mică amendă. Ah, da, uitase. Fiica lui, Ariel, care 
era istoric, îi spusese că în Manhattan oamenii 
nesocotiseră dintotdeauna regulile de circulație. 
Până şi în epoca lor în care legile erau respectate 
erau atât de multe infracțiuni rutiere, încât până 
şi ofițerii organici le ignorau pe cele mai multe. 

În timpul nopţii, aerul se răcise puţin, însă acum 
începea să se încălzească din nou. Dar avea din 
spate un vânt de douăzeci şi cinci de kilometri pe 
oră, care pe lângă că îl ajuta la pedalat îl şi 
răcorea. Cerul era lipsit de nori. Nu mai plouase 
de douăsprezece zile, iar în ultimele opt zile 
termometrul trecuse de 44 grade Celsius. 
Continua să pedaleze, făcând zig-zag-uri printre 
pietoni. Din când în când, arunca spre canalul 
aflat la trei metri sub nivelul benzii, câte o privire 
fugară. În susul şi în josul apei se deplasau mici 
pontoane propulsate de forța picioarelor omului 
sau barje împinse de împingătoare cu jet de apă. 
Casele construite de-a lungul benzii late aveau în 
general două nivele şi reprezentau mai toate 
stilurile arhitectonice. Ici şi colo se ridica un bloc 
de apartamente cu cinci etaje, sau un magazin 
comunitar general cu un etaj. La distanţă, în 
dreapta, se înălța uriaşa clădire cunoscută sub 
numele de Turnul celor Treisprezece principii, 
singurul zgârie-nori din insulă. Partea lui centrală 
se afla pe locul unde fusese ultimul edificiu din 
seria Empire State Building, care fusese dărâmat 


cu cinci sute de ob-ani în urmă. 

Jeff Caird trecuse de douăsprezece poduri peste 
canal când a văzut cum un pieton aflat cam la 
douăzeci de metri în față a aruncat pe asfalt o 
coajă de banană. Jeff se uită în jur: niciun ofițer 
organic prin preajmă. Poate că chiar este adevărat 
că organicii sunt întotdeauna la fața locului, mai 
puţin când ai nevoie de ei. Va trebui să-i scrie el 
însuşi amenda omului. Se uită la ceasul de mână. 
Mai avea cincisprezece minute până să se prezinte 
la slujbă. O să întârzie. Dar nimeni n-o să-i spună 
nimic dacă o va face pentru exercitarea funcției. 

Frână brusc. Murdăritorul de străzi, un bărbat 
subțire, scund, palid — chiar şi faptul că era scund 
şi palid era suficient ca să atragă atenţia — şi-a dat 
brusc seama că lângă el s-a oprit un polițist. A 
înghețat, s-a uitat în jur, apoi a zâmbit încurcat. 
Şi-a scos pălăria uriaşă, maronie, de paria, dând 
la iveală un păr castaniu, nepieptănat. 

— Ştiţi, mi-a scăpat din mână, începu el să 
bâiguie. Tocmai voiam s-o ridic. 

— Dacă voiai s-o ridici, de ce te depărtai de ea? 
spuse Caird. Te afli acum la aproximativ patru 
metri de coajă şi de coşul de gunoi de lângă zid. 

Şi Caird arătă spre o bandă TV de pe peretele 
apropiat. 


NU MURDĂRIȚI 
MURDĂRIA ESTE INESTETICĂ 
ASOCIALĂ 


ILEGALĂ 
RAPORTAȚI TOATE ÎNCĂLCĂRILE LA CANALUL 
TE 245-5500 


Caird cobori nervos piciorul de staționare al 
bicicletei, deschise coşul din fața ghidonului şi 
scoase o cutie verde. Ridică ecranul ataşat şi 
spuse: 

— Actul de identitate, te rog. 

Cu banana decojită dar încă întreagă în mână, 
omul scoase un lănțişor de la gât. Caird luă 
lănţişorul cu discul cu steaua cu şapte colțuri 
legată de acesta. Introduse un colț al stelei într-un 
orificiu din cutie. 

Ecranul prinse viaţă: 


DOROTHY WU ROOTENBEAK 
CZ-49V-27-8b-WAP4 12 


Caird se uită la istoria personală a individului, 
care începuse să ruleze după numele şi codul de 
identificare. Rootenbeak avea patru antecedente, 
dar toate pentru persoană neîngrijită, niciunul 
pentru murdărire. Nici istoria şi nici prezenta 
faptă nu justificau o urmărire-zero din satelit a lui 
Rootenbeak. 

Omul s-a apropiat, ca să vadă ce scrie pe ecran. 

— Domnule ofițer, dați-mi o şansă, vă rog! 

— Dar dumneata le-ai dat o şansă adulţilor din 
oraş? Dacă unul dintre ei aluneca pe coaja de 


banană? 

— Da, vă rog să mă iertați. Nu mă gândeam ce 
fac. Domnule ofițer, am o grămadă pe cap. Am un 
copil bolnav şi o nevastă care bea şi am întârziat 
de câteva ori, fără o scuză justificată, zic ei. Ce ştiu 
ei?  Mi-era mintea la necazurile mele. Şi 
dumneavoastră aveţi necazuri, nu? Poate că nu 
aveţi, că sunteți un organic. Dar eu am. Toată 
lumea are necazuri. Daţi-mi o şansă, domnule 
ofițer, n-o să mai fac. 

Caird vorbi în direcţia cutiei, cerând 
departamentul fişiere. Pe ecran apăru dosarul lui 
Rootenbeak, actualizat. Aşa află el că Rootenbeak 
se folosise de aceeaşi scuză şi față de alți ofițeri, ca 
acum, cu el. De asemenea, află că Rootenbeak nu 
are copii şi că soția îl părăsise cu trei săptămâni 
în urmă. 

— Am să întârzii din nou dacă nu mă lăsați să 
plec. Nu-mi mai pot permite o întrerupere de 
credit. Nu câştig destul, doar cât să-mi duc zilele. 

Statul garanta fiecărui cetățean mai mult decât 
„doar cât să-şi ducă zilele”. Rootenbeak ştia că i s- 
a verificat întreaga istorie personală, şi cu toate 
astea mințea. Şi mai ştia că dacă eşti prins 
mințind trebuie să plăteşti încă cel puțin un credit. 

Caird suspină. Ce-i determină să fie aşa? 

Mă rog, el ar trebui să ştie mai bine. El era un 
infractor mult mai mare decât Rootenbeak, care, 
la urma urmei, comitea doar mici delicte, în niciun 
caz infracțiuni grave. Dar Caird credea, sau cel 


puţin aşa îşi spunea lui însuşi, că între el şi alți 
infractori există o deosebire de principiu. 
Calitativă. De asemenea, dacă îl lăsa în pace pe 
Rootenbeak, în virtutea unei simpatii nelalocul ei, 
s-ar fi pus pe el într-o situație riscantă. Mai mult, 
coaja aceea de banană, pe lângă că era ilegală, era 
şi periculoasă. 

„Şi oricum nu o să sufere nimeni, cred eu.” 

Nu, nu încă. Dar dacă avea să fie prins, mulți vor 
suferi... 

Scoase din cutie o cameră fotografică, pe care o 
tinu între două degete, privind cu un ochi prin 
lentila măritoare minusculă din centru, apoi 
apăsă. După o secundă, din aparat ieşi o 
fotografie. O a doua a inserat-o într-o altă fantă a 
cutiei. Ecranul i-a comunicat că fotografia fusese 
transmisă şi că fusese înregistrată în fişierul 
personal. De asemenea, a primit şi confirmarea că 
într-adevăr e vorba de Rootenbeak. Caird citi pe 
ecran şi chitanța de amendă pentru Rootenbeak. 
Câteva secunde mai târziu, ecranul clipea, 
anunțându-l că delictul fusese înregistrat atât în 
fişiere, cât şi pe discul de identificare al 
delincventului. 

Caird îi înmână discul lui Rootenbeak. 

— Am să-ți dau o şansă, spuse el. N-o să apari 
în fața judecății pe loc. Vei putea să te prezinți 
după orele de muncă. Pune coaja acolo unde îi e 
locul şi du-te. 

Fața lui Rootenbeak se potrivea perfect cu 


văicăreala lui. Era lungă şi îngustă, cu un nas 
subțire,  veştejit, ochi  albi-spălăciți, foarte 
apropiați, o falcă scurtă şi o bărbie despre care 
puteai spune că e un avorton de bărbie. Avea 
umerii lăsaţi, părul nepieptănat şi roba şifonată. 
Din partea unui asemenea om, Caird nu putea să 
aştepte decât servilism. În mod sigur, nu avea cum 
să se gândească la ceea ce a urmat. 

Rootenbeak îşi puse în jurul gâtului lanţul cu 
discul de identificare şi porni mai departe, cu 
privirea lăsată în pământ. Dar se întoarse brusc, 
expresia de dihor preschimbându-i-se într-una de 
felină sălbatică, şi împinse o bătrână care tocmai 
ajunsese între el şi Caird. Lovit de femeie, Caird 
dobori bicicleta şi căzu grămadă peste ea. Urlă de 
durere, pentru că şira spinării i se proptise în 
vârful pedalei. Înainte să se poată ridica, 
Rootenbeak a sărit în aer şi s-a aruncat cu ambele 
picioare încălțate în sandale pe pieptul lui Caird. 
Aerul i-a ieşit brusc din plămâni, aşa că nu a mai 
putut urla de durere, deşi pedala i se înfipsese şi 
mai tare în spate. 

Rootenbeak apucă bicicleta de ghidon şi fugi cu 
ea spre marginea benzii. Se opri şi o lăsă să cadă 
în canal. O dată cu vehiculul s-au dus la fund şi 
cutia de serviciu şi coşul lui Caird. 

Lui Caird începură să-i revină respiraţia şi 
puterile. Urlă, de data asta de furie, se ridică şi 
atacă. Rootenbeak se întoarse de parcă ar fi vrut 
s-o ia la goană, apoi se lăsă într-un genunchi, se 


răsuci şi prinse mâna întinsă de Caird spre el. 
Rootenbeak se lăsă pe spate, cu un picior întins în 
față, picior pe care îl propti în abdomenul lui 
Caird. Caird fu catapultat direct în apă. Trecu 
foarte aproape de bordul unui şlep. 

Când s-a ridicat la suprafață, scuipând apa şi 
sufocându-se, mai mult de furie decât din cauza 
apei puţin adânci, l-a văzut pe Rootenbeak 
adresându-i o privire batjocoritoare. 

— Cum ţi-a plăcut, porcule? 

La marginea benzii de biciclete se adunaseră mai 
multe persoane. Caird le-a strigat să-l rețină pe 
Rootenbeak până urcă el. Toţi au dispărut fără 
urmă. 

— Vă nesocotiți îndatoririle organice! a urlat 
Caird după ei, dar nu mai era nimeni care să-l 
asculte, cu excepţia celor doi oameni de pe şlep, 
care rânjeau. 

Aceştia l-au ajutat să iasă din apă şi l-au dus 
până la treptele care dădeau pe splai, de sub podul 
de pe Strada 23 Vest. Când a ajuns din nou la 
locul faptelor, Rootenbeak dispăruse. Caird a 
sunat la secția de poliţie cu ajutorul ceasului de la 
mână şi a aranjat ca scafandrii să-i recupereze 
bicicleta, geanta şi cutia de serviciu. Restul 
drumului până la slujbă l-a făcut pe picioare. 

Secţia de poliție de pe Strada 23 Est, colț cu 
Womanway, ocupa o pătrime dintr-o clădire cu 
cinci etaje care forma un întrec cvartal. Şiroind de 
apă şi înfuriat, Caird trecu prin intrarea aliniată şi 


la stânga şi la dreapta cu poliţişti în uniformă, toți 
împietriți: erau toți cei care îşi dăduseră viața în 
exercițiul funcțiunii. Toţi erau în picioare, drepți, 
în poze foarte vii, deşi în timpul vieţii unii dintre ei 
nu-şi păstraseră deloc verticalitatea. Cel mai 
apropiat de intrare, pus pe un piedestal de granit 
înalt de doi metri, era Abel Ortega, zis „Ogarul”, 
mentorul şi fostul partener al lui Caird. Caird îi 
spunea de obicei „bună dimineaţa”, un ritual pe 
care unii dintre colegii lui poliţişti îl considerau 
puțin morbid. Acum trecu pe lângă corpul 
neînsuflețit al lui Ortega fără să-i arunce vreun 
cuvânt sau o privire. 

Caird s-a dus până la sergentul de serviciu fără 
să-i răspundă la salut. Sergentul a strigat după el: 

— Hei, domnule inspector, nu ştiam că a plouat! 
Ha, ha, ha! 

Ignorând toate privirile ațintite asupra lui, Caird 
părăsi uriaşul hol de la intrare şi intră într-un 
culoar. La capătul acestuia, a cotit-o spre vestiar. 
După ce şi-a deschis dulapul, a ales una din 
duzina de mantii, a scos-o şi şi-a agăţat roba udă 
într-un cârlig. 

Luă un lift până la etajul al doilea şi intră în 
biroul propriu. Ecranul de pe pupitru îl anunţa 
ceea ce ştia deja. Era chemat de urgenţă la maiorul 
Ricardo Wallenquist. În loc să se conformeze, îşi 
făcu raportul verbal în fața computerului şi apoi 
afişă dosarul lui Rootenbeak. Infractorul avea 
ultima adresă cunoscută într-un apartament de 


pe King Street, la numărul 100. Caird sună 
patrula de doi din zonă şi ceru o verificare a 
apartamentului. I s-a spus că verificarea fusese 
efectuată cu cinci minute în urmă. Rootenbeak nu 
venise acasă şi nici nu se prezentase la muncă. 

Ceea ce însemna că probabil nici nu avea să se 
mai întoarcă acasă sau la slujbă. Atacase un 
polițist, prima lui infracțiune gravă cunoscută. 
Asta însemna că se dusese în districtul 
„minimilor” de lângă Hudson Park, unde oamenii 
trăiau din venitul minim garantat. Acolo aveau 
obiceiul să se adune toţi cei care, dintr-un motiv 
sau altul, nu voiau să muncească. De asemenea, 
cei de acolo aveau şi tendința de a primi infractori, 
spre a-i ascunde. Din când în când, organicii 
organizau razii în zonă şi-i prindeau pe unii dintre 
nelegiuiți. Venise vremea pentru încă o razie, se 
pare. 

Caird şi-a comandat cafeaua. În timp de sorbea 
din lichidul fierbinte, s-a calmat. În sfârşit, 
amintindu-şi de baia făcută, izbucni în râs. Chiar 
dacă el fusese cel umilit, scena aceea avea ceva 
nostim în ea. Dacă ar fi văzut incidentul într-un 
film, amintirea lui i-ar fi smuls hohote de râs. Într- 
un fel, chiar îi venea să-l admire pe Rootenbeak. 
Cine s-ar fi aşteptat ca un smiorcăit, un mucos, 
un nimeni ca el să explodeze cu o asemenea forță? 

Urmărirea individului era o treabă care trebuia 
lăsată în seama patrulelor. Închise ecranul şi ceru 
benzii video să-i facă legătura cu biroul lui 


Wallenquist. Apoi îşi aminti că trebuie să depună 
o cerere pentru o licență de reproducere. Tocmai 
când era pe cale să formeze codul departamentului 
de la Biroul Populaţiei, pe banda TV de pe perete 
îi apăru figura lui Ricardo Wallenquist, poreclit 
„Big Dick”. 

— Bună dimineaţa, Jeff! 

Figura grasă şi rumenă a lui Wallenquist era 
radioasă. 

— Bună dimineaţa, domnule maior. 

— Ai primit mesajul meu? 

— Da, domnule maior. Dar am avut o misiune. 
Tocmai voiam să... 

— Vino la mine la birou, Jeff. Acum. Am ceva 
interesant. Nu e vorba nici de vreo distilerie de apă 
sau de alte mărunțţişuri. Vreau să discutăm între 
patru ochi. 

Caird se ridică în picioare. 

— Vin imediat, domnule maior. 

Wallenquist făcea mare caz de contactul 
nemijlocit. Nu-i plăceau comunicațiile electronice. 
Erau prea impersonale, prea reci. „Bariere, 
domnule, bariere, asta sunt! Sârme, unde, ecrane! 
Nu poţi să cunoşti o persoană, nu poate să-ți placă 
un om sau să-l faci să te cunoască sau să te placă 
dacă discuţi cu el prin maşini. Aşa eşti doar o 
fantomă. Avem nevoie de legături nemijlocite, 
domnule. Să atingi şi să miroşi. Electricitatea nu 
poate transmite nuanţe şi nici suflet. Nu poate să 
te citească bine. Doar între patru ochi, față în față, 


nas în nas. Dumnezeu îmi e martor că prea ne-am 
pierdut din calitățile de oameni. Trebuie să 
păstrăm asta. Ochi în ochi, față în față. Să ne 
atingem şi să ne mirosim.” 

Totul e minunat, îşi spunea Caird în vreme ce se 
îndrepta spre lift. Numai că Wallenquist era un 
împătimit al cepei. Mânca ceapă la micul-dejun, la 
prânz şi la cină. Şi ţinea morțiş să se apropie cât 
mai mult de persoana cu care discuta. 

Biroul lui Wallenquist era de două ori mai mare 
decât al lui Caird, şi aşa şi trebuia. Totuşi, maiorul 
era doar cu un sfert mai mare decât locotenentul 
lui. Avea o înălțime de fix doi metri şi o greutate de 
o sută treizeci de kilograme, din care mai mult de 
patruzeci de kilograme grăsime nesănătoasă. De 
aceea şi avea necazuri cu Departamentul 
Sănătății, dar avea destule cunoştinţe ca problema 
să nu-l afecteze prea tare. Niciun birocrat 
subordonat nu s-ar fi pus cu un maior organic, iar 
supervizorii Departamentului Sănătății nu aveau 
niciun interes să se descotorosească de unul de-ai 
lor. Regulile acelei societăți oficial fără clase se 
aplicau doar persoanelor fără putere, celor mici. 
Aşa fusese şi aşa avea să fie de-a pururi. 

La intrarea lui Caird, maiorul s-a ridicat din 
uriaşul lui fotoliu capitonat şi şi-a strâns mâinile 
proprii. Caird îi răspunse la salut prinzându-şi şi 
el mâinile. 

— Ia loc, Jeff. 

Caird şi-a tras un scaun. Wallenquist se duse la 


biroul lui în formă de semilună şi se aşeză pe 
marginea lui. Apoi s-a aplecat înainte până la 
limita pericolului de a-şi pierde echilibrul. Ca 
Humpty-Dumpty, gândi Caird. Da, dar oul cel 
uriaş nu mânca ceapă. 

Zâmbind, Wallenquist spuse: 

— Ce-ţi mai face soția, Jeff? 

O clipă, Caird simţi că îl furnică teama. Oare a 
făcut Ozma ceva ilegal? 

— Bine. 

— Tot mai pictează insecte? 

— Tot. 

Wallenquist izbucni în râs şi-l bătu cu putere pe 
Caird pe umăr. 

— Domnule, mare lucru arta asta. Nu ştiu dacă 
e artă, dar în mod sigur e o bună publicitate. Toată 
lumea a auzit de ea. Am auzit că vor să dea o 
petrecere în onoarea ei. 

Caird se relaxă. Maiorul îşi executa rutina 
obişnuită de încălzire a atmosferei. Nas în nas, 
ochi în ochi, bot în bot. 

— Dar fiica ta? Ariel... cum îi zice... Mauser, 
corect? 

— Tot bine. Predă în continuare la East Harlem 
University. 

Wallenquist înclină aprobator din cap; obrajii îi 
oscilau ca nişte pânze în vânt. 

— Foarte bine. Petrecere, deci... Vine cineva pe 
care-l cunosc? 

— Probabil că da. E unul din acele evenimente 


ale artiştilor. Gazda e Malcolm Chang Kant, 
curatorul Muzeului Secolului XX. 

— Am auzit de el, bineînţeles. Dar nu mă prea 
învârt în asemenea cercuri. E bine că tu poţi. Un 
organic trebuie să cunoască şi oameni din afara 
domeniului lui. 

„Ai fi surprins să ştii cât de mulți cunosc”, spuse 
în sinea lui Caird. Dar continuă ritualul, 
întrebându-l pe maior cum stă cu sănătatea, ce 
mai fac soţia, cei doi copii şi cei trei nepoți. 

— Bine, cum nu se poate mai bine. 

Wallenquist făcu o pauză. Caird îşi întorsese 
privirea. Acum îl vedea pe maior doar cu coada 
ochiului. Acum se întoarse şi îl privi drept în ochi, 
primind lovitura în plin. 

— Am un caz care te scoală şi din morți, spuse 
maiorul. Un spărgător de zi! Aşa! Mi-am închipuit 
eu! Te-a trezit, aşa-i? 

Şi-l lovi pe Caird uşor la braţ. 

— Evident, eu voi superviza cazul, dar te las pe 
tine să te distrezi. Eşti un om al naibii de bun, jur 
pe Dumnezeu. Şi, mai mult decât atât, îmi placi! 

— Mulţumesc, spuse Caird. Şi eu cred că sunteți 
un om dintr-o bucată... 

— Domnule, îmi cunosc oamenii. Cred că am 
reuşit să-i adun pe cei mai buni dintre cei buni. 
Jeff, eşti un adevărat ogar de vânătoare. 


4. 


Maiorul se ridică de pe birou, spre marea 
uşurare a lui Caird, trecu în spatele pupitrului şi 
activă o bandă TV de perete din spatele lui şi una 
laterală. Wallenquist îşi roti fotoliul, ca să poată 
privi. 

— Nu e un spărgător de zi de duzină. 

Pe afişaje au apărut trei imagini ale unui adult, 
bărbat, îmbrăcat din cap până în picioare. Omul 
era luat din diferite unghiuri. Sub toate trei erau 
imaginile luate din aceleaşi unghiuri ale aceluiaşi 
om, dar fără haine. Cei doi priveau fascinați la 
organul circumcis al omului. Caird nu văzuse încă 
o persoană circumcisă în carne şi oase, deşi 
cunoştea fenomenul din fotografii. Era un obicei 
exotic, dar urât, demn de Epoca de Piatră. 

Urmară capul şi umerii, din față, ale aceluiaşi 
subiect. Părul lui roşu era lung, iar peste el purta 
un potcap verde. Barba stufoasă, tot roşie, 
sublinia o față largă, energică, cu nişte ochi mici 
şi verzi, un nas larg şi scurt cu nări pe care vedeai 
că freamătă, încheiată cu nişte buze subțiri. Codul 
de identificare începu să clipească: 


YANKEV GAD GRIL 
SENIOR DE LUNI 


Codul se deplasă în sus pe ecran, lăsând loc 
codurilor de amprente auriculare, amprente 


oculare, amprente digitale, amprentele picioarelor, 
ale vocii, mirosurile normale ale pielii, tipul 
sângelui,  radiogramele X ale craniului şi 
scheletului,  sonograme, tomografia cerebrală, 
amprentele undelor cerebrale, echilibrul 
hormonal, amprente ale părului, sângelui şi 
genetice, dimensiuni exterioare, coeficientul de 
inteligență, coeficientul psihic, coeficientul social 
şi clasificarea după mers. 

Wallenquist îi spuse benzii să deruleze mai încet 
informaţiile. După câteva secunde, Caird spuse: 

— Opriţi-l, vă rog. Alergic la scoici? Evreii 
ortodocşi nu mănâncă scoici! 

— Aha! spuse maiorul, iar limba îi arăta că 
tocmai fusese lovit de revelația unui adevăr 
fundamental. Acest evreu mănâncă. Vreau să zic 
că a încercat o dată. Vezi aici, l-a apucat ameţeala 
şi a căpătat o urticarie. Uite ce mai zice, că a fost 
pedeapsa lui Dumnezeu pentru păcatul săvârşit. 

— Nimeni nu e perfect, spuse şi Caird. 

— Aşa este, dar, pentru Dumnezeu, omenirea o 
să fie perfectă! 

„Da, se gândi Caird. La anul ne întâlnim la 
lerusalim. A doua venire a lui Cristos putea să 
survină în orice moment. Proletariatul va conduce 
lumea, iar statul în cele din urmă o să dispară. 
Prostii!” 

— După cum vezi, continuă Wallenquist, părea 
să fie un cetățean model, pe lângă că este religios. 
După care, buf! — şi Wallenquist îşi aruncă 


mâinile în sus. Dispare ca Houdini! leri n-a mai 
ieşit din stonerul lui. Colegii lui de la Yeshiva au 
făcut cercetări, evident - nu are familie — şi au 
descoperit că stonerul e gol. Niciun mesaj, nimic 
care să indice ce s-a întâmplat. 

Wallenquist se aplecă spre Caird. 

— Asta înseamnă că se află în Marţi, chiar în 
clipa asta! 

Caird se ridică din scaun şi începu să măsoare 
camera în lung şi-n lat. 

— Yankev Gril, spuse el. Îl cunosc. 

— Îl cunoşti? Dar cum...? 

— Nu aţi citit tot dosarul. Juca şah cu oponenți 
din alte zile prin înregistrări. Am fost unul din 
adversarii lui. Îi ştiam doar numele şi, evident, 
asta e prima oară când îl văd. Dar eu sunt 
campionul de şah al Manhattanului. Am terminat 
pe locul şapte în Campionatul Mondial de Şah de 
Marţi şi al doisprezecelea din Toate Zilele. Gril era 
al unsprezecelea în Toate Zilele. 

— Adevărat? întrebă Wallenquist. Eu nu prea 
mă dau în vânt după jocul ăsta. Şi când mă 
gândesc că puteai să te duci liniştit la pescuit în 
timpul ăsta... Oricum, sunt mândru că eşti un 
campion, chiar dacă doar la şah. Întregul 
departament e mândru de tine. 

Veni aproape de Caird, dar acesta se întoarse şi 
se îndepărtă. Ajuns la cea mai mare depărtare 
posibilă de maior, se opri şi se întoarse. 

— Doar nu vă gândiţi să-mi dați un paşaport 


temporal! 

Wallenquist se apropie din nou de el. 

— O, nu, nu este necesar. În plus, e nevoie de 
prea multă birocraţie până să obţii aşa ceva. De 
vreme ce ştii ceva despre el, ai jucat şah cu el, tu 
eşti cel care îl va vâna în Ziua noastră. Îţi vei 
dedica tot timpul acestei misiuni. 

— Bun. S-a mutat în Ziua noastră, sau sparge 
toate zilele? De ce? Dacă ai găsit motivul, ai găsit 
şi omul. 

— Excelent, spuse maiorul, frecându-şi mâinile. 
Domnule, ştiu să-mi aleg oamenii! 

Caird lunecă pe lângă Wallenquist, care iar 
venise nas în nas cu el. 

— Pot să obțin permisiunea să-i interoghez prin 
voce pe colegii lui de Luni? 

— Am să depun o cerere, dar o să treacă ceva 
timp până să obținem un da sau un nu. 

„Cerere”, îşi aminti Caird de dorința Ozmei. 

— Am să trec imediat la rezolvarea cazului, 
domnule maior, spuse el, îndreptându-se spre 
uşă. Asta dacă nu aveţi şi alte probleme cu mine. 

— La naiba, omule, nu-mi place să vorbesc cu 
ceafa ta! 

Caird se opri din mers şi se roti, zâmbind. 

— Vă rog să mă iertaţi, domnule maior. Sunt 
nerăbdător să-mi fac datoria. 

— Nicio problemă, băiete. Sunt întotdeauna 
fericit să-mi văd oamenii plini de zel. În zilele 
noastre, niciodată nu faci prea mult. 


— Mai aveți ceva să-mi spuneți, domnule? 

Wallenquist îi dădu liber, fluturând din mână. 

— Doar te rog să mă ţii la curent. A, da, m-am 
uitat pe agenda ta... iei masa cu Comisarul- 
General? 

Invidie? Indignare? 

— Da, domnule. Eu şi doamna Comisar-General 
am crescut împreună, în acelaşi cartier, am mers 
la aceleaşi şcoli. Ne place să ne mai întâlnim din 
când în când şi să vorbim despre ce a fost 
odinioară. În plus, suntem un fel de rude. Prima 
mea soţie era verişoara el. 

— E în regulă. Nu am vrut să fiu indiscret. 

Maiorul se uită la două benzi video care se 
aprinseseră în acelaşi timp. 

— Doamne, ce ocupat sunt! Fugi la treabă. Îţi 
urez un prânz plăcut. Ai grijă să nu uiţi să-i 
transmiți doamnei Comisar-General toate urările 
mele de bine. Nu uita să-mi raportezi ce ai aflat 
despre Gril — ce drac de nume mai e şi ăsta? 
Raportează-mi înainte de prânz. 

Jeff îi adresă maiorului un salut, pe care acesta 
nu l-a remarcat. Wallenquist se uita în sus şi în 
jos la benzi, incapabil să se decidă care dintre ele 
e cea mai importantă. 

Caird se întoarse la biroul lui şi întrebă o bandă 
care era ultima mutare a lui Gril. 

Pe bandă apăru pe loc o tablă de şah, şaizeci şi 
patru de pătrăţele alternativ roşii şi verzi, pe opt 
linii şi opt coloane, cu opt piese verzi şi opt piese 


roşii. Jocul începuse cu mutarea verdelui, Yankev 
Gril: 1. LB-CM-4. Asta însemna „Liderul de Bloc 
mutat pe linia a patra a coloanei Consilierului 
Mondial”. Roşul, Jeff Caird, răspunsese la această 
primă mutare punându-şi şi el Liderul de Bloc din 
partea Consilierului Mondial pe a patra pătrățică. 

A doua mutare a verdelui era LB-CM SG. Or 03. 
Asta însemna „Ofițer Organic pe a treia pătrățică 
din fața Guvernatorului de Stat al Consilierului 
Mondial. 

Caird îşi aminti că atunci când a făcut prima 
mutare, se gândise că un jucător de şah din prima 
parte a secolului douăzeci şi unu nu ar fi fost prea 
multă vreme uimit dacă ar fi privit tabla de joc. Ar 
fi înțeles imediat că pătrăţelele albe şi negre 
fuseseră înlocuite cu unele verzi şi respectiv roşii. 
Regii deveniseră Consilieri Mondiali, reginele — 
Directori Superorganici, turele - Coordonatori 
Intraorganici, nebunii — Guvernatori de Stat, caii — 
Ofiţeri Organici, iar pionii — Lideri de Bloc. Dacă 
ipoteticul jucător de şah de pe vremuri ar fi avut o 
idee cât de vagă despre actuala aşezare a 
guvernării, ar fi presupus că schimbările din joc 
surveniseră din considerații politice şi că erau 
nişte schimbări superficiale. 

Caird studie tabla de şah timp de cinci minute, 
deşi nu-i dădea pace gândul că îşi neglijează 
slujba de dragul distracției. Totuşi, nu putea să nu 
se întrebe unde se aflase Gril atunci când 
efectuase ultima mutare. 


Îi spuse benzii să mute LB-CM Or 04. Nu ştia 
dacă fugarul Gril va vedea vreodată această ultimă 
poziție. Spera că o s-o vadă. Jucau o partidă 
periculoasă dar foarte palpitantă, în care amândoi 
atacau şi se apărau în acelaşi timp, o competiţie 
care ajunge mai repede. Amândoi aveau Consilierii 
Mondiali expuşi, cum ar fi spus un maestru, 
„loviturilor care pot să curgă din toate părțile”. 

Ceea ce se potrivea de minune cu situațiile lor 
din viața reală. 

Caird mai avea de rezolvat câteva treburi, până 
să se apuce de cazul Gril. Pentru marțea 
următoare (timp subiectiv) era planificat un raid la 
Turnurile Tao, un bloc de apartamente de pe 11 
Vest. Un informator le spusese că unii dintre 
chiriaşii de acolo nu numai că fumează tutun, dar 
îl şi comercializează. De asemenea, acolo ar fi fost 
şi unii oameni care ar fi dorit să li se facă lucruri 
dureroase, chiar şi acum, după şapte generații de 
educaţie şi condiționare. 

În ciuda spuselor lui lisus, în societate nu mai 
existau săraci. Cel puţin, săracii nu mai erau 
obligați să fie săraci. Dar perverşi încă existau. Se 
năşteau la fiecare oră. 

De asemenea, razia din districtul „minimilor”, în 
căutarea lui Rootenbeak, care trebuia să înceapă 
în circa o oră. Caird nu avea să se ducă acolo în 
persoană. El a lăsat misiunea în sarcina 
inspectorului-detectiv Ann Wing Gools, dar avea 
să fie în permanent contact VA (video-audio). 


A cerut, iar după o aşteptare de zece minute a şi 
primit, rezultatele urmăririi prin satelit a lui 
Rootenbeak şi a lui Gril. Deasupra cerului 
Manhattan-ului se aflau trei sateliți, care 
fotografiau insula şi zonele învecinate din trei 
unghiuri diferite. Computerele trimiseseră spre 
baza centrală holograme ale infractorilor, iar 
imaginile celor doi erau comparate cu feţele 
locuitorilor Manhattanului găsiți pe străzi sau pe 
case, la vedere. Până acum, rezultatele erau nule. 
Nu se mira deloc, pentru că Gril şi Rootenbeak nu 
aveau decât să poarte nişte pălării cu boruri mai 
largi şi să ţină ochii în jos ca să scape de această 
fotografiere din spaţiu. Totuşi, toți oamenii care 
purtau asemenea pălării fuseseră fotografiați de 
păsările din spaţiu şi fuseseră notaţi. Din păcate, 
Departamentul Organic nu avea suficient personal 
ca să urmărească toate firele indiciilor. Nu puteau 
fi cercetate decât adresele din Manhattan şi chiar 
şi aşa avea să ia o grămadă de timp. 

Nu era greu să obţii discuri de identitate false, 
dacă ştiai unde să te duci. Rootenbeak părea să fie 
tipul care ştia unde să se ducă. Totuşi, Gril era un 
savant, un tip singuratic. Ce ştia el despre lumea 
interlopă? Nimic. Asta dacă nu cumva îşi plănuise 
de mult spargerea zilei şi acum era foarte bine 
pregătit. 

Caird îşi puse în gând să revină la Rootenbeak şi 
începu să se gândească la Gril. 

Dacă găseşti motivul, găseşti infractorul. 


Frumos dicton, doar că acum nu căuta suspecți. 
Ştia cine e infractorul. 

Luni deschisese baza de bio-date ale lui Gril 
pentru Marţi, dar Caird nu putea să-i interogheze 
pe asociații şi apropiații lui Gril. Asta cădea în grija 
celor din Luni. Tot ce putea să facă el era să 
aranjeze ca informațiile să fie trimise în cutiile de 
serviciu ale tuturor poliţiştilor, ca să-l poată 
identifica pe Gril. Evident, şi sateliții cercetau din 
ceruri străzile, în căutarea oricui avea vreo 
asemănare cu Gril. Caird nu credea că Gril ar fi 
atât de prost încât să se aventureze pe străzi în 
plină zi. De asemenea, ar fi putut să-şi taie părul 
şi să-şi radă barba, dar aşa nu ar fi avut nicio 
şansă să păcălească păsările spațiului. 
Departamentul Identitate probabil că emisese şi 
fotografii cu figura lui Gril după bărbierit. 

Dosarul lui Gril avea unele bio-date interesante 
de personalitate, mai ales informația că e ultimul 
vorbitor de idiş din întreaga lume. De asemenea, 
era o autoritate, de fapt autoritatea în materie de 
Cerinthus, scriitorul din antichitate. Două dintre 
studiile lui Gril despre acesta ajunseseră în Banca 
Mondială de Date. Caird ceruse un rezumat al 
informațiilor despre Cerinthus, deşi o făcuse mai 
mult din curiozitate decât în speranța că va găsi 
vreun indiciu. 

Cerinthus era un scriitor creştin care trăise în 
jurul anului 100 după Cristos. Se născuse evreu, 
se convertise la creştinism, dar fusese privit în 


general ca un eretic. Se presupunea că sfântul 
loan îşi scrisese Evanghelia special ca să combată 
erorile lui Cerinthus. Despre el se ştiuseră puţine 
lucruri, până la descoperirea unui manuscris în 
sudul statului Egipt, cu trei sute de ob-ani în 
urmă. El înființase o sectă iudeo-creştină cu 
învățături gnostice, sectă care a existat scurt timp. 
Deşi era creştin, el nu accepta drept Nou 
Testament decât Evanghelia după Matei. 
Cerinthus susținea că lumea a fost creată de îngeri 
şi că unul din aceştia le-ar fi dat evreilor Legea. 
Dar această Lege nu era perfectă. Pe lângă 
acestea, el respecta circumcizia şi Sabatul 
evreiesc. 

— Sună la fel de aiurea ca tot restul, a 
murmurat Caird atunci când s-a terminat 
defilarea informațiilor. 

O altă bandă de comunicaţii începuse să 
clipească, cu litere portocalii, iar o sonerie bâzâia 
insistent. Era o notă de reamintire din partea 
Ozmei, pentru permisul de reproducere. Caird 
închise fluxul de date privitoare la Gril şi se 
întoarse spre un computer de birou. Apucase să 
completeze patru rânduri din formularul de pe 
banda de comunicaţii, când o altă bandă a început 
să clipească. Rootenbeak fusese văzut în districtul 
Hudson Park. 

Caird puse pe linia de aşteptare formularul de 
cerere şi apelă pe femeia care îi trimisese mesajul, 
caporalul de patrulă Hatsepsut Andrews Ruiz. 


Aceasta stătea în fața unei benzi de transmisie de 
pe zidul unei clădiri, dar nu era în întregime 
vizibilă. Probabil că unii dintre minimalii aceia 
aruncase pe bandă cu noroi, sau poate chiar mai 
rău. În spatele ei, pe trotuar, se aflau trei organici, 
cu gradul de fruntaşi. Unul dintre ei avea o cameră 
minusculă, pe care o îndrepta în susul şi în josul 
străzii. Caird ceru să vadă imaginile, care îi 
parveniră imediat pe o bandă de lângă cea care o 
prezenta pe Ruiz. Femeia care îl văzuse pe 
Rootenbeak stătea lângă Ruiz, cu un sac mare cu 
verdețuri. 

Ruiz salută şi spuse: 

— Martora, Benson McTavish Pallanguli, adresa 
strada... 

— Am să iau datele personale din computer, 
spuse Caird. Ce s-a întâmplat? 

— Martora tocmai se întorsese de la depozitul de 
hrană surplus de pe West Clarkson Street cu un 
sac de produse de băcănie, în vârful căruia se afla 
un snop de banane. 

Caird începuse deja să-i spună să treacă peste 
asta, dar referirea la banane îl făcu să se 
răzgândească. 

— Suspectul, Dorothy Wu Rootenbeak, care a 
fost identificat categoric de Pallanguli, a trecut pe 
lângă ea. Făcând acest lucru, a întins mâna şi a 
rupt o banană din snopul de pe sacul purtat de 
Pallanguli. Rootenbeak a fugit după aceea în 
direcția aceea — şi Ruiz a arătat spre vest - până 


când a ajuns la colțul dintre Greenwich şi West 
Clarkson. Suspectul, conform cu Pallanguli şi alți 
doi martori, a cotit spre stânga, fără a se opri din 
fugă, şi a continuat drumul spre Greenwich Street. 
A intrat în blocul de apartamente cu indicele GEL- 
I; 

Caird avea în față, pe o bandă, un plan al străzii, 
astfel încât a putut vedea exact drumul ales de 
fugar. Dar acum avea şi unghiuri de vedere date 
de camera comandată de cei doi oameni ai patrulei 
aflați în fața clădirii în care intrase Rootenbeak. 
Sergentul responsabil, Wanda Confucius Thorpe, 
tocmai intra pe uşă. În mâna dreaptă ținea un 
baston electric. Îl urmau trei organici, înarmați şi 
ei cu bastoane electrice. 

Caird luă legătura cu Thorpe şi îl întrebat dacă 
clădirea este înconjurată. Cu o voce puţin iritată, 
sergentul îi răspunse că, evident, aranjase acest 
lucru. Una dintre camerele i-a arătat lui Caird 
două maşini portocaliu cu alb, care trăgeau la 
aleea din fața intrării. Caird îi sună pe cei doi 
cameramani şi le spuse să se ducă la celelalte 
două laturi ale clădirii, obținând astfel un tablou 
complet al acțiunii. Clădirea ocupa un întreg 
cvartal, dar între ea şi trotuare se afla cam un 
metru cu iarbă necosită, multe păpădii şi alte 
buruieni, ca şi mulți palmieri şi sicomori. Fără 
îndoială, liderul de bloc primise multe 
avertismente oficiale din partea statului, urmate 
de ordine directe să curețe curtea. Dar liderii 


minimalilor erau adesea la fel de grosolani şi de 
rebeli ca turma pe care o conduceau. 

Clădirea avea o vechime de circa patruzeci de ani 
obiectivi, fiind construită pe vremea când la Biroul 
de Arhitectură făcea furori moda designului 
nautic. Părțile superioare se curbau în afară, 
terminându-se cu un acoperiş plat. Acesta şi un 
apartament de lux întins pe trei etaje îi dădea un 
aspect de portavion din secolul douăzeci. 
Camerele de la zidul exterior de la etajul superior 
aveau ferestre în podele, astfel încât locatarii 
puteau privi prin ele direct în curte, jos. 

Rootenbeak ar fi putut fi într-una dintre aceste 
camere, privindu-i pe organici. 

Caird simți cum îl furnică emoția. De trei luni nu 
mai fusese la o asemenea vânătoare. lar acum 
avea parte de două într-o singură zi. 

Ceru computerului să caute toate referirile la 
banane din dosarul lui Rootenbeak. Acestea i-au 
fost trimise aproape instantaneu pe o bandă. 
După ce le-a citit, a sunat-o pe Ruiz şi i-a cerut să 
o întrebe pe Pallanguli dacă îl cunoştea pe omul 
care i-a rupt banana. Caporalul s-a conformat, iar 
Caird a ascultat. Femeia de culoare şi-a schimbat 
puţin expresia, după care s-a arătat de-a dreptul 
indignată. 

— Nu, nu l-am văzut pe ţăpănos în viața mea şi 
dacă-l mai văd am să-i înfig o banană acolo unde 
nu-l vede soarele. 

Ruiz introdusese în cutia de serviciu discul de 


identificare al femeii, înainte să înceapă să o 
interogheze. Acum, Caird umbla în fişierul femeii, 
căutând orice referire la Rootenbeak. După câteva 
secunde, un paragraf se mări şi începu să 
clipească. Caird îl opri din derulare şi începu să-l 
citească. Pallanguli fusese vecina lui Rootenbeak, 
la apartamentul de la etajul trei al unui bloc de pe 
Dominick Street, cu trei ani obiectivi în urmă. 

Oftă exasperat. Pallanguli trebuie să fi ştiut că 
toate astea se află în fişierul ei, şi cu toate astea 
minţise. Oare să fie doar proastă, sau era 
perversă? Nu avea importanţă. Trebuia adusă la 
interogatoriu. Dar ar fi putut că parieze pe treizeci 
de credite că avea să le furnizeze o poveste aiurea. 
În loc să fi cotit la stânga şi să o ia spre sud, după 
care a intrat în clădirea aceea, probabil că noua 
poveste era că a virat-o la dreapta şi s-a dus... 
unde oare? Într-un loc apropiat, dar, în afara 
plasei întinse de poliţişti. 

Asta e, doar dacă Rootenbeak nu era suficient de 
subtil ca să calculeze că persoana responsabilă la 
fața locului se va gândi la cele de mai sus şi să 
între, totuşi, în clădire. Nu, era totuşi în pericol 
prea mare; putea să se păcălească singur. 

Dacă ar fi fost sigur sută la sută că are dreptate, 
Caird ar fi ordonat o percheziție apartament cu 
apartament. A cerut mai mult personal, pentru a 
lărgi plasa şi ca să poată trimite organici şi în 
clădirile apropiate. I s-a spus că nu poate obţine 
mai mult de zece oameni. 


Caird se uită la banda care pâlpâia CERERE ÎN 
AŞTEPTARE. Nu avea timp pentru asta acum. 
Cererea pentru permisiunea ca Ozma să aibă un 
copil cu el putea să fie transmisă mai târziu. 

Pe altă bandă apăru un alt mesaj. Era din partea 
secretarei comisarului general, care-l întreba dacă 
nu ar putea muta ora prânzului la 11:30 AM. 
Răspunse pe loc afirmativ. Pe bandă apăru: PRMT 
TRMT. 

Cererea pentru informații prin satelit referitoare 
la Rootenbeak apăruse şi ea. De obicei, obținea 
informaţiile în zece minute. Azi, din motive 
necunoscute, canalele erau supraocupate. Caird 
studie fotografiile şi apoi ceru la substația din 
Hudson Park mai mulți oameni. Voia încă zece 
organici pedeştri, dar i s-a răspuns că timp de 
câteva ore, poate mai mult, nu va fi niciunul 
disponibil. 

— De ce? 

— Îmi pare rău, domnule inspector, răspunse 
sergentul, dar avem o crimă foarte sângeroasă pe 
Carmine Street. Două victime, o femeie şi un copil. 

Caird fu şocat. 

— Asta înseamnă două crime în Manhattan în 
sub-anul ăsta, iar a doua lună nici nu s-a încheiat. 
Dumnezeule, în sub-anul trecut au fost şase cu 
totul! 

Sergentul înclină solemn din cap. 

— A ajuns o epidemie, domnule. Are rădăcini 
sociale, domnule, dar această căldură îngrozitoare 


a contribuit şi ea. 

După ce a terminat discuţia cu sergentul, Caird 
s-a aşezat să cugete. Forţa organică ar fi putut să 
fie mult mai mare, iar el nu ar fi avut probleme de 
efective reduse, dacă nu ar fi fost obligatoriu ca 
fiecare organic să-şi ia doctoratul în criminalistică. 
Dar nu, fiecare candidat trebuia să treacă de un 
test psihologic (care era în acelaşi timp şi un subtil 
test ideologic), care elimina cinci candidați din 
zece. După aceea, candidatul studia timp de şase 
ani subiectivi la West Point. Apoi, candidatul sau 
candidata care  reuşea să supraviețuiască 
disciplinei riguroase şi să aibă o medie de cel puţin 
„bine” la cursuri devenea patrulă pedestră, clasa 
zero, a Departamentului Organic. 

În sfârşit, trebuia să lucreze cu ce are. După cum 
îi spunea banda care se ocupa de starea vremii, de 
la ora trei în sus nu se mai putea baza pe sateliți. 
Un plafon de nori avea să le taie vizibilitatea. 


5. 


La ora unsprezece, Rootenbeak încă nu fusese 
prins; nici măcar observat pe undeva. Înainte de a 
părăsi clădirea, Caird a mai lucrat la câteva dosare 
curente. Un taxi-robot luat de la staţie l-a dus la 
pe Womanway Boulevard până la Columbus Circle 
şi apoi pe la Central Park West până la Strada 72 
Vest. Clădirea comunală John Reed ocupa toate 


cvartalele cu număr 100 de pe străzile 76 şi 77, 
cuprinzând şi câteva străzi acoperite. La nord de 
ea se afla Muzeul de Istorie Naturală. Caird a ieşit 
din maşină la rampa de la nivelul trei. Maşina s-a 
îndepărtat încet şi a dispărut pe rampa vestică. A 
intrat într-un coridor uriaş, decorat anul acesta în 
stil micenian. De pe pereţi, tavan şi podea îi 
zâmbeau măşti de aur ale lui Agammemnon. În 
mijlocul holului era o fântână cu o statuie a lui 
Aiax, care îi sfidase pe zei. Spre arogantul aheu 
condamnat se lăsa din tavan până la jumătatea 
înălțimii sălii o lampă fluorescentă galbenă cu 
irizații. Grupul statuar fusese selectat de vreun 
birocrat care se credea subtil: adică dacă eşti 
suficient de tâmpit să te pui cu guvernul, eşti 
prăjit. 

Totuşi, în ciuda unei alfabetizări şi a studiilor 
care continuau toată viața, nouă zecimi dintre 
cetățeni habar nu aveau cine fusese Aiax, primul 
paratrăznet uman. lar dintre ceilalți, majoritatea 
treceau nepăsători pe lângă statuie. Morala era 
pierdută, iar arta, după părerea lui Caird, era 
desuetă. 

A ajuns la un lift pneumatic, cu care a urcat la 
ultimul nivel. A ajuns la intrarea restaurantului 
Zenith la 11:26. I-a spus şefului de sală că are o 
rezervare făcută de comisarul general Horn. Maître 
D’ a apăsat trei taste; pe ecran a apărut figura lui 
Caird, împreună cu câteva rânduri din bio-datele 
lui. 


— Bine ați venit, domnule inspector Caird. 
Urmaţi-mă, vă rog. 

Zenith era un restaurant foarte elegant şi foarte 
select. Pe o estradă, şase muzicieni cântau în 
surdină, iar discuţiile se purtau în şoaptă. Asta 
până când Anthony Horn s-a ridicat de la masa ei 
ca să-l întâmpine. A venit spre el, cu brațele 
deschise, cu poalele robei ei portocaliu-purpurii 
fâlfâindu-i în urmă. 

— Jeff, iubitule! 

La bubuitul vocii ei, ceilalți meseni şi-au 
îndreptat privirile spre masa lor, sau au tresărit, 
unii făcând şi una şi alta. O clipă mai târziu, Caird 
era cufundat în mătase, parfum şi moliciune. 
Privind în jos la sânii ei, văzu curbura traiectoriei 
planetelor gemene de la o înălțime ameţitoare. Nu- 
i păsa că are fața lipită de acei sâni, deşi altfel era 
ceva de ruşine. Pentru o clipă, s-a simțit fericit, în 
siguranţă, la sânul Mamei Natură însăşi. 

Anthony îl eliberă din îmbrățişare şi îi zâmbi, 
arătându-şi şirul de dinți mari şi albi. Apoi a făcut 
stânga-mprejur şi l-a condus de mână la masa de 
la secțiunea mâncătorilor de carne. Era mai înaltă 
decât el cu cincisprezece centimetri, chiar dacă 
zece din ei se datorau tocurilor înalte de la pantofi. 
Şi totuşi el avea un metru nouăzeci. Era o femeie 
cu umeri lați şi buze groase, dar cu un mijloc 
minunat de subțire. Părul ei de aur era strâns într- 
un coc înalt, în formă de tricorn stil secolul al 
XVIII-lea, după moda curentă. Cercei de aur 


uriaşi, fiecare având ideograma chinezească 
pentru corn, i se legănau de urechile micuţe. 

S-au aşezat, iar ea s-a aplecat peste masă, sânii 
depărtându-se ca doi lupi flămânzi, gata să se 
repeadă asupra prăzii. Ochii ei de un albastru 
închis se pironiră în ai lui. Spuse cu o voce mult 
mai joasă: 

— Jeff, avem o problemă foarte gravă. 

Jeff ridică din sprâncene, mirat, şi-i răspunse tot 
în şoaptă: 

— A aflat guvernul de existența noastră? 

— Nu încă, dar... 

S-a oprit din ceea ce voia să spune, pentru că 
apăruse chelnerul, un sikh înalt, cu turban. O 
vreme s-au ocupat de comandarea băuturilor şi de 
căutatul prin meniu. Zenith era un local mult prea 
elegant ca să-şi prezinte meniurile pe benzi 
obişnuite, pe pereţi. La plecarea chelnerului, Horn 
spuse: 

— Ai auzit de doctorul Chang Castor? 

El a înclinat din cap. 

— Nu cumva a evadat? 

— Ba da. 

Caird gemu de parcă ar fi fost lovit în plexul 
solar, dar chiar atunci chelnerul a adus vinul lui 
şi ginul lui Horn, iar două minute mai târziu venea 
o masă portabilă, cu două tăvi. Nu fusese nevoie 
de mult timp pentru onorarea comenzii. 
Mâncărurile erau pregătite într-un interval care se 
întindea de la Marţea trecută la doi ani subiectivi 


în urmă, stonate şi păstrate astfel într-o stare 
perfectă. Destonate, nu mai aveau nevoie decât de 
o încălzire şi de servirea pe tavă. 

Au sporovăit o vreme despre familiile lor, până la 
plecarea chelnerului. Când acesta se îndepărta, 
Caird l-a indicat cu degetul: 

— E cumva informator? 

— Da. M-am folosit de cunoştinţele mele şi de un 
cod pe care nu ar trebui să-l cunosc ca să identific 
informatorii de aici. Dar locul nu este 
supravegheat electronic şi nici microfoane 
direcționale nu sunt. Aici mănâncă prea mulți 
barosani. 

Şi îşi tăie o bucăţică din biftec, pe care începu s- 
o mestece. 

— Nu că eşti organic şi că putem să ne folosim 
de tine. E ceva mult mai personal... e vorba de 
implicarea ta. 

După ce a înghiţit carnea, a sorbit din paharul 
de gin. Moderaţia cu care a făcut-o i-a spus lui 
Caird că femeia este puternic afectată de ceva. În 
orice altă situație, şi-ar fi golit pe jumătate paharul 
de băutură înainte de servirea mâncării. Evident, 
îi era teamă să se mai supună propriilor pofte. 

Chang Castor era un immer şi un strălucit om 
de ştiinţă, şeful departamentului de fizică de la 
Retsall Advanced Institute. Fusese toată viața lui 
un excentric, dar începuse să dea semne de boală 
mentală, iar organizația immerilor reacționase pe 
loc. I-a organizat o înscenare, astfel încât să pară 


mult mai deranjat decât era în realitate în acel 
moment. Fusese încredințat unei instituţii care, 
deşi era proprietatea guvernului, era controlată în 
secret de immeri. Acolo, Castor lunecase rapid 
într-o psihoză clasică şi părea că aşa va rămâne 
până la moarte. Ştiinţa medicală a secolului al 
XIV-lea (stil nou) nu era în stare să-l scoată din 
starea aceea. 

Caird îşi aminti de un prânz luat cu Horn, în alt 
loc, când ea îi spusese că Chang Castor se crede 
Dumnezeu. 

— Păi e ateu, spusese Caird. 

— A fost. Mă rog, într-un fel încă este. Spune că 
universul s-a format dintr-o întâmplare pură. Dar 
că structura lui este de aşa natură încât în cele 
din urmă a dat naştere, inevitabil, după 
nenumărați eoni, lui Dumnezeu. lar Dumnezeu 
este el, Castor. Care a organizat lucrurile în aşa fel 
încât nu mai există întâmplare. Tot ce se întâmplă 
din momentul în care s-a cristalizat Dumnezeirea 
— fenomen care a avut loc tot datorită întâmplării, 
ultima întâmplare pură din univers — tot ce s-a 
întâmplat din acel moment are loc pentru că ela 
vrut aşa. Apropo, El, cu E mare. Insistă să i se 
spună Divinitatea Voastră, sau O Mare Yehova. 

Şi comisarul general continuase: 

— Oricum, spune că nu a existat niciun 
Dumnezeu până la apariția lui. Aşa că împarte 
timpul cosmic în două ere - î.D., adică „inainte de 
Dumnezeu” şi e. D, adică „era lui Dumnezeu”. 


Dacă-l întrebi, îți va spune cu exactitate secunda 
în care a început noua cronologie... 

Conversaţia aceasta avusese loc cu trei ani 
subiectivi în urmă. 

— Dumnezeu te urăşte, spuse în şoaptă 
Anthony Horn. 

— Poftim? tresări Caird. 

— Nu te arăta atât de încurcat şi de vinovat. Prin 
Dumnezeu înțeleg Castor, evident. Castor te 
urăşte şi îți vrea capul. De asta te-am şi invitat 
acum. 

— De ce? De ce mă urăşte. Pentru că eu am fost 
cel care l-a arestat? 

— Te-ai prins. 

Întreaga operațiune fusese ordonată şi 
controlată de immeri. Horn, pe vremea aceea 
general-locotenent, îi dăduse ordinul personal de 
a-l aresta pe Castor. Caird se dusese în zona 
Institutului Retsall. Se întâmplase ca el să fie 
disponibil la acea vreme. Sau aşa părea, că se 
întâmplase. Alți doi  immeri  distruseseră 
laboratorul, dar acuzat a fost doctorul Castor. 
Care Castor i-a atacat pe cei doi, simțind că i s-a 
înscenat totul. Caird îl dusese la cel mai apropiat 
spital, cum îi cerea regulamentul organicilor. Dar 
la scurt timp după aceea Castor a fost transferat 
la Spitalul Experimental Tamasuki pentru 
Fizicieni de pe Strada 49 Vest. De atunci, nimeni 
nu l-a mai văzut, cu excepția lui Atlas şi a trei 
infirmiere. Doar Atlas avea permisiunea să 


vorbească cu el. 

— Ar fi putut fi altcineva, oricine. Oricine putea 
să-l aresteze. Dar ghinionul a căzut pe tine. 

Sorbi din gin, puse paharul jos şi spuse în 
şoaptă: 

— Într-un fel, este un maniheist. A împărţit 
universul în bine şi rău, aşa cum a împărțit şi 
timpul. Răul este tendința cosmosului de a reveni 
la şansă în lucrările lui. Dar şansa trebuie să fie 
dirijată... 

— Cum dracului să dirijezi şansa? 

Horn ridică din umeri. 

— Nu mă întreba pe mine. Cine sunt eu, să-i cer 
socoteală lui Dumnezeu? Doar nu te aştepţi ca un 
nebun să se supună logicii convenţionale, nu? 
Castor nu are nicio dificultate în împăcarea 
contradicțţiilor lui schizofrenice. Şi nu e nici pe 
departe singurul. Ceea ce contează este doar ce 
gândeşte el. În înţelepciunea şi percepţia lui 
divină, el ştie că tu eşti Conducătorul Secret şi 
Rău al Întâmplării. Se referă la tine cu numele de 
Satan, Marea Bestie, Beelzebub, Angra Minyu şi 
încă o duzină de asemenea nume. A spus că te va 
găsi, te va învinge şi apoi te va distruge, după care 
te va arunca în cel mai adânc puț, unde vei arde 
complet. Combustie completă, spune el. 

— Şi de ce nu mi s-au spus toate asta mai 
înainte? 

— Nu fi atât de indignat, lumea din jur o să 
remarce. Pentru că nu era nevoie. Ştii că trebuie 


să păstrăm la un nivel minim toate comunicațiile. 
Eu am fost singura care a aflat de la Atlas despre 
Castor, iar asta la petreceri sau în societate. Şi nici 
aşa nu ne-am spus prea multe. 

Tony rămase tăcută o clipă. Apoi se aplecă în 
față şi spuse şi mai încet: 

— Ordinele sunt să-l stonăm, dacă e posibil, şi 
să-l ascundem. Dacă nu se poate, să fie omorât. 

Caird avu o uşoară tresărire, apoi suspină. 

— Ştiam că o să se ajungă şi aici într-o zi. 

— Am oroare de aşa ceva, spuse Tony, dar este 
pentru bunul nostru comun. 

— Al immerilor, vrei să spui. 

— Al tuturor. Castor este oricum nebun fără 
speranță de vindecare şi este periculos pentru 
toată lumea care-i stă în cale. 

— N-am mai omorât niciodată pe nimeni, spuse 
Caird. 

— Poţi s-o faci. Şi eu pot s-o fac. 

El clătină din cap. 

— Testele noastre psihice arată că putem, dar 
ele nu sunt precise sută la sută. Nu ştii dacă poți 
decât atunci când trebuie s-o faci şi poți sau nu. 

— Vei putea. Îl vei prinde şi vei face ceea ce 
trebuie făcut. Ascultă, Jeff... 

Îşi puse o mână pe a lui şi i se uită în ochi. El 
îngheţă. 

— Am aflat astăzi de decizia consiliului în 
privinţa lui Ariel. Îmi pare rău, Jeff, îmi pare sincer 
rău, dar... 


— A fost respinsă! 

Ea a confirmat din cap. 

— Au spus că e prea instabilă. Proiecţia ei 
psihică e de aşa natură încât ar fi prea împovărată 
din punct de vedere social. În cele din urmă, n-ar 
mai rezista şi ar mărturisi totul autorităților. 

— Dar nu ştiu, nu au cum să ştie, murmuri el. 

— Ştiu destule şi nu vor să-şi asume riscul. 

— Nu am nicio şansă să fac apel acum, spuse el, 
cu asprime. Nu într-un asemenea caz. Spune-mi, 
decizia a fost finală, sau este reconsiderată la 
fiecare cinci ani? La urma urmei, Ariel are doar 
douăzeci de ani. Se poate maturiza. 

— Poţi să încerci din nou peste cinci ani. Totuşi, 
proiecția psihică... 

— Destul, spuse el. Ai terminat? 

— Te rog, Jeff. Nu e atât de grav. Ariel va fi la fel 
de fericită, chiar dacă nu va fi un immer. 

— Dar eu nu voi fi fericit. Cred însă că asta nu 
contează. Au respins-o pe Ozma şi acum pe Ariel. 

— Ştiai cum stau lucrurile atunci când ai 
devenit un immer. Ţi s-au expus toate regulile. 

— Asta e tot? Ai terminat? 

— Ce faci, omori mesagerul care aduce veşti 
proaste? Hai, Jeff... 

El o bătu uşor pe mână. 

— Ai dreptate, greşesc. Doar că... Îmi pare atât 
de rău pentru ea... 

— Îţi pare rău şi pentru tine. 

— Da, aşa e. Pot să plec acum? 


— Da. O, Jeff, nu plânge, te rog! 

El a scos din geanta de umăr o țesătură cu care 
şi-a şters lacrimile. 

— Cred că vrei să fii singur un timp, Jeff. 

Comisarul general se ridică de pe scaun, imitată 
de Jeff. Prima ieşi ea, pentru că avea un rang mai 
înalt. Când s-a oprit la funcţionarul responsabil cu 
datele, puse nota pe steaua ei de identificare. 
Caird a plecat, spunând încet: 

— Ne mai vedem, Tony. 

— Nu uita să raportezi, strigă ea după el. 

Jeff a cerut prin radioul de la încheietură o 
maşină organică ca să-l ducă înapoi la secție. I s- 
a spus că trebuie să aştepte douăzeci de minute, 
aşa că a semnalizat unui taxi să se oprească. Aşa 
o să-l coste câteva credite. Imediat după ce a 
urcat, şi-a dorit să mai fi aşteptat. Pierdea bătălia 
cu lacrimile, nu le putea opri. În vehiculul fără 
şofer şi-ar fi putut da drumul. 

La sosirea la secție, avea ochii uscați. Intră în 
birou şi îi raportă lui Wallenquist, care era curios 
cum decursese discuţia cu Horn, dar nu îndrăznea 
să-i pună prea multe întrebări. 

Gril dispăruse complet, de parcă s-ar fi strecurat 
în de mult abandonatul sistem de transporturi 
subterane şi de canalizare. Ceea ce nu ar fi fost 
exclus. O patrulă de zece, condusă de un sergent, 
cerceta în cea mai adâncă zonă cunoscută, sub 
Universitatea Yeshiva. Până acum, nu 
descoperiseră decât un craniu uman nu prea 


recent şi nişte şobolani uriaşi, plus două rânduri 
aproape ilizibile, scrijelite pe zidul unui tunel: 


URĂSC GRAFFITI 
ŞI EU, IAR FRATE-SĂU LUIGI E UN PUŢOI 


Rootenbeak scăpase şi el ca un iepure în 
labirintul lui. 

Schimbul lui, detectivul-inspector Barenwolt, a 
venit la trei. Caird a informat-o asupra ultimelor 
evenimente şi au mai discutat puţin despre 
eforturile tineretului de a readuce la modă 
pantalonii. 

— Nu-mi plac, a spus Barenwolt. Se poartă 
pantaloni prea strâmțţi, prea ţi se lipesc de forme. 
Am încercat şi eu şi m-am simţit de-a dreptul 
penibil. Nu ştiu. Cred că au în ei ceva imoral. 

Caird râse şi spuse: 

— Aud că Miercuri, de o vreme, poartă 
pantaloni, atât tinerii, cât şi bătrânii. 

Barenwolt ridică din umeri. 

— Mă rog, ştii şi tu cum sunt oamenii ăia. 


6. 


Caird s-a întors acasă cu bicicleta lui, a trecut 
pe la studioul Ozmei, pe care a găsit-o pictând o 
viespe, şi a intrat în casă. După ce s-a uitat la ştiri 
— nimic nou - a coborât în pivniță şi a lucrat la 


exercizor. A făcut un duş şi puse pe el o bluză albă 
simplă, cu poale portocalii şi guler care se putea 
schimba, şi o fustă-kilt verde-smarald. Când 
Ozma a intrat în casă, a rugat-o să-i vopsească 
picioarele în galben. Pantofii lui cu vârf întors în 
sus până la nivelul gleznei erau stacojii şi trebuia 
să-i asorteze. După ce au mâncat, Jeff şi-a dat cu 
nişte ruj şi a ales o pălărie cu bor larg şi cu vârf 
conic înalt, cu o pană artificială. 

Ozma îşi puse o capă albă, cu o trenă lungă, 
roşie. De inelele din urechi îi atârnau pene de 
vultur crescute artificial. Şi-a machiat ochii în 
verde, tot verde era şi rujul, obrajii înroşiţi, o bluză 
foarte subțire, liberă, o fustă de un verde 
strălucitor îi ajungea până la glezne, ascunzând 
ciorapii roşii şi pantofii de lac verde. Ansamblul 
era completat de multe inele pe degete şi de o 
umbrelă purpurie. 

— A ta unde e? întrebă ea. 

— A mea ce? 

— Umbrela. 

— Buletinul meteo a anunţat că nu va ploua. 

— Ştii ce vreau să spun: „Umbrelele sunt 
obligatorii pentru ţinuta de seară”. 

— Presupun că vei fi nefericită dacă nu-mi iau o 
umbrelă. 

— Nefericită nu. Doar stânjenită. 

— Parcă tu erai artista sălbatică, 
nonconformistă... Foarte bine. 

La ora şapte au plecat din casă, amândoi cu câte 


o geantă de umăr voluminoasă, şi au intrat într- 
un taxi. La ora sosirii lor, uriaşul hol al muzeului 
era înțesat cu invitați, toți având în mâini 
cocteiluri sau băuturi mai tari, strânşi pe 
bisericuțe sau rătăcind de la un grup la altul. 
Liniile „empatice” de comunicaţie ale secolului XX, 
cum le numise un antropolog, funcționau perfect. 
Toată lumea vorbea şi nimeni nu asculta. 

După ce şi-au salutat gazdele, Baird şi Wang s- 
au alăturat unei trupe de Scoperi. Plictisit de 
aceştia, Caird s-a dus la o trupă de Presurişti, iar 
Ozma luă o supă cu Supranaturiştii. Acest ultimul 
grup nu era format din pictori interesați în viața 
după moarte, ci nişte indivizi care formau o şcoală 
nouă, care susținea că subiecții trebuie să fie 
prezentați realist, nu numai din exterior, ci şi din 
interior. Astfel, o jumătate din fața subiecţilor 
umani trebuia să arate ceea ce vedea ochiul. 
Cealaltă jumătate trebuia să fie formată din felii 
ale profunzimilor, cum numeau eci, cu pielea 
înlăturată, craniul înlăturat, etalat fiind creierul, 
interiorul creierului şi creierul-fantomă aflat în 
spatele acestuia. 

Caird nu vedea niciun merit şi nicio valoare în 
Supranaturismul acesta, dar nu voia să se certe 
cu Ozma pe tema lui. Ce ştia el despre artă? În 
plus, asta o făcea pe ea fericită, deşi erau momente 
când obosea să discute cu ea pe asemenea teme. 

La zece treizeci, petrecerea atinsese apogeul. 
Ozma fusese rugată să picteze gazda. Aceasta a 


pozat nud în picioare în mijlocul holului, unde ea 
a început să-şi improvizeze schițele. Caird, aflat 
departe în mulțime, s-a întrebat dacă va încerca 
să-l facă pe sărbătorit să arate ca o lăcustă. 

— Domnule inspector, un apel pentru 
dumneavoastră, spuse un chelner. Banda de 
lângă uşă, cum intrați în Camera Zero-ului 
Absolut. 

Caird i-a mulțumit şi s-a dus spre uşa indicată, 
intrând într-o cameră uriaşă, albastru-închis, 
foarte rece, care conținea mai multe sculpturi în 
gheață stonate. Banda era chiar după colț şi 
prezenta fața tumefiată a comisarului-general 
Anthony Horn. 

— Te rog să mă ierți că te iau de la petrecere, 
Jeff. 

— Nu e nicio problemă. Ce s-a întâmplat? 

Tony înghiți cu greu şi spuse: 

— Naomi Atlas a fost asasinată. 

Prin creierul lui parcă trecu un trăsnet. Voia să 
întrebe: „Castor a făcut-o?” dar exista posibilitatea 
ca linia de comunicații să fie supravegheată. 

— Corpul ei, sau ce a mai rămas din el, a fost 
descoperit acum cincisprezece minute în tufişurile 
din curtea de lângă secțiunea cu apartamente a 
clădirii. Vreau să... spuse ea, cu spasme, înghițind 
cu greu un nod. Vreau să vii aici şi să preiei cazul. 
Imediat. Află tot ce poţi înainte de miezul nopții şi 
raportează-mi tot ce ai descoperit. Te-am numit pe 
tine pentru că tu eşti expertul în crime din 


Manhattan. Colonelului Topenski nu i-a plăcut, 
dar va coopera, altfel e vai de curul lui. Aşa i-am 
spus. 

— Am plecat chiar acum, spuse Caird. 

— O maşină de patrulare te va aştepta la 
intrarea principală. Îţi voi da mai multe detalii pe 
drum. 

Caird se întoarse în hol, îşi făcu drum prin 
mulțime cu coatele, cerându-şi peste tot scuze, şi 
spuse: 

— Ozma! Opreşte-te o clipă. 

Ozma s-a oprit din vopsirea în roşu a feselor 
gazdei şi l-a întrebat: 

— Ce s-a întâmplat, Jeff? 

— Am fost chemat la un caz. E foarte urgent. 

Apoi s-a întors spre gazdă: 

— Regretele mele sincere, dar datoria mă 
cheamă. 

— Evident, evident. Despre ce este vorba? 

— Probleme organice. Totuşi, s-ar putea să le 
vedeți la ştiri. 

Se apropie de Ozma, o sărută pe obraz şi-i spuse: 

— Te rog să mă ierți. Va trebui să te duci acasă 
fără mine. S-ar putea să fiu reținut atât de mult 
încât să folosesc un stoner de la institut. Am să fiu 
acasă dimineața. 

Ea îi zâmbi şi spuse: 

— Soţia unui polițist nu poate fi fericită. 

Urcat în maşină, a sunat-o îndată pe Horn. 
După o întârziere de două minute, figura ei a 


apărut pe ecranul de pe spatele scaunului din 
față. 

— Dă-mi toate informaţiile, spuse el. 

Nu exista niciun suspect încă. Nici el şi nici Horn 
nu puteau aminti numele lui Castor. Pentru 
moment, Horn nu avea niciun detaliu suplimentar 
faţă de ceea ce spusese la muzeu. El ştiu din tonul 
ei că s-ar putea să aibă mai multe de spus atunci 
când se vor fi întâlnit în persoană. 

Curtea era puternic iluminată de lămpile aduse 
de organici. Caird îşi croi drum printre spectatori, 
îşi arătă insigna şi steaua de identificare şi fu 
admis în zona echipei de lucru. El şi Horn s-au 
văzut în acelaşi timp. Ea i-a făcut semn să vină cu 
ea sub sicomorul cel mare. S-a ridicat din scaunul 
ei desfăşurat şi i-a întins mâna. Şi-au strâns 
mâinile puternic şi ea i-a spus încet: 

— Iat-o, e acolo. 

Acolo era un fel de a spune, pentru că Atlas era 
împrăştiată peste tot. Capul era sub un tufiş, un 
picior lângă cap, iar celălalt picior prins în alt tufiş, 
un braț atârna de o creangă, iar torsul fără 
membre era proptit de un trunchi de copac. 
Măruntaiele împodobeau alt tufiş. Sângele pătase 
peste tot iarba şi fusese absorbit de pământ în 
zona înconjurată cu frânghii. 

Caird strânse din dinți şi nu mai respiră. De 
şapte ani obiectivi nu mai văzuse asemenea orori. 

Caird se uită în jur. Fără lămpi, zona ar fi fost 
destul de umbrită. Dar chiar şi aşa, pietonii nu se 


puteau plimba pe trotuar la mai mult de 
cincisprezece metri. 

— Medicul legist spune că a murit cu exact 
şaizeci şi trei de minute în urmă, spuse Tony Horn. 
Corpul a fost găsit de un băiat de şaisprezece ani, 
care folosea curtea drept scurtătură până la uşa 
lui. Din ce am putut stabili până acum, Atlas se 
îndrepta spre o petrecere dată de profesorul 
Storring. Îl cunoşti, desigur. 

Caird înclină din cap. Storring era şi el immer, 
dar nu-l întâlnise decât de trei ori. 

— Atras trăia singură de la despărţirea de soțul 
ei, continuă Horn. Acum două sub-luni, cred. 
Totuşi... 

Tony ezită şi se uită în jur. Apoi întinse cealaltă 
mână, deschise degetele şi-i dădu o foaie de hârtie 
împăturită. 

— E de la Castor. Am descoperit-o înfiptă în uşa 
mea, când am ieşit să vin aici. Dumnezeule, a fost 
la mine îndată după ce a măcelărit-o pe Atlas! E o 
minune că nu a încercat să mă omoare şi pe mine. 
Dar a şi spus-o, vrea mai întâi să mă tortureze, 
ticălosul, sadicul! 

Caird îşi deschise geanta de umăr şi puse hârtia 
în ea. 


— Ce spune? 
— Dumnezeu -— Castor se referă la el la persoana 
a treia - anunță cu mândrie moartea şi 


dezmembrarea inamicului Domnului, doctor 
Naomi Atlas. Dumnezeu profețeşte şi moartea şi 


dezmembrarea tuturor inamicilor Lui, în special şi 
în primul rând comisarul-general Horn şi 
inspectorul-detectiv Caird. Nu vor mai apărea 
anunțuri speciale privitoare la cei care vor muri la 
fel de sigur pre cât este blestemul aruncat de stele 
asupră-le în numele lui Dumnezeu. Şi a semnat 
cu un singur nume. Dumnezeu. 

— Dumnezeule! 

— Trebuie să-l prinzi, spuse ea. Ai cele mai mari 
şanse. Probabil că va „sparge” ziua, iar dacă face 
asta poţi să transmiţi ştirea tuturor immerilor din 
fiecare zi. Ei ar putea să te ajute. 

El înclină din cap şi întrebă: 

— Castor nu cunoaşte celelalte identități ale 
mele, nu? 

— N-ar trebui, în mod obişnuit, dar cine ştie ce 
cercetări a făcut? Întotdeauna şi-a băgat nasul 
peste tot. 

— Ai pe cineva care îl caută pe Castor în 
apropierea casei mele? 

— O, da, doi organici, doi immeri. 

— Nu aveam intenția să mă duc acasă seara 
asta, dar cred că ar fi mai bine. Castor ar putea să 
vrea să-mi facă rău făcând... de pildă, omorând-o 
pe Ozma! Ar putea s-o destoneze, s-o târască afară 
din stoner şi s-o omoare înainte să iasă cei de 
Miercuri. Poate că nici n-o să le pese de ei, sau 
poate o să-i omoare şi pe ei. 

Vocea lui Tony tremura: 

— Este îngrozitor. E atât de îngrozitor, încât va 


trebui să avertizez celelalte Zile că s-ar putea să 
avem un Jack Spintecătorul în libertate! Evident, 
nu le pot spune cine este. Vor pune pe urmele lui 
un mare număr de oameni, dar... 

— Dar nu vor şti pe cine să caute, spuse Caird. 
Oficial, nu ştim nici măcar dacă o femeie sau un 
bărbat a făcut asta, sau dacă un om, sau doi sau 
mai mulți. Au descoperit urme de picioare? 

— Da, urmele a aproximativ douăzeci de 
persoane diferite. Niciun instrument, niciun 
fierăstrău sau cuţit. 

— Probabil că le-a aruncat în canal. 

Li s-a alăturat colonelul Topenski şi au început 
o discuţie în trei. Colonelului nu-i plăcea să fie sub 
comanda lui Caird, dar nu o arăta. După cea 
rezumat toate cele descoperite până atunci, nu 
mai mult decât i-a spus Horn lui Caird, Topenski 
l-a luat pe Caird în interiorul zonei înconjurate. 
Toate fotografiile şi munca de laborator fuseseră 
efectuate deja, iar urmele picioarelor lor nu mai 
puteau să încurce dovezile materiale. Caird mai că 
leşină, apropiindu-se atât de mult de toate acele 
bucăţi de corp uman. Dar a rezistat şi nu a vomat. 
A ascultat cum colonelul, care nu părea afectat de 
privelişte, îi expune diversele detalii pe care şi el, 
Caird, le-ar fi putut vedea foarte bine şi singur. La 
unsprezece şi un sfert, personalul medico-legal 
băgase în pungi tot ce fusese acolo şi evacuase 
totul. Totul avea să fie stonat la morgă şi, evident, 
destonat mai târziu, pentru o analiză amănunțită. 


Patrulele şi detectivii au fost trimişi să 
interogheze cât mai mulți oameni din vecinătate, 
până la miezul nopţii. Lucrătorii de birou de la 
secţia locală îi interogau de la distanță pe mulți 
din zonă. Aveau să raporteze cu cine au vorbit, 
pentru ca poliţiştii pedeştri să nu dubleze 
eforturile. Chiar şi aşa, până la miezul nopţii nu 
puteau interoga mai mult de câţiva martori. 

— Ne-am asigurat că niciunul dintre pacienţii de 
la Tamasuki nu a făcut asta, a spus colonelul 
Topenski. Toţi sunt prezenți, toţi sunt închişi. 

— Asta e bine, spuse Caird. 

Dar era posibil ca cineva să vadă înregistrarea 
transferului lui Castor. lar dacă acel cineva 
urmărea firul, atunci Horn intra într-o mare 
încurcătură. Şi o dată cu ea şi Caird şi toți 
immerii. 

Caird se uită la ceas şi spuse: 

— Domnule colonel, trebuie să mă întorc acasă. 
Locuiesc în Greenwich Village. 

— De ce nu folosiți un stoner de pe aici? Sunt o 
grămadă la sediul secției, la doar două străzi de 
aici. 

— Soția mea nu se simte prea bine. 

Încă o minciună, ca să le acopere pe cele multe 
dinainte. 

— Poate că se va stona mai devreme, iar Marţea 
viitoare se va interna în spital. 

— Mulţumesc pentru sugestie, domnule colonel, 
dar o cunosc. Va vrea să fiu cu ea. 


Topenski ridică din umeri şi spuse: 

— Foarte bine. Oricum, nu ne-a rămas prea 
mult timp. Ce-am mai putea face, oricum? 

— Nu mare lucru, spuse Caird, începând să 
spună ceva; dar, oprindu-se la timp, continuă în 
altă direcție: Ba, s-ar mai putea face ceva, chiar 
acum, ca să câştigăm timp pentru activitatea de 
dimineaţă. Avem a face cu un criminal maniac. 
Cred că am să cer ca personalul care cercetează 
cazul să primească arme. 

Topenski îşi muşcă buza şi spuse: 

— Situaţia pare într-adevăr să necesite măsuri 
extreme. Cred că generalul va fi de acord. E pe 
undeva pe acolo. 

Carl se grăbi s-o prindă pe Horn, care era pe cale 
să între în vehiculul ei organic. Auzindu-i apelul, 
ea se întoarse spre el. Caird îi făcu un semn, 
invitând-o să i se alăture. Ea înțelese că trebuie să 
vorbească la adăpost de urechile altora. După ce 
i-a ascultat propunerea de înarmare a oamenilor, 
ea a înclinat aprobator din cap. 

— Normal, va trebui să justific măsura în fața 
guvernatorului şi a consiliului organic. Dacă se 
vor opune, am să le arăt imagini cu scene de la 
locul crimei şi am să-i duc la morgă. 

— Poţi să dai şi ordinul să se tragă fără somaţie, 
dacă va fi nevoie? 

— Da... dar mai întâi trebuie identificat 
criminalul. lar celelalte Zile s-ar putea să nu vrea 
să dea asemenea ordine. Cel puţin, nu înainte de 


a primi un cod de identificare clar. lar în ce ne 
priveşte, va trebui să abandonăm planul de 
stonare şi ascundere. Dacă este descoperit şi 
destonat? Nu. Trebuie să-l omorâm. 

— Oricât ar fi de dură, este decizia corectă, 
spuse Caird. Oricum, cred că nu vom avea de ales. 
Probabil că are o armă sau va obţine una. Va 
trebui să-l omorâm, fie şi numai pentru că va 
trebui să ne apărăm. 

— Da, dar va trebui să urmez procedura 
standard şi să ordon ca personalul înarmat să-l 
someze mai întâi. 

— Ştiu. Sper doar ca eu să fiu cel care îl găseşte 
primul. 

Se uită la ceas. 

— Am nevoie de o armă chiar în clipa asta, 
pentru cazul că acasă mă aşteaptă Castor. 

Horn intră în maşină şi porni banda de pe 
scaunul din spate. Deja dădea ordine, înainte ca 
el să se aşeze lângă ea. Şoferul porni maşina 
îndată ce motorul electric reuşi să o deplaseze, cu 
luminile sclipind şi sirena urlând. Traficul era 
destul de firav. Cei mai mulți oameni erau acasă, 
pregătindu-se de stonare. Când mai erau de 
parcurs câteva cvartale, sergentul responsabil 
deschisese deja arsenalul. Caird şi Horn au trecut 
pe lângă organicii care se aliniaseră ca să-şi 
primească armele şi şi-au primit pe loc 
armamentul. Rangul îşi avea privilegiile lui. 

Caird îşi puse arma în sacul de umăr şi spuse: 


— Pe mâine, Tony. 

După care s-a grăbit spre maşină. Şoferul, 
încântat că are permisiunea să gonească, porni 
maşina la viteza maximă de şaizeci şi cinci de 
kilometri pe oră. Horn aranjase ca toate 
semafoarele să fie verzi pe tot drumul spre casa de 
pe Bleecker Street. Caird nu ştia ce explicaţii va 
găsi Horn pentru acest tratament superprivilegiat, 
dar era sigur că se va gândi la ceva rezonabil. 

La cinci cvartale de casa lui, Caird îi spuse 
şoferului să oprească sirena. Castor se putea afla 
deja în casă şi nu trebuia avertizat în niciun fel. Pe 
de altă parte, ar fi putut fi mai bine să fie avertizat 
şi deci înfricoşat. Dacă aşa era împiedicat să facă 
ceea ce îşi pusese în minte? Asta dacă era acolo. 

La ordinul lui Caird, şoferul încetini în dreptul 
ultimului cvartal şi opri la două clădiri de casa lui. 

Era ora 11:22 seara. 

Caird ieşi din maşină şi spuse: 

— Poţi pleca. Pe strada Bleecker, la numărul 
200, este un stoner pentru urgenţe. Ai opt minute, 
timp suficient ca să ajungi acolo. 

— Da, domnule, spuse şoferul. Noapte bună, 
domnule. 

Caird spuse şi el noapte bună şi îl privi cum 
dispare. Apoi porni spre casă. Evident, cei doi 
gardieni plecaseră. În casă nu era aprinsă nicio 
lumină. Asta putea să însemne că Ozma a 
considerat că el s-a decis să între în adăpostul de 
urgențe sau să rămână în vreun stoner de la 


secție. Putea să fie deja în cilindru. Sau... sau 
altcineva a stins luminile şi îl aşteaptă... 

Acel cineva nu putea fi decât Castor. El nu putea 
să nu ştie că lumina din camera din față se va 
aprinde de îndată ce în fanta din uşa din față s-ar 
fi introdus discul de identificare al lui Caird. 
Castor ar fi putut să comute pe pornirea manuală, 
dar asta l-ar fi putut avertiza pe Caird că ceva nu 
e în regulă. 

În loc să între pe la portalul din față, Caird se 
prelinse pe latura casei, cu arma într-o mână şi o 
lanternă în cealaltă, căutând semne de intrare 
forțată. Nu văzu nimic suspect. Uşa din spate era 
încuiată. Trecu de cealaltă parte a casei, 
mişcându-se încet şi căutând semne de efracție. 
Nimic. Ajunse din nou la uşa din spate a casei. 
Luminile din casă au început să pâlpâie, iar sirena 
interioară să mormăie atenționarea. 

Era 11:30. 

În tot oraşul, peste tot în acea zonă orară, în 
toate clădirile locuite, luminile pâlpâiau şi sirenele 
bâzâiau atenţionarea. La fel şi luminile stradale şi 
sirenele de stradă. 

Toţi seniorii şi juniorii aveau la dispoziție mai 
puţin de cinci minute să între în stonere, înainte 
ca acestea să fie activate. Dacă nu intraseră deja 
în cilindri — şi cei mai mulți intraseră, în virtutea 
unei condiționări de o viață — atunci trebuia să se 
grăbească şi iar să se grăbească. Nu conta că 
trebuie să te duci urgent la toaletă şi nici că eşti 


pe cale să dai naştere unui copil. Nimic nu mai 
conta. Trebuia să intri în stoner. 

Cilindrii cu uşi închise erau activați automat. 
Cei cu uşi deschise mai aşteptau. Între 11:30 şi 
11:35 era perioada de graţie. Un cetățean încă 
putea să între în stoner şi să închidă uşa, fiind 
stonat şaizeci de secunde mai târziu. După aceea, 
cilindrul nu mai era activat deloc până la Marţea 
următoare, la cincisprezece minute după miezul 
nopții, iar atunci era activată energia de 
destonare, sau destonare, un câmp energetic cu 
totul diferit față de cel de stonare. 

Pâlpâitul şi avertismentul sirenelor a durat 
şaizeci de secunde. Era ultimul din cele trei 
avertismente. La ora 11:00, pe când Caird 
călătorea pe străzile din sudul Manhattanului, 
luminile pâlpâiseră o clipă, iar sirenele scoseseră 
un muget scurt. După cincisprezece minute, 
fusese dat al doilea avertisment în tot oraşul. 

Înainte ca luminile din casă să se oprească din 
nou, Caird era la uşa din spate şi introducea vârful 
stelei de identificare în fantă. Chiar dacă ar fi fost 
înăuntru, Castor nu ar fi putut să distingă lumina 
de avertizare intrare de celelalte. Dar îndată ce 
luminile de avertizare se opreau, ar fi văzut lumina 
portocalie pâlpâind deasupra uşii din spate. Caird 
trebuia să închidă la timp uşa din spate. 

A reuşit s-o închidă. Luminile din hol şi din 
camera din față s-au stins. Lumina din bucătărie 
nu s-a stins, dar nu mai clipea. A intrat în hol, cu 


arma potrivită la puterea maximă. Holul s-a 
luminat îndată ce a ieşit din bucătărie, a cărei 
lumină s-a întunecat de tot. Dacă era acolo, Castor 
îşi dăduse deja seama că a intrat cineva. 

Dar lumină ar fi trebuit să fie şi în camera în care 
se afla Castor. Pe de altă parte, Castor era 
suficient de inteligent ca să anuleze iluminatul 
automat şi să treacă pe cel manual. Dar trebuie să 
fi ştiut şi că dacă la intrarea lui Caird într-o 
cameră nu se aprinde lumina, atunci Caird va şti 
că a fost închisă manual. 

Caird îşi spuse că nu ar trebui să între în panică 
şi să împuşte tot ce mişcă. Era posibil ca Ozma 
încă să fie în activitate. Pe de altă parte, Caird nu 
voia să ezite prea mult şi să-i dea lui Castor timp 
de gândire. 

Rămase în ascultare. Casa era tăcută, cu 
excepția impresiei lui subiective că respiră şi stă 
cu urechile ciulite la mişcările lui. Cu arma 
pregătită, cu degetul pe butonul de declanşare, şi- 
a reluat mersul. Trecu de uşile glisante ale 
dulapului din stânga, de uşa băii şi de uşa camerei 
copiilor, aflate la dreapta. Toate uşile erau închise. 
Dat fiind că în spatele oricărei uşi se putea afla 
Castor, Caird trebuia să se uite în spate în 
permanenţă. 

Caird avea conştiinţa acută că e posibil să fie 
atacat din spate, dinspre bucătărie. Din 
sufragerie, o uşă dădea în bucătărie. Castor putea 
să vină şi dinspre sufragerie, ocolindu-l şi 


căzându-i în spate. 

Lumina din camera mare din faţă s-a aprins. Se 
uită în sus, pe scările din dreapta, din fundul 
camerei. Apoi puse mâna pe treapta de jos. 
Luminile se aprinseră brusc pe scară. Nimeni nu 
era acolo şi nicio figură fantomatică nu se uita la 
el de după colț. Nu era niciun semn de intrare 
forțată, iar Castor era foarte improbabil să se fi 
folosit de mijloace electronice ca să între. Da, dar 
atunci cum a reuşit să scape din Institutul 
Tamasuki? 

S-a uitat după toate mobilele din camera din față 
şi din sufragerie. Apoi a trecut iar prin bucătărie 
şi prin lungul hol. A urcat scările şi a intrat în 
camera de baie şi în cele două dormitoare şi s-a 
uitat în toate dulapurile. 

Când a intrat în pivniță, era miezul nopții. Mai 
avea cincisprezece minute. Camera de joacă, apoi 
camera utilitară şi DPP (dulapul de posesiuni 
personale) erau toate lipsite de viață umană, dar 
nu şi de nevertebrate. Un păianjen cu picioare 
lungi se strecura spre un cuib de sub o masă. Va 
trebui să lase o înregistrare pentru echipa de 
curăţire, atunci când o să aibă timp şi pentru 
chestiuni mai puțin importante. Ba nu. Echipa de 
curăţire nu era răspunzătoare pentru asemenea 
probleme. Va trebui să caute el însuşi pânza pe 
sub masă, cât mai curând, poate Marţea viitoare. 
Era rândul lui să facă o curăţenie minoră. 

S-a uitat prin fereastra cilindrului Ozmei. Ochii 


ei se uitau fără viaţă în ai lui. Cei mai mulți oameni 
îşi închideau ochii înainte de activarea stonării. 
Dar Ozma avea ideea stupidă că în starea ei 
inconştientă poate să vadă tot ce se întâmplă în 
cameră şi nu voia să piardă nimic. 

Deşi încă era transpirat de frică, răsuflă uşurat 
şi fericit. Deşi tensiunea nu se topise, ceea ce 
simțea acum era lipsit de importanţă. Dacă nu 
trecea prin toate acele emoţii, ar fi rămas ceva 
grav. 

Se duse la cilindrul care-i purta numele şi o 
plăcuţă cu datele lui de identificare. Puse pe podea 
sacul de umăr, îl deschise şi scoase dintr-un 
compartiment un mic obiect de culoarea pielii, 
ataşat de un mic cilindru. După ce deschise uşa 
stonerului, puse obiectul şi cilindrul pe podea 
stonerului. Răsuci un robinet de la capătul 
cilindrului. Obiectul începu să se desfacă, să se 
umfle şi se transformă într-o replică identică a lui 
Caird. 

Strânse degetul mare de la piciorul drept al 
replicii, scoase cilindrul cu aer comprimat din 
valva de la deget şi înşurubă acolo un capac. Lăsă 
să cadă cilindrul într-un compartiment al sacului 
de umăr, apoi îşi scoase lănțişorul cu discul de 
identificare şi îl prinse de gâtul păpugşii. Deşi 
cântărea doar câteva grame, ansamblul putea să 
țină păpuşa gonflabilă proptită în peretele 
cilindrului. Oricum, biluţe de oţel lipite în 
picioarele replicii compensau greutatea, astfel 


încât replica nu se va apleca niciodată înspre 
gemulețul de la uşa cilindrului. 

Scoase din sac plăcuța de identificare de 
cetățean de Miercuri şi îşi trecu peste cap 
lănţişorul ei. Apoi luă arma şi o prinse la brâu. 
Puse sacul pe podeaua stonerului şi închise uşa. 
În interiorul marelui cilindru se afla ceva ce 
semăna perfect cu ce ar fi trebuit să fie corpul cu 
mişcare moleculară apropiată de zero a lui 
Jefferson Cervantes Caird. 

Curând, avea să fie stonat. 

Trimițându-i Ozmei o sărutare la plecare, urcă 
în goană scările, deschise uşa din față, o închise, 
goni pe aleea din fața intrării şi o porni pe sub 
copaci spre gardul cu uluci. Sări în goană peste 
gardul alb, sprijinindu-se într-o mână. Apoi alergă 
de-a curmezişul curții şi iar pe sub pomi. Apoi în 
susul scării din față a unei clădiri mari, cu multe 
coloane albe, care semăna mult cu conacul lui 
Scarlett O'Hara. S-a oprit în fața uşii şi a inserat 
un vârf al stelei de identificare. A văzut lumina 
aprinzându-se în holul apartamentului. Împinse 
uşa şi o lăsă apoi să se închidă. Goni de-a lungul 
holului, până la scara largă şi apoi urcă pe aceasta 
până la al doilea nivel. Alergă pe coridorul acoperit 
cu un covor gros, până la numărul 2E.Inseră 
vârful stelei din nou şi intră în livingul 
apartamentului. Goni printr-un hol îngust până la 
camera stonerelor şi se repezi spre stânga, printr- 
o uşă. Acolo se aflau paisprezece cilindri, mult mai 


înghesuiți decât cei din pivnița casei pe care 
tocmai o părăsise. 

Zece minute peste miezul nopţii. 

Niciodată nu fusese atât de aproape. 

Şi spera să nu mai ajungă niciodată atât de 
aproape de deznodământ. 


T. 


Soția lui de Miercuri se uita la el fără să-l vadă, 
prin fereastra stonerului. O lăsă şi se îndreptă 
spre cilindrul lui, aflat vizavi, foarte aproape. Acest 
cilindru purta o plăcuță cu numele de ROBERT 
AQUILINE TINGLE. Din fereastră îl privea propria 
lui figură. Uşa ar fi trebuit să fie încuiată, pentru 
că exista cineva - nu, ceva - înăuntru şi ar fi 
trebuit să poată fi deblocată doar dinăuntru. 
Totuşi, Caird aranjase să se poată deschide. 

Pe moment, nu putea face nimic cu păpuşa 
gonflabilă. Fugi din cameră spre duş, lăsând arma 
şi scoțându-şi eşarfa şi bluza. În camera duşului, 
atinse un buton, iar apa a ţâşnit la o temperatură 
şi presiune prestabilite. Şi-a lepădat şi restul 
hainelor şi începu să se săpunească viguros. Nu 
avea timpul necesar ca să se curețe de tot fardul 
şi tot machiajul. A ieşit de sub duş cu urme de 
vopsea pe picioare. Le-a şters şi pe acestea cu un 
prosop şi a aruncat prosopul la coşul de rufe. O să 
scape de el mai târziu, deşi erau slabe şanse ca 


soția lui să dea de el. Luând alt prosop, începu să 
se şteargă, dar se opri cu o exclamaţie mută. 
Întinse mâna şi apăsă butonul, ca să oprească 
duşul. 

Avea părul încă prea ud, dar nu mai avea timp 
să-l usuce complet. După ce puse al doilea prosop 
peste primul, în coş, îşi luă hainele de Marţi, le 
făcu ghem şi le ascunse sub prosoape. Când va 
avea ocazia, va ascunde hainele şi prosoapele în 
dulapul lui de posesiuni personale (DPP), sau le va 
distruge. 

Gol-puşcă, exceptând lanţul cu discul stelat de 
identificare, cu arma în mână, alergă în hol până 
la camera stonerelor. Mai avea optzeci de secunde. 
Ar fi putut intra în cilindru şi să încerce să 
găsească un loc în spatele replicii lui tari şi de 
necomprimat, sau se putea preface că tocmai a 
ieşit din cilindru. Cea de-a doua variantă i s-a 
părut cea mai periculoasă. În microsecunda în 
care câmpul de destonare era acționat, soția lui 
probabil că va avea ochii deschişi. Va vedea că uşa 
este închisă. Şi va vedea cealaltă figură din 
fereastră, dacă el nu va sta exact între cele două 
ferestre. Chiar dacă nu va vedea păpuşa, se va 
întreba de ce şi cum a ieşit el din cilindru înaintea 
ei. Şi va trebui să piardă mult timp explicând de 
ce şi cum. 

— Sorţi la fel de neprietenoşi, murmură el. 

Înjurând, deschise uşa şi se ghemui înăuntru. 
Mai erau zece secunde. Picioarele i-au atins sacul 


de umăr de pe podea şi scoase un „au” sonor. 
După ce lăsă din mână arma, se sprijini de păpuşa 
tare şi rece. Aceasta se proptise cu capul în spatele 
cilindrului. Se puse în fața păpuşii şi îşi îndreptă 
spatele. Dar oricine s-ar fi uitat cu atenție ar fi 
văzut o parte a păpuşii în spatele lui. 

Mai erau trei secunde până când câmpul de 
destonare era activat. Asupra lui nu avea niciun 
efect, pentru că nu era stonat. Poate că asta o fi 
fost de vină. 

Sau poate de vină a fost vederea soției, care i-a 
amintit brusc de cea pe care tocmai o părăsise. Se 
simți brusc săgetat de panică, aceasta ştergând 
toate celelalte probleme din mintea lui. 

— Dumnezeule! Am uitat să completez 
formularul de cerere! Ozma o să mă omoare! 


Lumea de miercuri 


Varietate, Luna a doua a anului 
Z5-S1 (Ziua-5, Săptămâna-l) 


8. 


Nokomis Moondaughter, o brunetă cu picioare 
lungi de înălțime medie, păşi afară din cilindru. 
Purta o robă lipită de corp, cu dungi oblice negre, 
lungă până la glezne. Era suplă şi avea o figură în 
unghiuri ascuțite şi te ducea cu gândul la o 


balerină. Ceea ce şi era. Se opri chiar în cadrul uşii 
cilindrului şi se încruntă. 

Caird ştia că ea se întreabă de ce el încă se află 
în cilindru. A renunțat la intenţia de a „întruchipa” 
persoana lui Bob Tingle. Asta se va repara mai 
târziu; acum nu avea timp. În clipa aceea, trebuia 
să o împiedice să vadă păpuşa. 

Apăsă butonul uşii, se strecură prin uşa 
întredeschisă şi a închis-o rapid în urma lui. Sări 
în întâmpinarea lui Nokomis şi o ridică în brațe, 
după care o duse în hol, rotindu-se cu ea. 

— Ce faci? strigă ea. Ce s-a întâmplat cu tine? 

O lăsă în bucătărie şi îi spuse: 

— Te iubesc şi sunt bucuros să te văd! E atât de 
greu de înțeles? 

Ea îi răspunse râzând: 

— Nu. Da. De obicei, ieşi ca un animal sălbatic, 
care nu mai ştie drumul spre baie. Şi până îţi bei 
cafeaua eşti morocănos. Apropo, nu crezi că ar 
trebui să pui nişte haine pe tine? 

— Da, ai dreptate. E prea devreme pentru 
priveliştea superbului meu nud. 

Se aplecă şi o sărută pe buze. 

— Bem o cafea şi vorbim puţin? Sau mai întâi 
dormim? 

Ea îşi îngustă iar privirea, iar pe fața ei se instală 
ceața unei îndoieli. Era ca ceața formată pe 
oglindă când respiri. Ceaţa unei îndoială. 

— Cum ai putut să uiţi? a spus ea. Ştii bine că 
am dormit şase ore înainte să intri în stoner. Mi- 


ai spus că ai ai aţipit şi tu o oră sau două cât timp 
dormeam. Te-ai trezit în acelaşi timp cu mine. Sau 
cel puţin aşa ai spus. Nu te culci niciodată după 
ce ai ațipit o oră sau două. De ce vrei să dormi 
acum? 

În calitate de Bob Tingle, ar fi trebuit să-şi 
amintească ce i-a spus ei. Dar el încă era Jeff 
Caird, disperat după evenimentele de ieri şi nervos 
din cauza urgențelor prezente. Păpuşa! Trebuie s- 
o dezumfle! 

Îşi spuse că trebuie să-şi liniştească într-un fel 
tumultul interior. Apăsă butonul acela secret, cu 
o mână calmă şi hotărâtă. 

— Nu sunt Tik-Tok, spuse el. Nu merg după 
algoritmi. Uneori folosesc şi liberul arbitru. 
Spune-i capriciu, dacă vrei. Sau indigestie. 

— Când ai ieşit ca din puşcă din cilindru, nu 
păreai nici somnoros şi nici obosit. 

Ştiuse încă dinainte să se căsătorească cu ea că 
fata asta posedă un radar sensibil numai la 
fenomene non-rutiniere, un canal TV pe o lungime 
de undă apropiată de paranoia. Atunci când în 
locul cerului senin prognozat venea ploaia, ea 
suspecta meteorologul de minciună şi se întreba 
asupra motivelor. Poate că exagera întrucâtva. Dar 
nu prea mult. În calitate de Jeff Caird, nu s-ar fi 
însurat niciodată cu ea, nici măcar nu s-ar fi 
întâlnit cu ea atât de multă vreme. Dar ca Bob 
Tingle se îndrăgostise de ea. În acel moment, nu-i 
plăcea deloc, din cauza suspiciunilor. În asemenea 


momente, se întreba oare cum a putut să se lege 
de o asemenea femeie. Nu. El, Caird, n-ar fi făcut 
niciodată asta. Doar Tingle. 

Acea senzație înrudită cu panica îl încercă din 
nou. Era ca o caracatiță de ectoplasmă, simțită 
doar de el însuşi. Dar care „el însuşi”? Nu tocmai 
Caird. Caird nu ar fi judecat în termeni ca „ceaţă 
de îndoială” sau „caracatiță de ectoplasmă”. Tingle 
încerca să iasă la suprafață, dar nu va putea până 
când Caird nu va avea un minut pentru ceremonia 
de predare, de ridicare a capacului mormântului 
lui Tingle, îşi zidea mintea şi-l făcea stăpân peste 
toată harababura aceea cunoscută Miercuri sub 
numele de Tingle. Totuşi, Caird nu dispărea 
niciodată complet. Cineva trebuia să joace rolul şi 
să împlinească îndatoririle de immer. Jeff Caird 
era cel inițial, el era originalul. 

— Ca din puşcă, zici? Ce-ar fi să o încercăm 
acum, pe tine? strigă el, entuziast. 

O ridică în braţe şi se mai roti o dată cu ea. 

— Haide! 

Ea îi zâmbi, dar spuse: 

— Mai bine nu. Şi lasă-mă jos. Ştii că trebuie să 
exersez. După aceea... ştii bine că nu sunt frigidă. 

O lăsă pe propriile picioare şi îi spuse: 

— Nu, nu eşti frigidă, dar uneori mă întreb cum 
reuşeşti să fii ca un termostat. OK. Cum vrei tu, 
Picioruş. Ştii că toate dorințele tale sunt şi ale 
mele. Tu fă cafeaua, iar Tingle o să înceapă să 
zbârnâie. 


Caird n-ar fi spus niciodată aşa ceva. Probabil 
că putea foarte bine să evite asemenea trimiteri. 

„Trebuie să pun capăt acestor lucruri”, gândi 
Caird. „Bine măcar că nu e grav, dar deja s-a ajuns 
prea departe. E un semn că Tingle se zbate la 
marginea lui Miercuri şi vrea să iasă la suprafață 
chiar înainte de terminarea ritualului. Ritual 
neglijat, de altfel. lar acum, din păcate, nu am 
timp să experimentez. Prea periculos.” 

— Dar te-ai dus la toaletă înainte să fii stonat, 
spuse Nokomis. 

Cho-oi! Doamne, cum a putut Tingle să ia o 
asemenea femeie? 

Fu bucuros că nu a dat glas exclamațţiei 
interioare. În această Zi de Miercuri, exclamaţia 
nu era cunoscută, pentru că în Manhattanul de 
Miercuri izul nu mai era chinezesc, ci amerindian 
şi hindi. Dacă ar fi auzit, suspiciunile ei s-ar fi 
amplificat dramatic, până la explozie. 

— Da, şi am să mă mai duc o dată, spuse el. 

Se răsuci pe călcâie şi ieşi pe hol, intrând în baie, 
care era la dreapta. După ce închise uşa, se aşeză 
pe capacul lăsat al toaletei. Observă că cei de Marţi 
au uitat să-şi ia hârtia igienică. De bobina 
respectivă mai atârnau trei lungimi utile. Aceşti 
țopârlani sălbatici de ieri merită să le laşi o 
înregistrare care să-i beştelească. 

Închise ochii şi se scufundă într-o lume fără 
zgomote şi fără fricţiuni. În faţa lui plutea 
imaginea în mărime naturală a unui Caird solid, 


strălucitor. Privindu-se cu un ochi, pe celălalt, tot 
imaginar, îl rotea, privindu-se în interiorul lui. 
Acest ochi văzu în primă fază doar întuneric. Apoi 
în față i-au defilat multe linii cenuşii. Acestea 
păreau să izvorască din abisul său lăuntric, 
zburând pe lângă ochi spre abisul de deasupra. 
Apoi s-au îndesit, devenind atât de strânse încât 
purtau cu ele o tensiune şi zbârnâiau. A mărit 
presiunea la fiecare capăt, deşi nu ştia unde se 
termină acele linii, până ce i s-a părut că liniile, 
care acum străluceau reci, îl vor plesni. Şi a 
aruncat în ele cu căldură. „Căldura” era sub forma 
unor complexe energetice de forma unor comete, 
fiecare lovind o coardă strălucitoare, care îl 
resorbea, dar nu complet. O parte din căldură se 
prelingea în jos sau în sus pe coardă, ca nişte 
picături de ceară dintr-o lumânare. Direcţia în 
care o luau era la discreţia lor. Acolo, în mintea 
lui, nu exista gravitație. 

Şi nici sosuri. Sau poate că se înşela. Picăturile 
acelea îi aminteau de un sos apetisant şi fierbinte 
de friptură. 

Liniile de forță erau folosite pentru a-l inhiba pe 
el şi pentru a-l aduce la suprafață pe Tingle. Care, 
chemat din adâncurile conştiinţei lui, ca fantoma 
lui Samuel invocată de vrăjitoarea din Endor, se 
putea transforma din fantomă în om. Omul Zilei 
de azi. 

Începu să crească tensiunea din linii. Acestea au 
început să vibreze, să zbârnâie şi să strălucească 


în întuneric, lovindu-se, unindu-se, până când 
toate s-au atins şi s-au topit într-una singură, 
formând o coloană suplă, lungă, sclipitoare. Părea 
să fie dreaptă, verticală, adică întinzându-se de la 
întunericul de jos până la întunericul de sus. 
Acum a rotit-o, adică a întors-o în unghi drept față 
de poziția inițială, continuând aşa până ce dintr-o 
coloană se transformă într-un disc difuz. 

Celălalt ochi vedea că imaginea lui Caird 
pierduse mult din strălucire şi se îngustase. Era 
de aşteptat. Căldura aruncată în liniile acelea 
fusese absorbită de la Caird. Acum, în jurul 
picioarelor imaginii s-a format o linie care 
închipuia granițele unui cadru de uşă. Uneori 
imaginea care trebuia eliminată dispărea ca o 
rachetă, sau se strângea într-o bilă de bowling 
fantomatică, cu găuri, şi se pierdea sărind pe alee. 
Astăzi, imaginea părea că vrea să se piardă în 
podea. 

Al doilea ochi privea rotația şi discul alb 
strălucitor, care tăia o bucată de întuneric şi acum 
începea să elimine negura. O figură neclară 
apărea, devenea cenuşie pe măsură ce absorbea 
lumină de la disc. Care devenea mai întunecat o 
dată cu iluminarea figurii, care căpăta forme tot 
mai clare. 

Când Tingle era aproape desăvârşit, primul ochi 
a dat o comandă mentală, iar imaginea lui Caird a 
dispărut prin trapa imaginară din podea. Liniile 
care au format acel cadru au dispărut. 


Acum cu ambii ochi concentrați asupra lui 
Tingle, discul devenise negru şi mic, pierzându-și 
căldura şi marginile până ce nu mai conta deloc, 
iar Tingle plutea sclipind în întuneric. 

Discul dispăruse, iar imaginea lui Tingle a ieşit 
la iveală atât de rapid, încât frecarea cu mediul — 
ce mediu? — a dat naştere unei cozi fantomatice 
de cometă. 

Ochii i s-au întors înspre afară şi şi-a ridicat 
pleoapele. Bob Tingle aterizase, dar nu fără 
reziduuri de Caird. Nouăzeci şi opt la sută din el 
era locatarul de Miercuri, iar doi la sută, cel de 
Marți, din apropiere. Aceste două procente l-au 
făcut să-şi amintească de păpuşa încă umflată în 
stoner. Ce-o să se facă dacă Nokomis dă de ea? Nu 
putea să-i dea o explicaţie satisfăcătoare. Şi nici 
adevărul nu i-l putea spune. Cum de a ajuns în 
balamucul ăsta? 

Se ridică de pe scaunul de toaletă şi o luă spre 
uşă. Se opri, se strâmbă, pocni din degete şi se 
întoarse. Dacă Nokomis nu aude apa de la toaletă, 
o să vină în galop din cameră, ca să vadă ce de nu 
s-a tras apa. Întotdeauna îşi dădea seama când un 
model comportamental nu era respectat, iar 
pentru ea un asemenea act ratat nu putea avea 
drept cauză decât ceva rău. Apăsă butonul şi ieşi 
pe hol îndată ce apa începu să curgă. 

De obicei, în acest stadiu era aproape în 
întregime Bob Tingle, deşi Jeff Caird nu ar fi 
scăpat niciodată pe de-a-ntregul prin trapa 


imaginară din podea. Întotdeauna Caird mai 
păstra o bucăţică de ochi, o bucăţică din pielea 
minţii, pe care Tingle nu o remarca decât atunci 
când avea un motiv serios s-o remarce. Ca în clipa 
asta, când păpuşa trebuia dezumflată. Ceea ce îl 
făcea şi mai prezent pe Caird era faptul că Chang 
Castor era în libertate în Miercuri - probabil — şi 
că Tingle nu-l putea ignora. 

Tingle se uită în lungul holului. Nu o vedea pe 
Nokomis, dar aceasta ar fi putut să apară în orice 
clipă, ca să-şi ia ceva din dulapul de posesiuni 
personale. Aşa că o strigă: 

— Mă duc să mă îmbrac! Vrei ceva din dulap? 

Nokomis îi răspunse veselă de dincolo: 

— Nimic, iubitule! Cafeaua va fi gata în curând! 

Nokomis tocmai depietrifica chiflele şi somonul 
pentru micul-dejun. După aceea, avea să pună 
chiflele în prăjitor. El ar fi trebuit să fie îmbrăcat 
până atunci, altfel ea se va uita în lungul holului, 
ca să vadă unde se află el. 

Alergă la stonerul lui, deschise uşa şi se aplecă 
înăuntru. După ce scoase capacul de la baza 
păpuşii închise uşa şi fugi spre dulapul marcat 
MIERCURI. Spuse „Deschide-te”, iar mecanismul, 
recunoscându-i amprenta vocală, eliberă zăvorul, 
permițându-i să tragă de uşa cea înaltă. Înhăță 
cea mai apropiată robă, şi-o trase peste cap, spuse 
„ÎInchide-te” şi se grăbi înapoi, în lungul holului, 
după ce aruncă o privire ca să se asigure că 
Nokomis nu se uită după el. Apoi deschise din nou 


stonerul. 

— La naiba! 

Păpuşa se dezumfla prea încet. 

O apăsă, conştient de şuieratul scos de aerul 
care ieşea. Totuşi, Nokomis dăduse drumul unei 
benzi de comunicaţii, aşa că putea să spere că 
vocile de acolo vor acoperi şuieratul. 

Când replica era pe jumătate dezumflată, intră 
în cilindru şi închise uşa. Călcă în picioare păpuşa 
până ce aceasta se aplatiză de tot, apoi o rulă şi o 
puse în mica sticluță din sacul de umăr. Şi arma 
o introduse tot în sac. Deşi ştia că în sac se află şi 
steaua de identificare de Marţi, nu rezistă tentației 
de a se asigura. Degetele atinseră vârfurile 
discului stelat. 

leşi cu spatele şi închise uşa. Respirând mai 
greu decât şi-ar fi dorit, se întoarse în bucătărie. 
Chiar înainte să între, o văzu pe Nokomis ițindu- 
şi capul de după cadrul uşii. 

— În sfârşit, ai sosit. Chiflele au început să se 
răcească. 

O urmă până la balcon, unde pe o mică masă 
rotundă ea pusese cafeaua, sucul de fructe şi 
mâncarea. Se aşeză pe un scaun, în fața lui 
Nokomis. Lumina venită de pe stradă era 
suficientă pentru ca el şi soția lui să semene cu 
nişte fantome cenugşii. Cicadele şi broaştele nu 
terminaseră de cântat. 

Sorbi din cafeaua fierbinte şi se uită la casa lui 
de Marţi, vizibilă în apropiere. Ferestrele erau 


luminate, dar nu se vedea nimeni. În el rămăsese 
destul din Caird pentru un gând trecător la Ozma 
aflată în cilindru. Ozma, aşteptând şase zile ca să- 
l vadă. 

Nokomis se arăta iubitoare, ca mai totdeauna. În 
acea lumină slabă, pielea ei era mai întunecată 
decât nuanța aceea arămie minunată pe care o 
prezenta la lumina zilei. Părul ei negru era tăiat 
scurt şi pătat în alb, pentru a obţine aspectul de 
sconcs, moda curentă în Miercuri. 

Nokomis încercase să-l convingă pe Tingle să-şi 
vopsească şi el părul şi să-şi lase barbă, care putea 
fi tăiată în forma pătrată, şi ea la modă. El 
refuzase, deşi, evident, nu-i putuse da adevăratele 
motive pentru care nu vrea să fie în pas cu moda. 

El se gândi că trebuie să ascundă mai bine 
hainele din coşul de rufe. 

Nokomis, care terminase pe jumătate şi a doua 
ceaşcă de cafea, începu să sporovăiască despre 
rolul ei în noul balet Proteus şi Menelaus. 
Repetiţiile nu începuseră şi erau multe probleme. 

— ...şi compozitoarea e nebună. Crede că 
muzica atonală e ceva nou. Nu vrea să te asculte 
când îi spui că muzica asta a murit acum zece 
generaţii. Roger Shenachi e constipat şi de câte ori 
face un jeté trage nişte vânturi îngrozitoare. l-am 
spus lui Fred... 

— Care Fred? 

— Vezi că nu mă asculți deloc? Fii mai atent. Nu- 
mi place să vorbesc de una singură, ştii asta. Fred 


Pandi e barosana întreprinderii. Ea a scris libretul, 
a compus muzica şi a făcut coregrafia. I-am spus 
că ar trebui să scrie totul în jurul rolului lui Roger, 
să-i dea numele de Gaze sau cam aşa ceva. Şi dacă 
tot schimbă libretul, poate să schimbe şi muzica, 
să scrie ceva care să poată fi dansat... 

— Sunt sigur că eşti o artistă suficient de mare 
ca să treci peste astea, spuse Tingle. Oricum, de 
când are o balerină, fie şi de statura ta, ceva de 
spus în... 

— Mulţumesc, dar nu înţelegi. Trebuie să am un 
cuvânt de spus, pentru că sunt membră în 
comitet, după cum ştii foarte bine. Cel puţin, ar 
trebui să fiu, dar compozitoarea şi dirijorul 
orchestrei sunt amanți, aşa că formează o bandă 
împotriva noastră. 

— O bandă nu se formează cu doar doi oameni. 

— Bob, ce ştii tu în privinţa asta? 

— Nu ştiu mare lucru. Ce face comitetul vostru? 
De când s-au apucat comitetele să producă marea 
artă? 

— Aha, deci nici asta n-ai ascultat. Ţi-am vorbit 
de asta ieri. Sau a fost alaltăieri? N-are 
importanţă, oricum ţi-am spus. 

— Da, desigur, îmi amintesc, spuse el. Şi a cui a 
fost ideea? 

— A vreunui birocrat. Sunt sigură că celelalte 
Zile nu au asemenea probleme. Doar că... 

Deşi nu era cinstit să-şi lase mintea să 
rătăcească, nu se putea abține. Gril, Rootenbeak 
şi Castor se ridicau din străfunduri ca nişte epave 
străvechi umplute cu gazul cadavrelor 
descompuse. De obicei, când era în Miercuri, era 
aproape în întregime Bob Tingle; Miercuri îşi era 
suficient ca Tingle. Acum, modelul şi rutina erau 
spulberate. Trei spărgători de zi în libertate, iar doi 
dintre ei puteau fi foarte periculoşi. Mă rog, cel 
puţin unul. Rootenbeak ar fi putut să apară şi el 
şi să-l recunoască, dar nu era probabil ca el să 
spună autorităților că Bob Tingle seamănă 
suspect cu Jeff Caird. Doar dacă nu o făcea sub 
anonimatul unei benzi TV... Castor... maniacul 
acela putea să pândească undeva în întuneric şi 
să-l vadă alergând de la casa lui de Marţi la blocul 
de Miercuri. lar Castor era destul de priceput, 
după cum îi spusese Horn, ca să-l poată da în 
vileag în orice clipă. 

— Bob! 

Tingle se smulse din mlaştina mentală. 

— Desigur, sunt de acord cu tine. Comitetele 
sunt o porcărie. Dar hai să privim lucrurile altfel. 
Dacă ai fi trăit în vechime, n-ai fi avut niciun 
cuvânt de spus în privința producției. Aşa poți să- 
ți dai seama cât de mult s-au schimbat lucrurile. 

— Comitetele sunt ca nişte baloane. Plutesc sus 
în văzduh, supuse capriciilor vântului şi 


vântoaselor şi coboară atunci când nu mai au gaz. 
Ascultă-mă pe mine, întregul spectacol va fi un 
eşec, un eşec scandalos! lar cariera mea o să fie 
ruinată, complet ruinată. 

El sorbi din cafea şi spuse: 

— Dă-mi voie să-ți spun ceva. Sunt funcţionar la 
Banca Mondială de Date. 

— Ştiu. Ce e cu asta? 

— Am să aflu dacă există ceva, vreun material 
cu care să poată fi şantajați membrii comitetului, 
în special Pandi şi Shenachi. Dacă găsesc ce caut, 
vei putea folosi materialul, adică să-i îmblânzeşti 
pe cei doi. Evident, va trebui să sap după mizerii 
în ce-i priveşte pe toți membrii comitetului. 

Ea se ridică de pe scaun, ocoli masa şi-l sărută. 

— Vai, Bob, crezi că ai putea? 

— Sigur. Dar... noţiunea de etică nu te supără 
deloc? O să fie cam... 

— Este spre binele artei! 

— Mai mult spre binele tău, să recunoaştem. 

— Nu mă gândesc numai la mine, spuse ea, 
întorcându-se la loc şi turnând cafea. E vorba de 
întreaga producție. Gândesc organic. E pentru 
binele tuturor. 

— Nu ştiu dacă voi putea să adun suficiente 
materiale ca s-o scot pe compozitoare din muzica 
ei atonală. Şi chiar dacă o să găsesc, asta o să 
ducă la o întârziere însemnată. Trebuie rescrisă 
toată partitura. 

Ea ridică din umeri: 


— Cui îi pasă? Nu e ca în vremurile de demult. 
Acum nu mai depindem de bani. 

— Da, dar cred că ar fi fost mai bine să 
depindeți. Totuşi, hai să nu vorbim acum despre 
asta. Acum... nu eşti fericită să mă ai? Unde îți e 
recunoştinţa? 

Ea râse şi spuse: 

— Dar nu ai făcut încă nimic. 

— Am acumulat ceva credit de bune intenții. 

— lar bunele intenţii pavează drumul spre iad, 
cum se ştie. Deci eşti un contractor de autostrăzi 
în infern. Dar ştii că nu ai nevoie de pretexte. 
Totuşi, hai s-o lăsăm pe diseară. Sunt într-o 
dispoziție mult mai bună după ce exersez. 

— Nu şi în ultima vreme, spuse el. Vii tot mai 
furioasă şi mai dezgustată. 

— Vin la țanc ca să scot din mine furia şi 
frustrarea. Doar nu te plângi, nu? 

El se ridică în picioare. 

— Nu mă plâng niciodată de ceva ce nu există. 
Într-o zi, stările noastre de spirit se vor combina şi 
apartamentul ăsta o să explodeze. 

— N-aş vrea să fim nevoiți să căutăm alt 
apartament, spuse ea, sărutându-l din nou. Ce ai 
de gând să faci? 

— Azi am o agendă foarte încărcată, spuse el. 
Dar am să reuşesc cumva să lucrez la 
preliminariile Proiectului Şantaj. Ca să mă asigur 
că am destul timp, va trebui să mă duc devreme la 
slujbă. 


— Devreme? spuse ea, cu ochii măriți. 

— Da, ştiu. Este periculos. Tu poţi să lucrezi cât 
de intens doreşti, câte ore doreşti şi nimeni nu se 
uită urât la tine. Eşti artistă. Dar eu sunt un 
birocrat. Dacă mă duc devreme şi stau până târziu 
şi află colegii mei, s-ar putea să verifice la ce am 
lucrat. Şi nu ar fi bine să afle că am făcut o lucrare 
neautorizată, deschizând canale nerelevante 
pentru slujba mea. lar atunci chiar aş avea 
probleme. Aşa că ar fi mai bine să merg la slujbă 
la ora regulamentară. Am să rup puţin din timpul 
de muncă obişnuit. Colegilor mei nu le pasă dacă 
sunt leneş sau ineficient - asta mă face un tip 
obişnuit, unul din cei mulți — iar superiorul meu 
nu o să se sesizeze dacă n-o să rămân mult în 
urmă. Am dreptul la un ecart oarecare de 
ineficiență. Aşa n-o să am necazuri cu superiorul, 
care n-o să mă cheme la o săpuneală. 

Îşi terminară micul dejun, iar Nokomis se duse 
în baie. El nu putea decât să spere că nu va lua 
hainele din coş ca să le spele. Nu se aştepta să le 
scoată, pentru că ea era întotdeauna doritoare să 
lase spălatul rufelor în seama lui. Dacă îşi amintea 
corect, făcuse asta în ultima Miercuri şi se aştepta 
ca acum să fie rândul lui. 

Cincisprezece minute mai târziu, ea se întorcea 
în balcon. Era îmbrăcată într-o bluză albă şi 
pantaloni roşii strânşi pe picioare, ţinând de curea 
sacul ei de umăr. Cu toate astea, spuse: 

— Of, şi eu care credeam că eşti în pat şi te 


pregăteşti... 

El îi zâmbi şi răspunse: 

— Nu, mă gândeam cum va decurge investigația 
de şantajare. 

— Bun. Mă duc la sală acum. 

El se ridică şi o sărută scurt. 

— Îţi urez un antrenament profitabil. 

— Va fi, întotdeauna este. Nu voi putea lua masa 
de prânz cu tine. Comitetul se întruneşte la ora 
prânzului la un restaurant. 

În timpul absenței lui, Tingle activase o bandă 
de pe partea laterală a balconului şi verificase 
agendele. Ştia deja că nu poate să ia masa cu el, 
iar ea ştia că el ştie. Dar nu era sută la sută sigură 
că nu o să-l lase memoria. Nu avea încredere decât 
în ea însăşi. 

— Atunci ne vedem la şapte, la Goolplex, spuse 
el. 

— Sper că salata e mai bună decât ultima dată. 

El rămase în balcon până când văzu bicicleta ei 
parcurgând strada Bleecker şi dispărând spre 
nord, spre canal. Îndată ce n-a mai văzut-o, se 
ridică şi se duse în baie. De multe ori ea se 
întorsese din drum la câteva minute după plecare, 
spunând că a uitat ceva. Dar nu putea să-l 
păcălească. Se întorcea ca să se asigure că el nu 
face ceva ce nu ar trebui să facă. În câteva rânduri 
se întrebase dacă nu cumva soţia lui e ofițer 
organic care are rolul public de a face pe balerina. 
Doar investigaţiile lui prin canalele băncii de date 


îl convinseseră că nu e cazul. 

Atunci ce era? O femeie uluitor de suspicioasă, 
poate paranoică. Deloc femeia care ar fi trebuit să 
fie soția lui Bob Tingle. Dar nu-şi arătase 
adevărata natură atunci când el îi făcuse curte, iar 
el fusese foarte neglijent şi nu-i cercetase indexul 
de personalitate înainte de a se căsători cu ea. 
Iubirea pasională îl orbise, dar asta făcea parte din 
natura lui Bob Tingle. Tingle era foarte pasibil de 
a se lăsa târât de emoţii pe care Jeff Caird nici nu 
le-ar fi tolerat în el. Şi totuşi, Caird era 
răspunzător pentru natura lui Tingle. Caird 
alesese deliberat această natură pentru rolul lui 
de Miercuri, pentru că voia să simtă puternic -— ca 
Tingle — ceea ce Caird nu putea simţi decât foarte 
slab. 

Totuşi, probabil că lui Caird îi plăcuseră 
caracteristicile lui Tingle, acele senzații pe care el 
le reprimase datorită autocontrolului. Deci, în 
timp ce construia — cuvântul corect ar fi creştea — 
personalitatea lui Tingle, făcuse rabaturi multe de 
la sinele lui, al lui Caird. lar acum plătea acest lux, 
pentru că pasiunea pentru Nokomis îl punea în 
pericol. Deşi nu era agent secret al guvernului, 
Nokomis îl supraveghea îndeaproape. Dacă 
descoperea ceva suspect care nu era legat de 
relația lor personală, ar fi săpat mai adânc. lar 
dacă afla că este un infractor, avea să-l denunțe? 

Nu credea că îl va denunța, ci că va fi foarte 
furioasă că n-a avut încredere în ea. 


Adevărul era că nu ştia ce se va întâmpla dacă 
Nokomis va face cercetări mai profunde. Ceea ce 
ştia era că Tingle n-ar fi trebuit în ruptul capului 
să se însoare cu ea. Dar Tingle încă o iubea, deşi 
pasiunea uriaşă care-l pârlise la început devenise 
o căldură plăcută. Mai mult, dacă-i spunea că vrea 
să divorţeze, s-ar fi expus şi suferinţei şi furiei ei. 
Era foarte posesivă şi egoistă; ea ar fi trebuit să fie 
aceea care decide despărțirea. Totuşi, ea era nu 
numai o mare colecționară de obiecte şi de 
persoane; mai mult decât atât, ura să fie nevoită 
să renunțe la ceva. Porțiunea lor din dulapul de 
posesiuni personale era plină-ochi cu bibelouri, 
ursuleți, diverse suveniruri legate de zile de 
naştere şi de sărbători naționale, districtuale sau 
mondiale, trofee de balet, înregistrări de-ale ei de 
la naştere până acum câteva săptămâni, o medalie 
pentru primul loc la o sută de metri plat la 
concursul pe Manhattan al şcolărițelor de a opta, 
o citare pentru purtare exemplară, obținută la 
douăzeci de sub-ani (după aceea, nu a mai căpătat 
aşa ceva, din cauza certurilor cu diverşii membri 
ai companiei de balet) şi sute de alte asemenea 
fleacuri. 

Tingle încercase în multe rânduri s-o convingă 
să arunce toate astea. Aveau mereu discuții, 
pentru că în fiecare seară ea insista să scoată 
câteva şi să le pună pe un raft. Apoi trebuia să le 
pună înapoi în dulap, înainte de ora de stonare. 
Obiectele astea îl împiedicau să ajungă la propriile 


obiecte personale din dulap, ba chiar şi la raftul 
de haine. 

Într-o zi, Tingle era sigur de asta, temperamentul 
lui nu tocmai uşor de potolit va prelua controlul şi 
va arunca toate astea pe burlanul de gunoi. Iar 
asta va însemna despărțirea lor. Ceea ce, îi spunea 
logica, din punctul lui de vedere era bine. Se vor 
despărți înainte ca suspiciunile şi posesivitatea ei 
să poată să-i mai facă vreun rău. 

Suspină, se ridică de pe scaun şi se duse în baie. 
Scoase din coş hainele ude de Marţi şi le puse la 
uscat. Mai târziu o să le ruleze şi o să le îndese în 
sacul de umăr. Ar fi fost mult mai uşor şi mult mai 
inteligent să le arunce în incinerator, dar avea un 
singur costum pentru petrecerile de Marţi. Ca să 
obțină altul, trebuia să-l predea pe cel vechi, sau 
să vină cu o scuză bună pentru pierderea lui. lar 
aceste scuze conţineau scrierea unui raport către 
Departamentul Pierderi Haine. 

Se băgă în pat, aşteptându-se să doarmă 
iepureşte. În schimb, a adormit pe loc şi a avut 
parte de o mulțime de vise. 

L-a trezit banda deşteptătoare. Şi-a amintit doar 
unul dintre visele care-l asediaseră. Fața 
Părintelui Tom, fața lui, evident, uşor de 
recunoscut chiar şi sub perucă şi barba falsă, 
apăruse pe o bandă de perete. Banda îl prezenta 
pe Părintele Tom în picioare, pe malul unui râu 
lat, întunecat şi care curgea lent la vale. Chiar în 
spatele Părintelui Tom era un pod masiv de piatră. 


Părintele Tom avea în mâna dreaptă un 
candelabru greu de fier, cu şapte lumânări. Arăta 
ca cel folosit în sinagogi, dar Tingle nu-şi putea 
aminti cum se numeşte. Din degetul mijlociu al 
mâinii drepte a Părintelui Tom izbucnise o flacără 
lungă şi strălucitoare. Părintele Tom se încruntase 
şi nu se putea decide ce lumânare să aprindă. 

— Acesta este momentul, spuse cu severitate 
Părintele Tom. 

Tingle se trezise murmurând: „Ce moment?” 

Dormise şase ore, deşi de obicei avea nevoie de 
opt. Îşi puse o pereche de chiloţi şi coborî în 
pivniță, unde exersă singur la o maşină. 
Întorcându-se în apartament, făcu încă un duş, se 
îmbrăcă şi mai bău o cafea. Soarele strălucea deja 
cu putere, oraşul fremăta de mişcare, iar 
temperatura începuse să urce spre prognozata 
valoare de 45°C a amiezii. Îmbrăcat în chiloţii 
subțiri, cu o cămaşă albă cu mâneci scurte, cu 
dungi verzi şi cu guler în zig-zag, pantaloni verzi 
bufanți şi sandale maro, cu sacul pe umăr, Tingle 
mai aruncă o privire de pe balcon. Se uita în jur. 
După ce? Poate după doctorul Chang Castor? 

Ceea ce însemna că nu este în întregime Tingle. 
Jeff Caird încă trăia în el şi-i reamintea lui Tingle 
că trebuia să ia legătura cu agentul lui immer de 
Miercuri. Asta trebuia să se realizeze de la banca 
de date, evident. 

Pe moment, în fața casei de la colțul dintre 
Bleecker Street şi Canalul Kropotkin era doar o 


persoană, un bărbat mergea cu bicicleta spre vest, 
cu spatele la Tingle. Bărbatul avea gâtul ascuns 
de un şal. Mai purta şi o cămaşă maro şi pantaloni 
verzi spălăciți. Tingle se uită la om, care tocmai se 
oprise la colț şi se uita în urmă. 

— Dumnezeule! exclamă Tingle. 

Îşi încleştă pumnii şi se apropie mai mult de 
marginea balconului. Figura de sub pălărie 
prezenta trăsăturile prelungi şi înguste ale lui 
Castor şi nasul lung al acestuia. Şi de ce se uita 
atât de intens la casă? 

Tingle clătină din cap şi vorbi tare, ca să se 
liniştească. 

— E doar imaginaţia ta! Nu poate fi atât de prost 
ca să facă aşa ceva! 

Omul îşi întorsese capul, iar Tingle putu să-l 
privească din profil. Semăna cu faţa de vultur a lui 
Castor, dar... nu, nu putea fi Castor. 

Biciclistul dispăru în spatele casei, luând-o spre 
nord, spre drumul canalului, apăru din nou şi 
apoi dispăru în spatele casei următoare. Prin uşa 
din spate a casei de la colț a ieşit un bărbat care 
se duse la garaj, de unde a ieşit imediat cu o 
bicicletă. Tingle l-a recunoscut: era John 
Chandra. Tingle îi cunoştea figura, ca şi pe cea a 
soției lui, Aditi Rotwa, pentru că le văzuse prin 
ferestrele stonerelor din pivniță. S-a retras, ca nu 
cumva Chandra să-şi ridice privirea şi să-l 
recunoască. 

Chiar dacă vecinul lui ar fi remarcat asemănarea 


dintre figura lui şi cea a lui Jeff Caird, cunoscută 
din stonerul din pivniţă, nu s-ar fi putut gândi 
decât la o remarcabilă coincidenţă. Tingle aşteptă 
până ce Chandra dispăru în spatele casei şi abia 
atunci avansă iar, ca să se uite după biciclist. Dar 
acesta dispăruse. 

— Probabil că mi-am imaginat, murmură Tingle. 

Trei minute mai târziu, se îndrepta spre est, 
integrat în traficul de biciclete şi de ocazionale 
maşini electrice. Tocmai începuse să transpire, 
când zări cu coada ochiului o coajă de banană pe 
trotuar. 


10. 


Goni în zig-zag prin mulțime, frână la curbă, 
cobori de pe bicicletă, ridică coaja de banană şi o 
aruncă într-un conteiner de gunoi. Când se 
întoarse la bicicletă, se uită în jur. Nu îl vedea pe 
Rootenbeak nicăieri. Nici nu se aştepta. O 
grămadă de delincvenți mărunți umpleau străzile 
de Miercuri, pe lângă Rootenbeak. Asta dacă 
Rootenbeak se afla pe acolo. Oricum, el acţionase 
instinctiv. În vreme ce pedala, se mustră pentru 
această acțiune impulsivă. Nu ar fi trebuit să se 
oprească. Ar fi trebuit chiar să accelereze. 

Ajuns la Strada 30, începu să urce rampa. 
Destinația era partea de vest, cea întunecată, a 
Turnurilor Celor Treisprezece Principii. Clădirea, 


care era acoperită cu panouri solare, ocupa 
suprafața dintre străzile Şaptesprezece, Patru, 
Treizeci şi Treizeci şi Şapte. Structura principală 
se înălța la peste o mie trei sute de metri, dar cele 
treisprezece turnuri de pe perimetrul ei mai 
adăugau încă patru sute de metri. Biroul lui Tingle 
se afla în apropierea vârfului turnului de la colțul 
de nord-vest, dintre străzile Şapte şi Treizeci şi 
Şapte. 

După ce cobori panta până la sala de parcare de 
la al treilea nivel subteran, luă un lift spre holul 
principal nord-vestic. De acolo, luă liftul-expres 
până la nivelul final al structurii principale. Acolo 
luă un lift până la nivelul biroului lui, aflat în unul 
dintre turnuri. 

În timp ce mergea pe holul care ducea la biroul 
lui, Tingle a fost distras de priveliştea vizibilă prin 
ferestrele înalte şi largi din dreapta. Pe acoperişul 
clădirii principale se vedeau şase catarge de 
ancorare, trei zeppelinuri prinse în trei catarge şi 
un al patrulea, strălucitor gigant portocaliu, 
îndreptându-se cu botul spre un alt catarg. Tingle 
se opri să privească acel spectacol măreț şi superb. 

De-a lungul clădirii erau curenţi ascendenți 
puternici, dar zeppelinurile coborau în aerul 
relativ liniştit de deasupra imensei suprafeţe a 
acoperişului, unde nu aveau probleme cu 
manevrele. Mai mult, nu aveau nevoie de echipaje 
la sol, care să tragă de funiile aruncate de cei din 
balon. Pilotul avea un control deplin, prin 


intermediul celor douăsprezece motoare cu reacție 
direcționale, care puteau compensa orice rafală de 
vânt. Încet, nava s-a apropiat de sistemul de 
prindere din vârful catargului de ancorare, iar 
botul s-a prins imediat. 

Tingle ar fi vrut să vadă şi cum pasagerii stonati, 
la adăpost de accidente şi de plictiseală, 
împachetați în plase, sunt lăsați încet în 
cărucioare. Dar o privire aruncată la ceasul de 
mână i-a arătat că era aproape ora la care se făcea 
informarea pregătitoare, cu şeful lui. Intră în 
anticamera biroului, unde secretarul aştepta la 
pupitrul lui. Secretarul arăta îndurerat, cu 
corăbiile scufundate, dând semne clare de 
mahmureală. Tingle trecu pe lângă el ca vântul, 
spunându-i doar: 

— Bună dimineaţa, Sally! 

Primind drept răspuns doar un geamăt, reveni: 

— Eşti cam posac azi, Sally. 

Secretarul ieşi din muţenie: 

— Bună dimineaţa, Maha Tingle. Maha Paz vă... 

— Ştiu, ştiu. Mă aşteaptă cu nerăbdare, poate 
chiar disperat. Mulţumesc. 

Biroul avea formă de cupolă şi era elegant dotat, 
ca şi omul din spatele biroului. Welcome 
Vardhamana Paz se ridică la înălțimea celor doi 
metri şi cincisprezece ai lui. Bluza lui sclipitoare, 
ca şi pantalonii pestriți, erau strânse pe corp, în 
intenţia de a ţine locului un tors rotunjor şi nişte 
fese uriaşe. Deasupra celor trei guşi care vibrau se 


afla un cap rotund, cu o frunte masivă, care 
atârna în consolă, ca un balcon. Când se apleca 
şi-şi împreuna mâinile a rugă, dădea impresia că 
lucrează din greu la ridicarea multelor inele. Pe 
fiecare deget avea două inele, fiecare inel posedând 
un diamant sau un smarald masiv. Aurul era de 
fapt imitație, iar pietrele artificiale, iar Paz în 
ansamblu îi părea ireal lui Tingle. Asta probabil 
pentru că grăsimea şi oamenii ghinionişti erau o 
raritate. 

După ce s-a înclinat, cu mâinile împreunate în 
față, Tingle a spus: 

— Bună dimineaţa, şefule. 

— Bună dimineaţa, Bob. 

Paz se lăsă încet şi uşor ca un balon care pierdea 
aer cald printr-o mică incizie. Îi spuse lui Tingle să 
aleagă un scaun şi îi spuse: 

— Pentru ceilalți e o dimineață bună. Pentru 
mine şi pentru tine... 

Şi „Clopodegeţel”, cum i se spunea pe la spate, 
flutură mâna lui cu aspect de aripioară de morsă. 
Avea fața contorsionată, de parcă mâncase prea 
multă fasole. 

— Am aflat despre necazurile tale... necazurile 
noastre... prin linia noastră. 

Tingle se foi neliniştit în scaun şi se uită prin 
cameră. Probabil că ar fi părut un caraghios dacă 
l-ar fi întrebat pe Paz dacă acea cameră este 
„deparazitată” şi dacă există un aparat de bruiat 
în funcțiune. Evident, fusese şi exista. De 


asemenea, trei benzi de comunicaţii erau în 
funcţiune, la un volum supărător de mare. 

Tingle îşi apropie scaunul până ce atinse cu 
burta marginea biroului şi se aplecă în faţă. 

— Ai aflat de la Tony? întrebă el. 

— Nu, de la altcineva. 

— Rootenbeak şi Gril nu mă preocupă, 
deocamdată. Dar Castor... cred că informatorul 
tău ţi-a spus cât e de periculos pentru noi. 

Cu guşile fluturând ca un drapel, Paz confirmă. 

— Un anume organic de rang foarte înalt îl caută 
pe Castor. Dar el e handicapat de faptul că nu 
poate face încă nimic oficial. Dacă ar fi primit o 
informare oficială de la Marţi că există un 
spărgător de zi şi că acesta e Castor, ar fi putut 
acționa rapid. Dar va trebui să-l ucidă pe Castor, 
ca să împiedice arestarea lui. Nu-l putem lăsa să 
vorbească cu autorităţile. 

Deşi Tingle nu ar fi trebuit să ştie numele omului 
la care se referea Paz, el îl ştia totuşi. Cercetările 
lui prin banca de date, neautorizate nici de guvern 
şi nici de consiliul immerilor, îi relevaseră numele. 

— Trebuie să-l găsim pe Castor, spuse Paz. 

— Am să muncesc la treaba asta ca un biber 
harnic, spuse Tingle. 

— Şi de ce zâmbeşti? 

— A, nimic. Doar un joc de cuvinte. 

— Joc de cuvinte? Ce joc de cuvinte? Nu am timp 
de prostii, Bob. 

— Păi biberul american aparține speciei Castor 


canadensis, murmură Tingle. 

— Cum? 

— Nimic, spuse Tingle, vorbind cu glas tare. 
Şefule, trebuie să-mi fac rost de nişte timp fals în 
orele de lucru. Dar şefa mea, Madam Global Acord, 
e prea zeloasă. Mereu îmi verifică rapoartele de 
lucru. 

Paz se încruntă mirat şi întrebă: 

— Care Acord Global? 

— Gloria Peatsworth. Noi, ăştia mici, îi spunem 
Madam Global Acord. 

Dar Paz nu zâmbea. 

— Ți-am spuse, Bob. Frivolităţile... 

— Ştiu, ştiu, şefule, sunt o chestie gravă. Te rog 
să mă ierți. 

Paz oftă din toţi rărunchii şi a spus: 

— O să am eu grijă de Peatsworth. Dar... 

După câteva secunde de gândire, Tingle spuse: 

— Înseamnă că ai veşti chiar şi mai proaste. 

— Eşti foarte perspicace, Bob. 

Paz mai suspină o dată din toată făptura lui şi 
spuse: 

— Persoana care m-a informat mi-a spus şi că 
aici se află un organic de Duminică. Un detectiv- 
maior, o anume Panthea Pao Snick. Are o viză 
temporală, Bob. Viză temporală! 

— Şi evident ne priveşte pe noi. Altfel, nu ai fi 
menţionat-o. 

— Mi-e teamă că ai dreptate, spuse Paz. Din ce 
mi-a spus informatorul meu - şi n-a fost în 


măsură să-mi furnizeze toate detaliile care să mă 
lumineze — misiunea lui Snick e atât de secretă, 
încât nu o cunoaşte decât comisarul-general. Şi 
poate că nici el nu ştie tot. Comisarul a dat ordine 
ca Snick să aibă parte de o cooperare totală. Mie 
mi se pare de rău augur. Trebuie să aflăm ce 
urmăreşte. 

— Ar putea să nu fie aici din cauza noastră. 

Paz suspină încă o dată. 

— Mi-aş fi dorit să cred asta. Din nefericire, a 
întrebat deja de tine. De fapt, vrea să vorbească cu 
tine. 

Nu, categoric asta nu e o zi în care să fie Tingle- 
de-tot. Marţi nu putea să stea liniştit. Cerea 
prezenţa lui Caird. Tingle nu putea fi aici decât un 
agent al lui Caird. Şi asta îşi şi propunea Tingle să 
fie. Caird trebuia privit ca cineva care se folosea de 
Tingle pentru a-l reprezenta în Miercuri. 

Tingel spuse: 

— S-ar putea să fie nevoie să lucrez peste 
program. 

— Am să autorizez. Să nu transpiri prea tare. 

Tingle zâmbi, pentru că figura lui Paz era 
acoperită cu o peliculă de apă sărată. 

Pretextul prezentat pentru munca peste program 
avea să fie încă o minciună. Minciuna cere 
minciună, iar greutatea minciunii globale pune 
asupra ta o povară imensă asupra celui căruia 
teoretic trebuia să-i facă viața mai uşoară. 

Paz tuşi şi-l scoase pe Tingle din reverie. 


— Mai ai ceva de adăugat? întrebă Paz. 

Tingle se ridică şi spuse: 

— Nu. Dacă asta a fost tot... 

— A fost. Dacă apare ceva important, te rog să 
mă anunți. 

— Evident. 

Tingle ieşi din birou muşcându-şi buzele. În timp 
ce mergea pe coridor, simţi o presiune în vezică. 
La jumătatea coridorului, coti spre dreapta, 
intrând pe uşa deasupra căreia scria P S. 
Anticamera dădea într-o cameră mare, cu pereți, 
tavane şi podea albă, de marmură falsă. La stânga 
era un şir de pisoare joase, fiecare având deasupra 
câte o bandă de programe informative. La dreapta 
era un şir de compartimente din care ieşeau vocile 
în surdină ale prezentatorilor de ştiri şi ale 
actorilor de telenovele, apa trasă sau gemete. 

După ce analiză şirul de pisoare neocupate, 
alese unul la care rula Canalul 176. John „Big” 
Fokker Natchipal, prezentatorul de zi al canalului, 
era un om pe care Tingle îl detesta. Astfel, cât 
stătea acolo, Tingle îşi imagina că face pipi pe 
nesăratul şi jigodia de Natchipal. La patru ecrane 
distanță se afla canalul pe care prezenta ştirile 
fantastic de frumoasa şi de atrăgătoarea Constant 
Tung. Dar renunțase de mult să se uite la ea — cel 
puţin, nu în toalete — pentru că de obicei intra în 
erecţie şi era prea tare (hm!) ca să mai poată urina. 

Totuşi, de data asta alegerea nu l-a ajutat prea 
tare. Auzea în surdină vocea ei mătăsoasă şi asta 


era suficient ca să-l facă să se gândească la ea. În 
vreme ce stătea acolo exasperat şi frustrat, a 
devenit conştient că la stânga lui se află cineva. 
Întoarse capul şi o văzu. Purta o pălărie maro de 
jocheu, pe care un cerc verde înconjura o stea 
roşie, şi o robă maro, decorată cu mici cruci 
egiptene, din acelea cu buclă. Avea un sac de umăr 
mare, verde şi plin-ochi. De sub poalele robei se 
ițeau pantofi verzi lucitori, cu vârfuri ascuţite. 

Era scundă, doar un metru şaptezeci şi doi, iar 
părul scurt şi negru lucea ca blana de focă. Avea 
o față cu oase delicate, cu pomeți înalți şi 
triunghiulară. Ochii mari şi negri — care aminteau 
şi ei de o focă — se uitau ţintă la el. Deşi era la fel 
de frumoasă ca Tung, totuşi nu avea asupra lui 
acelaşi efect. Grosolănia ei îl înfuria. 

— Da? întrebă el. 

Înainte ca ea să poată răspunde, în cameră intră 
o femeie, îl salută cu mâna pe Caird („salut, Bob”) 
şi dispăru într-un compartiment. 

— Îmi pare rău că te deranjez aici, spuse femeia 
cu asprime şi repede. Nu voiam să aştept afară. 
Trebuie să câştigăm timp. 

Jena şi furia îi dezumflaseră penisul, dar încă nu 
putea urina. Aşa că spuse: 

— Renunţ! 

Şi îşi trase fermoarul. O luă furios spre 
rezervorul pentru spălare, cu femeia după el. 
Femeia îi spuse: 

— Sunt detectiv-maior Panthea Pao Snick. Am... 


— Ştiu cine eşti, spuse el, privind-o prin oglindă. 
Superiorul meu, colonelul Paz, mi-a vorbit de tine. 
Mi-a spus... 

— Ştiu. Am intrat în biroul lui la doar câteva 
secunde după plecarea ta. 

El se duse la suflătorul de aer cald şi a apăsat 
butonul. Ea l-a urmat şi acolo: 

— Sunt autorizată să-ți prezint un minim de 
explicații privind misiunea mea. Dar pot să cer şi 
voi pretinde o cooperare deplină. 

Asta însemna că e trimisă direct de Consiliul 
Superorganic Nord-American. Sau că pretinde mai 
multă autoritate decât avea, pentru că aşa putea 
să obțină o cooperare totală. Tingle, în calitate de 
Caird, făcuse de multe ori asta. Totuşi, în cazul ei 
nu îndrăznea să se gândească prea tare la o 
cacealma. Dacă era trimisă de CSNA, ar fi putut 
să investigheze zvonuri sau bănuieli, sau — 
Doamne, fă să nu fie aşa — fapte legate de immeri. 
Dar, oricare ar fi fost motivele prezenţei ei acolo, 
nu venise să se distreze. 

Gheara fricii îi încerca şira spinării. 


11. 


Goni în zig-zag prin mulțime, frână la curbă, 
cobori de pe bicicletă, ridică coaja de banană şi o 
aruncă într-un conteiner de gunoi. Când se 
întoarse la bicicletă, se uită în jur. Nu îl vedea pe 


Rootenbeak nicăieri. Nici nu se aştepta. O 
grămadă de delincvenți mărunți umpleau străzile 
de Miercuri, pe lângă Rootenbeak. Asta dacă 
Rootenbeak se afla pe acolo. Oricum, el acţionase 
instinctiv. În vreme ce pedala, se mustră pentru 
această acțiune impulsivă. Nu ar fi trebuit să se 
oprească. Ar fi trebuit chiar să accelereze. 

Ajuns la Strada 30, începu să urce rampa. 
Destinația era partea de vest, cea întunecată, a 
Turnurilor Celor Treisprezece Principii. Clădirea, 
care era acoperită cu panouri solare, ocupa 
suprafața dintre străzile Şaptesprezece, Patru, 
Treizeci şi Treizeci şi Şapte. Structura principală 
se înălța la peste o mie trei sute de metri, dar cele 
treisprezece turnuri de pe perimetrul ei mai 
adăugau încă patru sute de metri. Biroul lui Tingle 
se afla în apropierea vârfului turnului de la colțul 
de nord-vest, dintre străzile Şapte şi Treizeci şi 
Şapte. 

După ce cobori panta până la sala de parcare de 
la al treilea nivel subteran, luă un lift spre holul 
principal nord-vestic. De acolo, luă liftul-expres 
până la nivelul final al structurii principale. Acolo 
luă un lift până la nivelul biroului lui, aflat în unul 
dintre turnuri. 

În timp ce mergea pe holul care ducea la biroul 
lui, Tingle a fost distras de priveliştea vizibilă prin 
ferestrele înalte şi largi din dreapta. Pe acoperişul 
clădirii principale se vedeau şase catarge de 
ancorare, trei zeppelinuri prinse în trei catarge şi 


un al patrulea, strălucitor gigant portocaliu, 
îndreptându-se cu botul spre un alt catarg. Tingle 
se opri să privească acel spectacol măreț şi superb. 

De-a lungul clădirii erau curenţi ascendenți 
puternici, dar zeppelinurile coborau în aerul 
relativ liniştit de deasupra imensei suprafeţe a 
acoperişului, unde nu aveau probleme cu 
manevrele. Mai mult, nu aveau nevoie de echipaje 
la sol, care să tragă de funiile aruncate de cei din 
balon. Pilotul avea un control deplin, prin 
intermediul celor douăsprezece motoare cu reacţie 
direcționale, care puteau compensa orice rafală de 
vânt. Încet, nava s-a apropiat de sistemul de 
prindere din vârful catargului de ancorare, iar 
botul s-a prins imediat. 

Tingle ar fi vrut să vadă şi cum pasagerii stonați, 
la adăpost de accidente şi de plictiseală, 
împachetați în plase, sunt lăsați încet în 
cărucioare. Dar o privire aruncată la ceasul de 
mână i-a arătat că era aproape ora la care se făcea 
informarea pregătitoare, cu şeful lui. Intră în 
anticamera biroului, unde secretarul aştepta la 
pupitrul lui. Secretarul arăta îndurerat, cu 
corăbiile scufundate, dând semne clare de 
mahmureală. Tingle trecu pe lângă el ca vântul, 
spunându-i doar: 

— Bună dimineaţa, Sally! 

Primind drept răspuns doar un geamăt, reveni: 

— Eşti cam posac azi, Sally. 

Secretarul ieşi din muţenie: 


— Bună dimineaţa, Maha Tingle. Maha Paz vă... 

— Ştiu, ştiu. Mă aşteaptă cu nerăbdare, poate 
chiar disperat. Mulţumesc. 

Biroul avea formă de cupolă şi era elegant dotat, 
ca şi omul din spatele biroului. Welcome 
Vardhamana Paz se ridică la înălțimea celor doi 
metri şi cincisprezece ai lui. Bluza lui sclipitoare, 
ca şi pantalonii pestriți, erau strânse pe corp, în 
intenţia de a ţine locului un tors rotunjor şi nişte 
fese uriaşe. Deasupra celor trei guşi care vibrau se 
afla un cap rotund, cu o frunte masivă, care 
atârna în consolă, ca un balcon. Când se apleca 
şi-şi împreuna mâinile a rugă, dădea impresia că 
lucrează din greu la ridicarea multelor inele. Pe 
fiecare deget avea două inele, fiecare inel posedând 
un diamant sau un smarald masiv. Aurul era de 
fapt imitație, iar pietrele artificiale, iar Paz în 
ansamblu îi părea ireal lui Tingle. Asta probabil 
pentru că grăsimea şi oamenii ghinionişti erau o 
raritate. 

După ce s-a înclinat, cu mâinile împreunate în 
față, Tingle a spus: 

— Bună dimineaţa, şefule. 

— Bună dimineaţa, Bob. 

Paz se lăsă încet şi uşor ca un balon care pierdea 
aer cald printr-o mică incizie. Îi spuse lui Tingle să 
aleagă un scaun şi îi spuse: 

— Pentru ceilalți e o dimineață bună. Pentru 
mine şi pentru tine... 

Şi „Clopodegeţel”, cum i se spunea pe la spate, 


flutură mâna lui cu aspect de aripioară de morsă. 
Avea fața contorsionată, de parcă mâncase prea 
multă fasole. 

— Am aflat despre necazurile tale... necazurile 
noastre... prin linia noastră. 

Tingle se foi neliniştit în scaun şi se uită prin 
cameră. Probabil că ar fi părut un caraghios dacă 
l-ar fi întrebat pe Paz dacă acea cameră este 
„deparazitată” şi dacă există un aparat de bruiat 
în funcțiune. Evident, fusese şi exista. De 
asemenea, trei benzi de comunicaţii erau în 
funcţiune, la un volum supărător de mare. 

Tingle îşi apropie scaunul până ce atinse cu 
burta marginea biroului şi se aplecă în faţă. 

— Ai aflat de la Tony? întrebă el. 

— Nu, de la altcineva. 

— Rootenbeak şi Gril nu mă preocupă, 
deocamdată. Dar Castor... cred că informatorul 
tău ţi-a spus cât e de periculos pentru noi. 

Cu guşile fluturând ca un drapel, Paz confirmă. 

— Un anume organic de rang foarte înalt îl caută 
pe Castor. Dar el e handicapat de faptul că nu 
poate face încă nimic oficial. Dacă ar fi primit o 
informare oficială de la Marţi că există un 
spărgător de zi şi că acesta e Castor, ar fi putut 
acționa rapid. Dar va trebui să-l ucidă pe Castor, 
ca să împiedice arestarea lui. Nu-l putem lăsa să 
vorbească cu autorităţile. 

Deşi Tingle nu ar fi trebuit să ştie numele omului 
la care se referea Paz, el îl ştia totuşi. Cercetările 


lui prin banca de date, neautorizate nici de guvern 
şi nici de consiliul immerilor, îi relevaseră numele. 

— Trebuie să-l găsim pe Castor, spuse Paz. 

— Am să muncesc la treaba asta ca un biber 
harnic, spuse Tingle. 

— Şi de ce zâmbeşti? 

— A, nimic. Doar un joc de cuvinte. 

— Joc de cuvinte? Ce joc de cuvinte? Nu am timp 
de prostii, Bob. 

— Păi biberul american aparține speciei Castor 
canadensis, murmură Tingle. 

— Cum? 

— Nimic, spuse Tingle, vorbind cu glas tare. 
Şefule, trebuie să-mi fac rost de nişte timp fals în 
orele de lucru. Dar şefa mea, Madam Global Acord, 
e prea zeloasă. Mereu îmi verifică rapoartele de 
lucru. 

Paz se încruntă mirat şi întrebă: 

— Care Acord Global? 

— Gloria Peatsworth. Noi, ăştia mici, îi spunem 
Madam Global Acord. 

Dar Paz nu zâmbea. 

— Ți-am spuse, Bob. Frivolităţile... 

— Ştiu, ştiu, şefule, sunt o chestie gravă. Te rog 
să mă ierți. 

Paz oftă din toți rărunchii şi a spus: 

— O să am eu grijă de Peatsworth. Dar... 

După câteva secunde de gândire, Tingle spuse: 

— Înseamnă că ai veşti chiar şi mai proaste. 

— Eşti foarte perspicace, Bob. 


Paz mai suspină o dată din toată făptura lui şi 
spuse: 

— Persoana care m-a informat mi-a spus şi că 
aici se află un organic de Duminică. Un detectiv- 
maior, o anume Panthea Pao Snick. Are o viză 
temporală, Bob. Viză temporală! 

— Şi evident ne priveşte pe noi. Altfel, nu ai fi 
menționat-o. 

— Mi-e teamă că ai dreptate, spuse Paz. Din ce 
mi-a spus informatorul meu - şi n-a fost în 
măsură să-mi furnizeze toate detaliile care să mă 
lumineze —- misiunea lui Snick e atât de secretă, 
încât nu o cunoaşte decât comisarul-general. Şi 
poate că nici el nu ştie tot. Comisarul a dat ordine 
ca Snick să aibă parte de o cooperare totală. Mie 
mi se pare de rău augur. Trebuie să aflăm ce 
urmăreşte. 

— Ar putea să nu fie aici din cauza noastră. 

Paz suspină încă o dată. 

— Mi-aş fi dorit să cred asta. Din nefericire, a 
întrebat deja de tine. De fapt, vrea să vorbească cu 
tine. 

Nu, categoric asta nu e o zi în care să fie Tingle- 
de-tot. Marţi nu putea să stea liniştit. Cerea 
prezența lui Caird. Tingle nu putea fi aici decât un 
agent al lui Caird. Şi asta îşi şi propunea Tingle să 
fie. Caird trebuia privit ca cineva care se folosea de 
Tingle pentru a-l reprezenta în Miercuri. 

Tingel spuse: 

— S-ar putea să fie nevoie să lucrez peste 


program. 

— Am să autorizez. Să nu transpiri prea tare. 

Tingle zâmbi, pentru că figura lui Paz era 
acoperită cu o peliculă de apă sărată. 

Pretextul prezentat pentru munca peste program 
avea să fie încă o minciună. Minciuna cere 
minciună, iar greutatea minciunii globale pune 
asupra ta o povară imensă asupra celui căruia 
teoretic trebuia să-i facă viața mai uşoară. 

Paz tuşi şi-l scoase pe Tingle din reverie. 

— Mai ai ceva de adăugat? întrebă Paz. 

Tingle se ridică şi spuse: 

— Nu. Dacă asta a fost tot... 

— A fost. Dacă apare ceva important, te rog să 
mă anunți. 

— Evident. 

Tingle ieşi din birou muşcându-şi buzele. În timp 
ce mergea pe coridor, simţi o presiune în vezică. 
La jumătatea coridorului, coti spre dreapta, 
intrând pe uşa deasupra căreia scria P S. 
Anticamera dădea într-o cameră mare, cu pereți, 
tavane şi podea albă, de marmură falsă. La stânga 
era un şir de pisoare joase, fiecare având deasupra 
câte o bandă de programe informative. La dreapta 
era un şir de compartimente din care ieşeau vocile 
în surdină ale prezentatorilor de ştiri şi ale 
actorilor de telenovele, apa trasă sau gemete. 

După ce analiză şirul de pisoare neocupate, 
alese unul la care rula Canalul 176. John „Big” 
Fokker Natchipal, prezentatorul de zi al canalului, 


era un om pe care Tingle îl detesta. Astfel, cât 
stătea acolo, Tingle îşi imagina că face pipi pe 
nesăratul şi jigodia de Natchipal. La patru ecrane 
distanță se afla canalul pe care prezenta ştirile 
fantastic de frumoasa şi de atrăgătoarea Constant 
Tung. Dar renunțase de mult să se uite la ea — cel 
puţin, nu în toalete — pentru că de obicei intra în 
erecţie şi era prea tare (hm!) ca să mai poată urina. 

Totuşi, de data asta alegerea nu l-a ajutat prea 
tare. Auzea în surdină vocea ei mătăsoasă şi asta 
era suficient ca să-l facă să se gândească la ea. În 
vreme ce stătea acolo exasperat şi frustrat, a 
devenit conştient că la stânga lui se află cineva. 
Întoarse capul şi o văzu. Purta o pălărie maro de 
jocheu, pe care un cerc verde înconjura o stea 
roşie, şi o robă maro, decorată cu mici cruci 
egiptene, din acelea cu buclă. Avea un sac de umăr 
mare, verde şi plin-ochi. De sub poalele robei se 
ițeau pantofi verzi lucitori, cu vârfuri ascuțite. 

Era scundă, doar un metru şaptezeci şi doi, iar 
părul scurt şi negru lucea ca blana de focă. Avea 
o față cu oase delicate, cu pomeți înalți şi 
triunghiulară. Ochii mari şi negri — care aminteau 
şi ei de o focă — se uitau ţintă la el. Deşi era la fel 
de frumoasă ca Tung, totuşi nu avea asupra lui 
acelaşi efect. Grosolănia ei îl înfuria. 

— Da? întrebă el. 

Înainte ca ea să poată răspunde, în cameră intră 
o femeie, îl salută cu mâna pe Caird („salut, Bob”) 
şi dispăru într-un compartiment. 


— Îmi pare rău că te deranjez aici, spuse femeia 
cu asprime şi repede. Nu voiam să aştept afară. 
Trebuie să câştigăm timp. 

Jena şi furia îi dezumflaseră penisul, dar încă nu 
putea urina. Aşa că spuse: 

— Renunţ! 

Şi îşi trase fermoarul. O luă furios spre 
rezervorul pentru spălare, cu femeia după el. 
Femeia îi spuse: 

— Sunt detectiv-maior Panthea Pao Snick. Am... 

— Ştiu cine eşti, spuse el, privind-o prin oglindă. 
Superiorul meu, colonelul Paz, mi-a vorbit de tine. 
Mi-a spus... 

— Ştiu. Am intrat în biroul lui la doar câteva 
secunde după plecarea ta. 

El se duse la suflătorul de aer cald şi a apăsat 
butonul. Ea l-a urmat şi acolo: 

— Sunt autorizată să-ți prezint un minim de 
explicații privind misiunea mea. Dar pot să cer şi 
voi pretinde o cooperare deplină. 

Asta însemna că e trimisă direct de Consiliul 
Superorganic Nord-American. Sau că pretinde mai 
multă autoritate decât avea, pentru că aşa putea 
să obțină o cooperare totală. Tingle, în calitate de 
Caird, făcuse de multe ori asta. Totuşi, în cazul ei 
nu îndrăznea să se gândească prea tare la o 
cacealma. Dacă era trimisă de CSNA, ar fi putut 
să investigheze zvonuri sau bănuieli, sau - 
Doamne, fă să nu fie aşa — fapte legate de immeri. 
Dar, oricare ar fi fost motivele prezenţei ei acolo, 


nu venise să se distreze. 
Gheara fricii îi încerca şira spinării. 

— Întrerupere din partea organicilor, spuse Paz. 
Oare ce nu vor să se ştie? 

Oricare ar fi fost motivul, celelalte camere încă 
funcționau. Paz ordonă deschiderea altor două 
canale, care prezentau scena de sub unghiuri 
diferite. După o pauză de treizeci de secunde, 
Canalul 87 a reînviat. Amanullah vorbea din nou, 
dar nu spunea niciun cuvânt despre identitatea 
cadavrului. Acesta a fost introdus în ambulanţă, 
care a pornit încet prin mulțime. O dată trecută de 
curioşi, ambulanţa a prins viteză, dar nu a pornit 
nici girofarul, nici sirena. Nu era nicio grabă. 

Din ceea ce spuseseră reporterii, în casa aceea 
fusese asasinat cineva. Nu se cunoştea încă niciun 
detaliu. Reporterii au spus că îndată ce organicii 
le vor furniza detaliile, le vor transmite şi ei. Între 
timp, două dintre camere trecuseră spre East 
Side, iar alți reporteri porniseră într-acolo, în 
căutare de ştiri. Canalul 87 a continuat emisia de 
la locul crimei, poate pentru că Amanullah era 
furios că a fost cenzurat. 

— Cenzură în toată regula, spuse Paz. S-ar 
putea să ne ia câteva ore să aflăm. 

— Sau să nu aflăm niciodată. 


Tingle se ridică agitat, se apropie de zid şi porni 
o bandă. Puse câteva întrebări, ascultă 
răspunsurile şi se întoarse spre Paz. 

— Ai auzit? 

— Da. Rotwa locuieşte în casă... 

— Dar eu... 

Tingle se opri brusc. Aproape că-i spusese lui 
Paz că o cunoaşte pe Rotwa. Sau, cel puţin, că îi 
văzuse de multe ori fața prin ferestruica 
cilindrului din pivnița casei. 

Cadavrul putea fi al lui Castor. Sau al Ozmei. Nu 
putea fi al unuia din cei doi ocupanţi de Miercuri, 
pentru că femeia era încă în viață, iar dacă şi-ar fi 
omorât soțul ar fi fost arestată de mult şi 
pietrificată, ca să nu poată evada. 

Mai exista un cod, cu care Tingle putea să 
„fantomizeze” înregistrările organice. Dar acesta 
trebuia folosit strict în cazuri extrem de grave. 
Oare nu era un asemenea caz? 

— Trebuie să aflăm dacă e cadavrul lui Castor, 
spuse el. 

Paz se încruntă, se gândi preţ de un minut şi-i 
răspunse: 

— Dacă e mort, nu e nicio grabă. În cele din 
urmă, vom afla. 

— Mă îndoiesc că era Castor, spuse Tingle, 
zâmbind slab. Poate fi Dumnezeu omorât? 

Paz se uită ţintă la el: 

— Bob, eşti un tip simpatic şi un om bun, dar 
eşti prea neserios. 


— Neserios? Îmi pare rău. 

— Uite, soţul femeii se întoarce acasă, spuse 
Paz, arătând spre una din benzi. Cel puţin cred că 
el e. 

Tingle îl recunoscu imediat, dar nu-i putea 
spune lui Paz că are dreptate. Sau ar trebui? Oare 
nu era cazul să-i spună lui Paz că el locuia Marţi 
în casa aceea? Pentru că dacă nu-i spunea, nu 
putea nici să-i vorbească de chinul la care era 
supus de gândul că Ozma ar fi putut fi asasinată 
de Castor. Pe de altă parte, poate că Paz nu ar 
trebui să ştie. Şi-ar fi putut avertiza superiorii că 
pe urmele lui Tingle se află Castor, devenit un 
pericol pentru toți immerii. 

Trecu în revistă ecranele. Niciuna din figurile din 
mulțime nu era a lui Castor. Nebunul ar fi putut fi 
tentat să mai rămână la locul crimei, ca să vadă 
cum este scos cadavrul şi să fremete exaltat. Dar 
Castor era prea precaut ca să se comporte aşa. 
Sigur era de mult timp plecat. 

Şi mai exista ceva ce-i răscolea sufletul, un 
animăluț despre care ştia că e durerea simțită de 
Caird. Totuşi, în calitate de agent al lui Caird nu 
putea să simtă sau să-şi permită să simtă decât 
ceea ce el, Tingle, ar fi simţit la moartea soţiei unui 
client. 

Asta îşi spunea Tingle. De fapt, durerea era mult 
mai ascuțită, atât de tare încât îi era teamă că o 
să-l taie în două. Dacă se întâmpla asta, s-ar fi 
întors la starea de Caird, cel puţin parţial. Iar asta 


nu putea permite. 

Aşa că îşi spuse că de fapt nu ştie cu siguranță 
dacă Ozma a fost asasinată. 

Cu toate astea, ştia. 

— Ei bine? spunea Paz. 

— Mă gândeam, spuse Tingle. lartă-mă. 

— Şi gânditul ăsta doare atât de tare? 

Tingle se forță să zâmbească. 

— Numai când râd. lartă-mă, şefule. Mă 
gândeam că trebuie să-l găsim pe Castor, că 
trebuie să ajungem la el, pas-alergător, cum a 
spus marele Bedford Forrester pe vremuri. 

— Forrester? Era pădurar? 

— Mă rog, o aluzie istorică generată de isterie, 
mi-e teamă. S-o lăsăm baltă, şefule. Am toate 
informaţiile pe care le-am putut aduna despre 
Snick, dar tot nu ştiu dacă a fost cu adevărat 
trimisă după Gril, sau dacă povestea ei e de fațadă 
şi de fapt mă vrea pe mine. Va... va trebui să 
recurg, la improvizații. Sunt sigur că la consiliu s- 
a discutat problema ei. Aşa că nu vom rămâne fără 
ajutor. Important e acum cazul lui Castor. Am să 
încep să lucrez la el, dar nu cred că banca mă va 
ajuta. Ceea ce ne trebuie acum e acțiune, nu 
informaţii. Lasă-mă să mă gândesc puţin la 
problema asta. Dacă găsesc ceva bun, plec de la 
slujbă. Poţi să-mi aranjezi o scuză, dar ar fi bine 
să-mi spui care e aceea înainte să plec. 

— Nu uita, nu năduşi, spuse Paz, cu 
transpirația curgând abundent pe față. Plecă, 


spunându-i peste umăr: Înainte să pleci, dacă 
pleci, anunță-mă. 

— Desigur. 

Se lăsă în scaun, pe spate, cu ochii închişi. Două 
minute după aceea, primea un apel de la Nokomis. 

— Ai ceva pentru mine? 

— Nimic încă, iubita mea. Sunt înglodat în 
lucrări urgente. Nu ştiu când o să pot să obţin ştii- 
tu-ce. 

Nokomis se încruntă şi spuse: 

— Am nevoie de ştii-tu-ce cât mai repede. Altfel, 
Dumnezeule! 

Şi-şi dădu peste cap ochii ei mari căprui şi se 
strâmbă iar. 

— Dacă se poate face, se va face, spuse el. 

Ea i-a mai spus că invitaţia lor pentru ora şapte 
fusese amânată pentru opt. Producătorul şi 
coregrafa intraseră într-un concurs de urlete, care 
se transformase în unul de palme până ce fuseseră 
despărțiți. Roger Shenachi, balerinul, steaua, 
luase o supradoză de laxative şi acum când ateriza 
după un grand jeté, devenea un spectacol jalnic şi 
ridicol şi fugea mâncând pământul de pe scenă. 

Cu altă ocazie, Tingle ar fi fost amuzat de toate 
astea. Îi spuse lui Nokomis că trebuie să plece şi 
îşi luă rămas bun. Îl pândeau pericole şi tragedii, 
iar ea îi cerea să se ocupe şi de fleacurile ei. Totuşi, 
o cunoştea destul de bine ca să ştie că dacă nu-i 
va aduce ce îşi doreşte o să fie nevoit să îndure 
reproşurile ei nu tocmai blânde. 


O jumătate de oră mai târziu, după ce a bătut 
biroul în lung şi în lat, a renunțat la toate planurile 
de găsire a lui Castor. Ceea ce îi trebuia era ceva 
care să-i ocupe mintea şi să-i scoată din ea această 
problemă, măcar pentru un timp. Apoi o putea 
ataca dintr-o perspectivă nouă. 

leşi din birou, se duse la pisoar, apoi intră în 
biroul lui Paz. Paz tocmai se afla în fața unui prânz 
imens, format dintr-un biftec uriaş, care ocupa o 
mare parte din pupitru şi îl primi cu o privire care- 
l invita să nu facă niciun comentariu răutăcios. 
Tingle evită să se uite la mâncare şi-i spuse: 

— Am să ies. Nu, nu am nicio noutate pentru 
tine. Trebuie să-mi exersez corpul, nu mintea. Am 
să mă duc la sala de scrimă pentru cam o jumătate 
de oră. 

— Ştiu că dacă n-ar fi nevoie nu te-ai duce, îi 
spuse Paz. Foarte bine. Sper că vii curând şi cu 
ceva noutăți. 

— Îmi place să stăpânesc evenimentele, nu să 
mă stăpânească ele pe mine, spuse Tingle. Dar mi- 
e teamă că s-ar putea şi asta... Atunci voi fi nevoit 
să improvizez cumplit. 

— Trebuie să ştim şi să improvizăm bine, spuse 
Paz cu gura plină. Dar ar fi mai bine să nu fim 
nevoiți. Sună-mă din jumătate în jumătate de oră. 

Paz nu părea îngrijorat. Avea aerul unui om 
vinovat. Tingle se înclină şi plecă, gândindu-se că 
şeful lui prea pune la suflet problema cărnii. Lui, 
lui Tingle, nu-i păsa că Paz mănâncă atâta, deşi 


şi-ar fi dorit să se mai abţină. Dar superiorul lui 
Paz putea în orice clipă să ignore influența, oricare 
ar fi fost aceea, a lui Paz asupra lui şi să-l forțeze 
să ţină regim. Dacă regimul dădea greş, atunci fie 
era tratat electrochimic, fie era trimis la o „fermă 
de graşi”. 

Tingle coborî cu liftul până la etajul 
nouăsprezece, traversă un coridor şi intră în 
anticamera sălii de scrimă. După o încălzire de 
zece minute, angajă două meciuri, cu o femeie şi 
cu un bărbat care nu erau nici immeri şi nici de la 
banca de date. A câştigat ambele meciuri, ceea ce 
l-a mai remontat psihic. Dar în timpul duşului 
începu să se gândească iar la Castor. Concluzia 
era că dacă nebunul ştia unde trăieşte el sub 
formă de Caird, atunci putea să afle şi unde 
trăieşte ca Tingle. Probabilitatea era amplificată de 
faptul că Tingle locuia practic în casa vecină cu a 
lui Caird. Castor putea să-l vadă ieşind din blocul 
de apartamente. 

Pentru că oricum nu avea altceva de făcut, 
Tingle decise să joace rolul de momeală. Deşi era 
posibil să piardă timpul, orice ar fi făcut în acea 
clipă tot nu aducea mare lucru. Totuşi, Castor era 
un fanatic. De aici, concluzia că dacă avea o ocazie 
nu o risipea. Ar fi făcut orice ca să-l omoare pe 
Tingle, asta dacă nu avea un plan nebunesc de a- 
şi tortura mental victima principală. Cine ştie ce 
gânduri rele umblă prin inimile oamenilor. Umbra 
nu era singura responsabilă de rău. Doar ea şi 


Dumnezeu ştiau. În fapt, adevărata Umbră este 
Dumnezeu. 

— Dar, murmură Tingle, Castor nu este cu 
adevărat Dumnezeu. 

Cobori pe la ieşirea de la Strada 5 şi strigă după 
un taxi. După ce i-a comunicat şoferului 
destinația, a inserat în maşina de taxat de pe 
spatele scaunului din față vârful stelei de 
identificare. Şoferița abia dacă a aruncat o privire 
pe ecran, la transferul de credite. Niciodată nu 
fusese înşelată şi nu se aştepta la aşa ceva. 

Tingle se uită la banda de ştiri de pe scaunul din 
față. Crima din Bleecker Street nu era menționată. 
Era evident că guvernul închisese gura mijloacelor 
de informare în privința crimei. lar asta nu putea 
însemna decât că guvernul decisese că e mai bine 
să nu se ştie. Deci... Ozma chiar fusese ucisă, iar 
autoritățile de Azi deciseseră că publicul nu 
trebuie să afle. Ştirea că un cetățean al altei Zile 
putea fi despietrit şi ucis ar fi produs panică. 

Tremură gândindu-se ce i-a făcut - mai mult ca 
sigur — Castor Ozmei. Asta era, desigur, reacția lui 
Tingle. Dacă ar fi fost Caird în întregime, ar fi 
vomat acolo. 

Nu avea niciun rost să se ascundă de Snick. 
Aceasta ar fi devenit şi mai suspicioasă - dacă îl 
suspecta deja. Dacă nu îl suspecta, ar fi început 
să-l suspecteze, datorită comportamentului lui 
ieşit din tipare. O să se ducă la apartamentul lui 
şi o să-l aştepte pe Castor. Sau poate o să se 


plimbe prin împrejurimi. 

Taxiul a virat de pe Fifth Avenue pe Washington 
Square North. Tingle, aşezat pe dreapta, s-a uitat 
prin Piaţa Washington. Strigă cu voce tare: 

— Stop! 

Surprinsă, şoferița scoase un „Ă?” tâmp şi trase 
printre biciclete la trotuar. Se întoarse şi-l întrebă: 

— V-aţi răzgândit? 

— O să pornim imediat. 

La zece metri sud de trotuar se afla un stejar 
mare. Sub el se găseau câteva mese şi scaune, 
toate ocupate de jucători de şah. Unul dintre 
jucătorii pasionaţi era un bărbat scund şi gras, cu 
o robă neagră. Avea un profil acvilin, gene imens 
de groase şi o barbă roşiatică, lungă şi neîngrijită. 
În vârful clăii de păr roşu se afla o cupolă neagră 
mică, numită, dacă Tingle îşi amintea bine, 
yarmulke. 

— Gril! spuse Tingle; sau poate vorbea Caird? 

Tingle l-a privit timp de un minut. Gril nu 
aducea deloc a nelegiuit fugar. Poate că era 
îngrozit să nu-i pună cineva mâna pe umăr, poate 
că asculta cu inima cât un purice bocancii 
organicilor, poate că trăgea cu coada ochiului, dar 
nu arăta nimic din toate astea. Singura lui 
preocupare părea să fie şahul. Se uita la piese atât 
de intens şi de nemişcat, ca o călugăriță care 
tocmai a văzut o omidă. 

Tingle era surprins că Gril a scăpat de arestare. 
lar apoi a înţeles de ce omul ăsta e liber de atâta 


vreme. Organicii căutau un bărbat care să semene 
cu Gril, dar nu prea mult. Au presupus că Gril şi- 
a ras barba, a renunţat la yarmulke, şi-a cănit fața 
şi şi-a pus lentile de contact de altă culoare decât 
verdele ochilor lui. Dar abilul Gril rămăsese 
acelaşi evreu habotnic care îți sare în ochi. Era 
„deghizat” în el însuşi. 

— De aici am să merg pe jos, spuse Tingle. 

A introdus iar colțul stelei de identificare în 
fantă, pentru sincronizarea dintre kilometrajul de 
pe act şi cel de pe taxi. Dacă cineva îl urmărea şi 
acel cineva îl interoga asupra ieşirii din maşină, 
Tingle putea să-i spună că ieşise să facă mişcare. 
Aceasta era singura scuză la care s-a gândit 
pentru părăsirea taxiului. Nu, nu era singura. 
Fiind un şahist pasionat, se oprise să privească o 
vreme partidele. La urma urmei, şi el jucase mai 
demult în Piaţa Washington. Aici se aflau unii din 
cei mai buni jucători din Manhattan. 

Tingle se strecură până la o masă de lângă a lui 
Gril şi privi jocul o vreme. După ce se opri la o altă 
masă, trecu la adevărata lui destinație. Avu o 
senzație stranie privind direct în ochii verzi ai lui 
Gril. Nu putea fi recunoscut, deşi îl cunoştea pe 
Gril bine. Mă rog, destul de bine. 

Nu s-a putut împiedica să se uite în sus, printre 
ramuri. Un ochi-în-cer, dacă se uita la ei, nu ar fi 
putut să-l vadă nici pe el, nici pe Gril. 

După un minut, timp în care niciunul dintre 
jucători nu a atins piesele, Tingle a plecat. Nu avea 


niciun motiv să discute cu Gril. Impulsul de a-l 
avertiza se topise, aşa cum şi trebuia. Ce este Gril 
pentru el? Astăzi, cel puţin? 

A mers încet printre copiii gălăgioşi, mimi, 
tarabe cu nuci, fructe şi legume de vânzare, 
vânzători de baloane cu marfa deasupra capului, 
oratori care trâmbițau la tribune banalități, 
acrobați şi măscărici, magicieni care scoteau din 
aer iepuri şi cărți de joc, oameni cu bărbi 
neîngrijite, care le acoperea cu totul gura 
(minimalii de Miercuri) şi omniprezenţii soldați 
organici. Aceştia aveau o expresie facială 
indefinibilă dar evidentă - pentru el - când se 
plimbau printre civili. 

Vederea lor l-a făcut să conştientizeze greutatea 
armei din sacul de umăr. Dacă era oprit dintr-un 
motiv oarecare şi percheziționat... Se cutremură. 
Nu era înţelept să care o armă cu el. Şi totuşi era 
obligat, pentru că putea să dea peste Castor. 

Gândul la Castor părea să fie leit-motivul zilei. 

Tingle se opri în loc. 

Mai întâi Gril. Acum, da, nicio îndoială. 

Castor mergea la vreo cincisprezece metri în fața 
lui, pe o traiectorie care avea să se întâlnească cu 
a lui. 

Îşi reluă mersul. Dar se opri la loc. 

La stânga lui, cam la douăzeci şi cinci de metri, 
tot pe un curs de coliziune cu el, venea o femeie cu 
o pălărie de jocheu maronie şi o robă maronie 
decorată cu cruci verzi egiptene. Şi cu pantofi verzi 


strălucitori. 
Snick. 


13. 


Toate lucrurile din acest univers sunt legate 
unele de altele, dar lucrurile similare sunt mult 
mai legate între ele decât celelalte. 

Tingle, Gril, Castor şi Snick erau mai mult sau 
mai puțin legați unul de altul prin faptele 
nelegiuite a trei dintre ei. Şi iată-i acolo, 
apropiindu-se unii de alții în Washington Square, 
în virtutea a ceea ce s-ar putea numi legea 
gravitației criminale. Erau ca planetele atrase de 
forțe care, în acest caz, sfidau legile probabilității. 
Toţi, cu excepţia lui Gril, cădeau spre un centru 
de forță comun. 

Totuşi, ființele umane nu sunt forme materiale 
inconştiente, ca planetele. Ele pot să decidă să-şi 
părăsească orbitele. 

Castor a fost primul care a luat această decizie. 
Privind spre stânga, l-a văzut pe Tingle. Privirea i 
s-a îngustat, a schimbat ritmul şi apoi a luat-o la 
goană. Dumnezeu nu fuge. El este atotputernic şi 
nu se teme de nimic. Totuşi, acum El fugea ca un 
om, nu ca cineva care putea pluti sau zbura, 
devenind după voie invizibil sau distrugându-şi 
inamicii cu trăsnetu-l, sau transformându-i în 
târâtoare scârboase. 


Fuga lui era fuga de Tingle. Snick se întorsese să 
se uite la Castor, înalt şi suplu, o gazelă pe două 
picioare care alerga de parcă ar fi fost urmărit de 
un ghepard. Ştiind că Snick o să se întoarcă să 
vadă cine îl urmăreşte pe Castor, Tingle se 
ascunse după un stejar. În timp ce se prefăcea că 
face mişcări de relaxare lângă copac, se uita la 
organicii în haine fără însemne de grad. Unii 
dintre ei îl văzuseră pe Castor, dar se pare că au 
considerat că e vorba de un alergător. Gril încă era 
la masa de joc. 

Se aştepta ca Snick să ţiuie din fluierul ei, dar 
nu a fost aşa. Organicii de rând şi-au păstrat 
atitudinile lor atente dar indiferente. Incapabil să- 
şi stăpânească prea mult curiozitatea, Tingle s-a 
uitat de după copac. Castor dispăruse după una 
din blocurile de apartamente de pe Strada 4 Vest, 
la sud de piaţă. Snick era cu spatele la Tingle, cu 
mâinile în şolduri şi cu capul puţin înclinat. Îi 
putea vedea privirea uluită. De ce dracului nu are 
reflexul condiționat pe care îl are orice organic, de 
ce nu-l urmăreşte pe Castor? Poate pentru că era 
într-o misiune şi nu voia să devieze de la ea. Omul 
care fugea nu era problema ei. 

Gemu. lar a greşit. Snick începuse să alerge spre 
sud, pe Thompson Street. Acum cotea pe Strada 3 
Vest şi dispărea după clădirea de la colț. Chiar îl 
urmărea pe Castor. 

Tingle îşi muşcă buzele, se uită la Gril, care juca 
în continuare şah, şi ieşi din umbra stejarului. 


Soarele îl învăluia într-o pătură fierbinte, dar 
înlăuntrul lui se simţea rece. Ce era de făcut? Nu 
putea să alerge spre Snick, pentru că nu voia ca 
numele lui să fie asociat în mintea ei cu Castor. În 
orice caz putea foarte bine să dea seamă pentru 
prezenţa lui acolo. Blocul lui de apartamente se 
afla la doar câteva străzi depărtare. 

Nu fugi, dar merse cu rapiditate. Dacă organicii 
din piață vedeau trei persoane, una după alta, 
rupând-o la goană, ar fi fost suficient de curioşi ca 
să înceapă să investigheze. Ajungând la colțul 
clădirii după care dispăruse Snick, între 
Thompson Street şi Strada 3 Vest, o porni pe 
acelaşi drum. Nu se vedeau nici urmăritul, nici 
urmăritoarea. Când a ajuns în Sullivan Street, a 
văzut-o pe Snick, tot cu spatele la el, ocolind 
clădirea de la intersecția cu Bleecker Street. 
Deoarece pe stradă nu se mai afla nimeni, alergă 
după ea. 

Înainte să ajungă pe Bleecker Street, încetini. 
Când ajunse la colț, se opri şi se uită de după casă. 
Snick, care acum alerga în trap, tocmai dădea 
colțul spre MacDougal Street. Evident, Castor o 
luase spre nord. Tingle alergă spre vest pe 
Bleecker şi se opri la MacDougal. Îşi strecură 
capul după colț şi rămase acolo până când Snick 
o luă la stânga pe Minetta Lane. Între timp, spera 
că niciunul dintre vecini nu-l va remarca, dată 
fiind comportarea lui mai mult decât suspectă. 

Ajungând la Minetta Lane, făcu o pauză suficient 


de lungă ca să se asigure că Snick nu mai e la 
vedere. Porni spre vest, până când ajunse la casa 
de la capătul cvartalului. Tingle s-a ascuns după 
un copac, scoțându-şi capul doar atât cât să o 
vadă cu un ochi pe Snick. Aceasta încă fugea, cu 
roba lipită de spate din cauza transpiraţiei. El a 
aşteptat până ce ea a trecut dincolo de casa lui 
Caird de pe Bleecker, după care a ieşit de după 
copac. 

Tingle începu să alerge. Pescarii, pietonii şi 
bicicliştii de lângă canal se uitau curioşi la el. 
Probabil că-l considerau nebun să alerge pe o 
asemenea căldură; oricum, şi ei erau destul de 
nebuni să iasă din casă. Gâfâind, cu ochii 
usturându-l de transpirație, se opri la colț. Nu a 
văzut-o pe Snick, aşa că a ieşit de la adăpostul 
gardului pe trotuar. Iat-o. Intra pe uşa din față a 
clădirii lui. Probabil că şi Castor tot acolo intrase. 
De obicei, intrările principale din față şi din spate 
erau lăsate pe timpul zilei neîncuiate. Castor nu 
avusese mai multe probleme la intrare decât 
Snick. 

Lui Tingle nu-i mai venea să creadă că omul 
intră acolo printr-o pură coincidenţă. 

Paz îi spusese să-l sune la fiecare jumătate de 
oră. Depăşise deja termenul cu cincisprezece 
minute. Dar, în vreme ce a pornea spre casă, auzi 
țiuitul ceasului. L-a amuţit şi şi-a apropiat ceasul 
de gură, spunând un „hello” şi ducându-l apoi 
repede la ureche. 


Era vocea lui Paz, care spunea că este îngrijorat. 

— Ştiu, nu am sunat la timp. 

Descrise în fugă cele întâmplate şi îi spuse lui 
Paz că îi va urma pe cei doi în clădire. 

— Crezi că e înţelept? 

— În momentul ăsta, nu ştiu ce mai poate fi 
înțelept. 

— Pot să-ți trimit acolo doi oameni rapid, ca să 
se ocupe de Castor, spuse Paz. Aşteaptă afară şi 
vezi să nu iasă. 

— Ar putea să iasă pe uşa din spate, spuse 
Tingle, care alerga în timp ce vorbea şi acum era 
lângă clădire. Mă duc chiar într-acolo. 

Se opri la colț şi aruncă o privire. Castor nu era 
acolo, ceea ce însemna că încă e în clădire sau deja 
fugise prin spate. Totuşi, Tingle credea că nu 
avusese suficient timp ca să dispară. Mai mult, 
nu-l credea pe Castor dornic să iasă la loc deschis. 
Probabil că o aştepta pe Snick. 

În timp ce urca treptele intrării din spate, Tingle 
l-a sunat pe Paz şi i-a relatat situația. 

— Trebuie să intru. Nu vreau ca Snick să 
păţească ceva. 

— De ce nu? Ar putea fi la fel de periculoasă ca 
şi Castor. Lasă-l pe el să aibă grijă de ea, apoi noi 
avem grijă de el. 

— Nu ştim dacă a venit după mine, spuse Tingle. 
Oricum... 

A urmat o pauză. 

— Oricum, ce? îl întrebă Paz tăios. 


— Dacă oamenii... dacă sunt martori... atunci 
organicii ar putea fi aici imediat. Şi nu vrem asta, 
nu? 

— Sunt oameni prin preajmă? 

— Deocamdată, nimeni, spuse Tingle. 

— Cred că cel mai bine e să ieşi de acolo imediat. 
Lasă-i pe oamenii mei să se ocupe de problemă. 

— Este un ordin? 

Paz tuşi şi apoi spuse: 

— Nu. Nu mă aflu acolo şi nu cunosc exact 
situaţia, nu sunt în punctul fierbinte. Bob, ai o 
judecată sănătoasă. Continuă, fă ceea ce îţi cere 
situația. 

— Asta fac, spuse Tingle. Te sun mai târziu. 

— Da, dar... 

Dar Tingle închisese transmiţătorul. 

Îşi scoase bluza, deschise sacul de umăr, scoase 
arma şi o înfipse la brâu. Poalele bluzei acopereau 
patul armei. Merse repede dar în linişte până la 
scara curbată care ducea la holul mare de la etaj. 
Uriaşa cameră de recreere era goală, iar la el nu 
ajungea niciun sunet dinăuntru sau din afară. În 
aerul rece al climatizorului, transpiraţia i se usca 
pe față, dar părea să-i curgă râu de sub braţe. Se 
opri la picioarele scării şi scoase arma de la brâu. 
Era grea, avea aproape două kilograme şi amintea 
de un pistol automat arhaic. Pe lângă butonul de 
tragere, avea două cadrane, de ambele părți câte 
unul, chiar deasupra patului. Potrivi cadranul din 
stânga pentru o rază îngustă şi intensă, iar 


cadranul din dreapta pentru o putere maximă a 
fasciculului de particule ionizate. 

O porni în sus pe trepte, încet, ascultând cu 
atenţie orice sunet de deasupra. Înainte să ajungă 
la ultima treaptă, se ghemui şi ridică rapid capul, 
până ce ochii au ajuns la nivelul podelei. Ţeava 
armei era îndreptată în sus, cu vârful lângă lobul 
urechii lui stângi. 

Holul etajului era gol. 

Putea să aştepte la intrarea apartamentului 2E 
până ce ieşea Snick. Sau Castor. Nu ştia care 
dintre ei intrase, dar presupunea că se află 
înăuntru. Putea să se înşele. Castor putea să urce 
la un etaj superior, sau putea să coboare pe scările 
din spate şi apoi să se piardă afară. Niciuna din 
variante nu era probabilă, sau poate că el voia să- 
l ştie pe Castor în apartamentul lui, fără altă 
ieşire. Oricum ar fi fost, trebuia să-şi verifice 
apartamentul. 

Se opri în fața uşii şi îşi îndoi genunchii ca să 
poată privi prin fanta de deschidere. Nu văzu 
nimic, cu excepţia întunericului. Deci Castor nu 
se folosise de armă ca să facă o gaură în 
dispozitivul de codificare din interiorul uşii. Îşi 
îndreptă spatele şi inseră discul în gaură, pentru 
a descuia uşa. Aşteptă câteva secunde, apoi 
împinse uşa. Aceasta se deschise uşor şi fără un 
sunet, oprindu-se la zece centimetri de perete. 
Antreul şi holul de după el erau goale. După ce 
intră, se folosi de mânerul uşii pentru a o închide 


fără zgomot. Nu voia să fie surprins de cine ar fi 
intrat după el. În timpul următoarelor patru 
minute, trecu rapid şi tăcut prin toate camerele, 
deschise uşile dulapurilor şi chiar se uită sub pat, 
deşi s-a simțit puţin cam penibil. 

Apoi se îndreptă spre cilindri, oprindu-se la 
fiecare, pentru a privi fețele din spatele 
ferestruicilor. Niciuna nu era a lui Castor sau a lui 
Snick. Mai rămâneau două goale, al lui şi al soţiei 
lui. Nu se apropiase destul de mult ca să vadă 
dacă nu cumva cineva stă acolo ghemuit, sub 
ferestre. Totuşi, ţinuse cilindrii sub supraveghere 
tot timpul cât le verificase pe celelalte. 

În camere sau pe balcon nu se afla nimeni. Dacă 
cineva se afla acolo, nu putea fi decât în cilindrii 
de Miercuri. Dacă ambele erau ocupate, atunci 
probabil că într-unul se afla un cadavru. Se 
ghemui, ca nu cumva Castor să-l vadă, dacă 
îndrăznea să se uite pe ferestruică şi se apropie de 
primul cilindru. Ținând în mână arma aţintită 
spre uşă, o deschise încet. Cilindrul era gol. Ceea 
ce însemna că şi celălalt stoner este probabil gol. 
Sau în el se aflau două persoane, din care una 
moartă. 

Repetă procedura şi suspină cu un amestec de 
uşurare şi uluire. Nici acolo nu se afla nimeni. 
Atunci unde erau. Era aproape sigur că nu 
părăsiseră clădirea. Încruntându-se, se duse pe 
balcon şi a cercetat cu privirea toată zona. Snick 
şi Castor nu erau la vedere. O clipă, se gândi să-i 


spună lui Paz ce s-a întâmplat, dar se abţinu. La 
ce bun? Şeful lui nu putea să-l ajute. Ba chiar 
putea să-i ordone să plece din clădire sau să stea 
în apartament. Singurul lucru care-i mai 
rămăsese de făcut era să cerceteze cât mai multe 
locuri din împrejurimi accesibile lui. 

Intră pe hol şi începu să cerceteze celelalte 
camere. La capătul depărtat al holului se afla uşa 
de intrare. Numai norocul l-a ajutat să scape de 
fasciculul care a evaporat dispozitivul de 
codificare /închidere, traversând tot holul. Acea 
linie albă strălucitoare aproape i-a atins umărul. 
O clipă mai târziu, uşa se deschidea brusc spre 
înăuntru. 

Tingle nu împărtăşea reflexele lui Caird. El îşi 
construise încet-încet toate caracteristicile fizice 
corespunzătoare rolului lui. Astfel, a rămas 
înghețat o secundă mai mult decât ar fi făcut-o 
Caird. Caird s-ar fi aruncat instantaneu la podea 
şi ar fi țintit uşa chiar din cădere. Tingle şi-a 
revenit la timp ca să apese butonul de declanşare 
a armei, chiar dacă nu ştia cine vine prin uşă. 


14. 


Castor strigă, scăpă arma, îşi prinse partea de 
sus a umărului stâng şi fugi. Tingle fugi după el, 
pe hol. Mirosul de carne şi de plastic ars se 
înfăşura în jurul lui. Capul lui Castor tocmai 


dispărea pe scări atunci când Tingle a ajuns în 
cadrul uşii. Alergă după el, dar când ajunse la 
portic, Castor nu mai era. A fost tentat să iasă şi 
să dea ocol clădirii. Dementul s-ar fi putut 
ascunde după colț sau în spatele unui tufiş sau 
copac din curte. l-ar fi fost suficient un minut să- 
l prindă şi să-l omoare. Dar dacă cineva îl vedea 
împuşcând un om? Organicii ar fi sosit în şaizeci 
de secunde. lar dacă cerceta împrejurimile, ar fi 
fost prins, pentru că cineva l-ar fi văzut pe Castor 
rănit şi ar fi chemat organicii. 

Castor nu putea să meargă prea departe fără să 
atragă atenţia. Urma să fie urmărit şi probabil 
prins. Tingle nu voia să fie în apropiere la 
prinderea lui Castor. 

Totuşi, era posibil ca criminalul să-şi fi găsit un 
adăpost în apropiere, în care să fi plonjat ca 
şobolanul în gaura lui. Cum ar fi, de pildă, tubul 
galben şi înalt de acces din colțul micului parc de 
lângă canal. Acesta constituia o intrare în sistemul 
subteran de transport al bunurilor. Dacă apucase 
să între acolo, dus era. 

Aşteptă până ce respirația lui grea se mai linişti 
şi apoi rosti codul lui Paz în ceas. Paz îi răspunse 
pe loc. Tingle îi relată cele întâmplate; Paz începu 
să înjure. Când termină cu invectivele şi 
blasfemiile, în care intrau şi o duzină de 
neologisme proaspete hindustani, el spuse: 

— Agenţii mei se află acum în zona ta. Am să-i 
informez şi mai trimit şi alții. Trebuie să-l prindem 


pe Castor acum. 

— Spune-mi ceva ce nu ştiu, murmură Tingle; 
apoi, cu voce mai tare: —- Mă duc s-o caut pe Snick. 
Am o idee unde ar putea fi. Te sun mai târziu. 

Prin lege, cel puţin o clădire din fiecare cvartal 
era obligată să posede patru stonere suplimentare. 
Acestea erau folosite pentru urgențe, cum ar fi 
stonarea persoanelor care fuseseră rănite pe 
străzile învecinate sau pentru organicii care 
tocmai efectuaseră o arestare. Stonarea unui 
suspect era mult superioară reţinerii lui cu 
ajutorul cătuşelor. 

Tingle se duse la uşa pivniţei, salutând un cuplu 
care tocmai cobora scările. Din fericire, apucase să 
ascundă sub bluză arma. Chiar şi aşa, s-au uitat 
cu suspiciune la el, deşi poate că n-a fost decât 
imaginaţia lui aprinsă. Cobori treptele până la o 
altă cameră de recreere. O bandă TV împrăştia o 
lumină fantomatică; cineva uitase să o închidă. 
Oricine ar fi făcut treaba asta, trebuia puternic 
admonestat şi poate şi amendat, dacă vinovatul 
putea fi identificat. Tingle o opri. 

Cilindrii de urgenţă stăteau într-un colț al 
camerei utilitare. Tingle trecu pe lângă «i, 
ajungând la un panou pe care scria ALIM CIL 
URG, deschizându-l. Butonul numărul trei încă 
clipea. Tingle l-a apăsat, iar lumina s-a stins. Se 
duse la cilindrul marcat NO. 3 şi deschise uşa. 
Snick era acolo, aruncată, cu fruntea lipită de 
genunchi. Era gri-albastră, tare şi rece, cu 


consistenţa unui metal. O vânătaie de pe frunte 
indica faptul că fusese lovită de Castor şi-şi 
pierduse cunoştinţa, sau poate chiar murise. În 
orice caz nu avusese timp s-o mutileze, dacă asta 
îi fusese intenția, aşa cum făcuse cu doctorul 
Atlas. 

Tingle închise uşa cilindrului, se întoarse la 
panoul de comandă, apăsă butonul 3 şi apoi 
întoarse reostatul din dreptul indicaţiei PWR pe 
poziția ON. O secundă mai târziu, reostatul 
revenea automat pe poziția OFF. Se întoarse la 
cilindru, deschise uşa, se aplecă şi puse un deget 
pe jugulara femeii. Simţi un puls slab. Bun! Oare 
chiar e bun? Era vie, dar încă era un pericol. Nu 
şi dacă putea fi ascunsă undeva. 

După ce a stonat-o la loc, s-a aşezat să cugete o 
clipă, apoi l-a chemat pe Paz prin ceasul de la 
mână. Micuţul codificator din ceas avea să facă 
transmisia neinteligibilă pentru oricine, mai puţin 
Paz. Guvernul avea dreptul să intercepteze orice 
convorbire; de asemenea, el dăduse cetățenilor 
dreptul să folosească orice codificator, furnizându- 
le iluzia libertăţii. Pune-i câinelui lesă şi fă-l să se 
bucure că lesa e lungă. 

Îi spuse lui Paz ce s-a întâmplat. 

Paz îi răspunse: 

— O să-ți trimit doi agenţi s-o scoată din casă. 

— Trebuie să ştiu cum va fi scoasă, spuse Tingle. 

— De ce? veni riposta tăioasă. 

— Trebuie s-o interoghez, să aflu ce urmăreşte. 


Nu am să mă simt în siguranță până nu aflu. Nu 
mă interesează ea, să fiu înțeles. Castor e o 
problemă separată. 

— O să avem noi grijă de asta. 

— Nu-mi place să lucrez pe bâjbâite, insistă 
Tingle. Oricum, chiar aveţi nevoie de mine la 
interogatoriu. 

Paz oftă. După o pauză, spuse: 

— Foarte bine. Îndată ce situaţia se stabilizează, 
am să te anunţ. 

După cum vorbea, avea iar gura plină cu 
mâncare. Probabil că şi-o îndesase în gură îndată 
ce înțelesese că Tingle are ceva de obiectat. 

După ce i s-a spus să stea în apartament până 
când o să primească înştiințarea lui Paz, Tingle a 
urcat scările. A sunat Departamentul de Reparații 
şi Instalaţii şi a comandat instalarea unui nou 
dispozitiv de codificare-incuiere. I s-a spus că nu 
se poate rezolva până mâine. Adică Miercurea 
viitoare. Tingle a anulat comanda. L-a sunat pe 
Paz, care i s-a părut că devine cam morocănos, 
dacă nu chiar iritat. Paz i-a spus că o să trimită 
într-o oră pe cineva care să instaleze o nouă 
încuietoare şi că nu a fost deloc prudent să sune 
la DPI pentru asta. Departamentul putea cere 
investigarea cazului, şi atunci cum puteai explica 
avaria? Oamenii de acolo îşi vor da seama pe loc 
că numai o armă cu particule ionizate putea să 
ardă încuietoarea prin fantă. Tingle i-a spus că 
ştie, dar că cei mai mulți meşteri pe care i-a 


întâlnit în viaţa lui nu pun întrebări asupra cauzei 
avariei. Legea le cere să înregistreze cauza, dar de 
obicei o lăsau să curgă. Asta dacă nu cumva făcea 
valuri vreun funcționar important. 

— Se pare că situaţia e tot mai gravă, spuse Paz. 
Sper că n-o să mai ai şi alte dificultăți. 

— Nu eu le provoc, spuse Tingle, încheind 
discuția. 

Paz dădea impresia că e pe cale să explodeze, 
sau că nu e departe de asta. Poate că ar fi necesar 
să fie înştiințat consiliul immerilor asupra acestei 
instabilități emoţionale a lui Paz. Ar fi putut face 
asta prin intermediul superiorului lui de Joi, care 
va avea grijă ca sugestia să ajungă la consiliul de 
Miercuri. Dar acest consiliu nu va afla decât după 
ce va fi destonat în ziua de Miercuri. 

Tingle ridică din umeri. El însuşi era departe de 
a fi calm, relaxat şi stăpânit. Cine era el să arunce 
cu piatra în Paz? 

Intră în baie şi mări volumul soneriei ceasului, 
ca să-l poată auzi şi de sub duş. Camera de baie 
era încuiată, iar arma era la îndemână, pe un raft 
de lângă duş. Nu concepea o întoarcere a lui 
Castor, dar nu era cazul să fie imprudent. 

Apoi auzi un şuierat şi văzu o pâlpâire 
portocalie. Înjură. Sunetul şi lumina proveneau 
nu de la ceas, ci de la banda aflată pe peretele 
opus compartimentului pentru duş. Îi scăpă 
săpunul din mâini şi se apucă să-l caute, se 
răzgândi, opri apa şi uşița duşului. Cine să fie la 


ora asta? Nokomis? Dacă a venit acasă dintr-un 
motiv oarecare, va avea mari probleme să scape de 
ea ca să-l sune pe Paz. 

Simţi săpunul sub picior şi căzu pe spate. 

Când s-a trezit, era într-un pat de spital. 
Deasupra lui atârna fața mare dar frumoasă a lui 
Nokomis. 

— Nu, n-o să-mi permit să fiu neglijent, 
murmură el. 

— Ce ai spus, iubire? spuse Nokomis. 

Îşi simţea mintea gelatinoasă, deşi nu într-atât 
încât să nu înțeleagă fiecare cuvânt pe care i-l 
spunea. Fusese chemată de pe scenă, în timpul 
unui moment crucial pentru repetiție. Dar el, Bob, 
nu trebuie să-şi facă nicio problemă în privința 
asta, pentru că el e mult mai important pentru ea 
decât cariera ei. Producătorul şi cea mai mare 
parte a distribuţiei erau furioşi pe ea, dar el nu 
trebuie să se supere pentru atâta lucru. Ducă-se 
la dracu’ cu toți. Spitalul o sunase, iar ea se 
repezise într-un taxi. lar acum era atât de fericită 
că-l vede în viaţă. 

Totuşi, era puţin nedumerită, pentru că cei de la 
spital spuneau fuseseră anunţaţi de un apel 
anonim. Anonimul le vorbise printr-un aparat de 
distorsionat, care făcea imposibilă identificarea 
apelantului prin amprenta vocală. După ce 
spusese că Tingle zace inconştient în camera lui 
de duş, apelantul dăduse adresa şi închisese 
banda. Atunci când brancardierii au ajuns în 


apartament, au descoperit uşa descuiată - 
Nokomis nu a spus nimic despre mecanismul de 
încuiere — şi pe Tingle zăcând inconştient lângă 
duş. Pentru ea, toată povestea asta era foarte 
stranie. 

La terminarea micului discurs, Nokomis părea 
mai mult suspicioasă decât îngrijorată. Tingle i-a 
spus că tot ce ştie e că a alunecat pe o bucată de 
săpun. 

Infirmierii au adus o maşină şi l-au supus la 
diverse teste. După o vreme, a venit şi un doctor, 
care a citit rezultatele. El i-a spus lui Tingle că nu 
are nicio rană serioasă şi că poate să meargă acasă 
îndată ce se simte suficient de întremat. Totuşi, 
peste câteva minute au venit doi organici, ca să-l 
interogheze. El le repetă ceea ce îi spusese lui 
Nokomis. Organicii se arătau gravi, iar unul a 
spus că trebuie să se mai întâlnească cu Tingle şi 
în Miercurea următoare. 

După ce au plecat, Tingle a gemut. Când o să 
vină din nou Miercurea, o să fie iar luat la 
întrebări. Dacă nu avea o explicaţie care să-i 
satisfacă pe organici — şi probabil nu va avea — 
atunci va fi supus cercetării totale. Se va pulveriza 
în jurul lui ceața adevărului şi, după ce o va fi 
respirat, nu va putea minţi. Le va spune 
organicilor tot ce doreau. 

lar el şi ceilalți immeri chiar vor fi terminațţi. 

— Un lucru rău după altul, fiecare mai rău decât 
cel de dinaintea lui. 


— Ce-ai spus, iubitule? întrebă Nokomis. 

— Nimic important. 

Din fericire, Nokomis trebuia să meargă la 
toaletă. Cât timp a fost ea plecată, l-a sunat pe 
Paz, care se puse iar pe înjurături. 

— Lasă asta! i-o tăie scurt Tingle. Nevastă-mea 
poate să se întoarcă în orice moment! Ce s-a 
întâmplat cu mine? 

Paz a purces la o explicaţie amănunțită. Agentul 
pe care îl trimisese să repare încuietoarea uşii îl 
găsise în sala de baie. Îi luase arma şi o băgase în 
propriul sac de umăr şi apoi sunase la spital. 
Tingle i-a spus la repezeală lui Paz despre cei doi 
organici şi despre inevitabilul interogatoriu. 

— Cred că putem evita asta, spuse Paz. Am să 
dau de ştire mai departe. Ce balamuc! 

Făcu o pauză, apoi spuse, cu o voce foarte gravă 
şi moale: 

— Bob, am veşti chiar mai proaste! 

Tingle spuse: 

— Stai! O aud pe nevastă-mea! 

Ascultă atent câteva secunde, apoi spuse: 

— Zi-mi repede. S-a oprit în hol, să vorbească cu 
cineva. 

— Am o înregistrare, spuse Paz. De ieri. Zice că 
ar trebui să-ți spun că Ozma Wang este moartă. 
Nu ştiu ce ar trebui să însemne asta, dar... 

— Dumnezeule! exclamă Tingle. Cred că vine 
nevastă-mea. Vorbim mai târziu. 

A întrerupt transmisia şi şi-a întins mâna de-a 


lungul corpului. Simţea că în el se zbate ceva, un 
lucru care se zbate să iasă la suprafață şi să-l 
distrugă. Era, ştia, durerea, dar era adânc 
îngropată în el, departe. Trebuia să fie durerea lui 
Jeff Caird pentru moartea soției lui. 

Nokomis intră în cameră, se opri şi spuse direct: 

— Vorbeai cu cineva? 

— Nu. De ce? spuse el. 

Acel ceva care se zbătea în el începuse să se 
liniştească. 

— Te-am văzut cu ceasul la gură. Trebuie că... 

— Nu, nu vorbeam cu nimeni. Pur şi simplu s-a 
întâmplat să-mi şterg gura cu dosul palmei. 
Pentru numele lui Dumnezeu, Nokomis! Dacă 
oamenii s-ar clasifica după criterii gramaticale, tu 
ai intra la cazul acuzativ! 

Ea se îmbăţoşă, îl privi rănită şi spuse: 

— Nu e nevoie să fii atât de susceptibil. 

— lartă-mă, iubita mea. Probabil că e de la 
lovitura de la cap. 

În drum spre casă, în taxi, Nokomis îi spuse. 

— Toată treaba asta e atât de ciudată, nu ţi se 
pare? Ce putem să avem noi şi să nu aibă şi 
altcineva? E oare cineva de care nu mi-ai vorbit, 
cineva care te urăşte şi e destul de nebun ca să se 
răzbune pe tine? Nu cumva e o femeie? Tu nu mi- 
ai vorbit niciodată de cineva care ar putea să te 
urască atât de tare, dar... 

Tingle îi spuse că are nevoie de linişte până când 
o să se simtă mai bine. Ce-ar fi să păstreze 


liniştea? Orice zgomot îi face rău la cap. Era prea 
tulburat ca să-i mai pese că o jigneşte. În jurul lui, 
neliniştile şi îndoielile se roteau precum casa lui 
Dorothy în tornadă. Trebuia să vorbească încă o 
dată cu Paz şi să afle dacă se luaseră măsuri 
pentru preîntâmpinarea interogatoriului lui de 
Miercurea viitoare. 

După câteva minute, s-a calmat şi a încercat să 
o convingă pe soția lui să se întoarcă la lucru. Ea 
a refuzat să-l lase singur până când va fi sigură că 
şi-a revenit complet după cădere. Nu a vrut să-i 
asculte argumentele cum că examinarea de la 
spital arătase fără dubiu că nu este rănit grav. 

A renunţat s-o mai convingă şi a petrecut o seară 
mai mult sau mai puţin liniştită (nicio seară cu ea 
nu putea fi liniştită) până când ea a spus că 
trebuie să se culce. Ştiind că nu o să adoarmă 
decât atunci când va urca şi el în pat, alături de 
ea, el a spus că şi el se simte obosit. Plănuise să 
se strecoare în camera cealaltă şi să-l sune pe Paz 
îndată ce ea începea să sforăie. Totuşi, aşteptând 
s-o vadă dormind, a adormit şi el. 

L-a trezit fluieratul benzii de alarmă. O clipă a 
fost aiurit, pentru că se trezise dintr-un vis foarte 
viu. Snick îi cerea ajutorul de undeva, din ceaţă, 
dar el nu o putea găsi. Deşi văzuse de câteva ori 
siluete în ceață, nu se putuse apropia de ele. 

Neajutorat, s-a supărat pe el însuşi. Un om care 
este o persoană diferită în fiecare zi nu ar trebui 
să se însoare. Deşi ştiuse bine de la început lucrul 


acesta, permisese nevoii sale imperative de viață 
de familie să treacă peste argumentele rațiunii. 
Numai persoana Părintelui Tom Zurvan nu se 
căsătorise niciodată, iar atunci când a construit 
acel rol a trebuit să fie foarte disciplinat şi foarte 
strict cu el însuşi. 

Chiar înainte să între în cilindri, Nokomis l-a 
sărutat de noapte-bună, dar nu la fel de pasional 
pe cum o făcea înainte. Încă nu acceptase pe 
deplin scuza lui pentru faptul că nu a putut găsi 
informaţii care să-i... convingă pe colegii ei. El 
intră în cilindru, se întoarse, şi îi făcu un semn cu 
mâna. În lumina slabă care-i venea prin 
ferestruică, îi văzu fața împietrindu-se. Se uită la 
ceas, ca să verifice că într-adevăr fusese aplicat 
câmpul de stonare. În ce-l priveşte, în peretele din 
spatele stonerului lui instalase un circuit de 
întârziere care-i dădea suficient timp să iasă din 
cilindru şi să umfle păpuşa. 

Două minute mai târziu, ieşea în fugă din blocul 
de apartamente. Fuga lui de-a curmezişul colțului 
de sud-vest al Pieței Washington era acompaniată 
de vuietul sirenelor şi de luminile clipitoare 
portocalii ale benzilor publice de atenţionare. 


Lumea de joi 


Varietate, luna a doua a anului, 
Z5-S1 (Ziua-Cinci, Săptămâna-Unu) 


15. 


James Swart Dunski, instructor profesionist de 
scrimă, păşi în afara stonerului. În acelaşi timp, 
Rupert von Hentzau, soția lui, a păşit în afara 
stonerului ei. S-au îmbrățişat cu căldură şi şi-au 
spus bună dimineața. Rupert era dezbrăcată, 
aurie-arămie, mlădioasă, cu părul în noduri şi 
frumoasă. Genele strămoşilor ei mulatri 
americani, africani şi samoani produseseră o 
femeie cu totul remarcabilă, una dintre acelea cu 
corp şi figură care atrag ca un magnet atenția 
tuturor bărbaţilor de pe oriunde mergea. Uneori 
era modelul vreunui artist. De cele mai multe ori, 
era şi ea instructor de scrimă. 

După ce şi-a salutat o soţie, Dunski le-a 
îmbrățişat şi pe celelalte două, Malia Malietoa 
Smit şi Jannie Simeona White. De asemenea, l-a 
îmbrăţțişat şi pe celălalt soț şi pe cei trei copii, 
despre care nu ştia dacă e vreunul al lui — deşi 
paternitatea se putea stabili prin analiza genetică 
a sângelui. Toţi au început să sporovăiască, cu 
excepția lui Dunski, care simțea că Tingle se zbate 
să rămână la suprafaţă. Au pornit în grup din 
camera de la subsol până la camera comună de la 
nivelul solului. În orice altă zi, Dunski s-ar fi 
bucurat de aceste jocuri verbale, de pleznitul 
feselor, de mângâierea sânilor. Dar în Joia asta era 
invadat de amintirea parțială a celor două zile 
anterioare. Asta îl înfuria, deşi, trebuia să 


recunoască, această intruziune era necesară. Jim 
Dunski nu putea să trăiască doar în ziua de Joi. 
În orice moment, el putea fi afectat profund de 
evenimentele grave petrecute Marţi şi Miercuri. 

Un lucru bun al prezentei situații era acela că 
Rupert era şi ea immer. Totuşi, ea rămăsese doar 
cetățean al acestei zile. El era disperat să-i spună 
imediat cât de periculoasă devenise situaţia, dar 
nu avea nicio scuză acceptabilă ca să i se alăture 
de îndată. Toţi erau obligaţi să treacă prin ritualuri 
şi convenţii asupra cărora căzuseră de acord cu 
multă vreme în urmă. 

Mai întâi, copiii somnoroşi au fost duşi la 
culcare. 

Apoi s-au dus cu toţii în uriaşa cameră de baie, 
şi-au periat dinţii, s-au spălat pe unde era de 
spălat şi au urinat, dacă era necesar. 

În al treilea rând, s-au dus la bucătărie şi au 
băut lapte, iar cei cărora le era foame au mâncat 
fructe de pădure şi cereale cu lapte. La vremea 
aceea, toate glumele, atingerile, ciupelile şi 
mângâierile întăriseră şi umflaseră penisuri şi 
sfârcuri şi declanşaseră lubricaţia naturală. 

În al patrulea rând, s-au dus cu toţii în living, s- 
au aşezat pe scaunele aranjate în cerc şi au rotit o 
sticluță de lapte. Era un joc antic, jucat probabil 
de toată puştimea ultimei mii de ani la petreceri. 
Scopul lui era acum mult mai serios, o procedură 
democratică a şansei pure, desemnată să elimine 
gelozia şi preferinţele. 


Dunski spera că va avea parte la început de 
Rupert, ca s-o poată informa din capul locului de 
situaţia care o privea atât de mult. Dar sticla 
învârtită de el se opri la Malia. Oftând, dar nu 
vizibil, se îndreptă împreună cu ea spre un 
dormitor şi făcu un lucru care altă dată l-ar fi 
umplut de o imensă bucurie, deşi nu atât de mult 
ca atunci când era cu Rupert. După aceea, Malia 
i-a spus: 

— Inima ta, ca să nu menţionez alte lucruri, nu 
pare să fie aici, cu tine. 

— Nu e în niciun caz un reflex al iubirii mele 
pentru tine, spuse el, sărutând-o pe obrazul palid. 
Orice bărbat îşi are zilele lui bune şi zilele lui rele. 

— Te rog să ţii cont că nu m-am plâns, spuse 
Malia. Şi eu te iubesc. Dar cred că nici nu te superi 
dacă-ți spun că azi a fost pentru tine o zi „rea”. 

— Te prefaci că ai orgasm? 

— Eu? Niciodată! Eu nu mă prefac! 

— Atunci, te rog să mă ierți. Probabil că stau 
prost la bioritm sau pe acolo. 

— Te iert, deşi nu cred că am ceva de iertat, 
spuse Malia. Nu te îngrijora. 

În timp ce mergeau la baie, Dunski se gândea că 
Malia nu s-ar fi plâns dacă nu ar fi considerat că 
e o schimbare importantă. Acolo i-au găsit pe Jan 
Markus Wells şi pe Rupert. În timp ce se spălau, 
Dunski a încercat să-i atragă atenţia lui Rupert, 
ca să-i poată face semn că ar vrea să-i vorbească 
între patru ochi. Dar Rupert era prea ocupată cu 


duşul ca să-l vadă. 

S-au întors în camera de zi, unde a trebuit să 
aştepte încă patru minute celălalt cuplu. De data 
aceasta, norocul i-a surâs lui Dunski. Când a rotit 
sticla, gura acesteia s-a oprit în direcţia lui Rupert. 
Oftând uşurat, a mers cu ea mână în mână în alt 
dormitor. Acesta era plin de aburii activității 
sexuale, iar aşternutul era ud fleaşcă de 
transpiraţie. El, Dunski, era obişnuit cu aşa ceva, 
dar Tingle, care-l privea peste umăr, ca şi Caird, 
care se uita peste umărul lui Tingle, nu erau. 
Probabil că asta i-a şi cauzat uşoara repulsie. 

Rupert s-a aşezat pe pat şi s-a întins, cu mâinile 
la ceafă, cu spinarea arcuită, cu sânii ei perfect 
conici avântându-şi sfârcurile spre tavan. El s-a 
aşezat lângă ea şi i-a vorbit: 

— Rupert, cred că lăsăm pe altă dată partea cu 
dragostea. Eu... noi, de fapt, avem probleme mari. 
Trebuie să le discutăm. 

Ea se ridică în capul oaselor: 

— Probleme grave? 

El înclină din cap şi îi strânse mâna. După ce i- 
a schițat întâmplările ultimelor două zile, i-a spus: 

— Aşa că, vezi, trebuie să ne gândim bine ce 
avem de făcut azi. Va trebui să omitem o mare 
parte din ceea ce facem de obicei astăzi. Dar nici 
nu trebuie să atragem atenţia. 

Ea avu un frison. 

— Acest Castor... mi se pare imposibil... Ce 
monstru! 


— Trebuie să-l găsim şi să-l oprim. lar eu trebuie 
să aflu unde este Snick şi să aflu de la ea tot 
adevărul. 

— Dar dacă şi ea constituie un pericol pentru 
noi? 

— Nu-mi place, dar va trebui să fie şi ea 
pietrificată şi ascunsă undeva. 

— Mai bine ea decât noi, nu-i aşa? 

— Cred că da. 

— Da, dar nu cumva aşa vom arăta că nici noi 
nu suntem mai buni decât ea? 

— La naiba, spuse el calm. Trebuie să ne luptăm 
cu etica asta, nu avem de ales. Mai întâi, trebuie 
s-o găsesc. Trebuie să iau legătura cu omul meu 
de contact. Probabil că a primit deja vorbă şi o să 
mă cheme. 

— Şi cum ai de gând s-o chestionezi pe Snick? 
Nu o poți lăsa să te recunoască. Dacă faci asta, va 
trebui să o pietrifici indiferent de ce va face aici. 
Nu uita că este un organic. 

— Se va afla într-o hipnoză chimeogenică 
profundă. Nu-şi va aminti de mine când va ieşi din 
ea. 

— Biata Ozma, spuse Rupert. A murit pentru că 
era soţia ta. 

— Îmi pare rău că a trebuit să-ţi vorbesc despre 
ea. Nu discut niciodată despre celelalte Zile, decât 
dacă este o problemă de-a immerilor. 

— Nu este nicio problemă din partea mea, spuse 
ea,  eliberându-i mâna şi  îmbrățişându-şi 


genunchii. M-am întrebat întotdeauna cum sunt 
celelalte vieți ale tale. Mai ales femeile. 

— Femeile acelea nu sunt ale mele, nu ale lui 
Jim Dunski. Dunski nu e chiar străin de acei 
bărbați, dar îi cunoaşte aşa, doar în treacăt. 

Ceea ce nu era întru totul adevărat. Dar nu 
dorea să-i vorbească despre personalităţile lui. Cu 
cât ştia mai puţine, cu atât era mai bine pentru 
ea. Şi pentru el. 

Rupert se ridică de pe pat şi-l îmbrățişă strâns. 

— Mi-e frică. 

— Şi mie. Oricum, sunt îngrijorat. Ascultă-mă. 
Dacă îți voi spune la sala de sport că trebuie să 
plec, vei înțelege că am primit ştiri despre Castor 
sau Snick. Nu am să folosesc aparatul de marcat, 
pentru că nici nu vreau ca la Biroul de Credite să 
se ştie că am fost la lucru. Am să pierd creditele 
pe ziua de astăzi, dar n-am ce-i face. Am nişte ore 
suplimentare de încasat, oricum. Asta o să-mi fie 
de folos. 

— Atunci de ce vrei, totuşi, să lucrezi? 

— Pentru că am nevoie de ceva care să-mi scoată 
din minte toate astea, să mă împiedice să fiu 
îngrijorat. De asemenea, superiorul meu o să vrea 
probabil să mă contacteze. Şi nu vreau să pierd 
din antrenament mai mult decât este cazul. 
Trebuie să rămân în formă, ştii bine. 

Rupert i-a cerut să i-l descrie pe Castor, pentru 
ca să-l poată recunoaşte dacă-l vede. Dunski i-a 
prezentat în detaliu caracteristicile fizice şi hainele 


lui Castor. Apoi a spus: 

— Omul se crede Dumnezeu. lar despre mine 
crede că sunt Satana. Într-un fel, e în avantajul 
nostru. Dacă era doar puţin nebun şi voia să-i 
distrugă pe immeri, atunci ne dădea în vileag 
guvernului. Şi asta ştii ce ar însemna. 

Ea a mai tresărit o dată şi l-a întrebat: 

— În cazul acesta ai lua cianura? 

— Sper că da. Am depus un jurământ. Şi tu. Noi 
toți. 

— E singura noastră alternativă, singura logică 
şi onorabilă, vreau să spun. Dar... 

Se auzi o bătaie în uşă şi apoi glasul Maliei: 

— Aveţi de gând să staţi acolo până la sfârşitul 
veacurilor? 

Dunski îi spuse că vor ieşi în câteva clipe. Apoi, 
către Rupert: 

— M-am săturat de chestia asta cu grupul 
familial. Pur şi simplu nu pot să mă integrez în aşa 
ceva. Am nevoie de mai multă intimitate şi nu-mi 
plac deloc toate lucrurile care mi se impun. 

Rupert făcu ochii mari. 

— Chiar asta simţi? 

— Ți-aş spune-o dacă nu ar fi aşa? 

— Nu. Era o întrebare retorică. Sinceră să fiu, 
Jim, uneori şi pe mine mă enervează. Şi am 
devenit puțin geloasă, deşi ştiu că nu ar trebui. 

— Îndată ce se lămureşte situaţia asta, hai să 
plecăm. Declarăm contractul nul şi neavenit. Dacă 
avem noroc, putem s-o facem chiar astăzi. Treaba 


asta nu e pentru mine şi evident nici pentru tine. 
Eu sunt esențialmente monogam. 

Ea zâmbi şi-i spuse: 

— Da, numai o soție. Adică, doar o soție în 
fiecare Zi. 

— Când am creat personalitatea lui Jim Dunski, 
am făcut-o având în minte ideea de grup marital. 
Dunski era tipul de persoană care se potrivea 
perfect în aşa ceva. Dar am eşuat. Sau sunt prea 
mult influenţat de celelalte personalități ale mele. 
Nu ştiu ce dracu’ nu a mers bine, dar nu mai pot 
suporta. 

— Discutăm mai târziu despre asta, spuse ea. 
Acum ar fi mai bine să ieşim. 

— Între timp, nicio deviaţie de la rutină. 

Ceea ce însemna că a treia serie de rotire a 
sticluței nu va mai avea loc, pentru că a treia serie 
de cuplări fusese deja determinată de primele 
două. Jannie White era următoarea parteneră a lui 
Jim Dunski. Se duse cu ea în dormitor şi nu se 
descurcă mai bine decât cu Malia. Nu mai bine 
însemna satisfăcător, dar nu putea cauza 
clinchete de clopoței, nici sirene, nici artificii. 

— Cred că ar fi bine să dormi mai mult la noapte, 
l-a sfătuit Jannie. De obicei, eu ațipesc puțin 
înainte de supeu. 

Dunski mormăi ceva şi se îndreptă spre baie. Se 
întoarse în pat singur, după ce le spuse celorlalți 
că a avut probleme cu insomnia şi că avea de gând 
să folosească maşina pentru somn profund. Se târi 


într-o nişă din perete, îşi ataşă electrozii la cap şi 
se culcă pe spate. Înainte de a porni aparatul, se 
gândi la Castor. Omul probabil că-şi făcuse cu 
multă vreme înainte provizii pentru spargerea 
zilei. Asta însemna discuri stelate de identificare, 
ca şi cunoştinţe necesare pentru implantarea de 
date false în băncile de date. E drept, asta se putea 
învăţa, nefiind un monopol al bancherilor de date. 

Castor se putea ascunde în anticul sistem de 
transport urban numit metrou, din care o parte 
încă exista, şi se putea hrăni fie furând, fie jefuind. 
Dar asta putea să ducă la intervenţia organicilor. 
Aceştia oricum l-ar fi căutat, închipuindu-şi că 
este un hoț. După aceea ar fi cercetat zona mai în 
amănunt. Nu ar fi avut mari şanse să scape de 
detectoarele de miros, căldură sau sunet. 

După ce a încercat să se gândească la locul în 
care se ascundea Castor, Jim Dunski a ajuns la 
aceeaşi concluzie ca înainte. Nu avea nicio şansă 
să-l găsească. Îl va găsi pe Castor numai atunci 
când Castor îl va găsi pe el. Dementul îl mai 
atacase o dată şi va încerca din nou. 

L-a trezit banda deşteptătoare. A trecut prin 
rutina  consumării micului-dejun, un ritual 
întotdeauna zgomotos, apoi cea de spălare, apoi de 
pregătire a copiilor pentru şcoală. El şi Rupert au 
ieşit împreună în căldura de la ora zece şi au 
început să transpire încă înainte să părăsească 
clădirea, care pe vremuri găzduise studenții 
Universităţii din New York. Elevii lor îi aşteptau în 


sala de sport climatizată, îmbrăcaţi în uniformele 
lor înțesate cu senzori şi ținând în mâini măştile 
şi armele. Cei doi i-au salutat şi au început lecţia. 
În oricare altă situaţie, Dunski ar fi fost încântat 
să-i instruiască, mai ales pe unul dintre ei, un 
tânăr mlădios, cu mâini lungi, care avea stofă de 
campion. Dar oricât se străduia de mult, Dunski 
nu putea să şi-i scoată din minte pe Castor şi pe 
Snick. Tânărul a marcat de două ori în partida cu 
el, reuşitele fiind însoţite de clopoței şi de luminile 
portocalii clipitoare de pe pereţi, care prezentau şi 
locul precis în care fusese atins senzorul. 

— Ai făcut progrese enorme, îi spuse Dunski, 
după ce îşi scoase masca. lar eu sunt puţin cam 
obosit, dar cred că oricum ai fi marcat. 

În loc să se încordeze, s-a simţit uşurat când în 
sală au intrat un bărbat şi o femeie. Deşi nu-i mai 
văzuse în viața lui, a ştiut că sunt immeri. Aveau 
zâmbete încordate, iar ochii lor se fixaseră pe el ca 
nişte fascicule radar. Dunski spuse un „iertaţi- 
mă” către tineri şi i-a întâmpinat pe cei doi într-o 
manieră, spera el, firească. Unul dintre ei, 
bărbatul, era un slăbănog, avea un nas mare, o 
piele deschisă la culoare şi păr de culoarea paiului 
de grâu. Părea să aibă cam patruzeci şi cinci de 
sub-ani. Femeia era tânără şi drăguță şi avea în 
mod evident mulți strămoşi de origine asiatică, 
indiană. 

Bărbatul nu schiță niciun gest de prezentare. 

— Am venit să te luăm de aici imediat, spuse el. 


Cei doi vizitatori aveau pumnul drept strâns, cu 
degetul mare sub primele două din celelalte. 
Dunski îşi închise şi el pumnul în semn de 
recunoaştere, îl ţinu deschis suficient de mult ca 
cei doi să-l recunoască, după care deschise mâna. 

— Vin cu voi îndată ce mă voi schimba, le spuse 
el. 

S-a deplasat până la vestiar, iar ei l-au urmat. 
Când au ajuns în fața dulapului care păstra 
hainele de Joi ale lui Dunski, acesta a pornit 
banda de pe partea interioară a uşii. Pe Canalul 
52 rula hit-ul zilei, o piesă în stilul tineresc numit 
„pizza”, numită „Singur pe o bicicletă de doi. 
Bărbatul se strâmbă şi întrebă: 

— Eşti sigur că e necesar? 

— Da, pentru a ne acoperi vocile, spuse Dunski. 

În vreme ce îşi scotea hainele de scrimă, începu 
să-i întrebe: 

— Aţi „dezgheţat-o” deja? 

— Nu ştiu. Vom trăi şi vom vedea. 

— Deci cuvântul de ordine este „tăcere”... 

Cei doi înclinară din cap, confirmând. După 
două minute, părăseau clădirea. Dunski se simțea 
murdar şi-i era ruşine că nu făcuse duş, dar ştia 
că nu putea să piardă timpul cu aşa ceva. Totuşi, 
el considera că acest cuplu ar fi putut să fie puţin 
mai politicos cu el. Nu a fost nevoie să vină pe 
picioare până la el. Ridică din umeri şi murmură 
un „asta este”. 

Deşi aerul era şi mai fierbinte, spre vest se 


adunaseră nori negri. Meteorologul de pe banda 
publică de la colțul străzii a prevăzut o scădere 
puternică a temperaturii şi o ploaie torențială la 
ora şapte seara. Dunski se gândi puţin la calotele 
polare care se topesc tot mai mult şi la apele care 
se ridică tot mai mult de-a lungul digurilor care 
înconjurau Manhattan-ul. Mii de oameni lucrau 
chiar acum, în soarele torid, ca să mai adauge la 
diguri încă o jumătate de metru, astfel încât 
Manhattan-ul să fie ferit de inundaţii încă zece ani 
obiectivi. 

Cei trei au pornit-o pe jos pe Bleecker Street, au 
virat spre nord la casa unde -— s-a forțat să nu se 
mai gândească la asta — fusese omorâtă şi mutilată 
Ozma Wang şi îşi continuară drumul pe marginea 
canalului. La comanda şoptită de bărbat, Dunski 
a cotit spre stânga şi a traversat podul de pe 
Strada Patru Vest. Apoi coti din nou spre stânga, 
pe Jones Street, oprindu-se la mijlocul străzii, în 
fața unui bloc. Bărbatul a pornit înaintea lui, a 
apăsat un buton de pe uriaşa uşă verde şi a 
aşteptat. Oricine o fi fost înăuntru, după ce i-a 
văzut pe banda înclinată de deasupra uşii, s-a 
declarat mulțumit că au o treabă acolo. Uşa se 
deschise şi o femeie blondă cu ochi albaştri şi piele 
foarte închisă. Nu părea să aibă mai mult de 
treizeci de sub-ani. Dunski s-a gândit că se 
depigmentase optic, o modă care făcea ravagii — şi 
nu numai în Joi. Guvernul încerca să transforme 
Homo Sapiens într-o specie uniformă, maronie, 


dar ca de obicei oamenii descoperiseră o metodă 
de eludare a politicii oficiale. Metoda „depig”, cum 
era numită, nu era ilegală dacă guvernul era 
anunțat din timp. 

Au mers în tăcere de-a lungul unui culoar şi s- 
au oprit în fața unei uşi cu o plăcuţă cu numele 
ocupanților din cele şapte Zile. Cei de Joi erau Karl 
Marx Martin, doctor în medicină şi în ştiinţe, şi 
Wilson Tupi Bunblossom, doctor în ştiinţe. Blonda 
inseră un vârf de stea de identificare în fantă şi 
împinse uşa. Au intrat într-un apartament ca 
multe altele, cu un hol întins pe toată lărgimea 
clădirii, cu camere de ambele părți şi cu o 
bucătărie la capăt. În timp ce traversau holul, 
blonda spuse: 

— Nu este apartamentul meu. Martin şi 
Bunblossom sunt în vacanţă, la Los Angeles. Nu 
au nicio legătură cu noi. Nici nu ştiu că ne folosim 
de apartamentul lor. 

— Atunci va trebui să o aduceţi pe Snick înainte 
de miezul nopții, spuse Dunski. 

— Evident. 

Apartamentul era posomorât, părea părăsit, 
pentru că benzile decorative de pe pereţi nu 
fuseseră pornite. Au trecut de camera stonerelor, 
unde Dunski a numărat nouăsprezece cilindri. 
Paisprezece adulți şi cinci copii. Toţi cu figuri ca 
de statuie, cu ochi care nu ştiau că se uită la nişte 
infractori. 

Blonda deschise uşa dulapului de posesiuni 


personale, scoase un raft cu haine şi rosti: 

— Scoateţi-o. 

Slăbănogul şi femeia cea neagră o traseră pe 
Snick, care era ghemuită într-o poziție de fetus. 
Dunski se aplecă s-o privească. Vânătaia produsă 
de Castor era acum roşu închis. Avea ochii închişi, 
ceea ce, nu ştia nici el de ce, l-a mulțumit. Au 
prins-o de cap şi au tras-o într-un stoner gol. 
Slăbănogul închise uşa cilindrului, iar femeia 
neagră se duse la panoul de comandă de pe perete. 

— Nu încă, a spus slăbănogul. 


16. 


Slăbănogul s-a aplecat ca să umble în sacul lui 
de umăr, pe care îl pusese pe podea. Când se 
îndreptă, avea în mână o armă. l-o întinse lui 
Dunski, cu întrebarea dacă o vrea înapoi. 

Dunski luă arma şi a spus: 

— Mulţumesc. Câtă vreme Castor e în viață, am 
nevoie de ea. 

Omul înclină din cap. 

— Încă îl căutăm. Acum, deşi am aflat povestea 
ta, am vrea să ne spui tu care e situația. Nu avem 
toate detaliile şi trebuie s-o evaluăm corect. 

— E mai mult decât o situaţie, e o criză. 

— Ce-ar fi să discutăm la o ceaşcă de cafea? 
propuse blonda. Sau nu o să dureze atât de mult? 

— O cafea ar fi binevenită, spuse Dunski. 


S-au deplasat până în bucătărie, unde s-au 
aşezat toți, mai puţin blonda, care a inserat vârful 
discului de identificare în uşa barului marcată cu 
PP-TH. Deschise uşa şi a spus: 

— Am dat la făcut identificatorul când am aflat 
că Martin şi Bunblossom au de gând să plece în 
vacanţă. Sunt bună prietenă cu... 

Slăbănogul a tuşit şi a admonestat-o: 

— Destul. Cu cât ştie mai puţine despre noi Oom 
Dunski, cu atât mai bine. 

— lartă-mă, Oom Gar... 

Şi blonda înghiți restul numelui, dându-şi 
seama că e pe cale să prelungească gafa. Părea 
foarte stânjenită. 

— Vorbeşti prea mult, Tante, spuse slăbănogul. 

— O să am grijă, promise blonda. 

Care tăcu tot timpul cât scoase cele două cuburi 
de cafea stonată, le puse într-o nişă din perete, 
apăsă pe buton şi apoi scoase cafeaua din 
conteinerele de hârtie. Slăbănogul spuse: 

— Am să-ți spun ceea ce ştiu eu, iar dumneata 
vei umple golurile. Avem informaţiile de la... o 
sursă orală. Evident, nu s-au folosit date 
transmise, cu excepția celor transmise 
superiorului nostru. 

Cât timp le-a vorbit Dunski, blonda le-a turnat 
cafea şi le-a arătat în tăcere spre conteinerele de 
frişcă şi zahăr. Când a terminat şi a doua ceaşcă 
de cafea, Dunski le spusese tot ceea ce trebuia să 
afle. 


După ce a terminat de vorbit, în cameră s-a 
aşternut tăcerea. Slăbănogul îşi frecă bărbia şi 
vorbi: 

— Va trebui să aflăm ce ştie Snick. După aceea, 
luăm o decizie. 

— Ce mai avem de decis? întrebă Dunski. 

— Dacă o omorâm înainte să o pietrificăm la loc, 
sau doar o ascundem undeva. Dacă nu o omorâm, 
întotdeauna va exista şansa să fie găsită. Şi dacă 
e găsită, poate să vorbească. 

Dunski gemu de parcă ar fi fost lovit la coaste, 
spunând: 

— Ştiu că s-ar putea să fie necesar, dar... 

— Ştii încă de când ai depus jurământul de 
immer că într-o zi ai putea fi obligat să omori pe 
cineva, spuse slăbănogul, privindu-l direct în ochi 
pe Dunski. Doar nu te gândeşti să pui asta în 
discuţie, nu? 

— Nu, evident că nu. Nu vreau decât să nu 
greşim. Orice trebuie făcut, accept. Dar să omori... 
asta nu trebuie făcut decât atunci când e absolut 
necesar. 

— Ştiu asta, spuse slăbănogul, ridicând ceaşca 
şi dând pe gât restul cafelei. 

Apoi puse ceaşca pe masă şi se ridică în picioare. 
Făcu un semn din cap către blondă. 

— Tante, pregăteşte-o pe Snick. 

Blonda i-a spus negresei s-o urmeze. Slăbănogul 
puse sacul de umăr pe masă şi începu să scoată 
din el dispozitivele pentru interogatoriu. Dunski se 


uită în altă parte, ca să nu le vadă, privind pe 
fereastra largă şi înaltă. Pe stradă se aflau câțiva 
pietoni şi biciclişti, toți părând ocupați. Toţi erau, 
sau păreau să fie preocupaţi de problemele lor. 
Dacă s-ar fi aflat printre ei vreun organic, nu se 
uita spre fereastra lor. Nişte inocenți, se gândi 
Dunski, oameni care-şi văd de treaba lor, neştiind 
că la câțiva metri de ei urmează să se întâmple 
ceva rău. Rău? Nu, îngrozitor. Immerii nu încercau 
să răstoarne guvernul. Ei nu voiau decât să 
trăiască în limitele societăţii actuale - mai mult 
sau mai puţin legal — fără să fie tulburațţi şi sperau 
să schimbe societatea îndeajuns de mult ca 
libertatea să fie autentică. Ce rău făceau ei? 

Slăbănogul puse înapoi în sacul de umăr o parte 
din dispozitive şi le luă pe celelalte în sufragerie. 

— O punem acolo, a spus el, indicând o 
canapea. leşiți din câmpul ei vizual, toți. 

Şi-a legat peste față o batistă şi s-a postat în fața 
cilindrului cu un tub de gaz. La un semn al lui, 
blonda a pornit câmpul. O clipă mai târziu, când 
câmpul s-a oprit automat, închise panoul. 

Slăbănogul deschise uşa şi împroşcă cu gaz în 
cilindru, închizând apoi repede uşa cilindrului, 
înainte ca blonda să se fi întors de la panoul de 
comandă. Dunski a apucat să vadă ochii larg 
deschişi ai lui Snick, fața îngrozită şi tentativa de 
a se ridica din poziția aceea ghemuită. Apoi i-a 
văzut în fereastră figura şi palmele, după care şi 
figura şi palmele au lunecat în jos. Slăbănogul şi- 


a coborât pe gât batista şi a numărat pe ceas 
treizeci de secunde, după care deschise uşa. Snick 
a căzut la podea, lovindu-se zgomotos la cap, cu 
picioarele sub ea şi cu fundul în sus. 

Dunski a ajutat-o pe femeia neagră să care 
corpul inert al lui Snick până pe canapea. 
„Slăbănogul”, cum l-a botezat Dunski, a trecut 
peste capul ei şi apoi peste corpul ridicat un 
dispozitiv circular, pe care l-a manevrat cu grijă, 
cu vârfurile degetelor. După ce le-a spus lui 
Dunski şi negresei să o întoarcă, a tras dispozitivul 
şi pe spate. În vreme ce îl trecea peste coapsa 
stângă, dispozitivul scoase un țiuit strident. 
Slăbănogul scoase un „ah” şi a revenit cu aparatul 
în zona care a generat sunetul. Scoase din 
buzunarul robei un instrument de scris şi a 
marcat un pătrat roşu cu latura de cinci 
centimetri. După ce puse în buzunar detectorul, 
scoase un cilindru subţire cu un bec la capăt. 
Ținând becul aproape de pielea lui Snick, în 
interiorul pătratului marcat, l-a deplasat până ce 
a obținut cel mai intens ţiuit. 

Slăbănogul scoase apoi din buzunar o pereche 
de ochelari opaci, pe care şi-i puse la ochi şi începu 
să privească cu atenţie zona. Apoi notă cu X un 
punct apropiat de centrul pătratului. Îşi scoase 
ochelarii, îi plie la loc, îi puse în buzunar şi spuse: 

— Transmițător pentru poziționare. Evident, nu 
este activat. 

— De unde ştii? l-a întrebat Dunski. 


— Dacă era, acum eram arestați. 

Slăbănogul puse pe mână un cititor de puls. 

— Puțin cam rapid, spuse el, dar e normal cu 
gazul aplicat. 

Acţionă un comutator pe acelaşi aparat şi îl 
plasă iar pe mână. 

— Presiunea sângelui normală, luând în 
considerație circumstanțele. 

Dunski se simți îndemnat să închidă maxilarul 
lăsat al lui Snick, dar s-a oprit. Ceilalţi ar fi putut 
crede că o simpatizează. 

— Nu îmi dau seama ce efect a avut lovitura la 
cap, spuse Slăbănogul. Să sperăm că nu i-a 
zdruncinat prea tare mintea. Şi că n-o să moară în 
mâinile noastre din cauza vreunei fracturi de 
craniu. 

— Cel puţin, nu înainte de a termina 
interogatoriul, a spus Dunski, atrăgând un „da” 
din partea slăbănogului, care se pare că nu rezona 
la sarcasm. 

Slăbănogul puse pe antebraţul lui Snick un 
detector de vene, oprindu-se când un capăt al 
acestuia începu să licărească cu o lumină 
portocalie. Îl deplasă în sus şi în jos până când 
lumina atinse intensitatea maximă. Apoi apăsă 
vârful pe piele şi ridică restul. Locul prin care 
urma să între injectorul a rămas marcat cu o pată 
mică, portocalie. A curăţat pielea cu alcool. Pata 
portocalie nu s-a şters. Cu ajutorul unei insigne 
hipodermice catapultate, injectă trei centimetri 


cubi dintr-un lichid roşu închis. Pleoapele lui 
Snick începură să clipească. 

Slăbănogul a urmat întocmai procedura de 
interogare standard a Departamentului Organic. 
Din câte putea spune Dunski, Slăbănogul nu 
putea fi decât un organic. Deşi punea întrebările 
în stilul şi în forma cerute de lege, în toate celelalte 
privinţe el era cu totul pe lângă lege. Nu erau 
prezenţi judecătorii, nici doctorul, nici avocatul 
apărării, niciun echipaj TV, niciun acuzator de 
stat şi niciun bancher de date care să depună 
mărturie că cel interogat este într-adevăr persoana 
pe care statul o identifică sub numele de Panthea 
Pao Snick. 

Probabil că slăbănogul s-a folosit de discul ei de 
identificare pentru a verifica multe date, dar unele 
lucruri nu le putuse afla şi de aceea o interoga 
acum. 

Unul dintre amănuntele lipsă se referea la 
obiectul misiunii ei. 

Intră direct în miezul lucrurilor şi o întrebă ce 
misiune are. Şi nu a făcut-o printr-o singură 
întrebare şi lăsând-o să povestească totul. Drogul 
nu deschide un baraj. Ceea ce ştia ea trebuia 
extras puţin câte puţin, printr-o chestionare 
răbdătoare. Dar întrebările au decurs lin şi rapid, 
ca nişte sertare de birou bine unse. 

Când a terminat, Slăbănogul s-a aşezat lângă ea, 
pe un scaun. Avea fruntea plină de broboane, de 
parcă sistemul de climatizare nici nu ar fi existat. 


— Sunt uşurat că Snick nu ne căuta pe noi, 
spuse Gaunt, dar în cele din urmă ar fi dat oricum 
de noi. De fapt, chiar a dat, dar am avut noroc să 
punem mâna pe ea înainte să informeze organicii. 

Misiunea inițială a lui Snick fusese să găsească 
şi să aresteze o spărgătoare de zi numită Morning 
Rose Doubleday. Aceasta era o savantă care 
deținea o poziție importantă în Departamentul de 
Genetică de Duminică, fiind suspectată că ar fi 
membră a unei organizații secrete cu scopul de a 
răsturna prin violenţă guvernul, deşi, până în acel 
moment, organizația nu  comisese nicio 
infracțiune. Când organicii de Duminică au vrut 
să o aresteze, au descoperit că dispăruse. Cineva 
o avertizase, probabil chiar un ofițer organic. 

Doubleday era atât de importantă, încât Snick 
primise o viză temporală ca s-o urmărească. 
Ajunsă în Luni, Snick fusese informată despre 
existența lui Gril şi i s-a cerut să îl caute şi pe 
acesta. Când a apărut în Miercuri, lui Snick i s-a 
vorbit şi despre un criminal periculos, doctorul 
Chang Castor, aflat în libertate. N-ar vrea ea, cât 
timp o caută pe Doubleday, să raporteze 
organicilor dacă va auzi ceva de acesta? 

Guvernele diverselor Zile doreau ca adevărata ei 
misiune să fie ținută secretă. Astfel, atunci când a 
vorbit cu Tingle, Snick s-a prefăcut că urmăreşte 
pe cel mai şters dintre infractori, Gril. Probabil că 
a ştiut că e o poveste cusută cu aţă albă. Tingle 
chiar s-a întrebat de ce caută un organic de 


Duminică un infractor de Luni. Dar Snick era 
imună la interogarea de către un civil, aşa că nu i- 
a păsat ce crede el. 

Când l-a văzut pe Castor în Washington Square 
Park, Snick l-a urmărit. Ar fi trebuit să apeleze la 
organici pentru a o ajuta să-l aresteze, dar avea o 
serie de motive, toate nevalabile, evident, să 
creadă că suspectul Castor este şi el membru al 
aceleiaşi organizaţii de care ţinea Doubleday. Spre 
deosebire de superiorii ei, ea era convinsă că 
organizaţia lui Doubleday există în toate Zilele. 
Arestarea pe loc a lui Castor ar fi eliminat orice 
şansă de a o conduce la ceilalți revoluționari. 

Este adevărat, tot ce ştia Castor despre immeri 
ar fi putut fi relevat la un interogatoriu organic. 
Dar camarazii lui ar fi fost înştiinţaţi, sau s-ar fi 
sinucis, sau, ca Doubleday, care nu era immer, ar 
fi fugit în alte Zile. În cele din urmă ar fi fost prinşi, 
dar atunci ar fi fost suficient de disperaţi ca să 
înghită otrava pe care o purtau cu ei. Sau, mă rog, 
ar fi apelat la mijloacele organizației lui 
Doubleday. Ar fi rostit cuvântul codificat care ar fi 
dus la explozia bombei implantate în corp. 

— Cred că e o laşă! spuse Blonda. 

— Cine? întrebă Slăbănogul. 

— Doubleday, evident. Ar fi trebuit să se 
sinucidă, răspunse Dunski. 

— Sper că niciunul dintre noi nu este ca 
Doubleday! a exclamat Blonda. 

— Sper ca niciunul dintre noi să nu ajungă să 


vadă dacă e sau nu ca ea, interveni şi Negresa. 

Dunski se întrebă dacă el personal ar avea 
curajul. Jeff Caird ar face-o, în mod sigur. Tingle, 
poate. Dar Dunski? lar mâine, ce va face Wyatt 
Repp? Probabil că ar încerca o exaltare perversă a 
satisfacției de a muri ca un erou. Dar ceilalți? Nu 
ştia cum ar reacționa. Pentru moment, i se păreau 
atât de îndepărtați, ectoplasmă, nu carne vie. 

— Am aflat, spuse Slăbănogul, că Snick dorea să 
te interogheze ca Tingle, pentru că voia să pună 
câțiva bancheri de date să lucreze pentru ea. Nu 
ai fost singurul de la banca de date cu care a 
discutat. Dar a fost evazivă, nu ţi-a vorbit despre 
adevărata ei misiune, pentru că mai întâi trebuia 
să te verifice. Puteai foarte bine să fii şi tu membru 
al mişcării revoluționare. Nu s-a întors la tine 
pentru că avea un fir important care să o ducă la 
Doubleday şi a petrecut prea mult timp 
urmărindu-l. S-a dovedit că firul nu e deloc bun. 

— Vorbeşti prea mult, i-o reteză Dunski. Pe 
lângă tine, Blonduţa e surdo-mută. 

Slăbănogul se ridică de pe scaun, încruntat. 

— Ce vrei să spui? 

— Voi nu mi-aţi spus numele voastre. Şi bine ați 
făcut. Dar tocmai mi-ai rostit identitatea de 
Miercuri. Asta e o prostie, Oom Slăbănogule. 

— Slăbănog? 

— Porecla mea pentru tine. Ai beştelit-o pe 
Blonduţă că nu-şi ţine gura, deşi ea nu a spus 
nimic periculos pentru noi. În vreme ce tu... 


Slăbănogul a schițat un zâmbet. 

— Ai dreptate. Am făcut o prostie, m-a luat gura 
pe dinainte. Te rog să mă ierți. Nu se va repeta. 
Dar nu s-a produs nicio pagubă, pentru că ea — şi 
arătă spre Snick - nu ne poate auzi. 

— Inconştientul ei ne aude. Oamenii de ştiinţă 
ai organicilor lucrează la o metodă de obţinere a 
informațiilor din inconştient. S-ar putea să afle 
curând cum se face. Şi dacă reuşesc, atunci vor 
afla şi de interogarea de azi, şi de conversaţia 
noastră, chiar şi ce au văzut ochii ei în timp ce era 
drogată. 

Slăbănogul suspină şi spuse: 

— De la morţi nu vor putea extrage nimic. 

Blonda scoase un icnet, iar Negresa se uita la el 
cu ochii căscați. 

Dunski simți că i se face rău şi că e pe cale să 
leşine. Rupse tăcerea care se lăsase între ei: 

— Vrei să spui că o s-o omorâm? 

Slăbănogul îşi muşcă buzele şi se uită la Snick. 
Gura acesteia era închisă acum; parcă dormea. 
Chiar e frumoasă, gândi Dunski. Un studiu în 
maro, fină şi inocentă ca un pui de focă. Totuşi, 
dacă e să ne luăm după bio-datele ei, este un 
vânător de infractori agil, hotărât şi uneori 
ingenios. 

— Nu vreau s-o fac, spuse Slăbănogul. Nu am 
omorât pe nimeni în viața mea; am oroare de ideea 
de omor. Am s-o fac numai dacă nu există altă cale 
de ieşire. Dar nu pot să las pe nimeni altul să ia 


decizia, nu pot să-mi eludez responsabilitatea 
lăsând-o pe seama unui superior. Eu... 

Dar tăcu. Dunski simţi iar că îl apucă leşinul. 
Totuşi nu era reacția la decizia Slăbănogului. Ceva 
clipea în cameră. Fu învăluit de o lumină intensă 
şi un val de căldură. Deşi întreruperea - cum să 
descrii altcuiva ceva care vine şi pleacă, fără nume 
- a fost scurtă, a simţit brusc o mare iubire pentru 
Slăbănog, care se gândea la o crimă, şi o mare 
iubire pentru Snick, care ar fi putut fi asasinată. 

Lumina, căldura şi leşinul au trecut. Şi-a 
scuturat uşor capul, de parcă ar fi vrut să scape 
de apa din păr. Atunci, ce dracu’ se întâmplase? 

Poate gândul că Părintele Tom Zurvan şi-a făcut 
pentru o clipă apariția şi apoi a dispărut. Nu voia 
să se gândească la asta. Concepţiile lui Zurvan 
erau o slăbiciune, o fisură în platoşa defensivă a 
lui, a lui Dunski. De asemenea, îi arăta — din nou, 
încă un lucru pe marginea căruia nu voia să 
brodeze - că toate eurile lui din zile depărtate ale 
săptămânii erau mai apropiate decât cele din zile 
apropiate. Se pare că o călătorie temporală ca a lui 
nu se face neapărat cronologic. 

Orice ar fi cauzat incidentul, acel balon de 
căldură şi lumină era acum o amintire care se 
topea rapid. 

— Nu cred că ar trebui omorâtă, spuse Dunski. 
Ce ştie, la urma urmei? îl urmărea pe Castor, care 
a lovit-o. Se trezeşte într-un stoner şi vede doar un 
om mascat, care o adoarme la loc. Din câte ştie ea, 


omul care o face inconştientă din nou nu poate fi 
decât Castor. Apoi... 

— Castor are aceeaşi înălțime şi constituţie cu 
mine? întrebă Slăbănogul. Purta aceleaşi haine? 

— Nu, a răspuns Dunski spăşit. Dar pe tine doar 
te-a zărit, iar uşa îți ascundea parțial corpul. 
Oricum, nu are nici cea mai mică idee că ar fi şi 
altcineva implicat în afara lui. Ce le-ar putea 
spune autorităţilor dacă e găsită şi destonată? 

Se opri să înghită în sec şi apoi continuă: 

— Oare este cazul să o stonăm permanent? N-ar 
fi mai bine - pentru noi - dacă o să fie găsită 
mâine, nu, staţi puţin, nu poate fi găsită decât 
Joia viitoare... 

Se întoarse către Blondă. 

— Cât timp mai stau în vacanță Martin şi 
Bunblossom? 

— Se întorc mâine, adică în ziua lor de mâine, 
Joia viitoare. 

— Asta ne dă o săptămână până când va fi 
descoperită, a spus Dunski, întorcându-se spre 
Slăbănog. 

— Nu nouă, ci ţie, veni răspunsul. Noi, ceilalți, 
vom fi stonațţi înainte de miezul nopții. 

— Prin „noi” înţeleg immerii, spuse Dunski. Ar 
trebui să-l capturăm pe Castor până atunci. Cel 
mai bine ar fi să-l capturăm chiar astăzi. Cu Snick 
ne pierdem vremea. Ar trebui să ne ocupăm cu 
toții de prinderea lui Castor. 

Slăbănogul se uită la femeia care respira 


încetişor, apoi se întoarse spre ceilalți, privindu-l 
în ochi pe Dunski. 

— Nu te-ai gândit deloc când ai spus toate astea. 
Laşi sentimentele tale umane să-ți întunece 
judecata, simțul dreptăţii şi al datoriei şi ceea ce 
este mai bine pentru noi. Pentru problema asta, 
adevărata rezolvare este Castor. Adică pentru 
problema Snick. Organicii de aici ştiu că a omorât 
şi mutilat două femei. Dacă... dacă Snick e 
descoperită moartă şi mutilată, organicii vor 
considera că e opera lui Castor. Asta va elimina 
bănuielile îndreptate către oricine altcineva. Şi 
abia în Duminica viitoare va trimite guvernul pe 
cineva în loc. 

Blonda îşi puse mâna la gură şi spuse pierită: 

— Dumnezeule! Vrei s-o măcelăreşti! 

— Nu poţi... nu poți face una ca asta, a sărit şi 
Dunski. 

Slăbănogul îl maimuţări: 

— Nu pot... şi de ce nu? 

— Pentru că nu e un comportament prosocial, 
spuse Blonda. 

Dunski se trezi că izbucneşte în hohote isterice 
de râs. 

— Doamne, de comportament prosocial ne arde 
nouă? spuse el, înecându-se de râs. Aici vorbim de 


o ființă umană. 

— Da, spuse Slăbănogul. Dar este pentru binele 
general. Gata! Nu mai discutăm! În viața mea n- 
am văzut o asemenea adunătură de papagali 
nehotărâți. Suntem immeri, ce Dumnezeu! Dar 
voi... VOI... 

Dunski reuşise să se ţină, efectiv. Simţțea nişte 
mâini invizibile care veneau din necunoscut şi 
care prindeau cu hotărâre ceva din interiorul lui. 
Părintele Tom? 

Slăbănogul continuă: 

— M-am hotărât; şi eu sunt aici liderul. Trebuie 
să faceţi ce vă spun eu. 

— Nu am fost anunţat că ai fi comandant aici, 
spuse Dunski. Ce autoritate invoci? 

Nările Slăbănogului fremătau de furie, iar fața i 
se înroşise. 

— Superiorul tău nu ţi-a spus că eu răspund? 

— Superiorul meu îmi spune cât mai puţine 
lucruri, îi răspunse Dunski cu răceală. Se pare că 
îmi spune mai puține decât ar trebui. Oricum... 

Se întoarse şi porni spre sacul lui de umăr, lăsat 
într-un colț al camerei, pe podea. Îl ridică, îl 
deschise şi puse pe umăr cureaua. Deşi era furios, 
Slăbănogul îşi dădea seama că Dunski tocmai a 
efectuat o mutare amenințătoare, deşi subtilă. 
Slăbănogul nu uitase că Dunski are o armă. 

Vocea Slăbănogului era hotărâtă, deşi capul îi 
tremura puţin. 

— După cum ai spus, nu avem timp să discutăm 


acest caz. Iar eu chiar sunt responsabil aici. Vom 
scăpa de Snick aşa cum am spus eu, pentru că 
este singura cale logică. Şi pentru că aşa am spus 
eu. 

— Ai de gând să o mutilezi tu, sau o să pui pe 
altcineva? întrebă Dunski. 

— Ce importanţă are cine o face? tună vocea 
Slăbănogului. Se va face şi gata! 

Se uita la sacul lui de umăr, care se afla pe o 
măsuţă, la capătul canapelei, aproape de 
picioarele lui Snick. Dunski presupuse că are în 
sac o armă. Se întrebă ce va face dacă va întinde 
mâna după ea. Oare era el pregătit să împuşte un 
coleg immer ca să-l împiedice să omoare un 
organic? O să ştie atunci când va veni vremea, dar 
el nu voia să vină o asemenea vreme. 

Totuşi, timpul se târa, luneca, curgea sau făcea 
ce ştia el ca „atunci” să se transforme în „acum”. 
În următoarele câteva secunde, se va alege unul 
dintre cele două viitoruri alternative. Sau se va 
întâmpla altceva, căci şansa nu o luase în calcul. 

— Nu-mi vine să cred că se întâmplă aşa ceva, 
spuse Blonda cu voce pierită. 

— Nici mie nu-mi vine, spuse şi Slăbănogul, 
depărtându-se de Dunski şi apropiindu-se de 
sacul lui. S-ar putea să fiu nevoit să raportez 
consiliului instabilitatea ta emoţională. 

Dunski minți: 

— Nu omorârea ei mă supără, ci măcelărirea. Mi 
se face greață. Ar trebui să înţelegi asta. Îmi 


venea... îmi vine să vărs. Dar dacă va fi absolut 
necesar... 

Slăbănogul păru să se mai îmbuneze puţin. 

— E absolut necesar. Şi am s-o fac eu. N-am să 
o cer altcuiva. 

Se uită la Snick. 

— Crede-mă, dacă ar fi existat o altă soluție... 

Apoi, spre Blondă: 

— Tu şi acest om - se referea la Dunski — o veți 
pune înapoi în stoner. 

Slăbănogul era şiret. Dacă avea mâinile ocupate 
cu Snick, Dunski nu putea ajunge la armă. 

— Nu o poţi omori aici, spuse Blonda. Organicii 
îi vor cerceta pe toți cei din clădire şi ar putea da 
peste ceva, ceea ce m-ar implica pe mine. 

— Ştiu asta, spuse calm Slăbănogul. Va fi dusă 
în altă parte. Nu vreau nici măcar să aveți idee 
unde. Niciunul dintre voi. 

Dunski o ridică pe Snick de umeri. Era atât de 
moale şi de fină. Curând va fi rece şi tare. Apoi va 
fi din nou caldă şi moale şi atunci va fi tăiată în 
bucăţi. Simți că amețeşte. Parcă se uita la propria 
moarte. 

Blonda o prinse de picioare şi o cărară la stoner. 
Au ridicat-o, au împins-o în cilindru în poziția 
şezând, apoi au împins-o iar de torsul care se 
lăsase la podea. Dunski i-a ridicat picioarele şi le- 
a împins până au ajuns la sâni. Se ridică şi se 
întoarse, în vreme ce Blonda închidea uşa. 
Slăbănogul răsuci comutatorul care pornea 


câmpul de forță şi se uită cum acesta se întoarce 
pe poziţie OPRIT. 

— Acum, toată lumea, plecarea, spuse 
Slăbănogul. Înapoi la ocupațiile voastre 
anterioare. Vă vom contacta atunci când vom avea 
nevoie de voi. 

Blonda începu să plângă. Slăbănogul se uită la 
ea cu dispreț. Dunski o bătu uşor pe umăr şi-i 
spuse: 

— Nemurirea îşi are prețul ei. 

Asta îl făcu pe Slăbănog să-i privească cu şi mai 
mult dispreţ. Negresa o luă pe Blondă de mână şi- 
i spuse: 

— Să mergem. 

Dunski le privi ieşind prin uşa care dădea în 
culoar. La închiderea uşii, se uită pe ferestruica 
cilindrului lui Snick. Aceasta era goală, ca şi 
viitorul femeii. 

— Ce mai e? întrebă Slăbănogul. 

Se afla lângă sacul de umăr, cu mâna dreaptă pe 
el. 

— Nu-ţi face probleme, plec, îi spuse Dunski. 

Slăbănogul se uită la el şi apoi la sac. Zâmbind 
abia simţit, spuse: 

— O să-ţi dai seama că am dreptate. Du-te şi 
dormi puţin. Mâine te vei trezi un alt om. 

— Întotdeauna mă trezesc altul, spuse Dunski. 
Poate că asta e adevărata problemă. 

Slăbănogul se încruntă: 

— Ce vrei să spui? 


— Nimic. 

Nu se obosi să spună la revedere sau orice 
altceva ar arăta că s-ar bucura să-l revadă. O 
porni spre uşă, conştient că Slăbănogul îl 
urmăreşte atent. Dunski nu era sigur că nu va 
face un ultim apel pentru viața lui Snick. Nu avea 
să fie în cuvinte, ci cu arma. Dar ar fi fost o acţiune 
prostească, contrar instinctului lui de 
supravieţuire. Chiar dacă o putea salva pe Snick, 
ce ar fi făcut cu ea după aceea? Nu avea mijloacele 
organizației immerilor pentru a o ascunde. lar 
Slăbănogul avea dreptate, o dreptate logică, dar 
nu şi din punct de vedere emoţional. Sau şi aşa...? 
În ultimă instanţă, ce înseamnă a avea dreptate? 

Tocmai ajunsese la uşă, când a auzit un ţiuit. Se 
întoarse şi îl văzu pe Slăbănog apropiindu-se de o 
bandă de perete care pâlpâia în portocaliu. 
Slăbănogul spuse încet ceva, iar banda prezentă 
figura unui bărbat. Dunski se întoarse pe coridor, 
ca să se uite la banda din spatele Slăbănogului. 
Omul îl văzu. 

— Este... oare ar trebui să audă şi el? 

Slăbănogul îi răspunse cu asprime: 

— De unde să ştiu? Habar nu am ce urmează să 
zici! 

— Mă rog, ne priveşte pe noi toți, spuse omul. 

— Ce este? 

— Castor. A mai omorât pe cineva. 

Dunski simți că ceva se răsuceşte în el şi moare. 
Ştia ce urmează să spună omul. 


— Organicii tocmai au descoperit cadavrul unei 
femei pe Bleecker Street. Era mutilată, ca şi 
celelalte. Intestinele i-au fost scoase, iar sânii 
tăiați şi lipiți pe perete. Se numea Nokomis 
Moondaugbhter, o tante de Miercuri. Era soţia unui 
anume Robert Tingle. Omul nu e suspect, pentru 
că încă e în cilindrul lui şi este evident că femeia a 
fost omorâtă cu mai puţin de o oră în urmă. Castor 
probabil că a intrat în apartament, a destonat-o, a 
omorât-o şi a măcelărit-o, câtă vreme locuitorii 
erau plecați. Au găsit-o când s-au întors acasă. 
Oricum, e stilul lui. 

Dunski scoase un sunet nearticulat şi se răsuci 
în loc. Se duse la canapea, se aşeză, se uită țintă 
la Slăbănog, care vorbea şi se uita la el, se ridică 
şi se îndreptă spre bucătărie. Îşi turnă cafea cu o 
mână tremurândă, o bău, puse ceaşca jos şi se 
îndreptă spre fereastra cea mare. Durerea îl 
amuțise. Era amorțit din tălpi până în creştetul 
capului. 

Privind prin perdeaua unduitoare, murmură: 

— Nu mai pot suporta. 

În spatele lui, Slăbănogul tuşi delicat. 

— Femeia care... Era soția ta? 

— Într-un fel, răspunse Dunski, privind în 
continuare pe fereastră la frontul cenuşiu al 
furtunii, care se apropia. 

Soarele strălucitor dispăruse. Norii din 
avangarda furtunii coloraseră cerul în cenușiu. 

— Îmi pare foarte rău, spuse Slăbănogul. Dar... 


— Există întotdeauna un „dar”, nu-i aşa? 

Slăbănogul tuşi iarăşi. 

— De data asta, chiar este. Trebuie să ajungem 
rapid la Castor. Organicii s-ar putea să nu fie 
foarte supăraţi pe ce a făcut Castor Marţi, dar ştiu 
acum ce a făcut Miercuri şi se vor aştepta să facă 
şi azi. Vor lansa o operaţiune de căutare 
generalizată. 

Dunski spuse: 

— Rupert! 

— Poftim? 

— Soţia mea. E într-un mare pericol. 

— Nu mai mult decât tine, spuse Slăbănogul. A 
încercat o dată să te omoare şi va tot încerca până 
când unul dintre voi va muri. 

Dunski se întoarse cu fața spre Slăbănog. Acesta 
era palid. 

— Rupert trebuie să fie protejată. 

— l-am trimis deja doi paznici, spuse 
Slăbănogul. Ei îi vor spune ce s-a întâmplat. 
Situaţia e din ce în ce mai gravă, spuse el, 
clătinând din cap. 

— Nu ştiu ce să fac. Nu are niciun rost să tot 
rătăcesc pe aici, sperând să dau de Castor. 

— Ştiu asta, spuse Slăbănogul. Cred că ar trebui 
să te duci acasă cu Rupert şi să aşteptaţi. Castor 
ar putea să încerce să te atace acolo. Gardienii nu 
vor fi la vedere, dar vor fi atenți. 

— Deci noi vom fi o momeală. 

— Veţi fi un vânat care aşteaptă. Între timp, toți 


immerii din Manhattan şi din oraşele învecinate 
vor fi aici, aşteptându-l pe Castor. 

— Mă îndoiesc că va încerca să între în 
apartamentul meu. Sunt prea mulți oameni acolo. 

Slăbănogul îşi muşcă buza şi spuse: 

— Ştiu. 

Evident, nici el nu era încântat de căsniciile 
comune. 

Slăbănogul nu spusese nimic despre păpuşa lui 
Tingle. Dacă ar fi fost deranjată, ar fi auzit ceva. 
Castor ar fi putut să înlăture păpuşile lui Caird şi 
Tingle şi să le indice astfel organicilor că sunt 
spărgători de zi. Nu o făcuse, pentru că voia să-l 
omoare pe Caird. Dacă organicii puneau mâna mai 
întâi pe el, atunci l-ar fi împiedicat pe Castor să se 
răzbune şi să salveze universul de Satana-Caird. 

— Cred că o să intru într-o stare de şoc, spuse 
Dunski. 

— Chiar arăţi aşa, spuse Slăbănogul. Vino cu 
mine. 

Intrară în camera de zi. Dunski s-a aşezat. 
Slăbănogul scoase o seringă din sac, împreună cu 
o sticluță de alcool. 

— Ridică-ţi braţul. 

— Pentru ce e asta? întrebă Dunski, în timp ce 
se conforma. 

— Te voi face să te simți mai bine o vreme. 
Medicamentul nu anulează şocul; doar îl amână. 

Seringa introduse în braţul lui Dunski un lichid 
albăstrui. El simţi cum se încălzeşte şi cum ceva îi 


accelerează sângele. Inima începu să-i bată mai 
tare; amorțeala se topi. Simţea cum tensiunea 


dispare. 
— Te simți mai bine acum? îl întrebă 
Slăbănogul. 


— Mult mai bine. Mă bucur că nu a fost un 
sedativ. Am nevoie de toată agilitatea. 

— Te ţine o vreme, spuse Slăbănogul, dar vei 
plăti preţul mai târziu. 

„Întotdeauna trebuie să plăteşti, se gândi 
Dunski. Oare care e prețul vieții de immer? De ce 
întrebi asta, caraghiosule? Plătesc acum şi mai am 
mult până să-mi plătesc toată datoria.” 

Se ridică, porni spre uşă, se opri, făcu un semn 
spre cilindru şi spuse: 

— Oare ea... 

— Neapărat, trebuie, spuse Slăbănogul. Nu ştiu 
mare lucru despre tine, Dunski, dar se pare că nu 
poți accepta inevitabilul. Te înțeleg, ştiu ce simți, 
totuşi, cred că îmi dau seama şi că nu prezinți 
calități de immer. 

— Mie tot nu mi se pare drept, murmură 
Dunski. 

— Cea mai bună cale este cea dreaptă. Du-te 
acum. Soţia ta te va aştepta. 

Dunski deschise uşa şi se întoarse să arunce o 
ultimă privire. Slăbănogul se uita la el foarte 
intens. Omul avea o voinţă tare ca trupurile din 
cilindri. Închise uşa şi cobori în holul de la intrare. 
leşi şi fu brusc udat de ploaie. Se întoarse şi 


scoase din sac un rulou galben, nu mai mare decât 
degetul lui arătător. Ţinându-l de un capăt între 
două degete, îl scutură uşor. Ruloul deveni o haină 
de ploaie cu glugă. Din tivuri îi ieşeau scântei 
albastre. 

Îmbrăcat în acea haină de ploaie, păşi afară în 
potopul dezlănţuit. Strada era pustie. Doar un 
biciclist pedala nebuneşte, aplecat în față. Roţile 
pleoscăiau în bălți. Tunetul se auzea în depărtare, 
iar fulgerele se strecurau prin masa întunecată 
dinspre vest ca nişte artere strălucitoare ale 
vreunui zeu. 

Nu era obligat să se întoarcă imediat acasă. 
Rupert era în siguranţă. Slăbănogului nu-i plăcea 
să i se nesocotească ordinele, dar ce putea el face? 
Nu prea multe, dacă el, Jim Dunski, nu va face 
altceva decât să se preumble prin jur, după care 
să se întoarcă acasă. Dacă va face ceea ce în 
mintea lui se profila vag, va suferi o pedeapsă 
gravă. Poate că Slăbănogul va aranja un accident 
pentru el, ca să scape de el. Totuşi, asta ar duce 
la o serie de probleme pentru immeri. Pentru că o 
dată cu Dunski, vor dispărea şi Ohm, Zurvan şi 
Isharashvili. 

Cele şapte roluri îl puneau în mare pericol. Pe de 
altă parte, ele constituiau un fel de asigurare, dacă 
immerii s-ar fi întors împotriva lui. Totuşi, dacă 
situația devenea disperată, immerii puteau anula 
polița de asigurare şi şi-ar fi asumat riscurile 
corespunzătoare. 


18. 


Jim Dunski stătu o clipă să se întrebe ce are de 
făcut, ce ar trebui să facă atunci când va veni 
vremea hotărârilor. Putea să plece şi s-o lase pe 
Snick să moară. Sau putea să încerce s-o salveze. 
Logica, instinctul de supravieţuire şi bunul-simţ îi 
spuneau să plece de acolo cât mai curând posibil. 
Dar oroarea lui față de ideea de crimă şi viziunea 
morții lui Snick - nu conceptul, ci de data asta 
imaginea plină de sânge — îl înrădăcinau acolo. 

Oare scopurile chiar justifică mijloacele? 
Întrebarea aceasta antică are un singur răspuns, 
dacă în pieptul tău bate o inimă adevărată. 

Dar dacă făcea ce e drept, atunci nu mai avea 
dreptate. 

— Ar trebui să mă fi gândit la asta atunci când 
am jurat loialitate eternă, murmură el, adăugând, 
puțin mai târziu: dar nu trădez în niciun fel 
immerii, nu-i expun. Doar o ascund, iar immerii 
vor fi tot în siguranţă. 

În acel moment ştia deja că nu îl va lăsa pe 
Slăbănog s-o omoare. Dacă va avea posibilitatea, 
o va salva. Avea un plan pentru asta, deşi era 
nebunesc şi putea să eşueze foarte uşor. lar 
această eşuare însemna pentru el moartea. 

Se uită în susul şi în josul străzii. Cei doi despre 
care Slăbănogul spusese că nu-l vor scăpa din 


ochi nu erau la vedere. Dacă apărea Castor, 
apăreau şi ei şi-l omorau, deşi poate prea târziu ca 
să-şi mai salveze colegul immer, adică pe el. Din 
câte ştia el, Slăbănogul decisese că el poate fi 
sacrificat, momeala de care te poţi debarasa. 

Nu. Slăbănogul nu şi-ar fi dorit ca el Dunski să 
moară în asemenea condiţii. Probabil că mai 
înainte îşi dorea să plănuiască o acoperire perfectă 
pentru fapte, înainte de a se întâmpla. 

Mergea sub o ploaie năpraznică. În spatele lui, 
tunetele şi fulgerele se apropiau tot mai tare, parcă 
l-ar fi urmărit. Se opri la intersecţia dintre Jones 
şi Strada 7 şi se uită în ambele direcţii ale 
bulevardului. Nu se vedeau pietoni şi nici 
biciclişti, iar traficul de maşini era mult mai 
rarefiat decât de obicei. Două taxiuri, o limuzină 
guvernamentală şi o maşină a unei patrule 
organice. Aceasta din urmă rula cu opt kilometri 
la oră, cu farurile aprinse, iar cei doi ocupanți se 
căzneau să vadă drumul prin parbrizul bătut de 
ploaie. Nu părea să-i intereseze bărbatul 
singuratic, într-o haină de ploaie galbenă, cu 
glugă. 

Furtuna era binevenită pentru planurile 
Slăbănogului. Sateliții erau nefolositori, iar 
posibilii martori nu se aflau pe stradă. Până şi cei 
care se uitau pe fereastră ar fi fost parțial orbiți. 

În această ordine de idei, a remarcat o dubiță 
albă, cu dungi negre de zebră, care a apărut la 
nord de Strada Şapte, la doar două cvartale 


distanță. Existau în Manhattan trei mii de 
asemenea dubiţe, toate aparținând Corpului de 
Stat pentru Curăţenie, organizaţie aparținând 
tuturor Zilelor. A oprit la semafor, pe galben. 
Dunski nu s-a mirat deloc când au virat pe strada 
Jones. Probabil că dubița CSC o să oprească la 
apartamentul acela, oamenii vor intra în clădire şi 
vor ieşi cu un pachet mare sau cu un cărucior, 
plin cu ceva ascuns de o prelată, ceea ce nu-i va 
părea nimănui suspect. Oricine ar fi privit ar fi 
lăudat hărnicia Corpului, care îşi face datoria şi pe 
o asemenea vreme câinească. 

Se întoarse să privească dubița. Făcea exact ce- 
şi închipuise el. Din dubiță au ieşit doi bărbați 
îmbrăcați în uniforma CSC pentru Joi, pantaloni 
verzi cu manşete de piele evazate şi haine largi, 
stacojii. Unul din ei deschise uşile din spate, iar 
celălalt scoase dinăuntru un cărucior îndoit. Au 
rămas câteva secunde în fața uşii, aşteptând să fie 
identificaţi de Slăbănog pe bandă. Îndată ce au 
dispărut în clădire, Dunski începu să meargă încet 
spre dubiță. Se uită la clădirea de peste stradă. 
Era una din acele structuri moderne, în formă de 
vas, cu o clădire mare, cu mulți copaci şi tufişuri. 
A descoperit acolo, în uşa de sub un ieşind, un 
personaj negru. Probabil unul din gardieni. 

Privitorul se întreba desigur de ce nu a pornit 
spre casă. Acum putea să ceară prin radio 
instrucțiuni de la Slăbănog. Dar unde este celălalt 
gardian? Dacă se afla în tufişuri sau după un 


copac, atunci era bine ascuns. 

În afara omului din uşa de vizavi, singura 
persoană vizibilă era un biciclist care tocmai cotise 
pe Jones Street de pe Strada 4 Vest. Prin ploaia 
grea, Dunski a apucat să vadă un personaj într-o 
haină de ploaie neagră şi cu o pălărie cu boruri 
largi, aplecat, cu fața ascunsă, cu picioarele 
pistonând din greu ca să împingă bicicleta prin 
apa acum adâncă de cinci centimetri. Dunski şi-a 
încetinit mersul şi mai mult. Cei doi falşi oameni 
ai Corpului vor avea nevoie de ceva mai mult de 
trei minute ca să între, să o încarce pe Snick în 
căruciorul refăcut şi s-o aducă la dubiță. Asta 
dacă nu cumva o să-i întârzie Slăbănogul cu 
instrucțiuni suplimentare. 

Dunski nu voia să ajungă acolo prea devreme. 
Ar fi trebuit să ajungă la dubiță puţin după ce cei 
doi îşi vor fi încărcat „marfa”. Înainte să încuie 
uşa. 

„Am s-o fac”, îşi spuse el. „E o nebunie, dar am 
s-o fac.” 

Se opri şi aşteptă. Apoi înjură. N-o să meargă. 
Omul din uşa clădirii de vizavi o să-l anunţe pe 
Slăbănog, iar Slăbănogul o să vină cu cei doi să 
afle ce s-a întâmplat. Sau ar fi putut să stea 
înăuntru până o să afle ce caută Dunski pe afară. 
Sau ar fi putut trimite un om s-o facă. 

— Am să improvizez, murmură el. 

Uşa clădirii se deschise brusc. Unul dintre cei 
doi se întorcea, trăgând de cărucior. Dunski 


aşteptă până ce amândoi erau afară, cu căruciorul 
între ei. Începu să meargă. Omul din uşa clădirii 
de vizavi ieşise în ploaia torențială. Ezită, de parcă 
s-ar fi întrebat ce are de făcut. Apoi o rupse la fugă 
pe trotuar, prin curte, şi începu să strige ceva. 

În acelaşi timp, un alt bărbat ieşi dintr-un pâlc 
de tufişuri. Şi el striga ceva, cu un obiect întunecat 
în mâna dreaptă. O armă. Celălalt paznic avea 
deja arma în mână. Dunski înjură din nou. Nu 
voia să omoare pe nimeni în timp ce încerca să 
împiedice un omor. 

Cei doi oameni de la CSC nu păreau să audă 
strigătele. Au ridicat roţile căruciorului şi l-au 
ridicat între ei, ca să-l urce în dubiță. Dunski 
începu să alerge către ei. A băgat mâna în sacul de 
umăr, a prins patul armei şi a tras-o afară. O să-i 
amenințe că îi împuşcă dacă cele două gărzi nu 
aruncă armele şi nu pleacă. Spera că va ţine 
cacialmaua. Dar dacă nu e o cacialma? Va şti în 
momentul în care va fi nevoit să tragă. 

La vremea aceea, omul care striga se apropiase 
destul de mult ca să fie auzit de oamenii CSC-ului, 
peste vântul care bătea dinspre ei şi peste 
bubuitul tunetelor. S-au întors spre el. În acelaşi 
timp, şi biciclistul se îndreptă, iar dinţii lui albi au 
fulgerat într-un zâmbet, sau într-un rânjet. Mâna 
lui dreaptă se ridică de la centură. Avea o armă. O 
ridică rapid, calm, iar fulgerul artificial s-a întins 
de la el până la cel mai apropiat dintre oamenii 
înarmați. Distanţa era de aproximativ douăzeci de 


metri, ceea ce însemna că raza îşi pierdea mare 
parte din putere. Dar omul s-a oprit din goană, a 
căzut în față şi a alunecat câțiva metri pe asfaltul 
şiroind de ploaie. Arma lui a căzut departe, cu un 
pocnet. Nu a încercat să se ridice, a rămas acolo, 
tremurând. 

Celălalt immer înarmat a tras o dată şi a ratat, 
fasciculul alb trecând puţin pe lângă spatele 
biciclistului. Râzând atât de tare încât acoperea 
urletul furtunii, biciclistul a tras încă o dată, iar 
fasciculul a tăiat piciorul immerului puţin 
deasupra genunchiului. 

Dunski urlă: 

— Castor! 

Cei doi oameni de la Corp alergară în fața 
dubiței, lăsând deschise uşile de la spate ale 
dubiței. Din clădire ieşi Slăbănogul, cu arma în 
mână. Castor nu îl putea vedea, dar nici el nu-l 
putea vedea pe Castor. Atunci Castor se repezi cu 
bicicleta spre spatele dubiței. Dunski, Slăbănogul 
şi Castor au tras simultan. Castor a frânat, iar cele 
două fascicule îndreptate spre el s-au întâlnit şi s- 
au neutralizat. Încetinirea şi uşoara lunecare au 
afectat şi ţinta lui Castor. Dunski s-a aruncat într- 
o parte, apăsând iar butonul de tragere îndată ce 
a ajuns jos. Fasciculul a atins trotuarul, care 
începu să sfârâie. 

Castor era nebun, dar un nebun calm. Văzând 
că Dunski a ratat şi ştiind că e scos din acţiune 
câteva secunde, îl ţinti pe Slăbănog. Razele lor s- 


au întâlnit şi s-au neutralizat reciproc. Castor nu 
făcu greşeala să lase butonul de declanşare, 
pentru ca apoi să-l apese. Castor a ţinut butonul 
apăsat, iar raza lui, neoprită de nimic, i-a ars 
Slăbănogului burta. Slăbănogul şi-a scăpat arma, 
s-a prins de abdomen şi a căzut pe spate, capul lui 
lovind peretele clădirii. 

Dunski se rostogolise deja de două ori, iar acum 
se afla pe burtă, cu ambele coate sprijinite pe 
asfalt şi cu ambele mâini ţinând ferm arma. A tras. 
A tras. În aceeaşi clipă, trăsnetul, nu cel artificial, 
ci cel al Naturii, a lovit strada, în apropiere de 
curtea clădirii de vizavi. Un altul a rupt un stejar 
pe jumătate. 

Amândoi oamenii de la CSC săriseră din dubiţă, 
cu armele în mâini. Dunski i-a văzut ieşind chiar 
înainte ca lumina trăsnetului să-l orbească, iar 
explozia tunetului să-l orbească. O clipă, a crezut 
că timpul s-a oprit în loc. Jocul cu armele nu l-a 
mai înfricoşat, pentru că totul decursese foarte 
repede. Dar lovitura de trăsnet îl îngrozise, îi 
făcuse tot lăuntrul să fiarbă şi să se simte 
neajutorat, sentimentul acela pe care sigur îl 
cunoscuseră şi locuitorii peşterilor în fața mâniei 
zeilor care deschiseseră zăgazurile cerului. 

În timpul scurtei paralizii a lui Dunski, Castor 
se ridică de pe trotuarul pe care căzuse de pe 
bicicletă. Sprijinindu-se în mâini şi picioare, 
întinse mâna după armă. Omul de la CSC cel mai 
apropiat se opri uluit. Şi nu a tras cât timp Castor 


a fost o ţintă fără apărare. Celălalt curățător alergă 
în jurul dubiței, după ce şi el s-a oprit o clipă din 
pricina trăsnetului. Castor îşi găsi arma şi se 
rostogoli, scăpând de fasciculele celor doi, care 
loviră apa de pe trotuar. Dunski se ridică în 
picioare şi alergă la adăpostul dubiței. Castor, 
rostogolindu-se în continuare, reuşi să ţină un 
fascicul constant spre cei doi curățători. Tăie 
plasticul din colțul din spate dreapta al dubiţei şi 
pe cel mai apropiat om. Omul scoase un strigăt şi 
căzu. 

Celălalt om trase şi el, ţinând apăsat butonul, 
dar a treia oară cele două fascicule s-au 
intersectat. Acum Castor se opri din rostogolire, 
iar fasciculul lui lunecă puţin în lateral, lovindu-l 
pe inamic în ochi. Strigând, omul scăpă arma şi 
începu să se clatine. 

Strigând exaltat, Castor, aflat încă la pământ, şi- 
a îndreptat arma spre Dunski, aflat în alergare. 
Dunski trase. Fasciculul lui trecu pe lângă umărul 
lui Castor. Castor a urlat de furie, pentru că 
rezerva de energie a armei lui era dusă. Se ridică 
de parcă ar fi fost pe arcuri şi se repezi spre dubiță. 
Dunski trecu pe lângă omul orbit dintre el şi 
clădire. Trase peste umărul acestuia, dar nu 
apucă decât să lovească partea din spate a dubiţei; 
Castor era deja ascuns în spatele maşinii. 

Respirând sacadat, Dunski alergă sub un unghi 
diferit, ştiind că va trebui să iasă în stradă înainte 
să poată Castor să culeagă arma scăpată de 


primul curăţțitor împuşcat. A ajuns la colțul 
dubiței exact în timp ce Castor ridica o mână de la 
adăpostul unei roți, ca să apuce arma. Dunski se 
repezi la el şi îl lovi, făcându-l să dea înapoi. Se 
pomeni peste el. 

Plămânii lui Castor s-au golit de aer cu un oftat. 
Trăsnetul a mai lovit o dată undeva pe stradă. 
Castor îi prinse încheietura mâinii şi i-o răsuci 
sălbatic. Dunski scăpă arma din mână, dar nici 
nu încercă să o recapete. Urlând, se înfipse în 
gâtul lui Castor. Castor strigă: 

— Acum te am în mâna mea! Dumnezeu nu 
poate fi oprit! 

Deşi Castor se îneca, mâinile lui s-au închis în 
jurul gâtului lui Dunski. Dunski îl lăsă liber şi se 
eliberă şi el. Se ridică în picioare înaintea lui 
Castor şi atacă făcându-l încă o dată KO. Îl ridică 
pe Castor de gât şi începu să-l scuture, apoi îl 
pocni de peretele dubiței. Castor se prăbuşi. 
Dunski îl ţinu cu o mână şi îl izbi iar şi iar şi iar 
pe Castor în bărbie cu muchia palmei. Apoi 
continuă să-l izbească cu capul de dubiță până 
când braţele nu l-au mai ascultat de oboseală. 

În cele din urmă, gâfâind de parcă tot aerul ar fi 
fost luat de pe suprafața Pământului, îl lăsă pe 
Castor să cadă pe asfalt. 

Dumnezeu era mort. 

Dunski tremura nestăpânit. l-ar fi plăcut să se 
întindă pe stradă şi să lase ploaia şi trăsnetele să 
facă ce vor cu el. I se părea că asfaltul e cel mai 


bun pat din lume, cel mai de dorit şi o necesitate 
stringentă. Dar... uite că şi pentru el există mereu 
un dar... nu putea să facă ceea ce-şi dorea cel mai 
mult pe lumea asta. 

Din clădirea de lângă el începuseră să se strângă 
oameni, în ciuda ploii care cădea aproape ca un 
zid compact şi a trăsnetelor care loveau zona. Unii 
dintre ei ar fi putut să-i cheme pe organici. Trebuia 
să plece de aici. Acum. 

Se împletici până la dubiță. Se opri la mijlocul 
drumului până la locul şoferului, apoi se întoarse 
împleticindu-se să-şi ia arma, porni din nou, apoi 
se întoarse să-şi ia sacul de umăr, care-i căzuse 
înainte de atacul pe după colțul maşinii. După ce 
ridică arma lăsată de omul de la CSC, o puse pe 
poziția ARDERE şi arse pielea din jurul gâtului lui 
Castor, ca să dispară amprentele lăsate de el. 
Închise uşile din spate ale dubiţei, se duse ametit 
la locul şoferului, respirând de parcă gâtul i-ar fi 
fost tăiat cu un cuțit, şi porni. 

Nimeni nu a încercat să-l oprească. 

Deşi ar fi vrut să vireze la stânga pe Strada 4 
Vest, astfel încât martorii să le spună organicilor 
că pe acolo fugise, nu a făcut-o. Piaţa Sheridan era 
prea aproape, în direcția aceea. Acolo se aflau de 
obicei mulţi organici. În schimb, de pe Jones 
Street o luă la dreapta, traversă Cornelia şi trecu 
podul de peste Canalul Kropotkin. Trebuia să 
scape foarte repede de dubiță, dar trebuia şi s-o 
ascundă pe Snick. Dacă prima treabă era uşoară, 


cealaltă era foarte dificilă. 


19. 


Îndată ce a trecut de micul parc de pe partea 
dinspre Strada 4 Vest a Canalului, a văzut în 
spatele lui lumina unor faruri. Era prea obosit ca 
să mai înjure. O maşină de patrulare? Probabil. 
Nu putea nici măcar să iasă din dubiţă şi să fugă. 
L-ar fi prins şi un polițist de optzeci de ani. Maşina 
din spate a ajuns lângă el, după care şi-a 
sincronizat viteza cu a lui. Se deschise o fereastră, 
iar bărbatul de la volan începu să-i strige ceva. 
Ceea ce i-a spus s-a pierdut în bubuitul tunetului, 
deşi fereastra lui Dunski era ridicată şi oricum ar 
fi atenuat vocea omului. Dunski a coborât geamul 
şi i-a strigat omului o întrebare. Şoferul nu era în 
uniformă, iar maşina era fără număr. Asta nu 
însemna neapărat că cei doi din maşină nu erau 
organici. Totuşi, de ce nu au pornit banda 
portocalie, care să îi spună să oprească? Poate 
erau immeri trimişi să-l ajute. 

A oprit dubiţa şi a aşteptat ca cei doi să vină la 
el. Erau organici. Dar erau şi immeri şi fuseseră 
trimişi să-l convingă să plece. Unul dintre gardieni 
îi comunicase Slăbănogului că Dunski nu 
părăseşte locul, conform ordinelor. Erau pe cale să 
vină să-l ia pe sus, când de la Comandament au 
primit ordinul să se ducă exact acolo. Cineva 


anunţase organicii despre schimbul de focuri. 

— O să vă spun tot ce s-a întâmplat, le spuse 
Dunski. Acum însă, luaţi femeia stonată la voi în 
spate, pentru că o să las dubiţa chiar aici. 

Partenerul şoferului, o femeie, spuse: 

— Avem ordin să te ducem la superiorul nostru. 

Dunski opri motorul şi stinse luminile, după 
care ieşi din mașină. Femeia se grăbi să-l ajute pe 
şofer s-o coboare pe Snick. Dunski spuse: 

— Staţi puţin, am uitat ceva. 

Şterse cu batista volanul şi mânerul uşii. Apoi se 
târi până pe locul din spate al maşinii şi se întinse. 
Capota portbagajului a lunecat la locul ei, iar cei 
doi şi-au ocupat locurile din față. 

— Poate că ar fi trebuit să-l băgăm şi pe el în 
portbagaj, spuse femeia. 

Bărbatul nu îi răspunse. Femeia vorbi într-un 
ceas de mână mult prea încet pentru ca Dunski să 
distingă cuvintele. Nu este frecvența organicilor, 
se gândi Dunski. Bărbatul rulă spre Womanway, 
iar două maşini de patrulare trecură pe lângă ci, 
spre vest, cu sirenele urlând. Maşina lor viră spre 
stânga, ca s-o ia spre nord, pe Womanway, apoi 
făcu dreapta, pe Strada 14 Est şi apoi la stânga pe 
Strada 2. După ce trecu de Piaţa Stuyvesant, 
maşina se opri în fața unei clădiri de apartamente, 
o structură care semăna cu Taj Mahal-ul, deşi era 
mai mică. Aici locuiau înalți funcționari 
guvernamentali. În plus, tot aici erau şi birourile 
unei mari părți din rezidenți, magazinele, un 


empathorium, un restaurant şi o sală de sport. 
Însemna că situaţia e cu adevărat gravă. Nu putea 
fi adus aici decât dacă în consiliu se hotăra că nu 
există alternativă. 

Bărbatul a rămas în maşină, ca să asculte 
canalele organice de comunicaţii. Femeia l-a 
condus printr-un coridor larg de marmură, aliniat 
de-o parte şi de alta cu corpurile stonate ale unor 
funcționari elegant îmbrăcați, care păşiseră pe 
vremuri pe aceste holuri ale puterii. Unii dintre ei 
aveau nevoie de o desprăfuire. S-au oprit la una 
din uşile lifturilor, iar femeia a rostit scurt în fața 
unei benzi de comunicații un „e aici”. 

— Să urce singur, s-a auzit o voce profundă de 
bărbat. Tu du-te la post. După ce scapi de obiect. 

— Da, Oom, spuse femeia. 

Dar nu a plecat înainte de a-l vedea pe Dunski 
intrat în lift şi uşile închizându-se în urma lui. A 
urcat până la unul din nivelurile din dom, ieşind 
într-o încăpere luxos decorată, acoperită cu 
covoare, spunându-i bărbatului care aştepta acolo 
că el e Dunski. 

Omul înclină din cap şi l-a escortat până la o 
uşă. Uşa avea o placă cu doar două nume: Piet 
Essex Vermeulen şi Mia Owen Baruch. Cunoştea 
numele, dar nu-i întâlnise niciodată pe posesorii 
lor. Erau verii lui de-ai doilea, Vermeulen din 
partea tatălui, iar Baruch din cea a mamei. De 
vreme ce erau rude cu el, presupusese că sunt şi 
ei immeri. Până la ora aceea, nu avusese nicio 


dovadă. 

Faptul că se numărau printre funcționarii cei 
mai de vază era vizibil din capul locului: ocupau 
singuri un apartament. Aveau antichităţi, 
bibelouri şi tapet şi o grămadă de alte lucruri pe 
care nu aveai cum să le depozitezi şase zile pe 
săptămână. Situaţia lor era superioară chiar şi 
celei a prietenei lui de Marţi, comisarul-general 
Horn, care îşi împărțea apartamentul cu altcineva, 
o femeie de Joi. 

Vermeulen, un bărbat înalt şi suplu, îi luă lui 
Dunski pelerina de ploaie şi o agăță undeva. Soţia 
lui, scundă şi subțirică, îl întrebă pe Dunski dacă 
vrea să mănânce sau să bea ceva. El îi răspunse 
cu un glas răguşit şi obosit: 

— Un bourbon şi un sandviş, mulțumesc. Şi aş 
dori să merg şi la toaletă, dacă se poate. 

Când se întoarse în living, se tolăni pe o canapea 
uriaşă, acoperită cu blană crescută în fabrică. 
Pantalonii şi pantofii lui udau covorul şi 
canapeaua, dar nu-i păsa. 

Mia Baruch i-a adus băutura şi s-a aşezat lângă 
el. Dunski a băut un sfert de pahar şi a oftat. 

Vermeulen s-a aşezat şi el, dar nu a spus nimic 
cât timp Dunski şi-a mâncat sandvişul. 

— Acum, spuse el, aplecându-se înainte, 
raportează tot. Oamenii mei mi-au dat detalii prin 
radio şi am rapoarte şi din celelalte zile şi de la 
superiorul tău nemijlocit. Dar vreau întreaga 
poveste, adică tot ce este relevant. 


Dunski i-a oferit-o, oprindu-se ici şi colo ca să 
răspundă la întrebările lui Vermeulen şi Baruch. 
Când Vermeulen s-a declarat satisfăcut că a aflat 
totul, se lăsă pe spate în fotoliu, cu palmele 
îimpreunate ca la biserică. 

— E un balamuc întreg, dar se poate curăța. 
Organicii nu-l vor mai căuta pe Castor, dar avem 
mulți morţi. Autorităţile se vor întreba ce au avut 
ei a face cu Castor. Vor cerceta morții, le vor studia 
bio-datele, vor revedea fiecare minut înregistrat al 
vieții lor, vor căuta şi vor interoga oamenii care-i 
cunoşteau. Vor încerca să facă legături între toți. 
Nu cred că vor rezolva misterul şi să sperăm că 
nu-l vor rezolva. Ne-am acoperit urmele foarte 
bine. Dar nu ştii niciodată de ce amănunte 
semnificative se vor lovi. 

— Dar cum rămâne cu Miercurea viitoare? 
întrebă Dunski. Organicii mă vor interoga pe mine. 
În calitate de Bob Tingle. lar dacă vor avea 
bănuieli, vor folosi ceața adevărului. Ştiţi ce 
înseamnă asta. 

Vermeulen elimină posibilitatea cu o unduire a 
mâinii. 

— Ce au? Încuietoarea distrusă de Castor a fost 
înlocuită înainte de sosirea brancardierilor. Arma 
ta a fost luată de acolo. Ai avut un accident, ai 
alunecat pe un săpun şi te-ai lovit la cap, asta e 
tot. Oamenii noştri din Miercuri, unii dintre ei 
funcționari foarte bine plasați, vor avea grijă de 
toate. 


Probabil are dreptate, se gândi Dunski. Dar prea 
mulți immeri s-au implicat în scoaterea lui din 
această încurcătură şi prea mulți ştiau despre una 
sau mai multe din identitățile lui. 

Vermeulen spuse: 

— Şi tu ţi-ai acoperit foarte bine urmele. Totuşi, 
s-ar putea să existe martori care să te fi văzut din 
clădirile învecinate. 

— Ploua cu găleata, era întuneric şi purtam o 
haină de ploaie cu glugă, spuse Dunski. Aş putea 
căpăta încă o băutură? Unii din ei au ieşit exact 
când intram în dubiță, dar nu s-au apropiat. lar 
norii împiedicau sateliții să mă vadă. 

— Ştiu asta, spuse Vermeulen. Organicii vor 
lucra la afacerea asta până în apropierea orei zero, 
după care vor trage obloanele. Le vor lăsa mesaje 
autorităților de Marţi şi Miercuri. Dar situaţia e 
clară şi închisă aici. Castor, evident un psihopat, 
a fost omorât. Sfârşit de drum. Totuşi... în Ziua 
noastră avem nişte cadavre. Asta e o afacere 
exclusivă de Joi, dar immerii din alte Zile vor fi 
anunțați de asta, astfel încât să inventeze ceva 
care să şteargă toate urmele. Poate o explicație 
falsă. Asta ar fi cel mai bine, spuse el, luminându- 
se la față. Orice explicaţie, dacă pare să se 
potrivească, e mai bună decât nimic. Vor ţine 
cazul nerezolvat în bancă, teoretic deschis. Dar cu 
o explicaţie adecvată, va intra în secțiunea de 
istorie. 

Dunski se lupta să ţină ochii deschişi. 


— E probabil cel mai bun plan. Totuşi... 

— Totuşi ce? 

— Cum rămâne cu Snick? 

Vermeulen clătină din cap şi spuse: 

— Cred că Garchar a mers prea departe 
(„Probabil că Garchar este Slăbănogul”, se gândi 
Dunski). Nu i-aş fi iertat nici omorârea, deşi 
mutilarea ar fi fost pusă pe seama lui Castor, o 
idee foarte bună. Dar nu cred că eu aş fi putut face 
aşa ceva. Nu pot să-l condamn pe Garchar. Era la 
comandă şi nu avea timpul de a se sfătui cu noi. 
Totuşi... oricum, a trecut. Snick va rămâne 
stonată şi va fi dusă într-un loc sigur. 

Vermeulen îşi împreună iar palmele a rugă. 

— Cei de azi nu-i vor simți lipsa. Vor crede că a 
pornit la propria ei vânătoare, dacă se vor gândi la 
ea în vreun fel. Castor i-a ţinut foarte ocupați. lar 
mâine, ce se va întâmpla? O să apară Snick la 
comandamentul organicilor, cu viza ei şi cu 
ordinele primite Duminică? Nu, nu va apărea. 
Atunci, de unde să ştie Vineri că ea trebuie să 
apară? N-o să ştie, iar ziua următoare idem. 
Nimeni nu va şti că lipseşte până ce vine Duminica 
şi ea nu le raportează superiorilor. Duminica nu 
va putea face nimic, decât să lase ancheta pe 
seama Zilelor următoare. Când va veni din nou 
Duminica, vor primi ştirea că Snick a dispărut în 
Joi. Vom avea o grămadă de timp ca să ne 
pregătim pentru atunci şi s-ar putea să nu avem 
nici cel mai mic necaz. 


— Sper şi eu, spuse Dunski. 

Se gândi la Panthea Snick, rece şi dură, închisă 
undeva, poate pentru secole întregi, până va fi 
găsită, dacă va fi vreodată găsită. 

— Bietul de tine, îi spuse Mia Baruch, 
mângâindu-i mâna. 

Dunski se uită la ea, iar ea continuă: 

— Ţi-ai pierdut soțiile, asasinate... e îngrozitor. 

— Oricum, s-a răzbunat, spuse Vermeulen. 

Ea îşi retrase brusc mâna şi se îndepărtă de el. 
Normal. Omorâse un om. Nu avea importanţă că o 
făcuse în legitimă apărare, sau că oricum Castor 
trebuia omorât. Avea repulsie față de ideea de a 
sta atât de aproape de un om atât de violent. 

— Ştiu că răzbunarea nu aduce morții înapoi, 
spuse Dunski. E un clişeu vechi. Dar răzbunarea 
aduce o anumită satisfacție. 

Baruch pufni şi se depărtă şi mai tare. Dunski 
reuşi să scoată un zâmbet obosit şi spuse: 

— Dar Rupert von Hentzau, soția mea? 

— A fost anunţată, spuse Vermeulen. Va aranja 
păpuşa ta în cilindru. Sau, cum am sugerat, va 
părăsi familia voastră comunală diseară. Le va 
spune că tu şi ea divorțaţi de ei. Slabă scuză. Dacă 
va pleca, va trebui să meargă la un stoner de 
urgenţă. Va lua cu ea sacul tău pentru mâine. Fie 
că pleacă, fie că nu, va aranja astfel încât să-ți 
parvină sacul. Îţi trimite toată dragostea şi ţi-a dat 
întâlnire mâine. Adică Joia viitoare. 

Dunski nu găsi de cuviință să-i spună că-şi 


pregătise saci de rezervă în diverse locuri din oraş. 

Vermeulen făcu o pauză, apoi continuă. 

— În ceea ce te priveşte, vei sta aici. Nu e nicio 
problemă, nu? 

— Ştiţi, soţia mea, cea de Vineri, este în America 
de Sud, la săpături arheologice. 

— Da, ştiam, a trebuit să facem şi noi „săpături” 
pentru că trebuia să fim siguri pe situația ta. 

Omul ăsta ştia cam multe despre el, dar nu avea 
ce să-i facă. 

— Sunt foarte obosit, spuse Dunski. Aş vrea să 
fac un duş şi apoi să mă culc. A fost un adevărat 
calvar. 

Vermeulen se ridică în picioare: 

— Am să-ți arăt camera. Când te vei fi trezit, 
probabil că noi nu mai vom mai fi aici. Poţi să-ți 
pregăteşti un mic dejun şi apoi să pleci. Am lăsat 
un mesaj pentru superiorul tău. Cel de mâine, 
evident. l-am spus că-i vei transmite nişte 
informaţii importante. Presupun că superiorul tău 
va lua legătura cu tine în cel mai scurt timp 
posibil. 

— Doar dacă el va considera necesar. 

Dormitorul era luxos şi avea un pat uriaş, care 
se lăsa jos pe nişte lanţuri. Vermeulen a apăsat un 
buton de pe un panou de perete, iar patul se lăsă 
încetişor, apoi se aşeză pe propriile picioare, care 
se extinseseră în timpul coborârii. 

— Dacă se întâmplă ceva înainte ca Mia şi cu 
mine să ne pietrificăm, am să-ţi las un mesaj. O 


să clipească banda de acolo — şi arătă una. Poţi să- 
ți iei o robă de noapte din dulap. 

— Foarte şic, spuse Dunski. Nu sunt obişnuit cu 
chestii de clasă înaltă. 

— Avem responsabilități mai mari şi de aceea 
merităm mai mult, spuse Vermeulen. 

Dunski i-a urat noapte bună. După ce 
Vermeulen închise uşa, Dunski o încercă. Era 
încuiată. Îşi perie dinţii cu o perie de unică 
folosință găsită în dulăpiorul de baie, făcu un duş 
şi se culcă. Dar somnul pe care îl aştepta foarte 
curând nu era în program. Se rătăcise pe undeva. 
Imagini cu Ozma, Nokomis şi Castor rătăceau prin 
anticamera minţii lui. Începu să tremure. Vărsă 
lacrimi, dar nu pentru mult timp. Se trezi şi se 
duse la micul bar din colț, alt element de lux, şi îşi 
turnă o sută de mililitri de Social Delight No. 1, alt 
element de lux, într-un pahar - tot de lux. Au 
trecut cincisprezece minute în care s-a plimbat în 
sus şi în jos, cu picioarele secătuite de orice urmă 
de energie, dar incapabile să se oprească, cu 
băutura în mână. Exact când a dat pe gât ultimele 
picături, l-a văzut pe Wyatt Repp, zâmbindu-i sub 
pălăria lui mare cât o găleată. 

Wyatt i-a vorbit: 

— Eu ar fi trebuit să fiu în glorioasa bătălie de 
pe Jones Street, eu, nu tu! Ce mult mi-ar fi plăcut! 

— Încă nu a sosit miezul nopţii, murmură 
Dunski, iar Wyatt dispăru. 

După ce urcă în pat, începu să plângă. Imaginile 


lui Snick, rece şi dură ca un diamant, se reflectau 
de toate fațetele de oglindă ale minţii lui 
înnebunite. În timp ce luneca într-un somn agitat, 
îşi spuse: nu ar trebui să sufăr pentru ea mai mult 
decât pentru alții. Nu e drept. 


Lumea de vineri 


Varietate, Luna a doua a anului 
Z5-S1 (Ziua Cinci, Săptămâna Unu) 


20. 


Wyatt Bumppo Repp ieşi din apartamentul lui, 
cobori în hol şi se opri în fața liftului. Pălăria lui 
albă, mare cât un hârdău, batista de gât roşie ca 
sângele, cămaşa decoltată la piept şi cu mâneci 
bufante, vesta de piele neagră, crescută tot în 
fabrică, uriaşa centură cu o cataramă masivă, pe 
care era gravat un cowboy pe un bivol, blugii de 
culoarea cerului, strânşi pe picioare, cu piele la 
cusături şi cizmele cu toc înalt, din piele albă, 
având drept model două pistoale cu şase focuri 
încrucişate, toate astea nu le putea purta în Vineri 
decât un singur om. Wyatt Repp, marele 
producător-regizor-scenarist de westernuri şi 
drame istorice pentru TV. Singurul lucru care-i 
lipsea — şi tare era nemulțumit de asta — erau tecile 
de piele elegant făurite şi pistoalele lui elegante, 


nişte jucării. Guvernul spusese nu. Dacă băieţeii 
mici nu se pot juca cu arme de jucărie, de ce s-ar 
juca un băiețel mare? Ar fi dat un exemplu 
nepotrivit. 

Ce importanţă are că acelaşi guvern nu are nimic 
de obiectat la prezentarea armelor sau a violenței 
pe benzile de spectacol sau în empathorium”? Ca 
toate guvernele de la înființarea Sumerului 
încoace, şi acesta era lipsit de minte. 

Deşi locatarii care aşteptau liftul îl văzuseră 
adesea, s-au zgâit şi de data asta cu admiraţie la 
el şi l-au salutat cu entuziasm. Repp se îmbăia în 
soarele privirilor lor. În acelaşi timp, simţi o 
uşoară undă de ruşine, pentru că profita de 
naivitatea lor şi într-un fel îi înşela. Niciun cowboy 
adevărat nu se îmbrăcase vreodată aşa, şi nu 
purtase vreodată sac de umăr. Totuşi, chiar şi ei 
ar fi trebuit să ştie toate astea, pentru că în 
emisiunile TV fuseseră portretizați cowboyii, cât de 
realist putuseră cercetările. 

Locatarii îl salutară zgomotos şi exuberant. Repp 
le răspunse cu voce joasă, credincios tradiţiei 
eroului cu glas şoptit şi blând care era el, în ciuda 
durității din viață. „Zâmbeşte când îmi spui aşa, 
străine.” 

În timpul coborârii cu liftul, a răspuns cât a 
putut de bine la întrebările pasagerilor privitoare 
la viitoarea lui dramă. Când au ajuns în hol, s-au 
împrăştiat toți şi au plecat la treburile lor. După 
ce a bocănit cu călcâiele cizmelor pe marmura 


holului, a ieşit în soarele strălucitor şi aerul 
răcoros. Intră în taxiul care îl aştepta şi răspunse 
cu blândețe la salutul şoferului. Şoferul, aflând 
deja prin bandă care este destinaţia lui Repp, 
porni de la colțul dintre Strada 23 Est şi Park 
Avenue, luând-o spre Strada 2. A întors taxiul spre 
dreapta şi a mers până în spatele clădirii care pe 
vremuri fusese sediul Centrului Medical Beth 
Israel. Institutul de Stat Manhattan pentru Arte 
Vizuale era o clădire de şase etaje, zveltă, mai mult 
o coloană, înfăţişare care dăduse naştere la multe 
glume pe seama acțiunii lui asupra publicului. 

Şoferul deschise uşa, spunând: 

— Furtuna sigur a curățat aerul şi a mai răcorit 
treburile, Ras Repp. 

— A curățit şi a răcorit o grămadă de lucruri, 
spuse Repp. Nu ai idee, camarade. 

Evenimentele îşi reluaseră cursul lor liniştit şi 
normal. Castor era mort, Snick era ascunsă. 
Immerii acopereau urmele şi astupau orice drum 
către ei. Ziua curentă putea să decurgă la fel ca 
cele dinaintea ei. O să aibă probleme, dar toate 
izvorând din meseria lui, nu din acțiunile unor 
criminali sau ale unor organici care să-i caute pe 
aceştia. Deşi — şi zâmbi — unii zic că dramele lui 
sunt nişte adevărate crime. 

Se simţi încurajat, iar mersul îi era sprințar în 
timp ce traversa trotuarul şi intra în aleea care 
ducea spre clădire. Trecătorii se holbau la el, unii 
chemându-l pe nume, deşi el nu-i cunoştea. Marea 


fântână de la mijlocul drumului dintre trotuar şi 
clădire arunca apă din vârfurile capetelor 
personajelor din grupul statuar din centru. Erau 
acolo doisprezece oameni de piatră, nu stonaţi, 
statui ale unor mari artişti ai vizualului din 
trecutul recent. Poate că într-o zi va fi aici şi 
statuia lui. Ceaţa de picături fină i se depuse pe 
față, răcorindu-i-o. Îi salută în drum pe cei 
doisprezece, apoi trecu printre şirurile de stejari 
gigantici, intrând pe uşa cu nouă feţe. Un lift l-a 
dus la etajul cel mai de sus, unde a fost 
întâmpinat de un recepţioner. Camera din spatele 
holului era un dom şi avea în centru o masă 
uriaşă, rotundă. La intrarea lui, bărbați şi femei se 
ridicară de pe scaunele din jurul acestei mese. Le 
răspunse la saluturile de bună dimineaţa, îşi 
aruncă pălăria pe masă, îşi lăsă sacul de umăr pe 
podea şi se aşeză. Fata Vineri, un bărbat, i-a adus 
o cafea. Repp s-a uitat la banda-ceas de pe perete. 

— Ora zece, spuse el. Exact la timp. 

Altă bandă de perete îi înregistra acțiunile şi 
vorbele. Astfel, monitorii guvernamentali de 
muncă vor şti că nu a întârziat mult între 
introducerea vârfului discului de identificare în 
uşa de la birou şi intrarea în cameră. Artiştii 
vizuali nu sunt plătiți cu ora; ei sunt plătiți prin 
contracte cu Departamentul Artelor. Acesta le 
oferea un credit săptămânal, a cărui sumă varia în 
funcție de importanţa - decretată de guvern - a 
artistului. Dacă proiectul era terminat conform 


planificării, artistul cu pricina nu era nevoit să dea 
înapoi o anume sumă din credit. Dacă proiectul 
era terminat înainte de termen, atunci primea o 
primă. lar dacă la comitetul guvernamental pentru 
arte vizuale se decreta că proiectul este excelent, 
mai primea o primă. 

Totuşi, artiştii puteau spune că o mare parte a 
timpului era petrecut cu tentative de a face 
proiectul mai repede sau mai de calitate. 

Aranjamentul nu era unul dintre acelea agreate 
de artişti. De fapt, cei mai mulți, inclusiv Repp, 
detestau sistemul. Ei nu puteau să facă nimic în 
privința asta. Doar să pună la cale un protest 
oficial, organizat. O făcuseră de mai multe ori, dar 
fără succes. 

Cu toate acestea, deşi termenul era singura 
problemă considerată importantă de guvern, cu 
excepţia bugetului, evident, monitorii ţineau sub o 
strictă supraveghere timpul petrecut de artişti în 
procesul muncii. 

Unele lucruri nu se schimbaseră încă din 
vremurile antice ale Hollywood-ului. De pildă, 
Repp primea de trei ori mai mult credite, pentru 
că el era principalul scenarist, principalul regizor 
şi actorul principal. Se folosise de poziția proprie 
şi de aceea a unui immer de la comitetul de arte 
vizuale pentru a-şi asigura tripla poziție 
simultană. Această manevră politică de tragerea a 
sforilor îl costase pe Repp multe seri, ca să nu mai 
vorbim de multele credite date pe organizarea de 


petreceri, dar efortul meritase. Acum putea să-şi 
păstreze tripla poziție şi pentru următorul 
spectacol şi putea să obțină şi un apartament mai 
mare. Dacă exista vreunul disponibil. 

Munca a decurs lin, dacă nu se luau în 
consideraţie certurile, împunsăturile şi insultele 
subtile. Totuşi acestea făceau parte din activitatea 
de producții pentru TV şi empathorium şi erau 
considerate inevitabile. Primele două scene 
programate pentru dimineața aceea fuseseră 
făcute şi refăcute până la atingerea perfecțiunii. 
Repp avusese o dispută scurtă, dar aprigă cu 
Bakaffa, cenzorul guvernamental, cu privire la 
folosirea subtitlurilor holografice. Repp susținea 
că acestea distrag atenția privitorului şi nu erau 
necesare, deoarece fuseseră în atâtea spectacole, 
încât audiența ştia precis sensul cuvintelor 
arhaice. Totuşi, Bakaffa a insistat că nişte cuvinte 
de genul  „negrotei”,  „pleaşcă”, „dobândă 
capitalizată”, „carne de tun”, „haladit”, „paradit” 
nu pot fi înțelese de mai mult de jumătate din 
audienţă. Că înțelegeau sau nu cuvintele, nu avea 
mare importanţă. Pur şi simplu, guvernul 
pretindea explicarea lor prin subtitluri. 

Repp a pierdut, dar a avut satisfacția să vadă că 
Bakaffa e pe cale să izbucnească în lacrimi. Nu era 
un sadic. Doar voia ca Bakaffa să-şi merite banii 
câştigaţi suplimentar în calitate de informator al 
guvernului. 

La ora unu şi zece minute, în timpul celei de-a 


treia scene, piciorul personajului principal s-a 
subţiat de la genunchi în jos. Tehnicienii s-au 
apucat să localizeze defecțiunea la proiectorul 
holografic, dar nu au reuşit, pentru că şi 
echipamentul de depanare era defect. 

— OK, spuse Repp. Oricum, mai aveam douăzeci 
de minute până la pauza de prânz. Mâncăm acum. 
Poate că între timp se repară şi defecțiunea. 

După ce au mâncat, a plecat de la magazinul de 
sandvişuri de la parter. Soarele care intra prin 
fereastra înaltă cât tot nivelul strălucea alb pe 
veşmintele lui de cowboy. Mulţi l-au recunoscut 
după haine şi bubuitul tocurilor pe marmură şi 
unii i-au cerut chiar un autograf. Şi-a rostit 
numele şi codul de identificare în înregistratoarele 
lor, a spus că e foarte bucuros să-i cunoască, după 
care a pornit mai departe. A existat şi un incident 
stânjenitor, dar nu tocmai neplăcut. O femeie 
tânără şi frumoasă l-a implorat să meargă cu ea 
în apartamentul ei şi să facă ce vrea cu ea. Ela 
refuzat-o cu graţie, dar când ea s-a aruncat în 
genunchi şi i-a cuprins picioarele a trebuit să 
cheme doi organici ca s-o determine să-i dea 
drumul. 

— Fără violenţă, le-a spus el. Doar aveţi grijă să 
nu deranjeze lumea care vine în pelerinaj la 
studio. 

— Te iubesc, Wyatt! a strigat femeia în urma lui. 
Călăreşte-mă ca pe un bidiviu! Trage în mine cu 
pistolul tău... 


Roşu la față, dar zâmbind, Repp se îndreptă spre 
lift, murmurând un „lisuse Cristoase”. 

De când el şi soția lui deciseseră să se păstreze 
caşti câtă vreme erau separați de expediţia ei din 
Chile, nu se mai culcase cu o femeie. Trebuia să 
recunoască în sinea lui că celibatul acesta nu se 
baza nici pe morala lui solidă şi nici pe lipsa de 
dorință pentru alte femei decât soția lui. Pur şi 
simplu avea nevoie de o pauză sexuală; pe scurt, 
trebuia să-şi mai reîncarce bateriile. Deşi avea 
soții în toate Zilele, mai puţin Duminică, mai mult 
de una Joi şi deci trebuia ca în fiecare zi să se 
prefacă proaspăt, un fel de cocoş în curte, uneori 
nu se mai simțea atât de proaspăt. Gonadele lui 
nu foloseau acelaşi sistem sau aritmetică ca 
mintea lui. 

Simţindu-se bine, pentru că era dorit fără să 
dorească, intră în birou şi se aşeză la pupitrul lui 
de lucru. Benzile afişau mesajele personale, cele 
prioritare fiind cele de la soția lui, Jane-John. 
Aceasta părea fericită că va ajunge acasă Vinerea 
următoare. Va fi stonată şi urcată într-un avion de 
Sâmbătă, care o va transporta la aeroport în 
aceeaşi zi. De acolo, va fi dusă în compartimentul 
de cargo al dirijabilului care va ajunge la Turnul 
Celor Treisprezece Principii. El urma să o 
întâmpine Vinerea viitoare, la unu dimineața. Sau, 
dacă, nu va reuşi, ea va lua un taxi. 

Jane-John Wilford Denpasat era o femeie 
frumoasă cu piele neagră, cu păr blond (evident, 


metoda  „depig”) şi cu ochi albaştri (tot 
depigmentare). 

— Îmi iubesc munca, Wyatt, dar merge foarte 
încet, pentru că de fiecare dată trebuie să fim 
transportaţi de la locul săpăturilor până la cea mai 
apropiată stație de stonare, la trei sute de 
kilometri. Şi mi-e un dor teribil de tine. Ne vedem 
curând, iubitule. Abia aştept. 

În ciuda acestor cuvinte, ei îi era uşor să aştepte. 
Oamenii inconştienţi nu sunt iritați, nu spumegă, 
nu se supără. În ceea ce îl privea, deşi nu avea să 
fie stonat în fiecare zi până Vinerea viitoare, el avea 
să fie alte persoane, care nu se vor gândi la ea. 
Societatea Noii Ere avea dezavantajele ei, dar avea 
şi multe lucruri bune. Verificare şi echilibrare: dai 
asta, primeşti asta; a da şi a primi; pierdere şi 
profit. 

Deşi benzile nu mai aduseseră nicio mutare de 
şah de Marţi, Repp încă simţea dezamăgirea. Se 
gândi la Yankev Gril — Jimmy Cricket — şi simți un 
regret teribil că jocul lor trebuia abandonat. Unde 
o fi Gril acum? Mai joacă şah în Washington 
Square Park? Sau în închisoare? E stonat şi îşi 
aşteaptă judecata? Sau e deja condamnat şi 
permanent stonat? 

Celelalte mesaje erau legate de profesie. Cel mai 
important era reamintirea faptului că este oaspete 
la ILL Show. Trebuia să fie în studio la 7:30, iar 
emisiunea în direct începea la 8:00 precis. 

Niciun immer nu încercase să-l contacteze, fie 


prin bandă, fie în persoană. Presupunea că 
această omisiune este de bun augur. 

La sfârşitul zilei de lucru, Repp luă un taxi până 
acasă. După ce a lucrat la setul de aparate de 
gimnastică, a făcut un duş şi a mâncat o cină 
uşoară. A sosit la Clădirea Turnurilor Celor 
Treisprezece Principii la exact 7:25, iar în studio 
intra fix la 7:30. Aici a fost aranjat confortabil de 
secretara gazdei lui de la ILL Show, Ras Irving 
Lenin Lundquist. În timp ce îşi bea cafeaua, a citit 
banda care descria lista oaspeților şi a subiectelor, 
sugerând şi o serie de remarci spirituale pe care 
le-ar putea face. 

La ora 8:40, părăsea studioul mulțumit de 
prestația lui, deşi unele din remarcile lui 
Lundquist îl cam înțepaseră. Să fii oaspete la ILL 
Show era o bună publicitate. Gazda era numită 
Eminența Cenuşie a Minţit. Lundquist evita 
spectaculosul şi bombasticul, cultivând 
seriozitatea şi intelectul. În locul scenelor 
încărcate şi al unor costume sclipitoare şi 
spectaculoase, studioul era modelat după ideea 
gazdei de chilie monahală medievală. Îmbrăcat 
într-o robă cenușie, Lundquist stătea pe un scaun 
în spatele unui birou auster, pe o platformă mai 
înaltă cu o jumătate de metru decât cea a 


scaunelor oaspeţilor. Astfel, el era în măsură să 
dea impresia că este Marele Inchizitor al Spaniei şi 
că oaspeţii lui sunt judecați. În timpul întrebărilor 
şi comentariilor neplăcute aruncate lui Repp, 
Repp a ripostat şi a făcut auditoriul să râdă. L-a 
întrebat pe Lundquist când o să aducă pâlnia de 
tortură şi Fecioara de Fier. Deoarece la ILL Show 
audiența era compusă mai ales din oameni bine 
instruiți sau din acei care se considerau ca atare, 
Repp era încredințat că aceştia înțeleg aluziile. 
Acesta a fost unul din motivele pentru care s-a 
supus insultelor şi împunsăturilor. Altul era că 
spera să facă o figură cât mai bună. În plus, se ştia 
bine că Lundquist, oricât de mult părea să-şi 
disprețuiască oaspeţii, nu invita decât oameni 
care reuşeau cumva cel puţin să se apropie de 
augusta lui eminenţă intelectuală. 

Lundquist l-a atacat pe Repp pe baza ideii că are 
un caracter nesigur şi ezitant. 

— Păreţi să vă bazaţi pe ideea de schimbare de 
rol şi de personalitate, Ras Repp. Trebuie să 
enumăr câteva din filmele dumneavoastră, care 
reflectă această obsesie care vă mână şi care, la 
rândul ei, reflectă esența ființei dumneavoastră. 
Sau poate că ar trebui să spun că reflectă lipsa 
unei identități stabile. Există, de pildă, Contele de 
Monte-Cristo, Odiseea, Proteu la Miami, Elena din 
Troia şi mai ales Custer şi Cal-Nebun: două 
paralele care se întâlnesc. Toate acestea prezintă 
deghizări, halucinaţii sau iluzii asupra identităţii 


sau o schimbare a identității. Destul de curios, 
sunteți mai bine cunoscut drept omul care scrie 
cele mai bune westernuri. De fapt, omul care a 
reînviat drama western, care a murit de mai bine 
de o mie de ani. Unii spun că mai bine stătea 
acolo, în mormânt. 

ŞI îşi continuă filipica: 

— Şi totuşi, operele care au atras atenţia şi chiar 
laudele unora dintre criticii de artă nu au fost 
westernuri. Evident, cu excepția lui Custer şi Cal- 
Nebun. Care este un western foarte curios. Custer 
şi Cal-Nebun au amândoi ideea să meargă la un 
vraci, să obțină de la acesta puteri de schimbare a 
identității, adoptă fiecare forma celuilalt şi îşi 
conduc inamicii la moarte. Evident, niciunul 
dintre ei nu ştie că celălalt face acest lucru. Astfel, 
Custer-sub-formă-de-Cal-Nebun îl omoară pe Cal- 
Nebun-sub-formă-de-Custer, apoi, incapabil să-şi 
schimbe forma, este omorât de albi. 

Lundquist zâmbi cu faimosul lui zâmbet, pe care 
unii îl asemuiseră, printre altele, cu un vagin cu 
dinți. 

— Am aflat dintr-o sursă de mare încredere că 
opera la care lucraţi acum, Dillinger nu a murit, 
se bazează pe o idee uimitor de asemănătoare. De 
fapt, protagonistul dumneavoastră, anticul 
jefuitor de bănci, scapă de FBI - organicii din 
secolul douăzeci - transformându-se ca prin 
farmec într-o femeie. Face asta determinând-o pe 
a lui squaw (adică iubita lui numită Billie 


Frechette, o indiancă din tribul Menominee din 
Wisconsin) să-l ducă la locuinţa tabu din Wabosso 
a vraciului Menominee, Marele Iepure Alb. Acest 
amestec dintre o legendă indiană şi poveştile 
populare îi dă lui Dillinger puterea de a se 
transforma într-o femeie la timpul ales. Aşa că, 
atunci când FBl-ul începe să strângă lațul, 
Dillinger o convinge pe Jimmy Lawrence, o hoață 
măruntă, care are zilele numărate din cauza unei 
boli de inimă, să-i ia locul. Apoi Dillinger devine 
Ann Sage, matroană la o casă de târfe din Chicago, 
iar adevărata Ann Sage este răpită de prietenii lui 
şi dusă în Canada. Atunci, dacă informatorul meu 
este corect, Dillinger-sub-formă-de-Ann Sage se 
duce la Teatrul Biograph cu Lawrence-sub-formă- 
de-Dillinger după ce anunţă FBl-ul că vor fi acolo. 
Falsul Dillinger este omorât de FBI, iar Dillinger- 
sub-formă-de-Ann Sage pleacă de la locul 
execuției. 

Lundquist se strâmbă, iar audiența se strâmbă 
şi ea de râs. 

— Cu alte cuvinte, protagonistul dumneavoastră 
ia identitatea unei femei, devine o femeie. Înţeleg 
că plănuiți şi o urmare, Puşti şi gonade... 

Lundquist se strâmbă iar, dând naştere unor 
hohote şi mai puternice în audienţă. 

— ...în care Dillinger are mari dificultăți cu 
identitatea socială, economică şi emoţională a 
unei femei. În cele din urmă, se adaptează şi chiar 
începe să-i placă să fie femeie. El, sau mă rog, ea, 


se căsătoreşte, are copii şi apoi se întoarce la o 
viață de delincvent feminin, iar banda ei e formată 
din propriii fii şi tovarăşii acestora. Are o carieră 
violentă şi colorată, sub numele de Ma Baker, dar 
în cele din urmă este omorâtă de organici, mai 
trăgând o dată cu pistoalele, într-un gest 
spectaculos dar inutil de sfidare. Şi totuşi, 
bancherul meu de date îmi spune că Ann Savage 
a ajuns la o vârstă înaintată şi în mod sigur nu a 
făcut vreo schimbare de sex sau identitate. Ma 
Baker s-a născut în A.D. 1872, în vreme ce 
Dillinger s-a născut în A.D. 1903. Nicio imaginaţie, 
în afară de a dumneavoastră, nu i-ar putea face 
una şi aceeaşi persoană. Ras Repp, aţi comis un 
record de licență poetică. Vă sugerez să duceți 
toate astea în Țara Norilor, cu subliniere asupra 
Norilor, în care pare a se afla capul 
dumneavoastră. 

Audienţa jubila. 

— Totuşi, cei doi au trăit cu multă vreme în 
urmă, astfel încât anacronismul istoric nu mai e 
important. Caz în care vă întreb, de ce nu l-ați 
implicat pe Robin Hood în afacere. Putea deveni 
fără probleme Lady Marian! 

Cei prezenți în studio hohoteau şi zbierau. 

— Oare aceste repetiții pe aceeaşi temă nu 
indică incapacitatea dumneavoastră de a folosi o 
altă idee, constanta dumneavoastră batere de 
monedă din cauza problemei de identitate, nu 
trădează ele nesiguranța şi dubiile dumneavoastră 


asupra propriei identități? lar această indubitabilă 
instabilitate mentală nu cere o reexaminare de 
către doctorii guvernului? 

Audiența era în delir. Repp s-a înfiorat de 
această neaşteptată dezvăluire a subiectului 
dramei lui. Deşi ar fi trebuit să se gândească la o 
replică, el se întreba care din colegii lui a transmis 
informația despre film. 

În timp ce zbieretele de încântare şi tropăielile se 
pierdeau, el decise că trebuie să înceapă o anchetă 
Vinerea viitoare. După orele de muncă, evident. 
Între timp, trebuia să aibă grijă de Lundquist. 

Se ridică din fotoliu, îşi înfipse degetele în 
centura lui uriaşă şi se îndreptă spre „amvonul” 
gazdei. În picioare fiind, putea să se uite de sus la 
Lundquist, în ciuda scaunului supraînălțat al 
acestuia. Lundquist încă zâmbea, dar începuse să 
clipească furios. Nu-i plăcea să se uite în sus la 
invitaţii lui. 

— Pelerinule, cuvinte grele ai spus şi bucuros 
sunt că le-ai spus zâmbind. Acum, dacă am mai fi 
în vremurile acelea, ți-aş trage un pumn în nas. 

Lundquist şi audiența şi-au ţinut suflarea. 

— Dar vremurile noastre sunt civilizate şi non- 
violente. Am semnat un contract cum că nu te dau 
în judecată, orice ai zice despre mine. Şi nici tu nu 
mă poți da în judecată. Află că şou’ tău e un 
hârdău-de-rahat-fără-fund,  o-lovitură-la-boaşe- 
sau-ce-oi-fi-având-tu, ochi-scoşi, juma'-de- 
aligator, juma-urs-de-bătaie şi stricătură-de- 


urechi. Asta e emisiunea ta. 

Şi continuă: 

— Aşa că zic că eşti un mincinos şi un întoarce- 
cuvinte şi răsuceşte-fapte. Din şaizeci de filme câte 
am făcut, doar nouă sunt cu schimbarea formei şi 
a rolului. Orice tâmpit poate să vadă că nu sunt 
nici nebun şi nici obsedat de problema identității. 
Orice tâmpit, dar nu şi tu, bag samă. lar în ce 
priveşte remarca ta iresponsabilă şi ticăloasă cum 
că sunt instabil mental, păi dacă-mi lipsea o doagă 
îți ardeam două. Nu vezi ce calm sunt? Vezi mâna 
asta? Tremură cumva? Nu tremură, dar dacă ar 
tremura cine m-ar condamna? Ras Lundquist, eu 
sunt un Bach al dramei. Compun variaţiuni 
infinite pe aceeaşi temă. 

— Bach e umflat cu pompa, spuse Lundquist, 
strâmbându-se. 

Una peste alta, a fost un show reuşit. 
Participanţii au fost încântați de violenţa verbală 
şi de-a dreptul vrăjiți de amenințarea cu violența 
fizică. Monitorul le-a arătat o audienţă TV de exact 
200.300.181 privitori. Vinerea viitoare va fi reluat, 
pentru ca şi cei care au dormit să aibă o şansă să- 
l vadă. 

Repp porni voios pe coridor, se opri o clipă să-şi 
spună numele în înregistratoarele întinse spre el 
de fani, apoi se înfipse în lift. Luă un taxi până la 
apartamentul lui, bău un whisky şi intră în pat. 
La 11:02 l-a trezit de banda de alarmă. După ce 
şi-a aranjat manechinul şi şi-a schimbat hainele, 


şi-a ridicat pe umăr sacul şi a coborât în pivniță, 
ca să ia din garaj o bicicletă. Era mai cald decât 
fusese seara trecută; un alt val de căldură se 
îndrepta spre Manhattan. Câţiva nori răzleți se 
îndreptau încetişor spre est. Străzile erau aproape 
goale. Câteva maşini ale organicilor au trecut pe 
lângă el. Ocupanţii s-au uitat la el, dar şi-au 
continuat drumul. Pe trotuare se vedeau stive de 
cuburi cu latura de treizeci de centimetri, gunoiul 
compactat şi pietrificat de Corpul de Stat pentru 
Curăţenie. Cei de Sâmbătă urmau să le adune. În 
afara unor informaţii destul de firave, singurul 
lucru care trecea de la o Zi la alta era gunoiul. 
Cuburile se foloseau la mai multe lucruri, cum ar 
fi în calitate de cărămizi. Se spunea, fără prea 
mare exagerare, că jumătate din casele din 
Manhattan erau din gunoi. Răspunsul obişnuit la 
afirmaţia asta era: „mare noutate!” 

La 11:20, Repp se opri în fața unei clădiri de 
apartamente de pe Aleea Shinbone. Se uită în jur 
în zona luminată ca ziua, după care a coborât 
panta care ducea spre subsol. Nu voia să fie văzut 
de organici intrând în clădire. Aceştia ar fi putut 
crede că e vreun locatar întârziat, dar puteau şi să 
oprească fiecare a şaptea persoană pe care o 
vedeau la o asemenea oră târzie, pentru o 
verificare rapidă. 

Nu se vedea niciun vehicul şi nu se auzea niciun 
țiuit de cauciucuri pe asfalt. A întors bicicleta şi a 
pornit în jos pe panta foarte bine luminată. Ajuns 


la capăt, intră în garajul de biciclete. După ce puse 
bicicleta în rastelul special, porni spre uşa liftului, 
lovindu-se de două ori în nişte gunoaie. 

— Nenorociţii! murmură el. 

Se opri şi scoase din sacul lui de Sâmbătă steaua 
de identitate. Teoretic, nu avea posibilitatea să 
deschidă uşa liftului până după miezul nopții, dar 
o modificase, ca să poată. Nu era un tehnician 
electronist profesionist, dar făcuse destule cursuri 
şi putea face şi această meserie. 

Îndată ce inseră vârful în fantă, auzi în spatele 
lui o voce joasă. Sări ca ars, scoțând din fantă 
vârful stelei şi întorcându-se. 

— Domnule, m-ai speriat! strigă el. De unde ai 
apărut? De ce te-ai strecurat în spatele meu? 

Omul duse un deget la buze şi arătă spre cele 
patru stonere de urgenţă de la capătul îndepărtat 
al garajului. 

— Iartă-mă, spuse el, cu o voce gravă şi şoptită. 
Trebuia să mă apropii destul de mult ca să mă 
asigur că eşti tu. 

Purta un tricorn portocaliu şi o robă roşie, 
decorată cu cuişoare stilizate, uniforma patrulelor 
organice de Vineri. O clipă, lui Repp i s-a părut că 
s-a zis cu el. Dacă nu ajungea repede la arma 
ascunsă în sac, totul era pierdut. Intrusul era 
mult prea mare pentru ca Repp să-l poată dovedi 
cu mâinile goale. Trebuia să-l împuşte. Nu avea 
timp să se gândească la consecinţele acestui act. 
Disperarea îl covârşise şi acționa ca un robot. 


Ceea ce l-a împiedicat să bage mâna după armă 
a fost faptul că omul era singur. Organicii merg 
întotdeauna câte doi. Deci trebuia să fie un immer. 

— Cum îți mai recapeţi roşeața din ochi, îţi 
transmit mesajul, spuse omul. Apropo, frumos 
spectacolul de seara asta. I-ai zis-o snobului ăluia. 

Inima lui Repp începea să-şi mai liniştească 
bătăile. Putea acum să respire normal. 

— Dacă mă cunoşti, de ce ai venit aşa pe furiş? 
întrebă el. 

— Ţi-am spus că trebuia să mă asigur. Nu eşti 
îmbrăcat în costumul tău western. 

— Care e mesajul? 

— În această seară, la 10:02 P.M., organicii au 
observat şi au urmărit o spărgătoare de zi, 
Morning Rose Doubleday. Mi s-a spus că ai şti 
ceva de ea. Ras Doubleday a fugit şi s-a refugiat 
într-o casă care, din nefericire, era lângă casa în 
care fusese ascunsă femeia numită Snick, 
Panthea Snick, după ce a fost stonată. Când a fost 
încolțită în casă, femeia Doubleday a refuzat să se 
predea. S-a sinucis, prin declanşarea unei bombe 
implantate în corpul ei. Explozia care a rezultat a 
omorât organicii care o urmăreau şi familia care 
ocupa casa, dar a distrus şi clădirile de o parte şi 
de alta a străzii. 

— Cum de nu am fost informat? spuse Repp. 
Unde a avut loc evenimentul? 

— Informaţie nerelevantă, răspunse omul. Mă 
rog, pe Strada 35. 


Şi continuă mesajul: 

— În timpul cercetării clădirilor distruse, 
organicii au descoperit corpul stonat al lui Snick, 
care le-a spus ce avea de spus. 

Omul făcu o pauză şi se uită la Repp de parcă ar 
fi aşteptat să spună ceva. Când Repp începu să 
clatine din cap, omul spuse: 

— Cred că înţelegi ce înseamnă asta, pentru că 
eu habar nu am. Continuu mesajul: toți immerii 
vor fi sau au fost anunţaţi că Snick este din nou 
un pericol grav pentru noi. Descrierea ei a fost 
trimisă peste tot. Mi s-a spus că nu este nevoie să 
ţi-o descriu. Toţi immerii trebuie să o urmărească 
pe Panthea Snick şi dacă poate fi omorâtă fără 
atragerea atenției, trebui omorâtă pe loc, iar 
cadavrul făcut să dispară. Consiliul sugerează 
folosirea unui compactor G-7. Dacă situaţia este 
de aşa natură încât nu poate fi omorâtă pe loc, 
oricine o vede trebuie să-şi anunţe contactele, care 
o vor prelua. Vei transmite mesajul prezent 
tuturor contactelor tale şi le vei descrie femeia. Vei 
face acest lucru în fiecare zi, până când ţi se va 
spune să te opreşti. 

Omul mai făcu o pauză şi apoi continuă: 

— S-a presupus că misiunea ei era să o caute şi 
să o aresteze pe Morning Rose Doubleday. Dar de 
vreme ce ea încă susține o anchetă, presupunerea 
s-ar putea să nu fie corectă. Este posibil ca 
misiunea ei să fie multiplă şi Doubleday să fie doar 
una dintre misiuni. Sau s-ar putea să caute alți 


membri ai organizației lui Doubleday, deşi 
organicii nu au primit un raport în această direcție 
de la Snick. Vreau să spun, eşaloanele inferioare 
ale  organicilor. Probabil că a transmis 
funcționarilor de rang înalt ceea ce a rezultat, 
pentru permisiunea de a-şi continua misiunea, 
oricare ar fi aceasta. Şi le va transmite şi 
funcționarilor de mâine. Dacă consiliul de mâine 
va afla orice care să te afecteze direct apropo de 
Snick, vei fi anunţat cât mai curând posibil. 

Omul vorbea de parcă ar fi fost un emițător- 
receptor care împrăştia ştirile guvernamentale. 
Oficioase, cum erau numite. 

— Încă ceva, înainte de încheierea mesajului, 
spuse omul. Avem în Sâmbătă un funcţionar 
foarte înalt plasat. Acest funcționar înalt se va 
aventura să afle exact care este misiunea lui 
Snick. Între timp, trebuie să ţii capul la cutie. 
Snick va locui în zona aceasta. Se va muta într-un 
apartament din clădirea Washington Mews. 

— Am înțeles, spuse Repp. A luat un apartament 
în zona asta pentru că ceea ce caută ea se află în 
zonă. Sau cel puţin aşa crede ea. 

— Noroc, spuse omul, dând cu ochii de gunoi. 
Cum poți suporta aşa ceva? 

Se întoarse şi o porni în sus pe rampă înainte să 
primească răspunsul. 

— Mersi, nu mi-ar prinde rău nişte noroc, spuse 
Repp încetişor în urma lui. 

Se întoarse. Uşa liftului era încă deschisă, 


aşteptându-l. Intră în cuşcă şi apăsă butonul 
pentru nivelul lui. Deşi îşi revenea fizic văzând cu 
ochii, simţea că se scufundă emoțional. Se gândi 
că Wyatt Repp a fost la înălțime toată ziua. lar 
acum, la scurt timp înainte de miezul nopții, s-a 
împotmolit. Rău. 

A ajuns la etajul lui şi brusc i-a revenit 
încrederea, deşi pentru scurt timp. În gândurile lui 
negre fulgerase scurt, ca un meteorit mental, 
figura lui Snick. De unde bucuria asta pe care o 
simțea gândindu-se la ea? Foarte ciudat, trebuia 
să analizeze cu atenţie. Mai ales că teoretic trebuia 
s-o omoare, dacă avea prilejul. 


Lumea de sâmbătă 


Varietate, Luna a doua a anului, 
Z-5, S-1 (Ziua Cinci, Săptămâna Unu) 


22. 


Ohm mani padme hum! 

Incantaţia era rostită ca un zumzet de o voce 
bărbătească de bas. Charles Arpad Ohm dădu din 
mână, de parcă i-ar fi zburat pe la urechi un 
țânţar. 

Ohm mani padme hum! 

— Du-te naibii de aici! strigă Charlie. Am o 
mahmureală în mine... 


Ohm mani padme hum! 

— Taci odată! spuse Charlie, acoperindu-şi 
capul cu o pernă. 

Acum vocea se auzea şi prin pernă, slabă dar 
persistentă. Era vocea unui călugăr tibetan la 
ceremonia de înviere a morţilor, de parcă el, 
Charlie Ohm, ar fi fost mort şi îngropat. Şi de 
neînviat. 

Incantaţia s-a oprit. Charlie, ştiind ce o să 
urmeze, înjură. Vocea feminină care reuşise să ia 
tonalități bărbăteşti deveni imediat stridentă şi 
țipătoare, esența noţiunii de scorpie cicălitoare 
enervantă. Era vocea fostei lui neveste, 
programată de Charlie pentru banda de trezire, 
pentru că era singura voce care îl putea scula din 
pat. Îl înfuria, îi ridica tensiunea sanguină, şi-l 
scotea din minunata lui lene. Care nu mai era 
minunată dacă te gândeai că trebuie să ajungi la 
timp la slujbă. 

— Puturos şi mâncăcios ce eşti! Vagabondule! 
Beţivule! Curvarule! Scoală-ţi curu” ăla păduchios! 
Câine jegos! Porcule! Parazitule! Boaşe murdare ce 
eşti! Dimineaţa nu poţi să-ţi scoli decât chestia aia 
şi aşa ceva nu-mi trebuie! Vezi dacă nu poți să mai 
scoli şi altceva din tine, leş îmbuibat cu alcool, 
templu ruinat şi profanat de-i zici corpul tău, afară 
din patul ăla de l-ai împuţit! Scoală-te acum, că 
altfel arunc cu apă rece pe tine! Că tare mai ai 
nevoie de o baie, damigeană nesimţită! 

— Gata! strigă Charlie, rostogolindu-se, ridicând 


perna şi aruncând-o în banda de trezire, pe care 
se vedea mutra nesuferită a fostei lui neveste. 

Aceasta începu să urle de-a binelea: 

— Aşa, aşa! aruncă cu lucruri în mine, surogat 
de bărbat ce eşti! N-ai putea să loveşti niciun 
elefant! 

Charlie înregistrase o parte din zbieretele 
nevesti-si şi le asamblase în fel şi chip, ca să 
constituie un ansamblu cât mai dezagreabil. Era 
probabil dorința iraţională de a fi pedepsit — la 
urma urmei, divorțul fusese în parte din cauza lui 
— care îl făcea să se supună în fiecare dimineaţă la 
decibelii ei diavoleşti. 

Charlie se rostogoli gemând din pat. Se ridică 
puțin cam nesigur pe picioare şi o luă fără chef 
spre baie. În drum se lovi cu piciorul de un 
ambalaj de baton de ciocolată. Îl înjură pe 
locatarul care nu reuşise să-l arunce în coş. 
Trecând pe lângă şirul de cilindri, îi arătă pumnul 
prin ferestruica stonerului locatarului de Vineri. 

— Gămanule! 

Bine măcar că Vineri a schimbat aşternutul de 
pat. De data asta. De mai multe ori, Charlie căzuse 
lat într-un pat care puţea a transpirațţie şi o dată 
chiar a vomă. Cu toate astea, nu se plânsese 
autorităților. Ar fi încălcat codul nescris al 
Buruienilor, cum era numită categoria lor de 
cetățeni. Dar o să-i lase acestui Robert Chang 
Sellasie un mesaj să nu-l uite. 

Când termină ce avea de făcut în baie, trecu în 


camera de zi. În spatele mesei de biliard, pe 
peretele estic, stăteau şapte cilindri. Singurul 
care-i spunea ceva lui Charlie era ocupantul 
cilindrului de Duminică, Tom Zurvan, care se 
zgâia la el prin ferestruică. Expresia lui fioroasă, 
părul lung şi barba lungă şi stufoasă te făceau să 
te gândeşti la un profet din Vechiul Testament, un 
leremia din secolul XIV al Noii Ere. Charlie îl 
binecuvântă ironic, sigur că Zurvan nu lasă 
niciodată gunoaie în urmă-i. În acelaşi timp, 
Charlie era sigur că Zurvan nu îi aprobă 
comportamentul. 

Vocea fostei soții se oprise, dar dacă avea să se 
lungească iar în pat se pornea din nou. La fel pe 
canapea sau pe podea. Era programată să urle la 
el, la nevoie, până când el avea să-şi bea prima 
cafea. 

O luă pe hol, trecând pe lângă benzile care se 
activau automat. Vocile lor s-au transformat într- 
un adevărat turn Babel. 

— ...aflat astăzi că alți douăzeci de mii de 
kilometri pătrați au fost recuperaţți din Deşertul 
Amazonian. 

— ...vestea proastă că Londra, în ciuda 
enormelor eforturi, se scufundă din nou cu o 
viteză de cinci centimetri pe ob-an. 

— ...răspundeți la întrebarea numărul şapte, 
veți primi un supliment de patruzeci de credite cu 
acoperire guvernamentală totală. În ce an, în date 
î.N.E. Şi N.E., a avut loc Bătălia de la Dallas? 


— „filosoful antic Woody Allen a spus că 
suntem cu toţii monade fără ferestre. Între istorici 
există o dispută privitoare la exactitatea 
înregistrării din vechime. Unii susțin că Allen ar fi 
spus nomazi, nu monade, caz în care... 

— ...un vot pentru Nuchal Kelly Wang este un 
vot împotriva continuării folosirii chimicalelor 
anticoncepționale din apa noastră potabilă! Opriţi 
această metodă depăşită şi nesigură de control a 
naşterilor. Pe această mare planetă a noastră e loc 
pentru mulți oameni! Un vot pentru Wang este un 
vot pentru viitor! Oamenii îşi doresc copii, dar... 

O bandă de reamintire, una din cele câteva, îi 
spunea lui Charlie că era programat să se prezinte 
Sâmbăta viitoare la testul de votant. 

STUDIAZĂ DIN GREU, TÂMPITULE! 

AMINTEŞTE-ŢI CĂ AI RATAT TESTUL ULTIMA 
OARĂ. 

— Ei, şi? mormăi Charlie. Oricum l-aş vota 
numai pe Wang. Care nu are nicio şansă. 

O bandă de ştiri din bucătărie l-a întâmpinat cu 
priveliştea în prim-plan a Papei Sixt al XI-lea, în 
porticul bungalow-ului său de la Roma. Era o 
înregistrare de Sâmbăta trecută, când Ivan 
Phumiphon Yeti fusese uns şef al Bisericii 
Romano-Catolice de Astăzi. Camera a trecut la cei 
circa cincizeci de credincioşi de pe pajiştea din față 
şi a trecut apoi în casă. Ohm se opri să se uite cât 
timp îşi scoase din dulapul de posesiuni personale 
setul sub formă de cub cu patru ceşti pietrificate 


de cafea. Banda prezenta figurile celorlalți şase 
urmaşi ai Sfântului Petru în cilindrii dintr-o 
cămăruță modestă. Erau figurile unor bătrâni şi 
arătau de parcă ar fi suferit mult. 

— Suferinţa face bine la caracter, spuse Ohm, 
după care îi vorbi răspicat benzii; voia alt canal. 

Nu era un om căruia nu-i pasă. Era animat de 
sentimente pe care nu le putea stăpâni pe 
moment. Şi nu l-a liniştit nici meciul de fotbal în 
care Manhattan Manglers au mâncat bătaie de la 
Rhode Island Roosters cu 5 la 4. După meci 
avuseseră loc încăierări, la care Charlie ar fi 
participat dacă s-ar fi aflat pe stadion. Deşi benzile 
nu prezentau incidentul (cu zece răniți grav), 
Charlie aflase despre el de pe stradă. 

Evident, înregistrările de pe satelit vor fi mărite 
şi studiate de organici. După aceea, cei 
răspunzători pentru răniri vor fi urmăriți până la 
casele lor şi arestați. Liderii mulțimii înfuriate 
aveau să fie şi ei arestați. 

Charlie opri banda, puse cubul într-o farfurie 
adâncă, iar farfuria în destoner şi răsuci un 
comutator. După ce deschise uşa, scoase farfuria 
afară, a turnat cafeaua măcinată într-un filtru pe 
care l-a pus în maşina de cafea. În timp ce aştepta, 
se duse la fereastra lui curbată şi începu să se uite 
pe Womanway. Cerul era senin. Încă o zi toridă. 
Străzile erau pline de bărbați şi femei în kilt-uri 
colorate în culori vii, cămăşi largi cu gulere plisate 
mari şi pălării cu boruri largi, în care înfipseseră 


flori de plastic sau adevărate. Erau mulți pietoni, 
cei mai mulți încercând să meargă pe sub umbra 
uriaşilor stejari sau palmieri care marcau ambele 
margini ale străzii. Mulţi dintre ciclişti aveau în 
coşuri ursuleți de jucărie, iar mulți dintre pietoni 
cărau şi ei ursuleți. Figurile acestora fuseseră 
modificate ca să arate jumătate urs, jumătate 
figura cuiva drag, soţie, iubită, sau, la narcisişti, 
propria figură. 

Charlie clătină din cap - el rezistase modei - şi 
îşi turnă o cană mare de cafea. Mergând greoi 
până la masă, se prăbuşi într-un scaun, vărsând 
o parte din lichid pe masă. Privind plictisit la cafea 
- cum altfel, aşa, cu noaptea în cap? doar era 
10:00 A.M. -— încercă să-şi amintească 
evenimentele de aseară. Venise acasă cam târziu, 
abia reuşise să introducă vârful discului în fanta 
uşii, băuse o grămadă de beri şi în cele din urmă 
se prăbuşise în pat. 

Şi iată-l acum, nespălat, neras şi cu o 
mahmureală urâtă. Îşi simţea capul de parcă i-ar 
fi fost tăiat şi folosit drept bilă de popice. Fiecare 
bătaie a inimii îi pulsa în creier dureros, iar ace 
zburau în toate direcțiile, lovindu-se de toți pereții 
creierului lui. Cum dracu’ a căpătat durerea asta 
de cap, pe care nimeni, nici cei mai mari păcătoşi, 
nu o merită? A... da. După cea fost la bar, nu s-a 
dus direct acasă — ceea ce ar fi trebuit să facă — ci 
stătuse la taifas cu alcoolicii lui cronici, la tavernă. 

În viaţa lui n-o să mai facă! De pe buzele lui se 


ridică strigătul pocăit al păcătosului care se 
căieşte. În viața lui! Şi se lăsă pe spate, speriat şi 
el de violența jurământului lui. Pentru că vorbise 
tare. 

Îşi mai turnă o cafea. Ce e visul acela, care îl 
nelinişteşte atât de mult? Nu-şi mai amintea 
NIMIC, cum nu-şi amintea nimic nici de cheful de 
seara trecută. Ia stai! Dintre ceţțurile întunecate 
ieşeau nişte figuri întunecate. Încercă să le prindă, 
dar ele se topiră înapoi în ceaţă. 

N-avea importanţă. O să mai bea nişte cafea, o 
să mănânce un mic-dejun foarte frugal, o să facă 
exerciții la aparatul de gimnastică din living. Apoi, 
după ce o să se radă şi o să facă duş, o să ia 
echipamentul şi folia pentru scrimă şi o să meargă 
la sala de sport a cvartalului. După o oră de 
eforturi viguroase, o să se întoarcă la apartament, 
o să facă încă un duş şi o să se îmbrace pentru 
slujbă. 

Apropo de îmbrăcăminte, ce face el aici, în pielea 
goală? Credea că nu apucase să-şi scoată hainele 
de pe el după ce intrase împleticindu-se în 
apartament. Se pare că totuşi reuşise, deşi era 
cam ciudat — nu le-a văzut nici înşirate pe podea. 
În mod sigur, le aruncase înainte să se 
prăbuşească în pat. Probabil că, la vreo oră de 
noapte, s-a dus la toaletă şi când s-a întors le-a 
cules şi le-a pus în dulapul de posesiuni 
personale. Până şi Buruienile, oameni murdari şi 
responsabili, antisociali şi aproape animalici, 


erau atât de condiționaţi încât făceau anumite 
lucruri automat, chiar dacă erau împotriva naturii 
lor. 

— Trebuie s-o mai tai cu băutura asta, murmură 
Charlie. 

Se ridică să-şi mai toarne nişte cafea, dar se opri 
cu ceaşca în mână. Banda de pe perete din spatele 
lui începuse să bâzâie cu putere. Se întoarse şi o 
văzu clipind în portocaliu. Îi spuse să se 
limpezească şi văzu un bărbat care stătea în fața 
uşii apartamentului. Banda prezenta un bărbat 
înalt şi foarte musculos, de vreo treizeci de ani 
subiectivi. Purta o pălărie mov, cu trandafiri 
galbeni, o bluză largă, galbenă, cu manşete de 
dantelă şi guler plisat şi un kilt pepit în negru şi 
galben. Avea un sac de umăr din piele de aligator, 
din materie primă crescută într-o fabrică din 
Brooklyn. Avea sub braţ un ursulet mov. Iar figura 
ursuleţului aducea vag cu cea a proprietarului. 

Charlie Ohm apucă să spună: 

ui Gori 

Dar brusc îl recunoscu pe bărbatul cu figură 
îngustă, ca de vulpe. În ultimii sub-ani, Charlie îl 
servise cu băuturi, pe care omul le luase în palme 
de parcă ar fi fost nişte păsări pe moarte. Trei 
whisky-uri şi pentru Hetman Janos Ananda 
Mudge seara era minunată. 

— ...dracu” face ăsta aici? 

Îi comandă benzii audio de la uşă să se activeze 
şi spuse, mai tare decât ar fi fost necesar: 


— Deschid imediat! 

Se grăbi să iasă din bucătărie, gemând la fiecare 
pas, care-i stârnea durerea ascuțită din cap. 
Ajunse la holul lui strâmt, luminile aprinzându-se 
pe măsură ce înainta, şi inseră vârful discului lui 
stelat în fanta de sub plăcuța cu inscripţia 
SÂMBĂTĂ. Câteva secunde mai târziu, îmbrăcat 
doar cu fusta lui gen kilt, se grăbea împleticindu- 
se de durere spre uşa de la intrare. Făcu o pauză 
în spatele uşii. Ce dracu’ caută aici acest Janos 
Mudge? Oare el, Charlie Ohm, să-l fi insultat 
aseară pe Mudge în seara trecută, iar Mudge să fi 
venit pentru a-i pretinde să-i ceară scuze? Sau 
Mudge e un organic şi a venit să-l aresteze pentru 
ceva ce făcuse seara trecută? Această ultimă 
speculație era destul de puţin probabilă, pentru că 
banda de monitorizare de pe hol arăta că Mudge e 
singur în holul de afară. 

— Ce doreşti? spuse Charlie. 

Banda prezenta un Mudge cu o figură... 
disperată oare? 

— Vreau să vorbesc cu tine, Ohm. 

— Despre ce? 

Mudge se uită în toate direcţiile pe hol. Dacă nu 
mai era nimeni acolo, înseamnă că nu-l 
supraveghează nimeni. Totuşi, putea fi 
supravegheat el, Mudge, de către vreo Buruiană, 
prin intermediul benzii de la uşă. 

Mudge scoase dintr-un buzunar lateral al kilt- 
ului o placă pătrată neagă, minusculă. Ţinând-o 


între două degete, vorbi în ea foarte uşor. Ohm nu 
auzi ce spunea. După aceea, Mudge o ţinu în 
căuşul palmei, îndreptată spre el. Banda îi 
prezentă un cuvânt care clipea portocaliu pe fond 
negru. 

IMMER. 

După trei clipiri, cuvântul dispăru. 

— Dumnezeule! spuse Charlie. 


23. 


Între vederea dispozitivului de recunoaştere şi 
deschiderea uşii, mahmureala lui Ohm s-a topit de 
tot. Nu a explodat. A implodat, s-a prăbuşit în ea 
însăşi. Îşi „amintea” evenimentele din ultima seară 
de Sâmbătă, deşi îi apăreau puţin cam vagi. lar 
mahmureala de care suferise în acea dimineață 
era, într-un fel, amânarea unei mahmureli 
cinstite. Cea inițială fusese îndurată Duminică şi 
scăpase de ea în vreme ce era Părintele Tom 
Zurvan, care a acceptat durerea de cap ca parte a 
karmei lui rele moştenite din viața anterioară. 

Mahmureala adevărată trecuse acum cinci zile. 
Şi totuşi, atunci când el, Charlie Ohm, s-a trezit în 
dimineața asta, parcă ieşise dintr-un cocon. Toate 
evenimentele şi pericolele prin care trecuseră cei 
patru predecesori ai lui dispăruseră, le 
surghiunise în beciurile Turnului. Sau le stonase 
şi le pusese în cilindrii lui psihici undeva, în el 


însuşi. El, Charlie Ohm, stonat în mai multe 
sensuri ale cuvântului, nu-şi mai amintea nimic. 
Fusese nimeni altul decât Ohm, barman cu 
jumătate de normă, beţiv şi Buruiană. Zilele dintre 
ultima Sâmbătă şi aceasta dispăruseră de parcă 
ar fi fost un non-immer, un efemer. 

Această revelație subită a fost la început un 
mare şoc. A doua revelație era că dacă îl caută aici 
un immer, nu putea decât să aducă veşti foarte 
proaste. Nimic altceva nu ar fi putut determina 
consiliul să trimită un mesager. 

Mudge intră, se uită în jur de parcă s-ar fi 
aşteptat să între într-o cocină şi apoi se arătă 
surprins că nu era într-o cocină. Îi spuse: 

— Îmbracă-te. Şi fă-o repede. Trebuie să ieşim 
de aici în cinci minute. Dacă e posibil, şi mai 
curând. 

— Organicii... vin organicii? întrebă Ohm, 
înghițindu-şi cu zgomot saliva. 

— Da, răspunse Mudge, dar nu după tine. Vreau 
să spun, nu special după tine. Este o razie 
sanitară. 

Ohm se simţi brusc uşurat. 

— Aha, spuse el. Deci... 

— Trebuie să te duc... la cineva, spuse Mudge. 
Hai, omule, grăbeşte-te. 

Insistenţa şi vocea autoritară a lui Mudge îl 
făcură pe Charlie să se răsucească pe călcâie ca o 
sfârlează şi să o ia la goană spre dulapul lui de 
posesiuni personale. Când ieşi din cameră, îl găsi 


pe Mudge în fața stonerului lui Zurvan. Auzindu- 
l, Mudge se întoarse şi îl măsură cu ochii din cap 
până în tălpi. 

— E OK, spuse Mudge, dar apoi se întoarse şi 
arătă spre figura lui Zurvan. Ăsta chiar e un 
manechin? 

— Da, spuse Ohm. De unde ştiai? 

— Am ordinul să-l distrug dacă nu pare suficient 
de realist. 

— De ce? E aşa gravă situaţia? 

— Cred că e destul de serioasă. Nu cunosc 
detaliile, evident, şi nici nu vreau să le ştiu. 

Mudge arătă spre banda care prezenta ora. 

— Bun. Suntem cu două minute în avans față 
de grafic. Ai aici înregistrări care ar trebui şterse? 
Sau orice altceva n-ai vrea să fie găsit de organici? 

— La naiba, nu! spuse Charlie. Oi fi eu o 
Buruiană, dar nu sunt chiar încuiat. 

Mudge îşi întorsese pe dos atât kilt-ul, cât şi 
pălăria. Acum purta o pălărie maro cu o pană 
lungă portocalie şi un kilt de culoarea cireşii. 
Mudge căuta acum în sacul lui elegant, pe care îl 
introdusese într-o sacoşă de cumpărături 
maronie. O clipă, Ohm se temu că Mudge vrea să 
scoată o armă. Simţi cum i se scurge tot sângele 
în picioare. În acelaşi timp, s-a şi ghemuit, gata să 
se repeadă. Dar Mudge scoase o pălărie cu bor 
foarte larg, cu o cupolă înaltă, maronie, cu 
creneluri, şi cu o pană portocalie, pe care i-a 
înmânat-o lui Ohm. 


— Şi asta e reversibilă. Pune-o pe cap. 

Ohm luă pălăria şi o aruncă pe podea. Mudge îşi 
ridică privirea şi se uită nedumerit la Ohm. 

— O s-o pun mai târziu. Ai zis că nu avem timp. 
În plus, dacă vin organicii, trebuie să fie aici şi 
ceva dezordine. S-ar putea să devină suspicioşi 
dacă totul e aranjat. 

Porniră spre uşă. Ohm, cu un pas în urma lui 
Mudge, spuse: 

— Nu poţi să-mi spui despre ce e vorba? 

— Ba da. 

Mudge deschise uşa şi ieşi pe holul comun. 
Atunci când i se alătură Ohm, Mudge spuse: 

— Am primit dispoziție să-ţi spun doar dacă 
întrebi. A fost descoperit manechinul Repp. L-au 
găsit la zece minute după miezul nopții, ieri. 
Bănuiesc că e vorba de Vineri. 

— Dumnezeule! Totul e pierdut! 

— Vorbeşte mai încet! îl admonestă Mudge. Şi 
poartă-te firesc, orice ar fi. Şi nu mai pune nicio 
întrebare. 

— Snick e în spatele trebii ăsteia, aşa-i? 

— Ţi-am spus, nicio întrebare. 

Au pornit-o pe holul comun. O uşă aflată la trei 
apartamente distanţă de al lui se deschise, iar pe 
ea au ieşit bălăbănindu-se doi beţivi, un bărbat şi 
o femeie. Mudge se ţinu departe de ei, de parcă s- 
ar fi putut murdări dacă s-ar fi apropiat prea tare. 

— Hei, Charlie, spuse bărbatul. Ne vedem la 
Isobar. 


— Poate, spuse Ohm. Am probleme personale 
urgente de rezolvat. Nu ştiu dacă o să ajung la 
timp la slujbă. 

— Atunci o să bem pentru fericirea şi succesul 
tău, spuse femeia. 

— Vă rog chiar. 

Ajunseră la cuşca liftului, iar Charlie spuse: 

— Ştiu că nu vrei să-ți pun întrebări, dar merg 
sau nu la muncă? Şi dacă nu merg, ce scuze să 
invoc? 

— Presupun că cineva va avea grijă de asta. 

— Mă rog, s-ar putea să nici nu mai conteze. 

Mudge se holbă la el şi-l spuse: 

— Amice, ai face bine să te stăpâneşti. Ce 
Dumnezeu, nu te porți ca un immer. 

Chiar înainte de oprirea liftului, Mudge, 
incapabil să-şi mai stăpânească curiozitatea şi 
ignorând propriile ordine, întrebă: 

— Ce dracului poate să caute aici un immer? 

— Nicio întrebare, ai uitat? 

Cum dracului să-i spună că şi-a construit - nu, 
mai degrabă şi-a crescut, şi-a educat - o 
personalitate pentru fiecare zi? Şi că fiecare din 
personalităţile lui se baza pe anumite trăsături de 
caracter care coexistau în el, nu foarte armonios, 
încă de când nu exista decât Jeff Caird? Fusese în 
acelaşi timp un conservator şi un liberal, un 
puritan şi un amator de desfrâu, un ateu şi un om 
care tânjea după Dumnezeu, un autoritar şi un 
rebel, un snob şi un zdrenţăros. Din multele lui 


trăsături de caracter contradictorii, îşi educase 
şapte personalități diferite. Fusese în măsură să 
facă multe lucruri pe care altfel şi le-ar reprimat 
dacă ar fi trăit într-o singură Zi. Fusese mai mulți 
oameni în unul şi acelaşi corp, iar fiecare dintre 
aceşti oameni căpătase şansa de a face şi de a fi 
ceea ce vrea. Totuşi, se pare că acest Charlie Ohm 
a sărit rău de tot peste cal. 

Îndată ce au ieşit în garajul subteran, i-a fulgerat 
în minte visul pe care tot încercase să şi-l 
amintească. Toţi cei şapte care trăiau în el se aflau 
în Central Park, călărind în ceaţă pe cai. Au venit 
din cețuri din diverse direcţii şi s-au oprit într-o 
formaţie care amintea de steaua cu şapte colțuri. 

Jeff Caird spusese: 

— Ce facem noi pe această cale a miresei? 

— Evident, ne însurăm, spusese Părintele Tom 
Zurvan. 

Charlie Ohm râs în hohote şi spuse: 

— Ne purtăm mai degrabă ca nişte inşi care au 
divorțat. Mai întâi divorțul şi după aia căsătoria. 
Bravo! 

Jim Dunski a tras de nicăieri o sabie, a ţinut-o 
în sus şi a strigat: 

— Toţi pentru unul şi unul pentru toți! 

— Cei şapte muşchetari! i-a ţinut isonul în gura 
mare Bob Tingle. 

— Fie ca cel mai bun să învingă, a spus şi Will 
Isharashvili. 

— lar pe cel din urmă să-l ia dracu! a îngăimat 


şi Charlie Ohm. 

Apoi s-a aşternut tăcerea, pentru că au auzit 
tropotul copitelor unui cal apropiindu-se din 
ceață. Au aşteptat pentru că nu ştiau ce vine şi 
brusc s-a ivit din ceaţă un bărbat, un uriaş, pe un 
animal care aducea a cal. Apoi visul s-a terminat. 

Ohm nu avea timp să încerce să găsească 
înțelesul visului. Era zorit de Mudge să iasă din 
clădire şi să ajungă repede pe trotuar. Au început 
să meargă rapid pe trotuar şi au depăşit o curte 
plină de copii gălăgioşi care se jucau, în care mai 
tăiau frunza la câini şi nişte adulți. Ohm era 
încredințat că unii dintre copiii aceia nu au discuri 
de identitate şi că nu se află în banca de date. 
Mudge se uită la ceasul lui de mână şi murmură: 

— Mai avem un minut. 

Ohm se uită în jur, dar nu văzu nici picior de 
organic. Dar când au cotit pe Womanway 
Boulevard, a văzut treizeci de bărbaţi şi femei, toți 
în haine civile, stând lângă câteva maşini. Faptul 
că maşinile nu purtau însemne însemna că sunt 
ale organicilor. Când or să-şi dea seama că toată 
lumea ştie asta? 

Probabil că există şi alte grupe pregătite pentru 
razie, în alte puncte din apropierea clădirii. 

Trebuie să beau ceva, se gândi el. 

Dar e ultimul lucru de care ai avea nevoie acum, 
auzi un glas interior. 

Cu toate astea, atunci când au luat-o pe 
Womanway, spre nord, şi au trecut pe lângă 


geamul mare, negru, de la Isobar, a simţit că un 
giroscop interior îl îndreaptă spre intrare. lar 
obiceiul de a merge pe drumul de minimă 
rezistență era foarte păgubitor. 

Transpira, dar putea foarte bine să spună că din 
cauza căldurii. Şi în niciun caz din cauza gurii lui 
uscate ca iasca. Ce aveau să facă organicii de Azi 
după descoperirea păpuşii lui Repp? Primul 
schimb probabil că citise deja raportul lăsat de 
ultimul schimb organic al zilei de Vineri. Ce 
acțiune urma? Nu avea să ştie înainte de a ajunge 
la necunoscuta lor destinaţie. 

A simţit dintr-o dată greutatea armei din geanta 
lui de mână. Deşi devenise aproape complet 
persoana de astăzi, îşi transferase automat arma 
în geanta lui Ohm. Prezenţa îi mai ridica moralul, 
deşi nu prea mult. Dacă Mudge avea vreun gând 
rău la adresa lui, putea să-şi scoată arma din 
geantă. Dar Mudge nu părea să cunoască prea 
multe despre el şi oricine îl trimisese pe Mudge nu 
părea să-i fi spus să-l dezarmeze pe Ohm. Asta l- 
ar fi alarmat pe Charlie, care ar fi înțeles că cei din 
consiliu nu vor doar să vorbească cu el. 

„Chiar că devin prea suspicios”, îşi spuse el. 
„Oricum, am toate motivele. S-ar putea să prezint 
un mare pericol pentru familie.” 

— Nu ieşi de sub coroana copacilor, îi spuse 
Mudge. Ţine-te departe de locurile deschise. 

Charlie fusese cât pe-aci să păşească în bătaia 
soarelui, între stejarii plantați de-a lungul bordurii 


şi clădirile care mărgineau partea estică a 
trotuarului. Se scuză. 

În cele din urmă, totuşi, vor fi nevoiți să 
părăsească acoperişul de frunze şi să se 
aventureze în loc deschis, unde ochii din cer îi 
puteau vedea. Sateliții aveau să înregistreze faptul 
că doi bărbați în culorile cutare şi cutare şi cu 
pălării şi kilt-uri de forma cutare şi cutare au 
intrat sub adăpostul frunzelor la ora cutare şi au 
ieşit în punctul cutare. Evident, asta nu însemna 
nimic dacă organicii nu aveau un motiv întemeiat 
să-i urmărească pe cei doi. 

Mudge se opri când au ajuns la colțul dintre 
Womanway şi Waverly Place. S-a uitat în jur — 
după ce, oare? se întrebă Ohm - şi apoi spuse: 

— Aşteaptă aici o clipă, apoi vino după mine. 

Ohm l-a privit cum scoate din sacoşă un băț 
scurt, înfăşurat în plastic, îl apasă la un cap şi 
dintr-o dată se transformă într-un parasolar. 
Ținându-l deasupra capului, Mudge traversă 
trotuarul, intrând în depozitul de hrană de la colț. 
Mudge ar fi trebuit să aducă un parasolar destul 
de mare care să-i acopere pe amândoi. Atunci, 
dacă scăpau de sateliții aflați pe direcție oblică, cel 
vertical ar fi înregistrat doar un parasolar sub care 
mergeau una sau două persoane, bărbaţi, femei, 
sau un cuplu mixt. 

Evident, dacă organicii aveau să studieze 
înregistrarea, ar fi observat un parasolar dintr-un 
loc sub care nu intrase niciunul. Nu, nu aveau de 


unde să ştie. În jurul lor existau cel puţin o duzină 
de purtători de parasolare. Patru din acestea erau 
chiar galbene, ca cel al lui Mudge. Ca şi 
parasolarul împachetat pe care i l-a dat lui Ohm o 
femeie care a trecut pe lângă el, foarte firesc. Şi ea 
purta deasupra capului un parasolar galben. 

Charlie desfăcu parasolarul lui şi porni spre 
depozit, dar trebui să se oprească, din cauza unui 
om proțăpit în fața lui. Acesta i-a aruncat 
ursulețul lui, cu ordinul „ia-l!” şi apoi s-a 
îndepărtat. Totuşi s-a oprit după câţiva paşi şi s-a 
proptit de un stâlp cu benzi de ştiri. Charlie a 
remarcat că omul avea pălăria şi kilt-ul de aceleaşi 
forme şi aceleaşi culori cu ale lui. Aşa că de sub 
coroanele cu frunze avea să iasă un bărbat cu 
haine similare şi fără ursuleţ. Dacă organicii nu 
vor analiza cumva mersul omului, vor crede că 
este acelaşi bărbat fără ursulet care intrase sub 
copaci. 

În două minute, văzuse mai mulţi immeri decât 
oricând în viaţa lui. 

Charlie Ohm intră în depozit şi plie parasolarul. 
Mudge se afla în spatele încăperii. Pe lângă ei doi, 
mai erau acolo încă cinci bărbați şi două femei. Un 
bărbat de mărime medie, cu umeri foarte lațţi, le-a 
înmânat lui Mudge şi Ohm o sferă mare cu haine 
de plastic, după care s-a grăbit să iasă. Mudge a 
spus încet: 

— Intră într-o cabină şi schimbă-te. 

Câteva minute mai târziu, Mudge şi Ohm ieşeau 


din magazin. Mudge purta o pălărie roşie cu bor 
uriaş şi un kilt verde. Aflat la câțiva paşi în urma 
lui, Ohm avea un sombrero negru cu pene 
purpurii şi un kilt verde. Îl urmă pe Mudge pe 
scara rulantă care ducea la pasarela de peste 
Womanway, au trecut podul şi apoi au coborât cu 
scara rulantă la Waverly Place. Au mers pe jos 
până când au ajuns pe Strada Cinci, unde au virat 
spre nord. Ohm a măturat cu privirea Washington 
Square, care se afla la stânga lui, dar nu l-a văzut 
pe Yankev Gril. Omul ar fi putut să joace şah 
undeva, mai în interiorul pieţei. Ar fi putut să 
rămână acasă, din cauza căldurii. Dar cel mai 
probabil era că a fost prins de organici. Ohm era 
curios ce motive avusese omul să spargă granița 
dintre Zile. Dar nu era curios pe cât ar fi fost Jeff 
Caird. 

Mudge a ajuns de la pod în fața unei clădiri 
numită Închisoarea Washington, dar numai prin 
tradiție, căci de mult nu mai era închisoare. 
Trecând pe acolo, în urmărirea lui Mudge, Ohm şi- 
a amintit că în acea clădire are un apartament 
Panthea Snick. Probabil că era pe teren şi îl căuta 
la ora asta. Probabil. Posibil ca organicii de Vineri 
să fi apucat să introducă în baza de date 
identitatea lui Repp şi să transmită descoperirile 
lor spre Sâmbătă. Dacă cei de Vineri nu avuseseră 
timp pentru asta, cei de Sâmbătă sigur vor avea. 

Ceea ce însemna una sau două acțiuni. Unu, 
organicii de sâmbătă vor căuta un spărgător de zi 


care seamănă cu el, un spărgător obişnuit, un 
fugar ca mulți alții. Sau, doi, puteau să facă o 
tentativă de căutare a unui bărbat cu 
caracteristicile lui Repp. Avea să apară o oarecare 
întârziere, pentru că era nevoie de aprobarea 
Consiliului SuperOrganic Nord-American pentru 
Sâmbătă. Dar ar fi avut suficient timp. În acest 
caz, i-ar fi luat urma. 

Dar dacă aşa stăteau lucrurile, ce ar putea să 
facă? Ce oare plănuise în privinţa lui consiliul 
immerilor? 

Mudge îşi continuă drumul spre nord, pe Strada 
5. Ohm îl urmă la o distanţă de câţiva paşi. Dar se 
opri brusc. Clădirea din stânga lui era una din 
acele clădiri vechi, construite înainte de voga 
clădirilor-corăbii. Cel puţin Sâmbăta, clădirea 
adăpostea nişte evrei ortodocşi, care foloseau sala 
de sport pe post de sinagogă, adorându-şi zeul în 
mijlocul mirosurilor de ciorapi nespălați şi cămăşi 
transpirate. De la o fereastră de la etaj îl privea 
Yankev Gril. 

Figura puternică şi frumoasă s-a menținut acolo 
doar o clipă, după care şi-a schimbat expresia, dar 
Ohm nu-şi putea da seama în ce. Să fi fost 
recunoaşterea lui bruscă, fără însă a-şi exprimat 
surpriza? Nu-l recunoscuse ca Charlie Ohm, 
evident, ci ca Jim Dunski, care stătuse în fața lui 
o vreme, lângă masa de şah din Washington 
Square. Sau să fie doar bănuiala că Ohm ar fi un 
organic care se uită la el? 


Orice ar fi fost, Gril risca în mod sigur prin 
prezenţa lui în acea clădire. În mod normal, era 
primul loc în care îl puteau căuta organicii. Sau 
poate că era doar în vizită, poate ca să participe la 
vreo ceremonie religioasă. 

Bob Tingle, bancherul de date, constatase că în 
lume, în toate cele şapte Zile, mai existau doar 
aproximativ o jumătate de milion de evrei 
ortodocşi şi încă două milioane de evrei reformaţi. 
Restul fuseseră asimilați, identitatea lor se 
difuzase în societatea goi-ilor. Ohm însuşi avusese 
o stră-străbunică evreică, deşi aceasta era evreică 
doar cu numele. În viața lui nu practicase religia 
lui Moise. 

Guvernul nu avea o politică oficială împotriva 
evreilor. El profesa toleranța pentru toate religiile, 
dar astfel forța o formă subtilă de persecuție a 
evreimii. De pildă, era ilegal ca părinţii să aranjeze 
căsătoriile copiilor lor, sau să folosească orice 
formă de a impune ceremonia nupțială religioasă 
copiilor lor. De vreme ce era interzis şi ca un grup 
să susțină că este superior altui grup, pe baze 
religioase, evreii nu aveau voie să declare explicit, 
oral sau în scris, că ei sunt „poporul ales”. Ar fi 
fost antisocial şi non-egalitar. Evreii ortodocşi 
bărbați erau obligaţi să renunţe, la rugăciunea de 
dimineaţă, să-i mulțumească lui Dumnezeu că s- 
au născut bărbaţi şi nu femei. Această atitudine 
era chiar şi mai antisocială şi non-egalitară. 

Toate scrierile sacre ale evreilor erau legale 


numai sub forma unor înregistrări. lar acestea 
erau cenzurate, deşi nu foarte mult, şi adesea 
împănate cu comentarii concepute de funcționarii 
de la Biroul pentru Libertatea Religiei. 

Din aceleaşi motive, şi creştinilor li se interzicea 
să susțină că lisus ar fi Fiul lui Dumnezeu, altfel 
decât în accepțiunea că toți Homo sapiens sunt 
copiii lui Dumnezeu. Care Dumnezeu, spunea 
guvernul, nu există. Şi Noul Testament era uşor 
cenzurat, dar puternic adnotat de Birou. 


24. 


Turnul Evoluţiei, clădire cu treisprezece niveluri, 
arăta ca un tirbuşon. Firele verzi luminoase din 
exteriorul lui aveau menirea să sugereze spirala 
vieții spre forme evolutive superioare. Care formă 
supremă era reprezentată de un bărbat şi o femeie 
care ţinea deasupra capului un copil. Iar copilul 
avea mâinile ridicate, de parcă ar fi vrut să prindă 
ceva pe cer. 

Charlie Ohm îl urmă pe Mudge în holul vast şi 
bine iluminat. Se mai strânsese acolo o coadă de 
câteva persoane. În timp ce aştepta, a studiat 
marginea exterioară a holului circular. Prin pereţii 
de plastic, vedea un lichid cu aspect foarte vâscos, 
care fierbea, şi imagini holografice ale norilor, ale 
fulgerelor şi trăsnetelor care atingeau apele. Era o 
reprezentare a supei primordiale, oceanele 


Pământului de acum miliarde de ani. Aici, 
spuneau numeroasele benzi, a început viaţa, 
concepută din împreunarea violentă dintre trăsnet 
şi compuşii carbonului care pluteau în „supa” 
groasă. Primele forme de viață, foarte primitive, se 
născuseră din acest viol simplu dar splendid. 

Charlie nu avea nicio idee de ce Mudge l-a adus 
în acest şir de privitori, dar a presupus că Mudge 
ştie ce face. Totuşi, s-a mutat rapid puţin mai 
departe şi s-a felicitat pentru idee. Curând în hol 
s-au înghesuit turişti din toate colțurile lumii, iar 
pălăvrăgeala lor era, dacă nu asurzitoare, cel puţin 
supărătoare. 

În cele din urmă, Charlie a ajuns la maşina de 
credite aşezată pe un postament de la intrarea 
într-un coridor format din coloane legate cu 
lanţuri. Şi-a inserat vârful discului stelat de 
identitate în fantă şi a văzut afişat ACCEPTAT. A 
înaintat pe coridor. L-a văzut pe Mudge trecând pe 
lângă lift şi păşind pe scară spre al doilea nivel. 
Presat puternic de un bărbat din fața lui şi o 
femeie din spate, un contact prea apropiat, pe care 
Charlie era nevoit să-l îndure, o luă şi el încet pe 
scări în sus. La nivelul al doilea îl aştepta Mudge. 

Charlie privi în sus la interiorul imens şi practic 
gol care se ridica încă douăsprezece nivele, până 
la acoperiş. Mai văzuse priveliştea la viaţa lui de 
cel puţin zece ori, dar încă se simțea copleşit. 
Exponatele se aflau în nişte compartimente înalte 
şi largi din zid, într-un aranjament ascendent 


amețitor. Vizitatorii călătoreau cu lifturi care 
mergeau în toate direcţiile — sus, jos, stânga, 
dreapta, oblic, de-a lungul unor peisaje marine şi 
terestre, cu peşti, păsări, insecte, mamifere şi 
plante potrivite cu era geologică respectivă. Aflaţi 
pe scările rulante, urcând mereu, vizitatorii 
călătoreau din epoca precambriană (plante şi 
animale cu ţesuturi moi) spre cambrian (creaturile 
fără coloană vertebrală ale primei epoci a erei 
paleozoice). Apoi, urcând în diagonală, treceau pe 
lângă ordovician (primii peşti primitivi). Vizitatorii 
continuau călătoria prin erele mezozoică şi 
cenozoică, scoțând  exclamaţii la vederea 
dinozaurilor roboți, terminând călătoria în 
apropierea vârfului, lângă Homo sapiens al Noii 
Ere, exponatul principal al nivelului. Puteau să 
rămână acolo, sau să ia lifturile care să-i ducă 
înapoi, în hol. De-a lungul traiectoriei lor spirale, 
puteau să iasă oriunde, existând peste tot refugii, 
pentru a cerceta mai cu atenție curiozitățile. 
Mudge nu se duse la scara rulantă. S-a întors şi 
a pornit spre o uşă laterală. A trecut de cei doi 
oameni de pază, după ce le-a făcut un semn din 
cap. Probabil că era un semnal ca să-l lase pe Ohm 
să între în hol. Holul nu era mare, cam trei metri, 
şi se termina cu o bandă lată, care prezenta un 
montaj cu diferite forme de viaţă de la nivelurile 
superioare. Mudge a spus ceva în direcția benzii, 
înainte ca Ohm să ajungă destul de aproape ca să- 
l audă. Banda din faţa lor începu să între în tavan, 


făcându-l pe Ohm să tresară, în vreme ce în 
spatele lor o altă bandă cobora din tavan. O clipă, 
cei doi s-au aflat într-o cuşcă de doar un metru 
lățime. 

Mudge păşi prin intrarea până atunci mascată 
de banda cu montaje, într-o cuşcă de lift. Se 
întoarse şi îi făcu semn lui Ohm să îl urmeze, iar 
Ohm se conformă. Mudge rosti „Sus”. Uşile se 
închiseră, iar cuşca începu să se ridice încet. Nu 
se vedea nicăieri vreun indicator de etaj, deci liftul 
nu avea decât o destinaţie posibilă. Când s-a oprit, 
Mudge s-a plasat în spatele lui Ohm şi l-a împins 
afară cu blândeţe. Lui Charlie nu i-a plăcut că 
Mudge, care fusese până atunci mereu în faţa lui, 
acum se găsea în spate. Nu avea încotro şi nu era 
sigur că are vreun motiv să se îngrijoreze. 

Uşa dădea spre sud, într-o cameră mare, dar cu 
tavan jos, cu benzi de perete dezactivate şi cu un 
covor gros, care părea foarte valoros. Mudge îi 
spuse să meargă mai departe. Charlie intră pe 
singura uşă, care dădea spre vest. Dădu de un hol 
curb larg cam de trei metri, cu un alt covor gros şi 
cu benzi dezactivate. În vreme ce traversau holul, 
Charlie Ohm văzu că în dreapta lui se închid nişte 
uşi. Se îndoia că erau simpli locatari. Oricine 
stătea acolo trebuia să fie o persoană foarte 
importantă, dacă era să judeci după numărul de 
camere. 

La capătul holului curb, lung de o sută de metri, 
s-au oprit în fața unei uşi mari. Mudge a introdus 


în fantă de cod vârtul stelei de identificare. Câteva 
secunde mai târziu, o voce le-a spus să între. 
Mudge trecu în spatele lui Ohm şi îi spuse să între. 
Ohm împinse uşa şi intră. Intră într-o anticameră 
plină cu fotolii şi canapele rabatabile. Evident, 
trebuia să între în camera următoare. Deschise 
uşa spre aceasta şi intră într-o cameră foarte 
mare. Ferestrele prezentau o privelişte cu râul 
Hudson şi cu pădurile care acopereau partea 
vizibilă din New Jersey. În cameră era o mulțime 
de mobile, care însă nu reuşeau să umple imensul 
spaţiu. Pe un perete, în intervalele regulate dintre 
benzile de comunicații, erau dispuse picturi 
adevărate, în stilul stampelor chinezeşti antice. 
Ohm se întrebă dacă nu cumva sunt chiar 
originalele. În mod sigur, ornamentele şi 
mobilierul erau chinezeşti. Unul dintre obiectele 
de artă i-a atras atenţia. Era un Buddha mare de 
bronz, aşezat într-o nişă din perete. 

Omul care stătea într-un fotoliu de la capătul 
celălalt al camerei, în apropierea unei ferestre, 
purta o pijama şi papuci stacojii şi o robă de 
dimineaţă verde. Era mare şi cu pielea închisă la 
culoare şi prezenta pleoapele şi ochii oblici 
caracteristici rasei asiatice. Avea un nas mare, 
acvilin, sprâncene groase şi o bărbie masivă. Îi 
părea întrucâtva familiar lui Ohm, dar acesta şi-a 
dat seama abia după ce s-a apropiat la câțiva paşi. 
Dacă micşorai unghiul ochilor, dacă ochii albaştri 
deveneau căprui... atunci ar fi semănat foarte 


mult cu Jeff Caird... cu Părintele Tom Zurvan... cu 
el. 

Mudge spuse: 

— Poţi să te opreşti acolo. 

Cu semnificaţia „trebuie să te opreşti acolo”. 
Ohm s-a supus, iar Mudge a continuat: 

— Îţi iau eu geanta. 

Ohm i-a înmânat geanta de mână fără 
entuziasm. Ar fi vrut să vadă unde i-o pune 
Mudge, dar bărbatul acela cu înfăţişare familiară 
se ridică atunci de pe fotoliu şi se înclină uşor, 
împreunându-şi mâinile în salutul chinezesc. Era 
salutul zilei de Marţi, ceea ce însemna că omul 
putea să fie cetățean al acelei Zile. Sau putea să 
arate că omul ştia care este personalitatea inițială 
a lui Ohm. Sau amândouă explicaţiile. 

Omul îi zâmbi şi i se adresă: 

— Bine ai venit, nepoate. 

Ohm avu o tresărire puternică şi simți cum i se 
scurge tot sângele în picioare: 

— Cum adică, nepot? 

— Eşti stră-stră-strănepotul meu, atât pe linie 
paternă, cât şi pe linie maternă. 

O clipă, Ohm rămase interzis, dar îşi reveni 
repede. Conştient că nu răspunsese salutului 
tradițional, îşi îndreptă eroarea, spunând: 

— Onorez pe strămoşul meu. 

Ştia bine că nu era tocmai adevărat. Singurul om 
din lume care putea să fie stră-stră-străbunicul lui 
şi să fie încă în viață era din păcate mort. 


Aşa spuneau înregistrările statistice din Banca 
Mondială de Date. Totuşi, cine putea să ştie mai 
bine decât Ohm că în băncile de date sunt scrise 
multe minciuni? 

— Strămoşul este onorat, spuse omul şi-i făcu 
un semn lui Ohm să ia loc. 

Conform tradiției, Ohm aşteptă până când 
bărbatul mai în vârstă luă loc primul. Înainte să ia 
loc în scaunul oferit, s-a uitat în jur. Mudge stătea 
la o masă, la trei metri în spatele lui. Geanta lui se 
afla pe masă, nedeschisă. Evident, Mudge putea 
să-şi dea seama după greutate că ea conţine o 
armă. 

Ohm luă loc, se uită pătrunzător în ochii celuilalt 
şi spuse: 

— M-aţi luat prin surprindere, recunosc. Nu 
aveam habar... tuturor ni s-a spus că părintele 
fondator a murit într-un accident de laborator. 

— Da, sfârtecat în bucățele, spuse omul. Nu a 
fost dificil să clonez piele, organe şi oase din 
propriile mele celule; am reuşit chiar şi mâini, 
care, evident, aveau amprentele mele, plus un glob 
ocular care nu a fost distrus de explozie. Evident, 
prin proiect. Au fost o grămadă de evidențe. 

— Aha, pentru că cei apropiaţi începuseră să-şi 
pună întrebarea cum se face că arătați atât de 
tânăr, spuse Ohm. În cele din urmă, aţi ales să 
„muriţi” şi aţi luat o altă identitate. 

Gilbert Ching Immerman înclină din cap şi 
spuse: 


— Reşedinţa mea permanentă nu se află în 
această ţară. Nu-ţi face niciun rău să ştii acest 
amănunt. De asemenea, ai dreptul să ştii că Ziua 
cetățeniei mele oficiale este Sâmbătă. Am venit 
până aici să rezolv prezenta problemă. 

Oricare ar fi fost numele lui Immerman acum, 
era numele unui funcționar foarte înalt, s-a gândit 
Ohm. Probabil era chiar consilier mondial. Doar 
un om cu un asemenea rang şi influență putea să 
spargă zidurile dintre Zile când voia el şi numai 
unul ca el putea să aibă un apartament personal 
— şi încă unul atât de mare — pe care să-l folosească 
doar arareori. Ohm se întrebă care este povestea 
de justificare a deplasării în altă Zi. Nu că ar fi avut 
vreo importanță. Ceea ce era important era 
motivul venirii lui Immerman acolo. 

— Bunicule, spuse Ohm, după care făcu o 
pauză. Pot să vă spun bunic? 

— Mi-ar face plăcere, spuse Immerman. Nimeni 
nu mi-a spus vreodată aşa. A trebuit să-mi refuz 
plăcerea de a avea alături nepoţii. Dar, evident, 
nici nu am fost nevoit să trăiesc toate acele 
probleme uneori dureroase şi chinuitoare care 
însoțesc uneori bucuria de a avea nepoți. Da, poţi 
să-mi spui bunic. 

Şi se opri, zâmbind. 

— Dar eu cum să-ți zic? 

Ohm spuse: 

— Cum să...? A, da. Azi e Sâmbătă. Spune-mi 
Charlie, bunicule, te rog. 


Immerman clătină din cap uşor, apoi făcu un 
gest. Lângă Ohm se înființă imediat Mudge: 

— Da, domnule. 

— Fii bun şi adu-ne nişte ceai. Cred că 
oaspetelui nostru îi e şi foame. Vrei să mănânci 
ceva, Charlie? 

— Nu mi-ar strica nişte prăjiturele cu proteine, 
spuse Ohm. Am avut un mic-dejun deosebit de 
frugal. 

— Îmi închipui, spuse Immerman. La stilul tău 
de viață... Vreau să spun, la stilul de viață de Azi. 
Eşti uimitor, Charlie. Nu eşti chiar unic, mai există 
mulți spărgători de zi sancționaţi de consiliul 
immerilor. Dar eşti unic prin rolurile tale. Şi prin 
intensitatea cu care te-ai adaptat la aceste roluri, 
la aceste personalități, mai degrabă. Cred că tu 
practic devii în fiecare zi un alt om. Admirabil, din 
unele puncte de vedere. Dar periculos, din altele. 

„Aici voiai să ajungi, deci,” gândi Ohm. „De asta 
m-ai adus aici. Nu e în niciun caz vorba de o 
reuniune de familie.” 

— Aş putea să mă plimb puţin cât timp aşteptăm 
ceaiul şi prăjiturelele? spuse Charlie. Nu mi-am 
făcut exercițiul obişnuit şi mă simt cam greoi şi 
înțepenit. Cred că ar fi mai bine să mai relaxez 
puțin muşchii şi să pun sângele în mişcare. 

— Te rog. 

Simţindu-se oarecum stânjenit de privirile 
celorlalți, Charlie se ridică în picioare şi începu să 
măsoare camera în lung şi-n lat. Se opri la intrare, 


se întoarse şi ajunse la o mică distanță de 
Immerman, apoi se întoarse din nou. Bărbatul — 
bătrân care arăta doar cu cinci ani mai în vârstă 
decât strănepotul lui! — stătea cu mâinile strânse 
la piept şi privea. Zâmbea abia perceptibil. Câtă 
vreme a străbătut camera, Charlie văzu un motan 
siamez imens, cu botic ca de focă, care intră pe 
una din uşi. Motanul se opri, se uită cu mare 
atenţie la Ohm, apoi alergă spre Immerman şi îi 
sări în poală, unde se ghemui. Immerman începu 
să-l mângâie duios. 

— Ming este primul şi singurul meu animal, 
spuse cu blândeţe Immerman. Ming Necruţătorul. 
Mă îndoiesc că ştii despre ce e vorba. E aproape de 
aceeaşi vârstă cu mine. Adică, în ani obiectivi. Din 
când în când, îl mai stonez. 

Charlie îşi dezlipi privirea de la benzile de pe 
pereţi, deşi pe una din ele descoperise ceva ce îl 
surprinsese. Spuse: 

— Chiar şi aşa, probabil că lui Ming i s-a 
administrat elixirul, ca să trăiască mult. Corect? 

— Corect, răspunse Immerman. Doar că...nu e 
un elixir. Este o formă biologică, o formă de viață 
reală, deşi de origine artificială. Ea se ocupă de 
eliminarea sclerozei arteriale şi face şi multe alte 
lucruri. De asemenea, suprimă parțial agentul 
implacabil care ne îmbătrâneşte celulele. Nu ştiu 
cum o face, deşi încerc de multă vreme să aflu. 

Ohm nu era deloc mulțumit că i se fac 
confidențe. Asta nu putea decât să însemne că 


bunicului puţin îi pasă dacă nepotul lui află sau 
nu. Charlie Ohm nu va mai avea, probabil, şansa 
să transmită altcuiva informaţia. Dar oare poate 
să fie un om atât de obiectiv, cu inima atât de 
împietrită, încât să îi elimine pe cei de acelaşi 
sânge cu el, ca să scape el şi familia lui? Evident, 
răspunsul era că există asemenea oameni. Familia 
immerilor reuşise să supraviețuiască atât de mult 
timp pentru că liderii ei fuseseră obiectivi şi logici. 
Probabil că Immerman va suferi dacă va da ordin 
să fie eliminat nepotul lui, dar dacă va trebui, o va 
face. Pe primul loc venea familia, iar indivizii care 
o compuneau ocupau locul doi, la mare distanţă. 

— M-am tot întrebat cum e cu elixirul, spuse 
Charlie. 

În negura care-i ocupa creierul, păru să se 
deschidă o mică trapă. Wyatt Repp? Repp părea că 
vrea să-i spună ceva. Şi brusc ştiu şi-şi rosti cu 
voce tare revelația, înainte să dispară înapoi în 
neguri. 

— Ming  Necruţătorul, spuse el. Este un 
personaj, şeful răilor dintr-o revistă antică de 
benzi desenate şi dintr-un film serial numit Flash 
Gordon. E numele eroului seriei respective. 

Immerman se arătă destul de impresionat, iar 
apoi zâmbi. 

— Într-adevăr. Din secolul XX, A.D. Credeam că 
doar eu şi o mână de savanți ştim asta. Te-am 
subestimat, nepoate. 

— Să ştii că nu sunt doar Charlie Ohm, barman, 


Buruiană şi bețiv ordinar. 

— Ştiu asta. 

— Cred că ştii cam totul despre mine, spuse 
Charlie. Sper că mă cunoşti destul de bine şi că 
deci mă înţelegi destul de bine ca să-ți dai seama 
că nu prezint niciun pericol pentru voi... pentru 
restul immerilor. 

Immerman zâmbi din nou, arătându-se plăcut 
impresionat. 

— Atunci ai înțeles întru totul de ce te-am 
chemat aici. Asta e bine. 

„O fi bine pentru tine, dar nu pentru mine,” 
gândi Ohm. 

Tocmai era pe cale să spună ceva, dar pe una 
dintre benzi una dintre figuri părea să se 
mărească, să se extindă, parcă umplându-i 
mintea. Şi tremură. Figura asta nu putea să fie 
aici. Se uită în altă parte şi apoi îşi readuse 
privirea, parcă atrasă de un magnet. Da, era. 

Ecranul prezenta o nişă mare din apropierea 
vârfului turnului, cu TIPURI DISPĂRUTE DE 
HOMO SAPIENS. Figura care îl izbise în rapida lui 
trecere peste bandă l-a atins de parcă ar fi fost 
într-o navă care a atins pe nesimţite fundul apei. 
Imaginea, îşi spuse el, reprezenta regele cu regina 
şi curtea lor. Judecând după îmbrăcăminte, era 
perioada celor trei muşchetari. Atunci regele era 
Ludovic al XIII-lea, iar regina, Anna de Austria. 
Personajul cu figură de vulpe şi îmbrăcat în robe 
roşii nu putea fi decât cardinalul Richelieu. 


Ohm se luptă să nu mai tremure. Pentru 
aceasta, se folosi de tehnici care îl ajutaseră în 
multe alte ocazii. Îi vizualiză pe rege şi pe regină şi 
curtea lor, ca şi figura care-l alarmase, într-o poză 
la fel cu multe altele. Strânse imagina într-o mână 
imaginară, o făcu ghem şi şi-o aruncă afară din 
minte prin vârful capului. 

Nu a mers. Nu putea să se abțină să tragă cu 
coada ochiului la figura aceea. 

Încercând să zâmbească de parcă s-ar fi gândit 
la ceva plăcut, se întoarse la fotoliu şi se aşeză. 
Scena se afla în spatele lui. Nu putea s-o vadă 
decât dacă întorcea capul mult spre dreapta spate. 
Şi nu voia să facă asta, pentru că Immerman şi-ar 
fi dat seama că văzuse figura aceea. 


25. 


— Interesant, spuse el cu voce calmă. Vreau să 
spun... mă nedumereşte... De ce această formă de 
viață care încetineşte îmbătrânirea nu apare la 
analizele sângelui? 

În momentul acela, subiectul nu-l pasiona prea 
tare. Dar trebuia să întrețină o conversaţie pe care 
să o poată întoarce apoi spre subiectul la care se 
gândea atunci şi care îi făcea inima să bată mai 
tare. 

— Hibernează, răspunse Immerman. Este un 
organism unic, ataşat de peretele unui vas de 


sânge. Apoi, la un interval programat, fisionează şi 
apar milioane de celule, care îşi fac treaba. După 
aceea, mor toate, cu excepţia uneia, până când 
vine iar timpul să fisioneze. Şansa statistică 
pentru ca un test sanguin să prindă forma de viață 
în perioada de populație este foarte mică. Dar 
forma a fost detectată de patru ori. A fost 
înregistrată pe benzile medicilor ca un fenomen 
inexplicabil şi aparent non-patogen. 

Intră Mudge cu ceai şi prăjiturele. După ce 
Mudge se întoarse la masa pe care era şi geanta 
lui Ohm, Immerman sorbi din ceai. 

— Foarte bun, spuse el. Dar bănuiesc că ai 
prefera mai degrabă o băutură tare... 

— De obicei, da, spuse calm Ohm. Dar în 
momentul acesta nu sunt chiar eu însumi. 
Şocul... 

Immerman se uită la Ohm peste buza cănii de 
ceai. 

— Nu eşti tu însuţi... Atunci cine eşti tu? 

— Nu am probleme cu identitatea mea. 

— Sper că nu. Există rapoarte despre semne de 
instabilitate mentală din partea ta. 

— Minciuni! izbucni Ohm. Cine a raportat aşa 
ceva? Omul care a vrut s-o asasineze pe Snick? 

— Nu are importanţă. Eu nu consider că eşti 
instabil mental. Nu mai mult decât alții. Oricum, 
trebuie să fii lăudat pentru modul în care ai 
abordat afacerea Castor. Totuşi... 

Şi Immerman sorbi iar din ceai. Ohm îi spuse: 


— Poftim? 

Ridică şi el la buze ceaiul şi fu mulțumit de 
constatarea că nu îi tremură mâna. 

Immerman puse cana jos şi spuse: 

— Femeia... Snick. S-a avut grijă de ea. 

Ohm speră ca tremurul care i-a cuprins întreaga 
parte de sus a corpului să nu fi fost observat. Ochii 
aceia albaştri păreau să se uite cu atenţie la el, 
după semne de reacție la ştirea respectivă. 

Se forță să zâmbească: 

— Snick. Deja? 

— În dimineaţa asta. Dispariţia ei va cauza un 
adevărat balamuc, evident. Dar organicii de azi 
habar nu au că a dispărut. Este mai degrabă un 
agent independent. Nu este nevoită să se prezinte 
organicilor Zilei după un orar bătut în cuie. S-ar 
putea să nu i se observe lipsa până Duminică. 
Atunci, evident, va trebui să se prezinte la raport, 
în Ziua ei de naştere. Dar... 

— Dar nu a fost omorâtă, nu? 

Immerman ridică din sprâncene. 

— Mi s-a spus că te-ai opus uciderii ei. Mă 
bucur, nepoate, că eşti animat de sentimente atât 
de omeneşti, dar bunăstarea familiei este 
prioritară. Întotdeauna va fi pe primul plan. Nu 
sunt nici eu adeptul uciderii, dacă nu este absolut 
necesar. Până acum nici nu a fost necesar. Dacă 
Garchar o omora pe Snick, aş fi ordonat să fie 
pedepsit. 

— Garchar? 


— Bărbatul cu care tu... Nu, nu tu, ci Dunski. 

— Da, desigur, spuse Ohm. Ştiu. Garchar. Cel 
căruia Dunski i-a spus Slăbănogul. 

Immerman interveni: 

— Dacă ştii asta, înseamnă că îți aminteşti că ai 
fost Dunski. 

— Doar câteva lucruri importante despre el, 
spuse Ohm. 

Immerman clătină iar din cap, zâmbind. 

— Eşti un fenomen unic. Într-o zi... 

Sorbi din ceai, fără să-şi termine ideea. Apoi se 
uită brusc la Ohm şi spuse: 

— Doar nu ai un interes personal față de femeia 
Snick, nu? 

— Ce te face să crezi asta? 

— Răspunde la întrebare. 

— Nu, sigur că nu am. Acum vorbeşti cu Charlie 
Ohm, bunicule. Tingle şi Dunski sunt singurii care 
au văzut-o, din câte îmi dau eu seama. Nu ştiu ce 
sentimente au ei față de ea. Mă îndoiesc să fie 
atraşi fizic de ea, dacă asta vrei să spui. La urma 
urmei, pentru ei reprezenta un pericol. 

Nu spunea chiar adevărul adevărat. Presiunea 
imensă şi continuă din ultimele zile reuşise să 
străpungă - nu şi să dărâme - zidurile de 
segregare dintre diversele lui personalități. 
Amintirile lui Caird, Tingle, Dunski şi Repp nu 
erau ale lui; erau nişte amintiri de mâna a doua. 
Cele mai vii dintre aceste amintiri se 
întrepătrundeau cu persoane şi evenimente care îi 


amenințaseră toate personalităţile. Şi totuşi, chiar 
şi acum simţea o umbră, o urmă fină de atracție 
pentru Snick, care nu putea să fie altceva decât 
sentimentele pe care i le transmiseseră cumva 
Tingle şi Dunski. 

Ohm nu-şi putea explica pe ce cale îşi amintise 
că Garchar era omul pe care Dunski îl numise 
Slăbănogul. Şi nici nu ştia dacă o va recunoaşte 
pe Dunski dacă o va vedea. 

Immerman continuă ideea. 

— Este foarte neplăcut că identitatea ta Wyatt 
Repp a fost descoperită. Trebuie să construim una 
nouă, pe care să o introducem în banca de date şi 
suntem gata să facem tot ceea ce decurge de aici. 
Dar nu ar fi mai bine dacă ați dispărea cu toţii 
şapte, pentru a apărea cu şapte discuri de 
identitate noi-nouţe? Mă îndoiesc. Nişte Sherlock 
Holmes organici ar putea să facă o analiză masivă 
şi detaliată în băncile de date, bazată pe 
similitudini. Atunci vei fi descoperit, te vor 
interoga cu ceața adevărului şi vei spune tot, 
pentru că nu vei avea încotro. lar atunci... 

Ohm îl privi pe Immerman direct în ochi. 

— Încerci să mă convingi că logica impune un 
singur curs al lucrurilor? Că trebuie să fiu 
sacrificat? Că o să fiu stonat şi ascuns până mai 
târziu? Poate mult mai târziu? Poate pentru 
totdeauna? 

— Gândeşte-te la ceea ce tocmai ai spus, îi vorbi 
Immerman, sorbind restul de ceai şi umplându-şi 


din nou cana. 

— Nu vei face asta, spuse Ohm. Dacă asta aveai 
de gând, nu te mai oboseai să mă aduci aici şi să- 
mi explici toate astea. Pur şi simplu puneai să mă 
prindă, să mă stoneze şi să mă îngroape undeva. 

— Foarte bine! Copiii mei nu sunt proşti. Mă rog, 
nu toți. 

Charlie Ohm nu se simţea deloc ca şi cum ar fi 
fost copilul lui Immerman. Privindu-l, Charlie nu 
încerca aceleaşi emoţii pe care le-ar fi avut privind 
fotografia unui bunic necunoscut. Ştia că este de 
acelaşi sânge cu el, dar nu avusese acele contacte 
frecvente şi nici nu se bucurase de grija iubitoare 
a unui bunic care îşi creşte nepotul. Era copleşit 
de respect pentru Fondator şi avea un uriaş 
respect şi o mare admiraţie pentru el. Dar nu îl 
iubea şi nici nu simţea că ar fi cu adevărat bunicul 
lui. 

— Atunci ce trebuie să fac? 

— Îţi vei abandona toate rolurile. Îţi vei asuma o 
nouă identitate, care se va rezuma la o singură zi. 
Nu vei mai fi spărgător de zi... Care e problema? 

— Păi atunci o să... or să moară! spuse Charlie. 

— Dumnezeule, fiule, pe ce lume eşti? Arăţi de 
parcă ți s-ar fi spus că ţi-a murit cel mai bun 
prieten. 

Immerman se opri, privind cu atenţie la Charlie, 
după care continuă: 

— Văd că e chiar mai rău. 

Îşi muşcă buza şi se uită prin Charlie, de parcă 


ar fi vrut să-i vadă viitorul. 

— Nu ştiam că ai ajuns atât de departe. Poate... 

Charlie se agăță de spusele lui: 

— Poate...? 

Immerman oftă şi spuse: 

— Nu prea mai avem mult timp. Eu practic nu 
am timp deloc. Nu pot să supervizez personal 
problema ta, intrarea ta în altă personalitate. 
Pentru că va fi o personalitate, nu un rol, nu-i aşa? 

— O să-mi revin, spuse Charlie. Pentru mine a 
fost un şoc. Poate că m-am scufundat prea tare în 
identitatea din fiecare Zi. Dar am să mă descurc. 
La urma urmei, sunt foarte adaptabil. Câte 
persoane cunoşti să fi făcut tranziția atât de lin de 
la o personalitate la alta? câți pot să manipuleze 
cu uşurinţă şapte personalități? O a opta nu va 
pune nicio problemă. De fapt, abia aştept să îmi 
creez o nouă identitate. Mă cam săturasem de 
celelalte. 

Oare a reuşit îl facă pe Immerman să îl creadă în 
stare s-o facă? 

În el strigau vocile celorlalți: „Nu vreau să mor!” 
Erau atât de puternice şi de disperate, încât i se 
părea că Immerman nu are cum să nu le audă. 
Evident, era o prostie, dar avea senzația că toată 
camera răsună de acele strigăte. 

Immerman spuse: 

— Te vei întoarce la slujbă. După cum am spus, 
o prietenă te-a scuzat pentru întârziere. Prietena 
se numeşte Amanda Thrush. Să nu uiţi numele 


ăsta. Ea a spus că te-ai lovit la spate după ce ai 
căzut la duş, dar că o să vii, doar după o mică 
întârziere. Ai înțeles? Bine. Vreau acum să te 
gândeşti la noua ta identitate şi să faci astfel încât 
să fie una bună. Trebuie să fii un imigrant. Se vor 
face aranjamente pentru a acoperi totul în banca 
de date. Mudge va veni deseară devreme la tine în 
apartament. Te rog să fii acasă după ce vii de la 
muncă. Îi vei spune ce şi cine vrei să fii. Apoi el va 
face aranjamentele necesare şi va lăsa un mesaj 
pentru colegul lui de Duminică. Colegul va lua 
legătura cu tine. Mai ai o zi în vechiul tău personaj 
de Duminică. Asta dacă nu se întâmplă ceva care 
să împiedice planul. 

Charlie se aştepta să fie concediat din acea clipă. 
Totuşi, bunicul lui se uita prin el şi-şi muşca buza. 
Charlie se puse pe aşteptat. Şi motanul siamez se 
uita intens la el, torcând zgomotos, în vreme ce 
Immerman îl mângâia cu blândeţțe. Ia te uită, 
bunicul foloseşte mâna stângă, se gândi Charlie. 
Probabil că am moştenit stângăcia asta de la el. Pe 
ambele părți ale familiei mele. 

Deşi aparent încântat de  mângâierile 
stăpânului, Ming se ridică brusc, se întinse şi sări 
din poala lui Immerman. leşi tacticos din cameră, 
înspre unul din acele misterioase scopuri ale 
pisicilor. Immerman se uită cu drag după el şi 
spuse: 

— Pisicile sunt ca oamenii. Sunt previzibile în 
multe privințe, dar chiar când ai crezut că le-ai 


analizat complet fac ceva ce nu ai fi prevăzut 
vreodată. Îmi place să cred că este vorba aici de 
liberul arbitru. 

Se uită la Charlie Ohm apoi. 

— Nu cred că înţelegi pe deplin ce este în joc, ce 
încercăm noi să facem. Poate că dacă îţi voi explica 
vei trece peste respingerea organică a oricărui fel 
de violenţă. Violenţa, în doze mici, este necesară 
din când în când, pentru a ne atinge scopurile. 

Ohm se foi neliniştit în fotoliu. 

— Acest lucru mi-a fost explicat de părinţii mei. 

— Asta a fost acum mult timp, spuse 
Immerman. Mai mult, cazul tău este ciudat. 
Trăieşti în fiecare Zi, orizontal, eşti în fiecare Zi o 
altă persoană şi astfel ai pierdut mare parte din 
sentimentele foarte puternice pe care le încercăm 
la adresa identității noastre de immeri. Fiecare 
dintre personalităţile tale încearcă să reprime cât 
mai mult posibil din legăturile cu celelalte. Dar 
această segregare calificată este limitată, pentru 
că trebuie să treci de la unul la altul, trebuie, ca 
să zic aşa, să-ți acoperi urmele şi trebuie să îți 
aminteşti din când în când că eşti şapte oameni, 
nu unul. Asta în rarele ocazii când eşti obligat să 
transmiți un mesaj de la o Zi la următoarea. 
Totuşi, recent ţi s-a amintit că eşti mai mult de o 
persoană. Ai fost zdruncinat, ai fost pus într-un 
mixer. Fiecare dintre eurile tale este amenințat, 
fiecare dintre imaginile tale intră în conflict cu 
celelalte. 


— Totul este doar temporar, spuse Charlie. Şi 
totul o să fie în regulă cu mine. 

— Vrei să spui, cu voi, nu-i aşa, spuse 
Immerman, zâmbind discret. 

Se aplecă înainte, cu mâinile în poală. Degetele 
de la mâna stângă se deplasau pe piciorul stâng 
de parcă ar fi mângâiat un motan invizibil. 

— Vezi tu, Jeff, vreau să spun Charlie, nu eşti 
singurul spărgător de zi pe care-l avem. Există cel 
puțin câteva zeci în oraşele mari din Emisfera 
Occidentală şi câțiva în China. Dar niciunul dintre 
ei nu s-a implicat atât de complet în rolurile lui. 
Niciunul dintre ei nu a devenit persoana pe care a 
adoptat-o. Ei sunt doar nişte buni actori. Tu eşti 
unic, tu eşti un super-spărgător de zi. 

— Nu cred în jumătăţile de măsură, spuse 
Charlie. 

Immerman îi zâmbi din nou şi se aşeză la loc în 
fotoliu, cu degetele întrepătrunse. 

— Foarte bine. Eşti un adevărat Immerman. Dar 
aceeaşi intensitate şi aceeaşi patimă trebuie să le 
aplici şi celuilalt rol al tău. 

— Care ar fi acel rol? întrebă Ohm după o lungă 
tăcere. 

Degetul arătător al lui Immerman îl aţinti 
acuzator. 

— Acela de immer! 

Capul lui Ohm avu un uşor recul la degetul 
ameninţător. 

— Păi... sunt! 


Bunicul lui îşi împreunase iar mâinile. Degetele 
mâinii stângi păreau să bată un cod pe dosul 
palmei drepte. 

— Nu eşti destul de immer. Ai trădat o oarecare 
ezitare în îndeplinirea ordinelor. Ai permis 
sentimentelor tale personale, repulsiei tale 
împotriva violenței, de admirat în alte situații, să- 
ți afecteze simțul superior al datoriei. 

— Cred că ştiu despre ce este vorba, spuse 
Charlie, dar am să întreb, oricum. 

— i s-a ordonat să pleci acasă imediat după ce 
a fost interogată Snick. Şi totuşi ai rămas lângă 
clădirea cu apartamente. Evident, te-ai gândit să 
împiedici omorârea lui Snick. Nu ai reuşit să 
înţelegi pe deplin pericolul în care eram puşi dacă 
ea rămânea în viață. Mă rog, nu cred că era nevoie 
să fie omorâtă. După cum a reieşit, din cauza 
amestecului tău, nu a fost omorâtă. 

— Nu a fost omorâtă? întrebă Ohm. 

— Nu. Se află într-un loc sigur. Dar s-ar putea 
să fie nevoie să fie omorâtă. Din gând în când, 
trebuie să facem lucruri care nu ne fac plăcere. Şi 
facem asta, Charlie, pentru că urmărim 
îndeplinirea mai binelui general. 

— Care este...? 

— Care este obținerea unei mai mari libertăți 
pentru toți, o democraţie adevărată. O societate în 
care să scăpăm de această supraveghere 
constantă şi prea apropiată a guvernului. Acum e 
destul de rău, dar va fi mult mai rău. Guvernul se 


gândeşte de mai multă vreme să facă ceva care ar 
justifica acțiunile noastre, ale immerilor, chiar 
dacă alte lucruri n-ar mai exista pe lumea asta. 

Şi sorbi iar din ceai. Charlie se aplecă în faţă, 
foarte interesat de ce va urma. 

— Eu şi unii dintre colegii mei luptăm din 
răsputeri împotriva acestei propuneri indecente şi 
umilitoare. Dar pierdem teren. 

Deci, gândi Charlie, chiar este consilier mondial. 

— Propunerea este ca fiecărui adult să i se 
implanteze un microemițător care va emite codul 
individual de identificare. Sateliții şi staţiile locale 
vor primi acest cod, oricând va fi transmis, anume 
în orice clipă, cu excepţia stonării. Le-ar fi plăcut 
să transmită şi atunci, dar asta e imposibil. Asta 
înseamnă că guvernul poate localiza orice 
persoană cu o rezoluție de câțiva centimetri şi că 
pe lângă poziție poate identifica pe loc persoana. 

Charlie încercă să elimine mental lovitura în 
plin, dar nu putea să nu fie atins. 

— Păi asta înseamnă că nu mai poate nimeni să 
spargă zidul dintre Zile fără să fie prins pe loc! 

— Corect, spuse Immerman. Totuşi, să lăsăm 
deoparte problema asta personală. Propunerea 
asta jefuieşte toți oamenii de o anume demnitate. 
Poţi să spui că oamenii vor fi în rând cu benzile, 
transformați în cifre, în nişte obiecte purtătoare de 
numere de identificare. Noi nu vrem asta şi nu 
vrem nici măcar supravegherea la care suntem 
supuşi acum. Pentru omenire, este mai bine să 


aibă parte de riscurile pe care le presupune 
democraţia, pentru că o dată cu ele apar şi 
beneficiile democraţiei. Nu poți să ai una fără alta. 

Şi continuă expunerea: 

— Dar ăsta e doar unul din scopurile noastre. 
Credem, ştim, că pe planetă există mai mult spaţiu 
liber decât susține guvernul. Populaţia poate să 
crească fără a se pierde nimic din actualul confort 
şi din bunăstarea de acum. Evident, va trebui să 
fie un proces treptat. Radicalul Wang vrea să pună 
capăt tuturor metodelor de control al naşterilor, 
dar e nebun. Ştii despre cine vorbesc? 

Charlie confirmă din cap, spunând: 

— Nu are nicio şansă să fie ales. Nu ar trebui să 
fie ales. 

— Există alții ca el, în toate Zilele, spuse 
Immerman. Evident, toți lucrează pentru guvern şi 
fac totul doar la ordin. 

Charlie sări din scaunul lui. 

— Cum adică? 

— Wang şi alții sunt agenţi provocatori. Ei 
propun aceste măsuri radicale doar pentru a 
înfuria populația şi a prezenta ideea drept ridicolă. 
Astfel sunt respinse şi propunerile moderate şi 
foarte rezonabile. Oamenii îi consideră pe 
moderați un fel de radicali. Ei sunt manipulaţi de 
guvern, pentru scopurile urmărite de guvern. 
Guvernul doreşte un status quo. 

— Oare de ce nu mă mir? spuse Charlie. 

— Noi intenționăm să instaurăm un guvern care 


să nu folosească asemenea metode ascunse şi 
lipsite de etică. 

Immerman se uită la banda-ceas. 

— Nu avem intenția să facem acest lucru prin 
mijloace rapide şi violente decât atunci când 
situaţia va fi suficient de coaptă. Lucrăm încet şi 
subtil ca să punem familia în poziţii-cheie din 
guvern. Vei fi surprins să afli cât de mare este 
familia noastră. Dar cu cât e ea mai mare, cu atâta 
este mai mare pericolul de a fi descoperită. Şi cu 
cât mai mare este pericolul, cu atât mai mare 
necesitatea de a ne controla membrii. Este 
neplăcut, dar necesar. 

Charlie se gândi că exact ăsta e argumentul 
folosit de guvern de la început. 

Immerman se ridică din fotoliul lui, imitat pe loc 
de Charlie. 

— Ştiu ce gândeşti. Nu suntem mai buni decât 
guvernul pe care îl avem şi se poate să fim şi mai 
răi. Nu crede asta. Lucrăm la instaurarea celui 
mai bun sistem de guvernare pentru condiția 
umană. Cândva, planul va ieşi la suprafață. Între 
timp, nu uita un lucru: a fost un individ numit 
Thomas Jefferson, care a spus că cel mai bun 
guvern este acela care guvernează cel mai puţin. 
Numele ţi-a fost dat în onoarea lui. Nu ştiai? 

Charlie clătină din cap. 

— Acum trebuie să plec, spuse Immerman. 

— Încă ceva, spuse Charlie. Cred că există doar 
o singură situație în care uciderea este justificată, 


anume în legitimă apărare. 

— Da. Dar ce este legitima apărare? Oare nu 
există mai multe asemenea cazuri? 

— Nu vreau să mă zăpăcesc iar cu tăiatul firului 
în patru, spuse Charlie. Etica mea este mai 
degrabă organică decât filosofică. Ştiu că e 
corectă. 

— Foarte de admirat, îi spuse bunicul. Care 
dintre voi spune asta? 

Ohm a fost surprins când bunicul lui s-a 
apropiat de el şi l-a îmbrăţişat. În timp ce îl 
îmbrăţişa pe Immerman, Ohm s-a uitat peste 
umărul lui la tabloul din secolul al XVII-lea. Da, 
acum nu mai avea nicio îndoială. Şi îl ura pe 
Immerman pentru ceea ce făcuse. 

În drum spre uşă, şi-a cules geanta. Era sensibil 
mai uşoară, dar nu a spus nimic. Immerman şi-ar 
fi pus întrebarea la ce-i trebuie nepotului lui o 
armă, când nu are niciun motiv logic să o aibă. 

Drumul spre casă a coincis aproape total cu cel 
de la venire. Dar Ohm nu se duse la apartamentul 
lui. Intră la Isobar. 

L-a întâmpinat  obişnuitul  zumzet al 
consumatorilor şi mirosul de bere şi de băuturi 
spirtoase. Le-a făcut semn cu mâna diverşilor 
obişnuiţi ai barului aflaţi în diverse faze ale beţiei 
şi intră în biroul managerului. După ce primi o 
săpuneală nu prea intensă (nici urmă de 
compasiune pentru spatele care îl durea!), Ohm îşi 
puse şorțul şi se duse la muncă, în spatele unui 


bar curb de stejar, pe care tronau statuetele celor 
trei sfinți păzitori: Fernand Petiot, creatorul lui 
Bloody Mary, W.C. Fields şi Sir John Falstaff. Doar 
jumătate din consumatori erau dintre Buruienile 
locale. Restul erau fie vagabonzi, fie agenţi 
organici. Aceia din urmă sperau să prindă pe 
careva care propunea vreo afacere cu băutură 
produsă ilegal. 

Ohm nu era chiar o Buruiană în toată puterea 
cuvântului şi nu era satisfăcut cu viața pe baza 
creditului pe venit minim furnizat de guvern. 
Totuşi, slujba lui nu era doar pentru a-şi asigura 
ceva mai mult decât strictul necesar. Aflat în 
spatele tejghelei, multe auzise el. La fel şi aflat de 
cealaltă parte, în calitate de client, după orele de 
lucru. Uneori putea prinde vreo informaţie utilă 
pentru consiliul immerilor. 

Ziua de astăzi nu era ca celelalte. A băut foarte 
puţin, atât de adâncit în gânduri, încât clienţii 
obişnuiţi au început să facă glume pe seama lui. 
Fără a fi sigur că minte, le-a spus că e îndrăgostit. 
Ceea ce văzuse pe ecranul din camera lui 
Immerman, vocile care strigau în el şi efortul lui 
de a selecta elementele unei noi personalități se 
zbăteau în el ca valurile de un dig. Era bucuros că 
venise timpul să se rupă; se grăbi să părăsească 
trecutul, luându-şi un rămas-bun scurt de la cei 
prezenți. 

Merse la apartamentul lui, unde consumă o cină 
uşoară, apoi începu să se plimbe în sus şi în jos 


pe covor, parcă vrând să-l tocească şi să capete 
astfel de la vecinul de jos răspunsurile încriptate 
la problemele lui. S-a oprit la ora 7:35 P.M., când 
a venit la el Mudge. 

Mudge era purtătorul unei mutre acre şi al unor 
veşti proaste. I-a spus că Immerman se răzgândise 
apropo de dispariţia lui Ohm. Era mai bine, deci 
imperativ, ca Ohm să fie stonat şi transportat la 
Los Angeles într-o cutie pe care să scrie „Bunuri”. 
Oraşul din California avea programat pentru 
săptămâna următoare un aflux de zece mii de 
imigranți din Australia şi Papua. Urmau să se facă 
aranjamentele ca Ohm să între pe lista acestora. 
În seara aceea, Ohm şi Mudge aveau să lucreze la 
noua identitate. După ce Ohm ajungea la Los 
Angeles, el avea să-şi creeze detaliile fine ale noii 
personalități. 

Charlie s-a aşezat pe un scaun, respirând greu, 
şi a spus: 

— Bănuiesc că degeaba aş protesta. 

— Absolut inutil, răspunse Mudge. Hetman 
Immerman a spus că trebuie să părăseşti 
Manhattanul. 

— Când? 

— Mâine noapte. Un agent de Duminică va avea 
grijă de toate. 

Ohm se gândi: ce garanție există că voi mai fi 
vreodată destonat? Logica situaţiei cere ca eu să 
dispar dintre cei vii şi să fiu dus undeva unde să 
nu mai fiu găsit. 


Mudge scoase din sacul lui o bandă în formă de 
cub, pe care i-a înmânat-o lui Ohm. 

— Ai aici trăsăturile generale ale noii tale 
personalități, statisticile cu adevărat vitale şi 
mediul de provenienţă, în mare. 

— Deja? 

— Membrii consiliului sunt foarte versaţi în 
asemenea lucruri. Trebuie să aibă în stoc aşa ceva. 
Câteva ajustări şi totul e gata. Studiază totul seara 
asta, apoi şterge totul. Ţi se va da alta la timpul 
potrivit. 

„Care s-ar putea să nu mai vină niciodată,” 
gândi Ohm. „Sau sunt eu prea suspicios?” 

Avea nevoie de ceva de băut, dar nu-şi putea 
permite să bea. 

Mudge se îndreptă spre uşă şi se întoarse spre 
el. În loc de rămas-bun sau noroc, i-a spus: 

— Ai făcut o grămadă de probleme. Sper să stai 
la adăpost de ele, la L.A. 

Mudge se strâmbă şi mai mult şi închise uşa 
după el. Ohm se întoarse în hol şi se uită pe 
benzile pentru exterior, ca să se asigure că Mudge 
nu mai e prin preajmă. Apoi se urcă în pat, îşi 
aplică pe tâmple electrozii unei maşini de unde de 
somn şi porni aparatul, dormind un somn fără vise 
şi odihnitor. La 9:30 P.M., a fost trezit de banda- 
ceas. 

— Trebuie s-o fac, murmură el. Poate că nu ar 
trebui, dar nu pot altfel. 


26. 


Vocile acelea puternice deveniseră şoapte, poate 
pentru că ceilalți sperau acum că nu vor muri. 
Liniştirea acelui tumult interior i-a permis lui 
Ohm să se concentreze. Aşezat pe un scaun, cu o 
ceaşcă de cafea pe masa de lângă el, el dădea 
ordine unei benzi. Una după alte dispăreau la 
comanda lui diagrame ale Turnului Evoluţiei, ale 
zonei din jurul acestuia şi din spatele lui, mai ales. 
La 10:15, a ordonat ca orice dovadă a studierii 
diagramelor să fie ştearsă. Nu ştia dacă ştergerea 
va fi efectuată. Era posibil ca Departamentul de 
Construire şi Întreţinere a Clădirilor să fi 
programat o comandă de interzicere a ştergerii. 
Totuşi, nu putea să vadă vreun motiv pentru care 
departamentul să facă aşa ceva. Şi chiar dacă i se 
va păstra cererea, existau puţine şanse ca cineva 
să o remarce şi să întrebe cine este solicitantul. 

A părăsit apartamentul la 10:17 P.M. Şi a mers 
cât mai mult la adăpostul coroanelor copacilor. 
Cerul era senin şi încă era foarte cald, dar nu ca 
în timpul zilei. Străzile erau aproape lipsite de 
trafic, deşi trotuarele erau pline cu localnicii din 
apropiere. Cei mai mulți se îndreptau spre casă, 
după ce fuseseră la empathorium, la bowling sau 
la cârciumă. În cincisprezece minute, foarte puţini 
vor mai fi afară. Ar fi trebuit să se gândească la 
asta, dar nu avea ce-i face. Teama de consecinţe şi 
disperarea nu prea se potrivesc. 


Ohm coti pe Strada 14 Vest şi se îndreptă spre 
colțul de nord-vest al Turnului Evoluţiei. Aici, ca 
în toate nopţile la ora aceea, un fascicul de lumină 
ieşea dintr-o gaură din trotuar. Ohm se uită în jos 
în gaură şi văzu doi bărbați în picioare. Purtau 
uniforma albastră, cu kilt, a Corpului Civil de 
Sâmbătă pentru Transporturi şi Aprovizionare. 
Ohm apăsă butonul de SUS al maşinii cilindrice 
mobile de lângă gaură. Cei doi s-au uitat în sus, 
iar el le-a făcut un semn cu capul, a urcat pe 
platforma ajunsă la nivelul trotuarului şi a apăsat 
pe butonul de JOS. Platforma s-a oprit la şapte 
metri sub nivelul trotuarului. Ohm a coborât de pe 
ea şi a spus: 

— Cum merg treburile? 

— Bine, dar de ce? 

Ohm dădu un bobârnac în discul lui de 
identitate, de parcă ar fi indicat că acolo rezidă 
autoritatea lui. 

— Trebuie să investighez un transport. Nimic 
ilegal, cred că e doar o eroare. 

Se afla la primul obstacol, cel mai avansat dintre 
cele câteva puncte critice de răspântie. Dacă 
lucrătorii s-ar fi îndoit de autoritatea lui şi i-ar fi 
cerut să se legitimeze, ar fi trebuit să născocească 
o explicaţie. Dar lucrătorilor nu părea să le treacă 
prin cap, aerul lui de cunoscător îi convinsese din 
prima. 

Trecu pe lângă ei şi intră în tunel. Curând, urma 
un cot şi nu a putut fi văzut. Sub grilajele pe care 


călca el se aflau niveluri subterane bine iluminate, 
în care benzi rulante sau lifturi transportau cutii 
cu bunuri stonate sau nestonate. Acestea făceau 
parte din uriaşul sistem de subteran care 
transporta bunurile şi hrana la destinații 
desemnate de computere, din depozitele de 
descărcare din porturi sau din Turnurile Celor 
Treisprezece Principii. Luate fiecare în parte, nici 
benzile rulante şi nici lifturile nu făceau mare 
zgomot, dar ansamblul lor producea un uruit grav, 
care amintea de o cascadă îndepărtată. 

Ohm luă un lift destinat transportului 
personalului până la nivelul subteran trei. De 
acolo merse pe un culoar foarte îngust până la un 
şir de lifturi personale, îl alese pe numărul trei şi 
îl programă să-l ducă rapid până la Exponatul Nr. 
147, TIPURI DISPĂRUTE DE HOMO SAPIENS. leşi 
într-un hol deloc lung, dar larg, şi se opri în fața 
unei uşi. Următoarea problemă putea să apară 
îndată ce intra în camera din spatele uşii. În Turn 
erau sute de benzi de monitorizare, toate active în 
timpul orelor de vizită. Oare exista vreun motiv să 
fie active şi acum? Vandalismul şi hoţia erau nişte 
delicte atât de neobişnuite, mai ales în clădirile 
publice, încât lui i se părea că nu mai este nevoie 
nici de benzile de supraveghere, nici de personalul 
care să le urmărească pe acestea. Totuşi, în 
apartamentul lui Immerman putea fi cineva care 
să se uite la benzile care prezentau exponatele. lar 
acel cineva putea fi cu mare probabilitate Mudge. 


Trase aer în piept şi împinse uşa. Intră şi se 
pomeni în spatele tabloului cu curtea franceză din 
secolul al XVII-lea. Interiorul vast al turnului era 
tăcut. Vizitatorii plecaseră, scara rulantă care 
urca în spirală era oprită, ecranele de informații 
închise, strigătele  roboţilor-animale amuțite. 
Lucrătorii pe care se temea că-i va întâlni 
reparând sau schimbând exponatele nu se aflau 
acolo. Sau, dacă erau acolo, nu îi putea auzi. În 
mod sigur, în această nişă nu se afla nimeni. 

leşi de după tablou, pe lângă personajele aşezate 
ale regelui şi reginei. Făcu slalom printre curteni, 
domnii îmbrăcaţi în dantele şi purtând peruci 
pudrate, şi doamnele în mătase, brocart, fuste- 
clopot şi peruci cu coc înalt. Arătau cu toţii foarte 
realist. O tânără femeie care zâmbea lăsa să se 
vadă patru dinți lipsă, restul fiind mâncaţi de carii. 
Figura unui bărbat era marcată de gropile lăsate 
de vărsatul de vânt. Un evantai ținut de o femeie 
un ascundea în întregime acea parte a nasului ei 
roasă de sifilis. Lipseau, totuşi, alte elemente 
realiste. Nu era putoarea corpurilor nespălate de 
multă vreme, şi nici parfumurile destinate să 
acopere acea putoare. Nici păduchii care infestau 
perucile şi nici petele de pe pantofi, apărute după 
ce posesorii lor urinau în colțurile sălilor palatului. 

De asemenea, a mai remarcat şi ceva care cu altă 
ocazie l-ar fi făcut să râdă. În ciuda tuturor 
cercetărilor şi documentărilor, artistul-proiectant 
al acestor personaje uitase că oamenii secolului al 


XVII-lea erau mult mai scunzi decât cei ai Noii Ere. 
Oricare dintre aceştia s-ar fi înălțat ca un turn la 
curtea lui Ludovic al XIII-lea. 

Se opri în apropiere de centrul unui mic grup. 
Femeia tăcută şi nemişcată într-un halat stacojiu 
şi galben şi cu o perucă galben-aurie se uita la el 
cu ochi mari, căprui. Avea fața puternic pudrată 
şi rujată. 

Charlie spuse un „Doamne-ajută” şi ridică 
peruca. Văzu, aşa cum se aşteptase, părul acela 
castaniu lucios, care arăta ca blana unei foci. 

— Ticăloşii! Ticălos bătrân! Câtă aroganță! 

Trecu în spatele ei şi începu s-o tragă spre lift. 
Pantofii cu toc înalt scoaseră un ţiuit scurt, care 
încetă. Se opri şi constată că pantofii scăpaseră 
din picioare. Se aplecă şi ridică pantofii. Nu avea 
voie să lase nicio urmă care să arate că lipseşte un 
exponat. Era posibil ca absenţa ei să nu fie 
remarcată multă vreme. Tot ce îşi dorea el era un 
răgaz relativ scurt. 

— Ohm! 

Vocea venea de undeva de aproape şi era a lui 
Mudge. Charlie abandonă pantofii şi corpul stonat 
al lui Snick, care căzu cu un zgomot înfundat pe 
podea. Se întoarse cu rapiditate, ca un animal 
încolțit, şi văzu doi bărbați, dar era atât de 
tulburat şi de surprins, încât nu i-a recunoscut pe 
loc. I-au fost necesare o secundă sau două ca să-i 
aducă în fereastra realităţii. Îl învăluia o stare de 
vis, care-l amorțea. Apoi îi văzut pe cei doi cavaleri, 


care păreau să prindă viaţă acum. Erau Mudge şi 
un însoțitor. 

Cei doi se îmbrăcaseră în haine de epocă, luate 
de la două din personajele tabloului, şi-l 
aşteptaseră. Probabil că îl supravegheau încă de 
la intrarea în subteran. Apoi, puţin înainte de 
intrarea lui, luaseră o poziţie rigidă. 

— Trădătorule!  Prostule! îi strigă Mudge, 
înaintând încet spre Ohm. Ce-ţi pasă de femeia 
asta? E organic, e un pericol mare pentru noi! Ce 
dracu” s-a întâmplat cu tine? 

Ohm desprinse cureaua sacului de umăr şi îl 
lăsă să cadă pe podea. Se lăsă pe vine şi se uită în 
jur, căutând vizibil o cale de fugă. Lasă-i să creadă 
asta. 

Celălalt individ, un tip înalt şi subţirel, cu ochi 
negri arzători, dădu ocol ca să-i taie retragerea 
spre uşă, înainte ca Ohm să ajungă acolo. Avea în 
mână o spadă pe care o scosese de la brâu. Era 
clar că avea să fie în pragul uşii înainte de Ohm. 

— l-am spus lui Hetman... şefului... că o să pici 
în capcană, spuse Mudge. 

Se oprise ca să-şi scoată mustăţile lungi şi 
pălăria lungă cu pene. Ținea mâna dreaptă pe 
mânerul spadei pe care o purta la şoldul stâng. 

— Care capcană? întrebă Ohm. 

I se părea că vocea lui începe să semene cu cea 
a lui Wyatt Repp, spunându-i că scena este exact 
potrivită pentru una din operele lui dramatice — şi, 
trebuia să recunoască, nişte şuşanale - făcute 


pentru empathorium. 

— Tu eşti eroul, îi spuse vocea lui Repp, tot mai 
pierdută. 

— Capcană. Nu ai văzut-o pe Snick din 
întâmplare. Chiar deasupra capului ei a fost un 
flash subliminal. Nu puteai s-o ratezi. Hetman 
Imm... şeful... l-a pus acolo ca să te testeze. Voia 
să afle dacă eşti instabil mental, dacă eşti cumva 
un trădător. Acum ştim! 

— Nu voiam să aflu decât dacă ați omorât-o, 
spuse Ohm, deplasându-se spre un curtean 
splendid îmbrăcat. 

— Ce importanță are pentru tine? întrebă 
Mudge. Tu scăpai cu față curată şi familia era în 
siguranţă. 

Îşi scoase cu un fâşâit spada din teacă. 

— Vino cu noi fără scandal, Ohm. Nu mai este 
nimeni aici şi nu te poți lupta cu noi. Dacă te lupţi 
cu noi, voi avea un pretext minunat ca să te omor 
aici şi acum. 

— E moartă”? 

Mudge îi spuse rânjind: 

— N-o să afli niciodată. 

— Pe dracu” n-o să aflu! strigă Charlie, sărind în 
față şi scoțând spada din teaca filfizonului 
curtean. En garde, pui de cățea! 

Zâmbetul lui Mudge a devenit şi mai larg. 

— Buruiană tâmpită, suntem doi la unu. Poate 
că eşti un bun scrimeur, şi Bela zice că eşti, dar 
eşti un bețiv şi nici măcar campionul lumii nu se 


poate pune cu doi spadasini buni. Eu nu sunt 
deloc de lepădat, iar Bela... Bela e medaliat cu 
argint la Olimpiadă. Lasă spada aia, Ohm, şi ia-ţi 
medicamentul ca un bărbat. 

Mudge arăta de parcă s-ar fi bucurat de 
apropierea luptei pe viață şi pe moarte. Şi celălalt 
bărbat arăta aceeaşi încântare. Şapte generaţii de 
condiționare guvernamentală împotriva violenței 
şi a impulsurilor necontrolate nu lăsaseră nicio 
urmă. 

Lui Bela i-ar fi trebuit cinci secunde ca să ajungă 
la el. Poate mai mult. Până atunci, însă, prevăzuta 
victimă avea să fie departe. Strigând cu o voce 
amplificată ceilalți din el — mai ales de Jim Dunski 
şi Jeff Caird — împinse personajul de la care luase 
spada. Acesta s-a prăbuşit spre Mudge, făcându-l 
să se retragă un pas. Apoi Ohm a sărit peste 
personaj şi a ajuns lângă Mudge. Deplasându-se 
rapid în poziția dorită, împinse vârful spadei spre 
fața acestuia. Era o ţintă interzisă în scrimă, dar 
spera că Mudge, neobişnuit cu un asemenea atac, 
nu va reacționa la timp. Totuşi, Mudge a parat 
atacul mişelesc şi a ţintit umărul mâinii înarmate 
a lui Ohm, care a ripostat şi a sărit în afara zonei 
cu personaje din secolul al XVII-lea. Mudge avansa 
spre el. Ohm împinse spre el un alt personaj, un 
speculant primitiv la Bursa din Paris, cu mâna 
dreaptă. 

Alergă spre gardul de fier care separa tabloul de 
vizitatori şi sări peste el, ținându-se doar în mâna 


dreaptă, ajungând pe scara rulantă. O clipă, Bela 
Wang Horwath şi Janos Ananda Mudge au ajuns 
umăr la umăr. Horvath i-a spus ceva partenerului 
lui, care a înclinat din cap, se întoarse şi alergă 
spre colțul nişei cu exponate. Urmau să-i taie 
calea şi să vină spre el din faţă şi din spate. 

Sări din nou gardul, înapoi în nişa cu exponate. 
Alergă spre Mudge pe lângă personajele numite 
Purtătorul de Poştă, Chelul şi Diplomatul. Mudge 
se opri, se răsuci în loc şi adoptă postura 
defensivă. 

Mudge rânjea. Ohm i-a întors rânjetul. Din 
momentul în care scosese acel strigăt, îşi pierduse 
toate îndoielile şi temerile. Îi părea că în el zac 
puterile a şapte oameni. Evident, o halucinație, 
dar adrenalina se vărsase în sânge şi îşi făcea 
efectul. Şi voia să omoare. Nu voia să omoare pur 
şi simplu. Voia să-l omoare pe Mudge. 

Spadele li s-au încrucişat şi au început să 
zăngăne. Deşi spada lui de curtean era mai grea şi 
mai țeapănă decât cea a lui Mudge, lui Ohm i se 
părea uşoară ca lemnul de balsa şi suplă ca o 
pană. Furia rece şi instinctul combinat de 
supravieţuire al celor şapte oameni din el îi dădeau 
puteri înzecite. Mudge era un spadasin excelent. 
Dar avea mai multe dezavantaje, unul din acestea 
fiind dificultatea clasică a unui scrimer dreptaci 
care se luptă cu unul stângaci. Liniile de ţintă erau 
schimbate, făcând mai grea atingerea reflexă. 
Evident, şi scrimerul stângaci era într-o poziție 


inversată, dar era mult mai obişnuit cu aşa ceva, 
dreptacii fiind majoritari. 

După un scurt angajament, Ohm sări în spate, 
transferă spada în mâna dreaptă, pentru a-l 
deruta pe Mudge, atacă, fu respins, apoi înțepat în 
umăr, şi transferă spada înapoi în mâna stângă. 
Mudge atacă. Ohm pară cu o mişcare elegantă a 
gărzii spadei, deviind vârful care îl amenința. În 
acelaşi moment, Ohm îndreptă vârful spadei astfel 
încât Mudge, care continua să avanseze, primi 
lovitura în antebraţul drept. Oţelul se strecură pe 
lângă ulna, osul exterior, mergând mai departe. 

Ohm se retrase un pas, scoțând spada din rană. 
Mâna lui Mudge se deschise, iar spada îi căzu din 
mână. Ohm avansă. Mudge se retrase clătinându- 
se spre personajul numit Senatorul. Acesta se 
prăbuşi, iar Mudge căzu grămadă peste el. Încercă 
să se ridice, dar Ohm ajunse deasupra lui şi îi 
străpunse şi celălalt antebraț. 

Auzind în spatele lui zgomot de cizme, Ohm se 
răsuci brusc. Ridică vârful spadei şi adoptă poziția 
defensivă gata să întâmpine atacul lui Horvath. Se 
întoarse atât de repede şi roti atât de iute spada, 
încât aceasta acţionă ca un bici. De la vârful ei, o 
picătură de sânge a zburat direct în ochiul drept 
al lui Horvath, care a fost dezorientat preţ de o 
fracțiune de secundă. Suficient pentru Ohm, care 
părea să vadă totul ca într-un film dat cu 
încetinitorul. Remarcă toate detaliile importante; 
era pregătit de ani de antrenament să profite de 


toate slăbiciunile şi momentele de dezechilibru ale 
adversarului. Spada lui o dădu în lături pe cea a 
lui Horvath, pentru un timp destul de lung ca el 
să poată să-şi înfigă spada în coapsa adversarului. 

Horvath sări înapoi. Spada lui Ohm ieşi din 
rană, urmată de sângele care țâşnea. Ohm atacă, 
dar pentru moment nu putea să treacă de paradele 
disperate dar eficiente ale lui Horvath. Ohm îl 
presa calm, ştiind că Horvath slăbea cu fiecare 
picătură de sânge pierdut. Şi inevitabilul s-a 
produs: Horvath a lovit un personaj, Soldatul. 
Soldatul a căzut, iar Horvath s-a prăbuşit şi el, cu 
spatele de podea. Soldatul a lovit Săpătorul după 
Petrol, care s-a lovit de Agentul de Asigurări, care 
a lovit Gangsterul Mafiot, care a doborât Editorul, 
care la rândul lui a doborât Rechinul 
Împrumuturilor, care a lovit Marxistul. Evident, 
Marxistul l-a dat jos pe Capitalist. 

Rana din pulpă şi cotul rănit îl scoseseră din 
luptă pe Horvath, sau cel puţin aşa părea. Ohm 
crezuse că Mudge era şi el neajutorat, dar se 
înşelase, judecând după clămpănitul cizmelor şi 
respiraţia grea din spate. Urlând, se întoarse să 
întâmpine atacul lui Mudge. Dar atacul a fost slab 
şi mai ales ineficient, pentru că Mudge se folosea 
de mâna stângă pentru ţinerea armei. Ohm 
trebuia să recunoască: omul este viteaz. Dar în 
acelaşi timp este şi prost. Nu avea nicio şansă. 
Vârful spadei lui Ohm intră în umărul lui Mudge, 
ieşind prin spate cu aproape zece centimetri. 


Mudge se prăbuşit, iar Ohm se răsuci din nou. 
Dar Horvath nu mai efectua unul din incredibilele 
lui atacuri. Se târa gemând spre lift, lăsând în 
urmă o dâră lată de sânge. Charlie l-a urmărit 
până când s-a prăbuşit de tot, cu fața pe podea. 
Braţele şi picioarele i se mişcau, răspunzând doar 
parțial la dorința lui de a se ridica şi a pleca. 

Ohm se întoarse, pornind spre Mudge, care 
stătea întins pe podea, ţinându-se de umeri cu 
mâinile şi privind cu ură. 

— Ai avut noroc, ticălosule! 

— Nu te mai văicări, spuse Ohm, rânjind. 
Acum... vreau steaua care deschide uşa la 
apartamentul lui Immerman. 

— Nu o am! 

— Şi atunci cum aveai de gând să te întorci la 
loc? întrebă Ohm. Haide, dă-mi-o, altfel te omor şi- 
ți controlez hainele. 

— N-o să rezolvi nimic cu asta, spuse Mudge. Nu 
poți să fugi de noi şi ştii asta. 

— Şi ce ai vrea să fac? Să vin de bună voie la 
execuție, ca o vită blândă? Dă-mi-o! Acum! 

Mudge luă palma de pe un umăr, din care 
imediat începu să ţâşnească sângele, pipăi 
buzunarul splendidei lui haine şi scoase de acolo 
un disc stelat, legat de un lanţ lung. Ohm i-l luă şi 
îl ameninţă: 

— Ar fi bine să fie cel adevărat. 

Trebuia să acționeze rapid, dar nu era în stare, 
pentru că cei doi răniți nu o puteau căra pe Snick 


pentru el. A respins ideea de a o căra imediat el 
însuşi. S-a gândit la cei doi. Deşi răniți grav — 
Horvath deja se făcuse cenuşiu - puteau să fie 
încă periculoşi. Trebuia să o lase pe Snick pe loc 
şi să aibă grijă de ei. 

A trebuit să-l târască până la lift pe Horvath, 
care aproape îşi pierduse cunoştinţa, apoi să-l 
sprijine pe Mudge. După ce i-a întins pe cei doi pe 
podeaua liftului, Charlie a programat liftul pentru 
ultimul nivel. Steaua i-a permis intrarea prin 
spatele apartamentului în care intrase de 
dimineaţă. Din fericire, camera stonerelor era de 
partea aceea a apartamentului. Erau doar doi 
cilindri, ceea ce l-a obligat să-l proptească în 
picioare într-unul din ele pe Horvath, cel mai 
apropiat de moarte. A pornit câmpul de la tabloul 
de comandă dezvăluit fără tragere de inimă de 
Mudge. Apoi l-a împins pe Mudge în al doilea 
cilindru. Acesta a avut destul sânge şi curaj în el 
ca să-l scuipe în față, înainte ca Ohm să închidă 
uşa. Câteva secunde mai târziu, Ohm îl târa afară 
pe un Mudge țeapăn şi greu. Se întoarse la lift şi 
în trei minute reveni în apartament cu Snick. 
După ce o puse în cilindru, porni câmpul. A întins- 
o pe podea şi i-a căutat pulsul. Era îngrozitor de 
slab, dar era. 

O dezbrăcă şi începu să caute rănile. Deşi nu 
găsi niciuna, ştia că asta nu înseamnă că fata nu 
putea muri. I s-ar fi putut injecta, pentru orice 
eventualitate, o otravă lentă. Dacă era găsită şi 


destonată? Sau i s-ar fi putut administra o 
supradoză de anestezic. Orice i s-ar fi făcut, 
trebuia neapărat dusă la un spital, imediat. Nu 
putea s-o ducă el fără să se expună, dar nici nu 
voia să cheme aici spitalul. Trebuia să aibă la 
dispoziție mult timp, ca să poată părăsi Turnul. 

O puse înapoi în cilindru şi o stonă. După ce s- 
a mai uitat prin apartament, a găsit un compactor, 
în care a băgat hainele ei. Apoi a târât-o până la 
lift şi a coborât cu ea la nivelul care prezenta 
străvechi creaturi ale mării. Una dintre acestea era 
o gigantică balenă carnivoră, îngheţată în timp ce 
sărea din mare. Gura ei imensă, cu dinți, era 
deschisă la doar un metru sub nivelul gardului de 
lângă banda rulantă. 

Icnind din cauza efortului, Ohm o trase spre 
gardul de protecţie, o puse în echilibru pe bara 
superioară, cu capul spre marea acum liniştită. 

— Într-un fel, Snick, tu eşti pentru mine un fel 
de Iona personal. 

Şi începu să râdă isteric, ecourile rostogolindu- 
se înapoi spre el dinspre pereţii depărtaţi ai 
Turnului. Când reuşi să se mai controleze, spuse, 
abia stăpânindu-şi convulsiile: 

— O fac pentru că eşti un om şi pentru că eu nu 
accept să fiu părtaş la o crimă. Ducă-se dracului 
mai binele general! 

Apoi a înclinat-o peste gard şi a împins-o fără 
mari menajamente dincolo. Un om stonat este 
practic inexpugnabil. O lăsă să cadă în gura 


deschisă a balenei şi se uită cum dispare în burta 
monstrului. 

— În cele din urmă, vei fi găsită, spuse el, 
suspinând. Dar până atunci... până atunci... 

Nu mai avea importanţă ce se va întâmpla cu el 
după aceea, în mod sigur nu va regreta că a salvat- 
o. Va plăti orice preț pentru fapta lui. 


Lumea de duminică 


Varietate, Luna a doua a anului 
Z-6, S-1 (Ziua Şase, Săptămâna Unu) 


27. 


Thomas Tu Zurvan, „Părintele Tom”, preot fără 
licență guvernamentală dar cu licență de la Cel- 
de-Sus, s-a trezit. Nu a înjurat, deşi cei mai mulți 
oameni ar fi făcut asta în deplină legitimitate. El 
care nu bea niciodată alcool, era mahmur rău. (Şi 
cum poți descrie mai bine o mahmureală serioasă 
decât prin cuvântul „iad”?) Păcatul acela de 
Sâmbătă scăpase de pedeapsa divină trecând 
asupra acestui sfânt de Duminică durerea lui de 
cap. Părintele Tom nu se sinchisea prea tare de 
asta. Avea umerii destul de lați ca să poarte pe ei 
karma cea rea a altora. La fel şi capul lui. 

Cu toate acestea, când s-a sculat şi a trecut pe 
lângă cilindrul din care îl privea fix Sâmbătă, 


Părintele Tom a omis semnul de binecuvântare pe 
care îl adresa de obicei celorlalți cinci locatari. 

Ceea ce Părintele Tom nu ştia era că Charlie 
Ohm nu scăpase niciodată de consecinţele 
dezmățului. Ohm se trezea în fiecare Sâmbătă cu 
o durere de cap, pentru că credea că asta trebuie 
să aibă. La vremea când înţelegea că altcineva a 
preluat necazul, mahmureala era deja dusă, sau 
se risipise o dată cu muşcătura obişnuitului câine 
vagabond (mai existau!) Aşa că, din punct de 
vedere al contabilităţii faptelor din univers, exista 
săptămânal o balanţă aiurită de o mahmureală în 
plus. 

După şederea la baie, Zurvan mâncă un mic- 
dejun foarte auster. Apoi, gol-puşcă, se lăsă în 
genunchi lângă pat şi rosti cu glas tare o 
rugăciune pentru toate creaturile din Cosmos. 
Ridicându-se, începu să se gândească rapid la 
toate lucrurile pe care le are de făcut: schimbarea 
aşternutului, strângerea lucrurilor lăsate de 
bețivul acela de Sâmbătă (Cel-de-Sus să-l 
binecuvânteze, amin!) şi spălarea şi punerea la 
uscat a lucrurilor care necesitau aşa ceva. Faptul 
că două dintre ele erau o perucă şi o barbă lungă 
şi deasă nu i-a cauzat nicio mirare. La vremea 
aceasta a zilei, accepta fără discuţie tot ce vedea 
în fața ochilor, nevăzând niciun motiv să întrebe 
de ce. Uitase că trebuie să dezumfle manechinul 
gonflabil care semăna atât de bine cu el însuşi. La 
vremea trezirii, era el însuşi şi nimeni altul. Asta 


cu excepţia rarelor ocazii când trebuia să 
transmită mesaje de la un consiliu immer la 
următorul. Acel interval în care ştia că nu este 
numai Părintele Tom se evapora repede. Seara, ei, 
seara era altceva. Apăreau voci şi viziuni şi 
gânduri de care nu ştia nimic, ca nişte raze de 
soare care pătrundeau prin cețuri. 

Se îmbrăcă şi se duse la baie pentru colorarea 
obişnuită. Zece minute mai târziu, ieşea pe uşă şi 
se îndrepta spre hol, având în mâna dreaptă un 
toiag lung din lemn de stejar. Era unul din 
puținele momente în care îşi amintea că se 
născuse stângaci şi că se transformase în dreptaci 
numai pentru persoana Părintelui Zurvan. 

Avea o perucă de păr castaniu, nepieptănată, 
care îi cădea până aproape de noadă. Vârful 
nasului era vopsit în albastru, buzele în verde. 
Barba lungă până la mijloc era decorată cu multe 
decupaje în formă de fluturi în diverse colorațţii şi 
desene sclipitoare. Roba albă, lungă până la glezne 
era presărată cu cercuri largi, roşii, în care erau 
înscrise stele cu şase colțuri. Steaua lui de 
identitate conţinea un fel de opt culcat şi cu o mică 
deschidere la un capăt. 

Pe frunte avea pictat un S mare, portocaliu. 

Ca orice profet şi sfânt ce se considera, era 
desculț. 

Nu purta sac de umăr, omisiune care atrăgea 
privirile  aţțintite ale tuturor locuitorilor 
Manhattan-ului. 


Uşa se deschise, lăsând să între o lumină pe care 
puţini alții o vedeau. 

— Bună dimineața pe care ne-a trimis-o 
Dumnezeu! strigă el la cei cinci adulți din hol. 
Binecuvântațţi fiți, frați şi surori! Fie ca eurile 
voastre să se străduiască să treacă peste granițele 
eurilor voastre! Fie ca voi să vă respectaţi trupurile 
muritoare şi sufletele nemuritoare şi fiecare zi să 
însemne încă un pas înainte spre omenia voastră 
şi spre dumnezeire! 

Ținând cu trei degete bățul acela de stejar, făcu 
semnul ovalului cu degetul opozabil şi cu 
arătătorul. Cu cealaltă mână, şi-a trecut degetul 
mijlociu de trei ori prin acel oval. Ovalul simboliza 
eternitatea şi nemurirea, deci pe Dumnezeu. 
Degetul lunecat de trei ori prin oval reprezenta 
actul de împreunare spirituală a omenirii cu 
Eternul. Degetul mare şi celelalte două însemnau 
Dumnezeu, corpul omenesc şi sufletul omenesc. 
Pe altă linie simbolistică, ele reprezentau pe 
Dumnezeu, toate ființele şi Mama Natură 
(consoarta bunului Dumnezeu). O a treia 
explicație simbolistică a treimii zicea că e vorba de 
iubire, milă şi conştiinţa proprie şi universală. 

Câţiva dintre locuitorii nivelului i-au răspuns: 

— Dumnezeu să te binecuvânteze şi pe tine, 
Părinte Zurvan! 

Alţii i-au adresat un zâmbet larg şi au făcut şi ei 
semnul binecuvântării de mai sus, dar nu în 
sensul dat de el. 


Păşi printre ei şi, în ciuda faptului că trebuia să- 
şi păstreze demnitatea de preot, strâmbă urât din 
nas: oamenii miroseau cumplit a fum de tutun, 
pileală şi corpuri nespălate. 

— Fă-i să descopere, Doamne, ceea ce îşi fac ei 
lor înşile. Arată-le acestor copii ai tăi lumina, ca s- 
o poată urma, dacă au chef! 

— Aşa, Părinte, zi-le-o! strigă un bărbat, 
înecându-se în hohote de râs. Dă în ei cu focul 
iadului şi cu pucioasă! 

— Fiule, spuse Părintele, oprindu-se şi 
întorcându-se spre păcătos, nu predic focul 
iadului. Eu vreau să împrăştii focul roditor al 
iubirii, păcii şi armoniei. 

Omul căzu în genunchi şi îşi întinse mâinile spre 
el, într-un gest batjocoritor de căinţă. 

— lartă-mă, Părinte! Nu ştiu ce fac! 

— Un profet se bucură de respect oriunde, nu şi 
în blocul lui, spuse Părintele Zurvan (citise undeva 
zicala din antichitate care zicea că nimeni nu e 
profet în ţara lui şi-i plăcuse). Eu nu am puterea 
să te iert. Tu trebuie să te ierți şi atunci te va ierta 
şi Dumnezeu. 

A ieşit afară, pe Aleea Shinbone, sub un cer fără 
pic de nor şi un soare dogoritor. Lumina zilei nu 
era atât de puternică pe cât era cea venită de la 
lume, de la stelele pe care nici radioastronomii nu 
le vedeau, de la copaci şi iarbă, de la pietrele din 
grădini şi din centrul Pământului. lar cea mai 
strălucitoare lumină era cea care venea din el 


însuşi. 

Şi aşa ziua a trecut cu Părintele Tom Zurvan 
aflat la colțurile de stradă şi predicând oricui era 
dispus să-l asculte, sau stând lângă uşile 
blocurilor sau ale reşedințelor particulare şi 
strigând că lumea şi locatarii trebuie să iasă afară 
şi să asculte Cuvântul. La ora 1:00 P.M., a ajuns 
la uşa unui restaurant şi a bătut în fereastră până 
ce a ieşit un chelner. A comandat un prânz uşor şi 
i-a prezentat chelnerului steaua lui de identitate. 
Chelnerul s-a prezentat imediat cu steaua - pe 
care o folosise pentru înregistrarea operaţiunii de 
vânzare -— şi cu o farfurie cu hrană şi un pahar cu 
apă pentru preot. 

Organicii îl urmăreau cu mare atenție, gata să-l 
aresteze dacă făcea greşeala să între desculț într- 
un restaurant. De obicei, Părintele Tom zâmbea 
către ei cu bunătate şi se apropia de «i, 
întrebându-i dacă vor să împartă cu el modestul 
lui prânz. Îl refuzau întotdeauna. Dacă acceptau, 
puteau să se trezească din senin cu acuzaţia de 
luare de mită. Preotul putea fi şi el arestat pentru 
dare de mită, dar organicii aveau ordinul doar să 
observe şi să înregistreze. Singura acţiune a 
preotului care îi supărase sub-anul acesta fusese 
convertirea unuia dintre ei care avea misiunea să 
îl urmărească îndeaproape. Această convertire 
fusese cu totul neaşteptată şi se făcuse fără 
mijloace coercitive din partea Părintelui Zurvan, 
deci era perfect legală. Totuşi, proaspătul 


credincios fusese scos din rândul organicilor, pe 
temeiul că a devenit bigot şi a aderat la superstiții. 

La ora 3:00 P.M., Părintele Tom stătea în 
picioare la una din tribunele din Washington 
Square. În jurul lui erau două sute de membri ai 
Bisericii Cosmice a Confesiunii, cam o sută de 
curioşi şi o sută de alți oameni care nu aveau 
altceva mai bun de făcut. Mai existau şi alte 
tribune, împrăştiate prin tot parcul, dar niciuna 
nu atrăgea atâta mulțime de oameni. 

Aici Părintele Tom începu să propovăduiască. 
Vocea lui era gravă, bogată în tonalități. Pauzele şi 
frazeologia erau potrivite cu mesajul şi apreciate 
de cei mai mulți dintre cei prezenţi, chiar şi de 
aceia care îi respingeau Cuvântul. Părintele Tom, 
după ce a studiat opera marilor preoți negri din 
trecut, cuprinşi şi ei de focul Cuvântului, ştia cum 
să-şi vândă marfa. 

— Binecuvântaţi să fiți, cetățeni ai Duminicii. 
Fie că vă aflați aici ca să ascultați un glas al lui 
Dumnezeu, fie că nu, dar nu un glas, ci glasul, 
binecuvântaţi să fiți. Fie ca virtutea voastră să 
crească şi slăbiciunile să se ducă! Binecuvântaţi 
fiți, copiii mei, fii şi fiice ale lui Dumnezeu! 

— Amin, Părinte! 

— Adevăr grăieşti, Părinte! 

— Dumnezeu să te binecuvânteze pe tine şi pe 
noi, Părinte! 

— La picioarele tale stă ogarul Cerului, Părinte! 

— Da, frați şi surori! strigă Zurvan. Câinele din 


Ceruri latră. Laaaa-tră, zic vouă! 

— Da, Părinte, latră! 

— A fost trimis de către Marele Vânător să vă 
aducă în oastea lui, copiii mei. 

— Să ne aducă! Da, să ne aducă! Adevăr grăieşti, 
Părinte! 

Cu ochii măriți, parcă fulgerând din ei, cu 
toiagul lui de păstor ridicat, Părintele Tom a tunat: 

— Latră, zic vouă! 

— Latră, Părinte, îl auzim! 

— Dar! 

Părintele Tom se opri brusc şi privi cu ochi 
înflăcărați mulțimea. 

— Dar... oare câinele ceresc latră la copacul care 
trebuie? 

— Ce copac, Părinte? 

— Copacul care trebuie? am zis. Oare nu cumva 
latră la un copac greşit? 

— Nu, urlă o femeie din mulțime. Niciodată! 

— Tu ai spus-o, soră! îi răspunse Părintele Tom. 
Niciodată! Dumnezeu nu greşeşte niciodată, iar 
ogarul trimis de el nu va pierde niciodată drumul 
cel drept. Câinele lui, câinele nostru... noi suntem! 

— Noi, Părinte! 

— Atunci când ogarul latră după vânat... cine 
este vietatea din copac? 

— Noi suntem, Părinte! 

— Noi, dar şi ei! strigă Zurvan, arătând cu 
toiagul spre necredincioşii din jur. Toţi! 

— Toţi, Părinte! 


Deşi vorbea de parcă şi-ar fi pregătit îndelung 
discursul în fața benzii-oglindă, iar discipolii îi 
răspundeau de parcă ar fi fost bine dresați, 
cunoscând intervalele şi frazele spuse de el, de 
fapt Părintele Zurvan improviza. El a lăudat 
guvernul pentru marile binefaceri pe care le-a 
revărsat asupra poporului şi a prezentat marile 
boli de care suferise lumea şi care aduseseră atâta 
durere în trecut. Toate acestea, spunea el, s-au 
terminat. Acum avem cea mai bună ocârmuire din 
câte a avut lumea noastră vreodată. 

— Copiii mei, zic vouă, celor ce veți deveni adulți 
întru Dumnezeu... 

— Ce zici de adulteri întru Dumnezeu? strigă un 
bărbat de la marginea mulțimii. 

— Binecuvântat fii, frate şi binecuvântată fie şi 
gura ta mare şi inima de piatră! Sfântul Francisc 
din Assisi, un adevărat sfânt, îi spunea oricărui 
măgar pe care-l întâlnea Frate Asin. Eu pot să-ţi 
că eşti din Kurdistan? Căci, fratele meu, cu curul 
gândeşti. 

Zurvan făcu o pauză, zâmbi şi se uită în jur până 
ce hohotele de râs încetară. Apoi strigă: 

— Şi totuşi ocârmuirea noastră nu e perfectă, 
copiii mei! Se poate schimba în multe privinţe 
pentru mai binele cetățenilor. Dar s-a schimbat 
ea, timp de, iată, cinci generații? Oare nu cumva a 
încetat să mai caute schimbarea spre mai bine, 
pentru că susține că nu e nevoie de nicio 
schimbare? Oare nu a încetat, cumva? Vă întreb 


pe voi, oare nu cumva a încetat? 

— Ba da, Părinte! A încetat! 

— Astfel, copiii mei, astfel ştim că ogarul din 
Ceruri nu latră la copacul greşit! Dar astfel, copiii 
mei, ogarul guvernului latră la copacul greşit! O, 
şi cum mai latră! Zi şi noapte, de peste tot, el latră! 
Aflăm că totul este desăvârşit, aflăm că a sosit 
Împărăţia de o Mie de Ani a Domnului şi că totul 
este bine în lumea noastră! Guvernul descurajează 
orice discuție despre schimbarea întru mai bine! 
Guvernul spune: „suntem perfecţi”. 

Şi lansă concluzia de mult pregătită: 

— Oare este perfect? Oare guvernul este perfect, 
ca Dumnezeu? 

— Nu, nu, nu, Părinte! 

Zuvan cobori de la tribuna devenită amvon 
îndată după aceea. Strigând, continuând să 
discute, cu discipolii adunaţi ciopor după el, 
mormăind, strigând, urlând, se îndreptă spre un 
loc aflat la peste cincizeci de metri distanţă. 
Ceilalți vorbitori se deplasau şi ei spre alte tribune. 
Zurvan a ocupat o tribună proaspăt eliberată. 
Legea era astfel respectată: locul adunării fusese 
eliberat în timpul legal şi mutat la distanţa legală. 

— Guvernul permite practicarea religiei! Şi 
totuşi... guvernul nu permite nici unui om care 
crede în Dumnezeu să ocupe un post 
guvernamental! Adevăr grăiesc? 

— Adevăr grăieşti, Părinte! 

— Cine spune că doar cei care cred în fapte, în 


realitate, în adevăr... repet, A DE VĂ R, sunt 
potriviți pentru posturi în guvern? 

— Guvernul, Părinte! 

— Şi cine defineşte faptele, realitatea şi 
adevărul? 

— Guvernul, Părinte! 

— Cine defineşte religia ca pe o superstiție? 

— Guvernul, Părinte! 

— Cine spune că nu este nevoie de o schimbare 
în mai bine? 

— Guvernul, Părinte! 

— Şi nu suntem noi cei care spunem că nu aşa 
e? Nu suntem noi cei care ştim că e un strigăt 
imens spre schimbarea în mai bine? 

— Ba da, Părinte! 

— Şi nu spune guvernul că are un contract cu 
cetățenii, un contract social? 

— Spune, Părinte! 

— Atunci spuneţi-mi, copiii mei, la ce foloseşte 
un contract dacă îndată ce părțile s-au înţeles că 
trebuie un contract, doar una dintre ele poate să 
impună termenii? 

— La nimic, Părinte! 

Mai departe nu a îndrăznit să meargă în 
abordarea subiectului ales în ziua aceea. Încă nu 
era pregătit pentru martiriu. Acum începea să 
pregătească faza „calmării”. Puse câteva întrebări 
persoanelor care nu făceau parte din biserica lui 
şi, ca de obicei, a fost întrebat de ce şi-a zugrăvit 
nasul şi ce e cu S-ul de pe frunte, ce înseamnă, 


plus ce semnificație au formele de fluturi din 
barba lui. 

Zurvan a spus că el şi discipolii lui fuseseră 
porecliți de batjocoritori „nasuri albastre”, date 
fiind înaltele lor standarde morale. De aceea s-a 
hotărât să adopte ad litteram porecla, pentru a 
arăta cât de mândru este de credinţa lui şi cât de 
puţin îi pasă de denigratori şi batjocoritori. Atunci 
când predica, îşi prezenta nasul lui albastru oricui 
voia să-l vadă. 

În privinţa fluturilor, aceştia reprezentau ultima 
etapă a devenirii cuiva care crede în Dumnezeu. 
Aşa cum fluturii, după ce au fost omizi urâte, se 
învăluiesc în coconul lor de mătase şi ies, după 
metamorfoză, sub forma unor minunate creaturi, 
tot aşa şi sufletele lui şi ale celor ce-l urmează au 
ieşit la lumină, purificate. 

— În ce priveşte S-ul de pe fruntea mea, tună el, 
el nu reprezintă nici Sfinţenia, nici pe Satana, şi 
nici nu arată că aş fi un Scrântit, cum spun 
duşmanii! El înseamnă Simbol! Nu este un simbol, 
ci simbolul! S absoarbe toate simbolurile, toate 
simbolurile binelui, adică! Într-o zi, sperăm noi, 
nu-i aşa, copii mei? acest S va fi recunoscut 
instantaneu şi mult mai respectat şi prețuit decât 
crucea creştinilor, hexagrama evreilor sau 
semiluna, de care am vorbit mai înainte. Nu asta 
e speranța şi credința noastră, copiii mei? 

— Amin pentru credința noastră, Părinte! 

Apoi Zurvan începu înceata ceremonie a 


spovedaniei publice. Pe măsură ce minutele 
treceau, îşi accelera mişcările, gesturile, 
intensitatea, pasiunea. Înainte de ora cinci, când 
toți lectorii şi predicatorii erau obligaţi să înceteze, 
auzise confesiunile detaliate a douăzeci de oameni, 
din care unul convertit pe loc. Faptul că această 
etapă a programului atrăgea mult mai mulți 
oameni din parc decât predica propriu-zisă nu îi 
atenua cu nimic bucuria. Ştia că ne-membrii se 
înnebuneau după acele spovedanii, din cauza 
detaliilor sordide, umilitoare şi foarte pipărate. Ce 
dacă? Uneori, unii dintre cei care veneau să se 
delecteze cu mizeriile umane erau covârşiți şi 
brusc implorau din partea Domnului lumina. Şi se 
converteau şi se spovedeau pe loc. 

Organicii înregistrau toate aceste spovedanii şi 
foloseau înregistrările împotriva spovediților, dacă 
găseau vreun motiv s-o facă. Preţul credinţei este 
uneori martiriul. 

La ora cinci, Zurvan se duse acasă, obosit, dar 
exuberant şi exaltat. Călărea bine pe raza de 
lumină trimisă de Dumnezeu. După o cină cu 
puţine calorii, s-a rugat. Mai târziu, a ascultat în 
intimitatea apartamentului lui pe oamenii care nu 
avuseseră timpul să îşi termine spovedania. La ora 
nouă, a ţinut o scurtă slujbă pentru cei care se 
îngrămădeau în apartamentul lui. Era interzis 
prin lege ca oamenii să stea în holuri şi să 
participe de acolo la ceremonii. Dar de obicei la 
vremea aceea organicii nu se aflau prin zonă, iar 


ceilalți locatari nu obiectau. Unora dintre ei le 
plăcea să asculte, deşi nu împărtăşeau lumina. 

Toate acestea se întâmplaseră în Ziua-Cinci, 
Săptămâna-Unu, Duminica trecută. 

Astăzi, Ziua-Şase, Săptămâna-Unu de 
Duminică, Părintele Zurvan nu a mai apărut în 
Washington Square. Ucenicii lui, după ce au 
aşteptat cincisprezece minute, timp în care au 
încercat să-l contacteze prin benzile de 
comunicații, s-au îndreptat spre blocul lui de pe 
Aleea Shinbone. Şeful blocului le-a refuzat — legal 
— dreptul de a se folosi de cheia-cod a lui pentru a 
intra în apartamentul Părintelui - nu înainte de 
anunțarea organicilor. După o lungă aşteptare, s- 
au ivit doi organici. Aceştia au intrat, împreună cu 
şeful blocului, turma discipolilor şi câţiva locatari 
CUTIOŞI. 

Cercetarea a relevat faptul că Părintele Tom nu 
este acasă. Stonerul lui era gol. Iar toiagul era 
sprijinit de o bandă pe care au citit un mesaj 
criptic: 


M-AM DUS ÎNTR-UN LOC MAI ÎNALT. 


28. 


Tom Zurvan nu mințise. 
Intr-adevăr, se afla într-un loc mult mai înalt, 
Turnurile Tao, în apartamentul de la etajul cinci 


al lui Tony Horn, la colțul dintre Strada 11 Vest şi 
Canalul Kropotkin. Nu mai era nici el însuşi, dar 
nici vreunul din alter-ego-urile lui. 

În mod normal, ar fi trecut prin ritualul de 
devenire a Părintelui Tom şi ar fi trecut în pat. 
Totuşi, coşmarul de Sâmbătă îi întrerupsese 
curgerea evenimentelor normale, aşa cum o 
avalanşă poate să pună zăgaz unui râu. Acest 
coşmar îi făcuse praştie sufletul şi îl trimisese să 
strige pe cărări pe care el nu voia să păşească. 
Coconul lui Zurvan fusese împuşcat, lăsând să 
ajungă până la el prin găuri voci şi figuri şi chiar 
mâinile celorlalți. Aceştia bolboroseau în direcția 
lui, se holbau la el, bâjbâiau spre el. 

Şi toate acestea nu începuseră decât după ce 
devenise el însuşi, mult mai uşor decât de obicei, 
cu ajutorul mantrei mentale a metamorfozei. (Oare 
Bob Tingle este cel care a rostit gândul, aliteraţia 
aceea instantanee? Wyatt Repp, care se ocupa de 
cuvinte ca „făcut praştie” sau „impuşcat”? Sau 
Charlie, care a sugerat că ceilalți „bâjbâie” spre 
el?) 

Era treaz, dar nu voia să fie conştient că ajung 
la el vânturile trecutului recent, că trec prin el de 
parcă ar fi fost o pânză zdrențuită, de parcă 
fragmente din ceilalți vin şi trec prin el ca piperul 
ieşit din râşniță. 

— Încetaţi, încetaţi! striga el în gândurile sale. 

Avea cea mai puternică personalitate dintre toți, 
poate cu excepţia lui Jeff Caird, dar nu putea să 


riposteze cu toate forțele lui. Aceste puteri le 
fuseseră lăsate, se pare altor locatari, care se 
mutau acum cu ordine judecătoreşti în mână. Aşa 
era el despuiat de puteri, ca Samson, care şi le 
pierduse atunci când i-a tăiat părul Dalila, 
delicioasa fiică a filistenilor cu limbă mincinoasă, 
frumoasa frizeriță a lui Beelzebub. 

— Încetaţi! strigă el. E ceva serios! 

(„Al dracului de mare dreptate ai,” spuse Caird, 
cu voce îndepărtată, care, totuşi, devenea tot mai 
apropiată. „Tingle, taci din gură. Suntem pe cale 
să murim, iar tu faci glume!”) 

Cu voce tare, făcând să reverbereze pereții 
apartamentului, Zurvan spuse: 

— Pe lumina lui Dumnezeu, vă poruncesc să vă 
întoarceţi în întunericul din care aţi venit! 

(„Căcat! s-a auzit vocea lui Charlie Ohm, 
bețivul.) 

(„Dacă ai spune-o râzând, ar mai fi ceva”, spuse 
Wyatt Repp. „Bă băieți, ia mai scutiți-l. Vine potera 
să ne linşeze. Dacă nu ne unim forțele, ne agaţă 
unul câte unul de cel mai apropiat măr. Azi el e 
puşca noastră. Tăceţi dracului şi lăsaţi-l să ne 
salveze pielea. Apoi puteți veni şi voi cu conferința 
voastră fistichie şi vedeţi care-i sfârâiala. Singura 
cale...”) 

(„Apartamentul lui Tony Horn”, spuse Caird. 
„Mergi acolo! E singurul loc în care eşti în 
siguranță! Măcar o vreme!”) 

— Care Tony Horn? spuse cu voce tare Zurvan. 


(„Da, domnule. Îţi aminteşti, nu?”) 

(„Eu îmi amintesc”, se auzi Jim Dunski. „Dacă 
pot eu, poți şi tu. Caird a primit permisiunea să 
între oricând, aminteşte-ţi. E prietena lui... a 
noastră... Comisar-General Anthony Horn. A spus 
că poți folosi apartamentul în caz de urgenţă. Asta 
e!”) 

(„Păi e immer şi ea”, spuse Bob Tingle. „Te naşti 
immer, immer mori, fără jocuri de cuvinte, chiar 
dacă ştiţi nemțeasca. O să mă trădeze... adică pe 
noi.” 

(„Până Marţi nu află nimic”, spuse Caird. „Hai, 
Zurvan, mişcă odată! Dă-i bătaie!”) 

Singurul care nu vorbise încă era Will 
Isharashivili. Poate pentru că nu aflase încă ce se 
întâmplase? Sau pentru că, fiind ultimul, dacă ne 
raportam la originea de Marţi, era cel mai slab? 
Vocea lui nu se va adăuga decât când se va trezi, 
mâine? Dacă da, atunci nu va vorbi niciodată! Nu 
avea să se mai trezească. 

Va muri în somn. 

Asta îl răscolea pe Zurvan şi mai mult. Dacă el 
nu devenea mâine Isharashvili, cine va fi mâine? 
Va rămâne cumva el însuşi, Tom Zurvan? Era 
obligat. El, cel puţin, nu va pieri. 

— Oh, Doamne, iartă-mă! strigă el. Mă gândesc 
doar la mine! Îmi abandonez fraţii! Sunt un laş, 
sunt un Petru care s-a lepădat de Domnul lui 
înainte de a cânta cocoşii de trei ori! 

(„Petru!? O p...”, se auzi glasul lui Charlie Ohm. 


„Lasă dracu’ toată pălăvrăgeala asta sfântă, 
omule! Ia-o din loc! Salvează-ne curu”) 

(„Eu nu i-aş spune aşa”, spuse Jeff Caird, „dar 
acest minimal are dreptate. Ascunde-te! Acum! 
Du-te la Horn acasă! Pentru numele lui 
Dumnezeu, omule, organicii pot să-ți bată la uşă 
în orice clipă! Poate că immerii sunt deja aici. 
Scapă de tot ce te ţine legat! Du-te!”) 

Vocile se liniştiseră. Cel puţin pe moment. 
Uitându-se la traficul de pe stradă şi de pe canal, 
se simți ceva mai încrezător şi mai puternic. 
Evident, nu avea niciun motiv rațional să se simtă 
aşa, dar adesea încrederea izvorăşte nu din lunga 
experiență, cât din credința înnăscută în tine 
însuți. 

A trebuit să se lupte din răsputeri ca să facă ceea 
ce îi dicta rațiunea. Suferința şi rezistența 
îndelungată au început să-l tulbure dureros, în 
timp ce aduna lucrurile care urmau să fie 
compactate şi preluate de gunoieri. Peruca, barba 
şi robele aveau soarta asta. O dată cu ele, 
manechinul... S-a gândit puţin şi să-l distrugă pe 
cel al lui Ohm, dar erau mari şanse ca acesta să 
nu fie descoperit decât abia în Sâmbăta viitoare. 
Deschise dulapul de posesiuni personale al lui 
Ohm cu ajutorul stelei din cilindrul acestuia şi s- 
a îmbrăcat în hainele lui Ohm. O să cam atragă 
privirile, pentru că Duminica nu se purtau nici 
gulere plisate, nici bluze, nici kilt-uri. Dar n-avea 
ce-i face. 


Îl durea că îşi va dezamăgi discipolii. Parte din 
durerea lui era cauzată de acest gând, dar era mai 
bine să nu le spulbere credința. Da, aşa e, şi-a 
spus el iar şi iar. Mult mai bine. Dar nu se putu 
opri să se gândească la faptul că mulţi lideri 
spirituali fuseseră în trecut nevoiți să practice 
asemenea fugi ruşinoase. 

— Dacă aş fi numai eu, Părintele Tom, murmură 
el, aş sta aici şi aş suferi consecințele. Sămânța 
credinței este sângele martirilor. Dar nu sunt 
singurul implicat. Şi dacă aş fi doar Părintele Tom 
nu aş fi în această teribilă situație. 

Cu toate acestea, când şi-a proptit toiagul de 
perete şi a apărut mesajul, s-a simţit slăbit. 

— Nu e drept! a strigat el. Îmi trădez turma, pe 
mine şi pe Dumnezeul meu! 

(„lar aiureli cu Doamne-Doamne”, se auzi 
Charlie Ohm.) 

(„Eşti doar unul din mulți”, spuse Jeff Caird, 
continuând după o pauză: „S-ar putea să existe o 
soluție, o ieşire adecvată din situaţia asta.” 

— Da? Care? 

(„Încă nu ştiu.”) 

Întorcându-se în uşă, Zurvan spuse: 

— Cu bine, Părinte Tom! 

(„Nu, că eşti suprem”, a spus Charlie Ohm. 
„Doar că nu destul de.”) 

(„Are un simț foarte fin al dramaticului”, a spus 
Wyatt Repp. „Sau al melodramei? Nu sunt sigur că 
înțelege diferența dintre patetic şi dulceag.”) 


(„Ăăă... ăştia nu sunt doi din cei trei 
muşchetari?” s-a băgat în vorbă şi Bob Tingle.”) 

— Tăceţi! a strigat Zurvan, deschizând uşa şi 
speriind doi pierde-vară din hol. 

Cine dracu' e acest nebun îmbrăcat ca o 
paparudă, care iese din apartamentul Părintelui 
Tom? 

Şi Zurvan s-a speriat. Nu se aşteptase să fie 
cineva pe hol la ora aceea timpurie. Murmurând 
ceva ce n-a înțeles nici măcar el, a trântit uşa în 
urma lui. La ora 3:12 A.M., ieşea din clădire şi se 
îndrepta spre Bulevardul Womanway. Cerul era 
încă limpede, aerul era cald, dar mai rece decât în 
timpul zilei. Pe stradă ieşiseră deja câțiva biciclişti 
şi pietoni, ceea ce îl făcea mai puțin bătător la ochi. 
A trecut de câteva vehicule ale Corpului de Stat 
pentru Curăţenie şi de o maşină a organicilor. Nu 
avea idee ce ar fi putut spune dacă era oprit şi luat 
la întrebări. 

După ce traversă Womanway, o luă spre vest, pe 
Bleecker Street. Trecu pe lângă casa lui Caird, 
ceea ce păru să-l întărească pe Caird, care se 
auzea mai tare decât ceilalți. 

(„Te-am iubit”, strigă Caird.) 

Zurvan nu ştia cu cine vorbeşte Caird, dar 
suferința din glasul lui l-a întors pe dos. A mărit 
pasul, apoi a încetinit. Dacă mai apăreau şi alți 
organici, s-ar fi întrebat de ce e pe cale s-o rupă la 
fugă. 

Ajunse la strada paralelă cu canalul şi o luă spre 


nord. Din când în când se uita dincolo de gard şi 
se opri când văzu o mică barcă cu reacție legată la 
un doc plutitor. A coborât treptele şi apoi iar de-a 
lungul canalului, pe cărarea îngustă de pe mal, 
până ce a ajuns la barcă. Probabil că aparținea 
unor locatari dintr-o casă de pe malul canalului, 
iar Duminică nu avea să se dezmorțească taman 
acum şi să pornească la pescuit cu noaptea în cap. 
Trecu de circa o duzină de mici ambarcaţiuni, 
ocupate de bărbați şi femei care pescuiau, ca şi de 
câteva vase de marfă. O luă pe partea de vesta 
canalului la Strada 11 Vest, ajunse la mal, urcă pe 
cărare şi lăsă barca să plutească în derivă. Încă 
una din multele lui infracțiuni. 

Copacii aflați de-a lungul străzii aveau să-l 
adăpostească de ochii din cer, care nu aveau să 
observe în ce clădire intră. Oricum, dispariția lui 
sub frunze nu avea să atragă atenţia nimănui, 
dacă nu se apuca cineva să studieze înregistrările. 

Înainte de a intra în clădire, se gândi scurt timp 
la Isharashvili. Mâine, soția rangerului se va 
întreba de ce nu a ieşit din cilindru. Va deschide 
uşa, crezând că s-a întâmplat ceva cu aparatul. Îl 
va atinge şi nu va simți aşteptata duritate, ci 
plasticul cald şi flexibil al manechinului. 

În mintea lui răsună strigătul ei speriat. 

Acum apăruse şi vocea lui Isharashvili, deşi 
îndepărtată, undeva aproape de orizontul minții 
lui. 

După ce intră în apartamentul lui Horn, trecu în 


revistă toate camerele. Erau mai numeroase şi mai 
mari decât a lui şi mult mai luxoase. Deoarece le 
împărțea cu o singură altă locatară, cea de Joi, 
Anthony nu era obligată să bage în dulapul de 
posesiuni personale multele ei obiecte — bibelouri, 
picturi, statuete, scrumiere. Scrumiera găsită l-a 
surprins şi l-a dezgustat - pe Caird, adică, pentru 
că acesta nu avusese habar că ea ar folosi droguri 
ilegale. Ceea ce însemna că, dacă ea folosea, şi Joi 
le consuma. 

S-a uitat la figurile persoanelor din cilindri. 
Figura locatarei de Joi era încadrată de ovalul 
ferestrei primului cilindru. 

S-a deplasat la cel de-al doilea cilindru şi s-a 
uitat prin ferestruică. Tony Horn i-a întors privirea 
cu ochii ei uriaşi, care nu clipeau. Bătrâna Tony. 
Era prietena lui bună şi avusese întotdeauna o 
inimă mare şi o grămadă de înțelegere. Poate că ar 
trebui să o destoneze şi să-i spună toată tărăşenia. 

(„Ai înnebunit?” spuse Ohm. „E un immer!”) 

(„Nu Zurvan a gândit asta”, zise Caird. „El nici 
măcar n-o cunoaşte. Gândeam eu pentru el. Dar 
ai dreptate, Charlie. Vorba ta, ne-ar da în gât.”) 

În vreme ce vocile se întretăiau în el şi figurile 
ieşeau ca nişte păpuşi cu arcuri, iar ceilalți băteau 
cu palma în mintea lui, de parcă ar fi fost o 
fereastră, Zurvan a bătut în sus şi în jos camera. 
Când ajungea la un capăt, se întorcea şi o pornea 
înapoi. 

(„Te învârți ca un tigru în cuşcă”, spuse Repp. „E 


un bun exercițiu, dar nu ne va scoate din cuşcă.”) 

(„Dacă părăseşte apartamentul”, spuse Ohm, „o 
să iasă într-o cuşcă mai mare.”) 

Zurvan a ignorat cât a putut de mult vocile. Erau 
ca o mâncărime pe care simțea nevoia s-o 
scarpine, dar ştia că scărpinatul doar va mări 
mâncărimea. 

— Iacov, al cărui nume a devenit Israel şi ai 
cărui descendenţi au fost numeroşi ca firele de 
nisip de pe plajă, a murmurat Zurvan, lacov a 
văzut o scară. Picioarele ei stăteau pe Pământ, iar 
celălalt capăt urca până la Paradis. În susul şi în 
josul ei veneau îngeri, care aduceau cuvântul lui 
Dumnezeu. Am nevoie de o scară, Doamne! 

(„Aoleu, ăsta o ia razna!”, a spus Charlie Ohm. 
„O să ajungă nebun de legat şi o să murim şi noi 
o dată cu el.”) 

— Nu! a strigat Zurvan. Nu sunt nebun şi nu 
există nicio scară pentru mine. Nu o merit... 

Dacă i s-ar fi coborât din ceruri o scară, ar fi 
trebuit să urce pe trepte putrede. Erau şapte 
trepte, iar ultima, el, avea sigur să se rupă. 


Lumea de luni 


Varietate, Luna a doua a anului 
Z-6, S-1 (Ziua Şase, Săptămâna Unu) 


29. 


Ziua asta de Luni nu era senină. Era cenușie de 
atâția nori aduşi de vânt dinspre răsărit. 

Unul dintre puținele lucruri pe care legea 
permitea să le trimiți de la o zi la alta era buletinul 
meteorologic. Meteorologia anului 1330 al Noii Ere 
era mult superioară meteorologiei epocilor 
anterioare, care fusese ridiculizată şi aiurită de 
multele forțe implicate în stabilirea vremii. Acum, 
după peste o mie cinci sute de ani de cercetări, 
precizia predicției ajunsese la 99,9. Dar Mama 
Natură, parcă hotărâtă să-i arate Omului că nu va 
reuşi niciodată să-i smulgă acea zecime de 
procent, îi făcea uneori în ciudă. 

Astăzi era un exemplu al perfidiei naturii. 
Meteorologii anunțaseră vreme frumoasă şi foarte 
caldă. Dar vântul îşi schimbase direcția, iar masa 
uriaşă de nori din mijlocul Atlanticului şarja spre 
vest, avangarda ajungând deja în New Jersey, pe 
litoral. 

Tom Zurvan şi-a reluat mersul. Will Isharashvili, 
pădurarul din Central Park, sufletul blând, soțul 
aflat sub papuc, protestase slab că este împiedicat 
să preia Ziua care era de drept a lui. Atunci când 
crescuse personalitatea lui Will, Caird greşise. 
Mersese prea departe în modelarea unui om 
nonviolent şi pasiv. Totuşi, îi dăduse lui 
Isharashvili o mare încăpățânare şi un mare curaj 
în a refuza să acționeze violent. Acestea urmau să- 


i aducă lui Isharashvili moartea. Deşi nu era chiar 
decedat, oricum începea să dispară. În loc să 
folosească forța, ca ceilalți, el se agăța de 
principiile lui şi luneca înapoi în elementele din 
care luase naştere. 

Nu era cazul lui Jeff Caird şi al celorlalți. Deşi 
Zurvan trântise şi încuiase uşile care duceau la ei, 
îi vedea cum se strecoară prin găuri despre care 
habar nu avusese că există. Când s-a întors şi a 
zidit găurile, i-a văzut cum trec prin pereţi, ca într- 
un fel de osmoză. 

(„Zurvan, nu te comporți ca tine însuți”, i-a spus 
Jeff Caird. „Se presupune că eşti un tip religios, 
nobil. Cu morală înaltă. Un adevărat fiu al 
Domnului. Ar trebui să fii fericit că eşti martir, că 
te-ai sacrificat pentru ceilalți. Dar nu eşti. Eşti dur 
şi nemilos, ca acei necredincioşi împotriva cărora 
predici. Ce s-a întâmplat>”) 

(„Ce s-a întâmplat, ce s-a întâmplat!”, sări 
Charles Ohm. „S-a întâmplat că e un ipocrit!”) 

(„Normal că e ipocrit”, luă cuvântul Wyatt Repp. 
„Nu a fost niciodată pe de-a-ntregul ceea ce a 
susținut că e. Cum zicea, când predica 
sinceritatea şi cinstea absolută? Mărturiseşte-ţi 
păcatele! Spovedeşte-te! Eliberează-te de vină şi de 
ruşine! Fii un bărbat rotund, o femeie rotundă! Fii 
complet! Şi totuşi le ascundea şi discipolilor şi 
publicului că e un immer. Avea un dar pe care li-l 
refuza lor, darul vieții mult mai lungi. Era şi este 
un infractor, acest credincios bărbat. Aparține 


unei organizații secrete şi ilegale. Chiar că e un 
ipocrit!”) 

— Tăceţi! Tăceţi! strigă Zurvan. 

(„Da, puilor, ia staţi voi cuminţi şi muriți”, spuse 
Jim Dunski. „Faceţi să-mi fie mie mai uşor.”) 

(„Mârâie, căţeluş, mârâie.” interveni Bob Tingle. 
„Latri la copacul care nu trebuie, preotule Tom. 
Câinele zeității urmăreşte un miros greşit.”) 

— Şi ce vreţi să fac? a strigat Zurvan. 

Asta i-a mai liniştit pentru un timp. Orice ar fi 
făcut, nu îi putea ajuta cu nimic. Şi nici pe el. Nu 
putea să reia obiceiurile din trecut, nu putea să fie 
azi cineva şi mâine următorul cineva. De 
asemenea, nu mai exista niciun loc în care să 
poată redeveni Părintele Tom. Ca şi ei, era sortit 
unei morți sigure. Dacă immerii îl prindeau, îl 
ucideau. Dacă îl prindeau organicii, îl trimiteau 
într-o instituție pentru dezechilibraţi mintali. lar 
dacă tratamentul reuşea, el, Zurvan, avea să se 
topească. La fel şi ceilalți, inclusiv Jeff Caird. 
Omul care ieşea pe poarta instituției probabil că 
ar fi purtat numele de Caird, dar nu avea să mai 
fie aceeaşi persoană. 

Dacă tratamentul eşua, urma să fie stonat şi pus 
la păstrare până când ştiinţa psihologiei avea să 
găsească o vindecare sigură pentru el. Inevitabil, 
avea să fie uitat. Pe el s-ar fi strâns praful într-un 
depozit uriaş, alături de milioanele de astăzi şi de 
miliardele care aveau să se strângă. 

— Da, sunt un ipocrit, murmură el. Am dat greş. 


De ce? Am crezut cu adevărat că sunt un fiu al 
Domnului, am crezut ceea ce i-am îndemnat şi pe 
alții să creadă. Am crezut cu adevărat! Dar 
Creatorul m-a făcut să dau greş! 

Îşi muşcă nervos buza şi începu să mângâie o 
barbă care nu mai era la locul ei. 

— Nu mai da vina pe El! El ţi-a oferit liberul 
arbitru! Ai avut puterea să vindeci ce e rău! Nu era 
nevoie să închizi ochii la cele rele! Te-ai legat 
singur la ochi! Creatorul nu ţi-a legat ochii! 

(„Uiţi un amănunt”, interveni liniştit de foarte 
aproape Jeff Caird. „Eu sunt creatorul tău.”) 

Zurvan începu să urle, lăsându-se să cadă pe 
covor şi rostogolindu-se, strigând: 

— Nu, nu, nu! 

Când s-a oprit din urlete şi din tăvăleala 
nebunească, a rămas multă vreme culcat pe spate, 
privind tavanul. 

(„Ce dracu’? ne mai chinuim atâta?”, spuse 
Charlie Ohm. „Hai să ne predăm, că oricum ne 
prind. Aşa o să fim la adăpost de immeri.”) 

(„Prea mulți organici sunt immeri”, ripostă Jim 
Dunski. „Or să ajungă la noi şi vor găsi un pretext 
să ne omoare înainte să deschidem gura. Şi mie, 
oricum, nu-mi place să renunţ.”) 

(„Yaa-hoo! A venit vremea împuşcăturilor în 
Psychotown”, a sărit Wyatt Repp. „Ridică-te de pe 
podea, Zurvan, fii bărbat! Luptă! Dacă pierzi, 
aruncă-te la pământ şi încearcă să tragi de acolo. 
Luptă! Nu-l asculta pe nefericitul ăsta, că e un 


ratat.”) 

Zurvan o luă spre bucătărie. Parcă mergea prin 
vată de zahăr. Bău un pahar înalt de apă, se duse 
la toaletă ca să se uşureze, apoi îşi dădu cu apă 
rece pe față. După ce se uscă, îşi culese sacul de 
umăr şi o luă spre uşa care dădea spre holul 
blocului. 

(„Hei, ce dracu” faci?” întrebă Ohm.) 

(„Am zis eu că vrea să ne dea în gât”, spuse Bob 
Tingle. „După ce-or termina organicii cu noi, n-o 
să rămână piatră neîntoarsă. Or să ne facă 
harcea-parcea şi apoi piatră ne fac. Gândeşte-te la 
asta, omule!”) 

(„Nu asta am vrut să zic”, zise Ohm. „Doar 
glumeam, am vrut să vedeți că ăsta chiar e 
nebun.”) 

(„Nu o face 
altă ieşire.”) 

Zurvan închise uşa în urma lui şi o luă spre lift. 

— Nu merg să mă predau, spuse el. Vreau doar 
să fac o lungă plimbare. Nu pot suporta să stau 
închis într-un apartament ca într-o cuşcă. Trebuie 
să mă gândesc, am nevoie... 

Ce nevoie avea? Avea nevoie de o posibilitate 
imposibilă. 

(„Când şobolanul din laborator nu poate găsi 
ieşirea din labirint”, vorbi Caird, „când se loveşte 
de o problemă insolubilă, atunci şobolanul e aiurit 
fără speranţă şi cade jos şi moare.”) 

— Nu sunt un şobolan! protestă Zurvan. 


» 


„a spus Caird. „Trebuie să existe o 


(„Nu”, continuă Caird, „nu eşti. Nu eşti nici 
măcar un şobolan. Eşti o ficțiune! Aminteşte-ţi, eu 
sunt creatorul tău! Eu, cel real, te-am făcut pe 
tine, o ficțiune!”) 

(„Asta înseamnă că şi noi, ceilalți, suntem nişte 
ficțiuni”, a spus Repp. „Tu ne-ai făcut. Şi ce mare 
scofală? Şi tu eşti o ficțiune, Caird. Guvernul şi 
immerii te-au făcut pe tine.”) 

(„Ficţiunea poate deveni realitate”, interveni şi 
Dunski. „Suntem la fel de reali ca şi Caird. La 
urma urmei, ne-a făcut din bucăţi din el. Ne-a 
crescut la fel de real ca pe nişte copii în pântecele 
mamelor lor. Şi ne-a dat naştere. Şi acum vrea să 
ne omoare! Pe noi, pe copiii lui!”) 

(„Hai sictir!” a sărit Charlie Ohm. „Toţi vrem să 
ne facem de petrecanie unul altuia. Doamne, am 
nevoie de nişte pileală!”) 

(„Eu sunt creatorul vostru”, repetă Caird. „Eu v- 
am făcut pe toți. Ceea ce pot să fac, pot să şi 
desfac. Eu sunt făcătorul şi des-făcătorul vostru.”) 

(„Că-cat!”, strigă la el Charlie Ohm. „Nu eşti tu 
Aladin şi noi nu suntem duhurile din lampă, să ne 
bagi iar la sticlă când ţi se scoală ţie.”) 

(„Tu te-ai gândit la sticlă”, sări Bob Tingle. „Lazăr 
desfrânat şi ratat! Gândeşte-te la tine ca la o 
mahmureală de care vrem toți să scăpăm! Toţi 
sunteți nişte mahmureli!”) 

(„En garde, jigodie!”) 

(„Joacă-ţi cartea!”) 

(„Toţi sunteți nişte ficțiuni. Eu v-am făcut, iar 


acum tot eu vă des-fac.”) 

(„Ohm-mani-padme-hummm.”) 

(„Aşa, mormăie, colibri beţiv ce eşti!”) 

(„Eu v-am făcut, eu vă des-fac. Credeţi că nu m- 
am gândit la asta? Eu am făcut ritualurile care 
permit fiecăruia dintre voi să între în Ziua lui. Tot 
eu am făcut şi ritualul invers, de ne-intrare. Ştiam 
că o să am nevoie de el într-o zi. Şi azi a venit ziua 
aceea!”) 

(„Mincinosule!”) 

(„Ha-ha-ha! Ficțiuni care-i spun creatorului lor 
că minte! Minciuni vii care îi spuneţi celui care v- 
a făcut adevăraţi, dar doar temporar adevăraţi, că 
minte! Eu sunt făcătorul vostru. Eu v-am făcut, eu 
vă des-fac! Nu simţiți cum lunecaţi încet-încet în 
neființă? Întoarceţi-vă de unde aţi venit!”) 

Vântul care bătea în Waverly Place nu era 
suficient de puternic ca să zboare o pălărie de pe 
cap. Dar vânturile care se rostogoleau în capul lui 
Zurvan păreau să-l ridice şi să-l ducă dincolo de 
nori. Lumina se estompa. Pietonii din jurul lui îl 
priveau cu atenţie, pentru că se împiedica. Când 
l-au văzut căzând în genunchi, s-au dat înapoi. 

Departe, spre est, tunetul şi-a pornit dansul de 
război, iar trăsnetele aruncau o mulțime de lănci. 

Zurvan s-a întins spre acel cenuşiu vântos. 
Încerca să prindă acea umezeală întunecată, ca să 
nu fie luat. În sus? Sau în jos? 

— Doamne, mugi el. Sunt pierdut! Smulge-mă 
din pieirea asta! la-mă din lumea asta cenugşie şi 


du-mă în împărăţia ta! 

Oamenii din jur s-au retras şi mai mult, sau s- 
au grăbit să treacă pe lângă el, în vreme ce Zurvan 
îşi împreuna mâinile şi striga: 

— Lumina! Lumina! 

Căzu în față, sprijinit în coate, şi rămase o clipă 
liniştit. 

— Chemaţi o ambulanţă, spuse cineva. 

S-a rostogolit, privind ţintă printre pleoapele 
care clipeau nebuneşte, şi se ridică nesigur pe 
picioare. 

— Nu este necesar, a spus el. Nu am nimic. Doar 
o mică ameţeală. Mă duc acasă, e aproape. Lăsați- 
mă în pace. 

Jeff Caird, şoptind „Lumina! Lumina!, a 
traversat canalul pe pod. Atunci când se afla la 
distanță de un singur cvartal de Washington 
Square, s-a simțit sigur pe picioare şi puternic. 

(„S-a dus?”, întrebă Bob Tingle.) 

(„Ca indianul care şi-a împăturit cortul şi a 
şters-o în noapte”, a spus Wyatt Repp.) 

(„Aproape că m-a luat cu el”, s-a văicărit Charlie 
Ohm. „Cică, Dumnezeule, lumină. Tare-aş bea 
ceva!”) 

(„Avea forma unei spade”, a spus Jim Dunski. „A 
venit şi l-a săltat pe lamă şi l-a ridicat în cerul 
luminos.”) 

Vocile lor erau tot mai slabe. Au devenit ceva mai 
puternice doar după ce au descoperit că acum 
Caird are controlul corpului. 


» 


(„Dumnezeule, ne-am ras”, şi-a continuat 
văicăreala Ohm.) 

(„Hai să privim lucrurile altfel”, i-a replicat Wyatt 
Repp. „Zurvan a muşcat din ţărână. OK? E rândul 
lui Caird acum. Până se termină toată tărăşenia, 
i-am luat scalpul!”) 

Zurvan nu fusese absolut sigur că vocile 
celorlalți nu sunt născocite de el. Nici Caird nu era 
sigur. Nu avea importanţă că puteau fi imaginare. 
Şi nu conta nici dacă vocile sunt ale unor persoane 
la fel de reale cu el. Ceea ce conta era că el are 
controlul. Şi că ştia ce are de făcut. 

A pornit împotriva vântului tot mai puternic, 
spre înaltul tub vertical din colțul de nord-vest al 
parcului. Era una din intrările în sistemul 
subteran de benzi transportoare, linii de energie şi 
conducte de apă. O bandă de pe tub avertiza că nu 
au voie să între acolo decât lucrătorii CSC-ului. Nu 
se vedeau nici lucrători şi nici organici în 
uniforme, iar puținii oameni care mai zăboviseră 
în parc plecau. 

S-a oprit. Sub ramurile unui stejar aflat la 
distanță se afla un om singuratic. Omul care 
jucase şah cu Gril se depărta, clătinând din cap. 
Se părea că Gril îi ceruse omului să termine jocul, 
în vreme ce acesta voia să abandoneze. 

Caird s-a oprit la intrarea în tub. 

(„Acuma ce mai e?” a întrebat uşurel Ohm.) 

Pe lângă el (ei?) au trecut rotindu-se câteva 
frunze duse de vântul rece, promisiune a unei ploi. 


Care vânt i-a ciufulit şi părul. Un biciclist, aplecat 
peste ghidon, se grăbea spre casă. 

Gril se ridică. Barba lui roşie şi părul roşu lung 
fluturau în vânt. Îşi strânse piesele, le puse într-o 
cutie, îndoi tabla de şah şi o strecură în cutie. 
Caird începu să alerge spre el. Strigă ceva, dar 
vântul i-a cărat cuvintele peste umăr ca pe nişte 
confetti. 

Gril se întoarse şi îl văzu pe Caird alergând spre 
el. Se ghemui şi se uită în ambele direcţii, căutând 
parcă cea mai bună soluție pentru fugă. Apoi se 
îndreptă şi aşteptă. 


30. 


Caird a încetinit şi i-a zâmbit lui Gril, ca să-i 
arate că nu vrea să-i facă rău. Când a ajuns la o 
distanță suficient de mică, i-a spus: 

— Nu sunt organic. Oricum, nu acum. Nu voiam 
decât să discut cu tine o clipă, Yankev Gad Gril. 
Nimic altceva, jur. Am treburi urgente; n-am să te 
rețin mult timp. 

Lui Gril îi revenea treptat culoarea în obraji. Îi 
răspunse cu o voce gravă, bogată în armonice: 

— Îmi cunoşti numele. Eu nu-l cunosc pe al tău. 

— Nu e nevoie să-l ştii, a spus Caird. Hai să stăm 
o clipă. Păcat că ai strâns tabla. Puteam să ne 
terminăm partida. 

Gril se încruntă şi îl întrebă: 


— Partida noastră? 

Caird se gândi o clipă dacă nu era cazul să-i 
spună că el a făcut prima mutare cu Consilierul 
Mondial, adică LB-CM-4, şi că Gril i-a răspuns cu 
LB-CM SG. Or 03. Asta i-ar fi spus destule lui Gril, 
anume că vorbea cu oponentul lui de Marţi. Fostul 
oponent de Marţi, mai precis. Dar Caird nu voia 
să-l lase să afle nimic despre identitatea lui. 

(„Că tu ştii mare lucru despre identitatea ta 
pierdu ocazia Charlie Ohm.) 

În schimb, Jeff Caird i-a spus: 

— Ştiu că eşti spărgător de zi. Nu, nu te alarma. 
Nu am să te denunt... 

Se uită în jur. Se mai găseau pe acolo doar câțiva 
pedeştri şi biciclişti. A mai trecut un taxi, cu doi 
oameni pe locurile din spate. Bubuiturile se 
apropiau tot mai mult. Furtuna îşi desfăcea 
indecent vălurile, ca să lase să i se vadă fulgerele. 

Ochii mici şi verzi ai lui Gril deveniseră şi mai 
mici, iar buzele subțiri se subțiaseră şi mai tare. 

— Ce doreşti? întrebă el. 

— Vreau să-mi satisfaci o curiozitate care mă 
macină. Asta e tot. Vreau un singur răspuns, la o 
singură întrebare. 

(„A dat benga-n tine?”, sări ca ars Charlie Ohm. 
„Dacă vin organicii şi ne iau ca din oală, cât îţi 
satisfaci tu nebunia? Caird, pentru numele lui 
Dumnezeu!”) 

— Dacă pot să răspund... veni replica lui Gril. 

Poate că Ohm are dreptate şi a înnebunit. Sau 


» 


„nu 


poate că îi făcea prea mult pe plac organicului de 
Marţi din el. Oricare ar fi fost motivul, trebuia să 
afle motivul omului. 

— Din câte cunosc despre cazul tău, spuse 
Caird, nu aveai niciun motiv vizibil de a deveni 
spărgător de zi. Totuşi, de ce ai făcut-o? 

Gril zâmbi şi îi spuse: 

— Dacă ţi-aş spune, nu cred că ai înțelege. 

(„Organicii pot să apară în orice clipă după colț”, 
sări neliniştit Repp. „Poate că nu or să se întrebe 
de ce staţi voi singurei aici, sub stejar, ca să vă 
lovească trăsnetul. Poate că n-or să vină să vă 
întrebe de vorbă bună. Poate că n-or să vă ceară 
să vă identificați. Şi poate că nu au descrierea 
voastră!”) 

— Pune-mă la încercare, a spus Caird. 

— Cât de multe ştii despre iudaismul ortodox? 

— Probabil că destule. Ştiu cine eşti, nu uita, 
ştiu cum te numeşti. 

Gril se uită la el peste masă. Strânse cutia 
jocului de şah atât de tare, încât i se albiră 
nodurile degetelor. 

— Atunci ştii cât de important este pentru noi să 
ținem Sabatul, adică Sabatul. 

Caird înclină din cap. 

— Ştii că guvernul nu ne interzice să respectăm 
Sabatul, ştiai, nu? Nu ne permite să avem 
sinagogă, dar nici nu face favoritisme. Nicio religie 
nu are templu, biserică, moschee, sau sinagogă. 

— Oamenii au nevoie de spaţiul respectiv pentru 


case şi fabrici, îi răspunse Caird. Şi oricum religiile 
sunt o formă malignă de superstiție, contrară 
tuturor... 

Grili ridică plictisit mâna cu păr roşu. 

— Nu vreau să intru într-o dispută referitoare la 
credinţă. 

— Nici eu, a spus Caird, privind în jur. Doar că... 

— Las-o baltă. Cum am spus, avem dreptul să 
facem ceea ce Dumnezeu ne-a făcut bucuria să ne 
dea. Respectăm Sabatul. Adică în a şaptea zi a 
săptămânii, începând din amurgul zilei de vineri şi 
sfârşind cu amurgul zilei de sâmbătă. 

— Înţeleg, a spus Caird. 

— Da, dar nu înţelegi cât de important este să 
respectăm această practică străveche, această lege 
străveche. Legea. Nu legea guvernului. Legea 
noastră. O lege mult mai veche. 

— Dar aveți parte de Sabat, nu? 

Gril ridică mâna de pe cutie şi apoi ridică un 
deget. 

— Da. Dar nu o respectăm după calendarul 
străvechi şi sfânt. În loc să călătorim orizontal prin 
calendar, călătorim vertical. Ultimul Sabat a căzut 
într-o luni. Nu sâmbăta. Asta dacă este să respecţi 
legea statului. 

— Cred că înţeleg ce vrei să spui, îi zise Caird. E 
greu... 

— Te rog. Curând o să înceapă ploaia. De vreme 
ce am fost politicos cu tine, un străin care a venit 
de niciunde şi care probabil va pleca spre 


nicăieri... 

(„Mamă, ce bine a nimerit-o!”, s-a auzit Charlie 
Ohm.) 

— „fără să-mi spui măcar numele şi de ce eşti 
aici, nu-ţi cer prea mult dacă te rog să te abţii să 
mă mai întrerupi. 

— Corect, spuse Caird. 

(„Organicii”, suspină Charlie.) 

Caird se uită rapid în jur, dar Ohm nu voise 
decât să-i spună să fie atent la organici. 

— Mie nu mi-a plăcut ideea de a respecta 
Sabatul într-o zi nepotrivită, lunea în loc de ceea 
ce de mult a fost hotărât... 

(„E, ăsta e ţăcănit ca tine, Caird”, se auzi 
comentariul lui Ohm.) 

— ...dar m-am supus statului şi rabinilor. La 
urma urmei, au raționat ei, fie că pică sâmbăta, fie 
că nu, sabatul tot la a şaptea zi este, nu? Dar pe 
mine nu m-a mulțumit prea tare acest 
raționament. Apoi am dat într-o zi, citind cartea 
unui om foarte înțelept, deşi uneori a greşit şi a 
dat dovadă de prejudecăți, am dat peste un pasaj 
care m-a afectat profund. 

— Cerinthus? 

Singurul semn de surprindere făcut de Gril a fost 
o rapidă clipire a pleoapei. 

— De unde ştii? 

— N-are importanţă. Te rog să mă ierți că te-am 
întrerupt din nou. 

— De fapt, autorul era Pseudo-Cerinthus. 


Savanțţii stabiliseră că unele din cărţile presupuse 
ale lui Cerinthus erau scrise de un altul, 
necunoscut, pe care, convenţional, l-au numit 
Pseudo-Corinthus. Totuşi, eu — şi Gril părea foarte 
fericit să  împărtăşească realizarea - am 
demonstrat că Pseudo-Cerinthus şi Cerinthus 
sunt una şi aceeaşi persoană. Stilul lui Pseudo- 
Cerinthus era diferit de cel al lui Cerinthus pentru 
că atunci când scria ca Pseudo-Cerinthus era 
posedat de Shekinah sau de Doxa. 

— Posedat de ce? 

— De prezenţa lui Dumnezeu, sau de lumina 
împrăştiată de prezenţa Lui. Talmudiştii au folosit 
termenul pentru... 

— Nu are importanţă, spuse Caird. Ce anume 
din pasajul respectiv te-a afectat atât de profund? 

(„Hopa!”, a intervenit Bob Tingle. „Cerinthus şi 
Pseudo-Cerinthus. Alt schizofrenic. Crezi că mai ai 
loc şi pentru el? Hai acasă, înţelept sibilin, vizionar 
şi nebun.”) 

(„Nu-mi vine să cred. Stăm aici, la loc deschis, şi 
discutăm teologie şi facem fiţe cu cuvinte, când de 
noi se apropie o furtună şi organicii”, remarcă 
Ohm.) 

— Cerinthus, continuă Gril, credea că îngerii au 
creat lumea. Şi că un înger le-a dat evreilor Legea, 
care era imperfectă. Evident, aici greşea. Cea care 
le-a dat Legea evreilor a fost Shekinah, iar 
Shekinah nu poate să dea legi imperfecte. Nu 
Poporului Ales. Ales de El. Dar Cerinthus, inspirat 


de Shekinah, a scris că, chiar dacă legea a fost 
imperfectă la începuturi, în timp ea a fost făcută 
perfectă de evrei. Încăpăţânarea lor de a se agăța 
de legea lor, în ciuda tuturor persecuțiilor şi 
nenorocirilor, ca şi supraviețuirea lor în ciuda 
tuturor evenimentelor care ar fi trebuit să-i radă 
de pe suprafața Pământului, toate astea au 
demonstrat că ei s-au supus unei legi perfecte. În 
acest pasaj, Pseudo-Cerinthus denunța greşeala 
gravă a lui Cerinthus şi că acesta nu fusese deloc 
strălucit în asemenea afirmații. El menţionează 
câteva scrisori pe care i le-a trimis lui Cerinthus, 
în care îi explica eroarea. Aceste scrisori nu au fost 
găsite... 

Începuseră să cadă primii stropi de ploaie, 
picături mari, dar rare. Vântul începu să verifice 
cât de bine stă pălăria lui Caird pe cap, iar 
bubuitul s-a apropiat şi mai mult. Spre ei se 
îndreptau răsfirate tot mai multe degete ale 
trăsnetelor. 

— Ce spui tu? întrebă Caird, strigând, ca să 
poată fi auzit. Ai spart bariera Zilelor doar ca să te 
supui literei Legii voastre? 

— Litera este sufletul spiritului Legii! i-a strigat 
Gril. 

A făcut o pauză, apoi a continuat: 

— Şi a mai existat un motiv, deşi nu suficient de 
puternic ca să mă facă să devin spărgător de zile, 
dacă nu ar fi fost cuplat cu dorința mea de a 
respecta, măcar o dată, o singură dată, sabatul, 


aşa cum cere Legea. Sunt o ființă umană. Sunt fiul 
unei specii care a fost dintotdeauna una cu ritmul 
Naturii, aşa cum l-a stabilit Dumnezeu. 
Nenumărate generaţii, de la începuturile speciei, 
s-au bucurat de desfăşurarea lentă a 
anotimpurilor, un fenomen pe care l-au luat ca pe 
un dat, deşi era unul din multele daruri ale 
Domnului. Dar această Nouă Eră... Era Nouă! Au 
anulat toate anotimpurile, omule! Le-au stricat, le- 
au răvăşit! Primăvara era o explozie de verdeață, 
venea şi se ducea în câteva zile! Vara... vara era 
un fulger fierbinte. Prea multe veri, am să rămân 
doar cu zilele fierbinţi şi cu niciuna rece! Toamna 
nu îşi mai schimbă încetişor culorile ei minunate! 
Nu mai lunecă dintr-o culoare în alta, cum îşi 
încearcă hainele o femeie! E verde o zi, apoi o 
culoare foarte limpede în ziua următoare şi apoi e 
moartă! Moartă! Şi se poate şi să ratezi într-un an 
toată zăpada, zăpada, pătura dată de Dumnezeu! 

— Aşa este, a spus Caird. Pe de altă parte, 
această cursă a anotimpurilor poate fi palpitantă. 
Gândeşte-te câte anotimpuri ai apuca să vezi dacă 
ai trăi ca strămoşii noştri. Întotdeauna câştigi ceva 
când renunți la altceva şi viceversa. 

— Nu, spuse Gril, clătinând din cap energic. 
Vreau să fie aşa cum a lăsat Dumnezeu lucrurile 
să fie. Nu voi... 

Caird nu a mai auzit ultimele cuvinte. Se ridică 
rapid, privind peste umărul lui Gril la maşina de 
patrulă care apăruse de după colțul clădirii de la 


strada care se învecina cu canalul. Maşina avea să 
ajungă la tubul din colțul de nord-vest al parcului 
cu mult înaintea lui. I se tăiase calea de retragere. 

Gril întoarse capul şi aruncă o privire scurtă, 
spunând: 

— Poate că se îndreaptă în altă direcție. 

Avea o voce foarte calmă. 

În colţul de nord-est al parcului se afla un alt 
tub. „Dar nu trebuie să fugi acum”, se gândi el. 
„Vezi încotro merge maşina.” 

Maşina mergea rapid, cu farurile împrăştiind o 
lumină slabă, care se reflecta de picăturile de 
ploaie. Dar la câţiva metri de intersecția dintre 
Strada 5 şi Washington Square Nord a încetinit şi 
apoi a oprit de tot. 

Gril a tăcut o clipă. Acum, privind maşina, a 
spus: 

— Destinul nostru este aici. 

Închise ochii, mişcând din buze. 

— Poate destinul tău. Al meu nu, i-a spus Caird. 

Gril îşi deschise ochii exact în momentul în care 
uşile maşinii se deschideau. De deschis, s-au 
deschis şi norii, mai precis s-au rupt, ploaia 
căzând de parcă ar fi avut ambiția să concureze cu 
cascada Niagara. Picăturile au îndoit frunzele de 
deasupra capetelor celor doi, lăsând să cadă dintr- 
o dată pe ei găleți de apă. Cât ai clipi din ochi, erau 
uzi-fleaşcă şi li s-a făcut frig, deşi ploaia era doar 
în parte răspunzătoare pentru frigul pe care îl 
simțeau. 


Din vehicul au coborât doi bărbaţi şi o femeie. 
Şoferul a ocolit maşina prin față, iar lumina 
farurilor a relevat uniforma verde-maro. De 
centură îi atârna o teacă, iar din aceasta se ițea 
patul unei arme. 

Femeia strigă ceva şi începu să alerge spre Gril 
şi Caird. Cei doi organici bărbaţi au strigat ceva 
după ea. Lui Caird i s-a părut că aude un „stai!”. 
Imediat după aceea a lovit trăsnetul, atât de 
aproape, încât Caird s-a gândit că un copac din 
apropiere a fost distrus. Lumina descărcării i-a 
relevat fața lui Ruth Zog Dinsdale, soția... lui. Nu, 
soția lui Isharashvili. Avea o figură răvăşită, iar 
țipătul ei tăia bubuitul rostogolit peste parc. 

Blocul ei de apartamente se afla chiar peste 
canal, aproape vizavi de Turnurile Tao. Fusese 
atât de nesocotit să se plimbe prin fața clădirii! De 
vreme ce ştia că ea se poate uita pe fereastră, ar fi 
trebuit să meargă pe strada din spate. Dar 
probabilitatea ca ea să-l fi văzut trecând pe la baza 
clădirii era foarte mică. În plus, nu fusese el 
însuşi. Zurvan nu fusese într-o asemenea formă 
încât să se gândească la asemenea detalii. 

Se întoarse şi începu să alerge spre sud. Fuga 
spre tubul de acces, plănuită anterior, i se părea 
foarte periculoasă. Putea fi prea uşor interceptat. 
Mai exista un tub, localizat la colțul dintre La 
Guardia Place şi Washington Square South. 

Gril l-a oprit. 

— Noroc, omule, a spus el, după care a rostit 


ceva într-o limbă neinteligibilă. Să fi fost o 
binecuvântare în idiş? 

— Chiar am nevoie de noroc! îi spuse Caird. 

ŞI fugi. 


31. 


Alerga în zig-zag, încercând să păstreze mereu 
un copac între el şi urmăritor. O privire aruncată 
înapoi în timpul unui fulger îi arătase că soția lui 
stătea în picioare, în vreme ce un bărbat alerga 
după el. Gril dispăruse. Probabil că pur şi simplu 
plecase liniştit. O altă privire aruncată în urmă în 
semiiîntuneric i-a arătat că şoferul se întorsese la 
maşină. Profilată pe luminile stradale, care tocmai 
fuseseră aprinse, maşina se deplasa spre est, spre 
Washington Square East. Şoferul urma 
procedurile organice. În timp ce un om urmărea 
fugarul, celălalt folosea maşina pentru a-i tăia 
calea. 

Caird calculă că poate ajunge la tub înainte de 
maşină. De asemenea, avea şi un avans important 
față de celălalt organic. Dar nu putea fugi de 
fasciculul unei arme. Reugşi totuşi să ajungă la tub 
fără să fie împuşcat. Sau, dacă s-a tras în el, nu 
şi-a dat seama. 

Când Caird a ajuns la tub, maşina era la 
douăzeci de metri de el, iar organicul pedestru la 
vreo treizeci de metri în urmă. Caird a ocolit tubul, 


ajungând la intrarea dinspre stradă, Washington 
Square South. Intrarea era alungită, iar interiorul 
pe jumătate iluminat de la lumina stradală. Puse 
mâna pe o placă de pe peretele din spate, cam la 
cincisprezece centimetri deasupra capului lui. Pe 
placă se afla gravat un glob cu litere suprapuse 
(STSSM - Sistemul de Transport Subteran al 
Statului Manhattan). A apăsat pe literele M şi apoi 
T. Placa aparent de nemişcat a răspuns apăsării 
mâinii lui şi s-a răsucit spre stânga. A întins mâna 
în locul gol din spatele ei şi a pipăit cele două 
butoane de acolo. Codul pentru Luni era butonul 
din stânga apăsat o dată scurt, butonul din 
dreapta o dată lung, apoi o dată scurt. Avea mare 
noroc că Isharashvili, în calitate de îngrijitor în 
Central Park, cunoştea codul şi că îngrijitorul încă 
se afla în el în suficientă măsură ca să-şi 
amintească asta. 

După ce eliberă mecanismul de blocare a intrării 
personalului, se aplecă şi ridică la jumătate 
pârghia, după care o trase. Capacul se ridică, dar 
numai pentru că era suficient de greu ca să poată 
fi înregistrat ca adult de către senzorul de 
securitate distribuit în jurul capacului. 

Îndată ce ridică capacul, în tub intră lumină 
venită de jos. Sub intrare se afla o scară de plastic, 
fluorescentă, într-un cadru de plastic. Se lăsă în 
jos, se opri, întinse mâna şi trase în jos capacul, 
trăgând de mânerul interior. Capacul cobori uşor, 
fiind împiedicat să se prăbuşească de un 


mecanism hidraulic. Chiar înainte de închiderea 
completă, văzu piciorul organicului. O voce 
răguşită spuse: 

— Opreşte-te, în numele legii! 

— A cui lege? a murmurat Caird. 

Urmăritorii lui erau organici, dar erau şi immeri. 
Nu avuseseră timp să meargă la secție şi să îşi 
aducă armele cu particule ionizante. Singura 
explicaţie era că aceştia doi îl căutau pe el anume 
şi că au avut norocul — iar el ghinionul -— să fie cei 
mai apropiaţi de Ruth Dinsdale, atunci când ea a 
cerut ajutoare.  Aduseseră arme ilegale, 
proprietatea lor, dintr-un compartiment ascuns al 
maşinii. Şi aveau intenția să le folosească. 

Caird cobori pe scară preț de zece metri, 
ajungând pe o potecă de plastic, care se întindea 
la est şi la vest cât vedea el cu ochii, adică nu mai 
mult de treizeci de metri într-o parte şi în alta. În 
orice direcție ar fi luat-o, luminile ar fi fost cu el, 
iar întunericul l-ar fi precedat şi l-ar fi urmărit. 

Cărarea era mărginită de o parte de un zid gros 
de plastic, iar de cealaltă de o balustradă de 
protecţie. Dincolo de aceasta se aflau două benzi 
rulante pentru transportul bunurilor, late fiecare 
de câte cinci metri. Pentru moment, nu 
funcționau. Dincolo de ele erau dispuse la perete 
două ţevi uriaşe. Una era ţeava principală de 
alimentare a oraşului, iar cealaltă cea de 
canalizare. 

Deoarece era şi organic şi immer, studiase 


sistemele. La fiecare sută de metri, peretele 
tunelului săpat în stâncă avea înscrise coduri de 
identificare a tunelului şi a benzilor rulante şi 
diagrame ale sistemului local. Lângă fiecare se afla 
o bandă de comunicaţii. Acestea puteau fi folosite 
pentru monitorizarea tunelului. Dacă oamenii 
care îl urmăreau s-ar fi gândit să cheme un immer 
de la centrul de control şi supraveghere, atunci 
puteau uşor să-l urmărească prin benzile din 
tunel. Acestea puteau să le spună exact locul în 
care se afla vânatul lor. 

Nu ştia dacă immerii aveau pe cineva la centrul 
de control, dar nu-şi putea asuma niciun risc, 
pentru că se putea foarte bine ca omul acela să 
existe. Trebuia să meargă undeva unde nu se 
găseau benzi de monitorizare. Deşi cunoştea un 
asemenea loc şi alerga să ajungă la el, putea să 
întâlnească acolo şi alte pericole, pe lângă 
urmăritori. 

Alerga. Singurele sunete din tot tunelul erau 
bocănitul încălțărilor şi gâfâitul lui. S-a uitat 
înapoi şi a văzut că este urmărit de o altă lumină. 
Cei doi bărbaţi erau nişte siluete minuscule în 
interiorul unui vierme de lumină. Erau în urma 
lui, cam la două sute de metri, prea departe pentru 
bătaia efectivă a armelor lor. Trebuia să păstreze 
distanța. Până acum, nu se opriseră ca să cheme 
pe cineva. Sigur ar fi făcut-o dacă ar fi avut pe 
cineva le centrul de supraveghere. 

Tunelul începea să se încline, atât de lin, încât 


nu şi-ar fi dat seama, dacă nu ar fi studiat 
sistemul de tuneluri. Acum urma să treacă pe sub 
Canalul Kropotkin, dar, înainte să ajungă acolo, 
trebuia să treacă de două tuneluri care îl traversau 
pe acesta în unghi drept. O luă pe primul şi începu 
să alerge spre nord. Banda rulantă de lângă cărare 
era mai joasă decât cea dinainte şi căra câteva lăzi 
cu bunuri. Groase de doi microni, aceste benzi de 
transport nu erau articulate, ci se deplasau în 
linişte, ca nişte omizi legate într-o caravană, una 
în spatele celeilalte. Ele lunecau pe un lubrifiant 
furnizat de banda continuă de sub ele şi erau 
propulsate prin impulsuri magnetice. 

Alergând, fără a sprinta, privind des în urmă, ca 
să se asigure că urmăritorii nu au rupt-o la fugă 
după el, Caird a continuat tot aşa până când a 
ajuns la o intersecţie de tuneluri pe trei nivele. 
Chiar la culoarul de acces se afla o cameră mare, 
tăiată în pământul, rocile şi cimentul care formau 
primul nivel de sub străzile Manhattan-ului. 
Camera avea pereţi, podea şi tavan din plastic 
gros. Intră în ea, iar luminile s-au aprins îndată. 
Această cameră era folosită drept sală de recreaţie 
şi de toaletă de către lucrători. După ce s-a uitat 
grăbit în jur, alergă la o masă şi luă de pe ea o 
lanternă, două baterii, un ciocan şi o şurubelniţă 
cu o tijă lungă şi subţire. Verifică lampa şi puse 
toate cele cinci obiecte în sacul de umăr. În drum 
spre ieşire, îşi astâmpără setea de la o țâşnitoare. 

leşi din cameră şi observă că cei doi se 


apropiaseră sensibil. Unul dintre ei ridică arma şi 
trase. Caird se aplecă, deşi ştia că mişcarea este 
inutilă. Raza lovi aproape de el, dar nu arse 
peretele. Începu să alerge mai repede ca până 
atunci. Cei doi câştigau teren, cu o rată de cam 
zece metri la fiecare jumătate de minut. Mări 
viteza, pentru a rămâne la distanța anterioară de 
nu mai puţin de două sute de metri. 

Începuse să gâfâie. Alerga spre prima lui 
destinație, un țarc galben cu bare verticale 
înconjurate de două bare circulare orizontale. 
Alerga atât de repede încât a trebuit să se oprească 
prinzându-se de bara superioară. Ocoli țarcul şi se 
lăsă rapid în jos pe altă scară de plastic. Îndată ce 
a dispărut în gaura aceea, lumina de deasupra lui 
a dispărut. Când a ajuns la mijlocul scării, la el au 
ajuns strigătele furioase ale urmăritorilor. 

— N-o să mai mergeţi aşa repede, ticăloşilor, 
murmură el. 

La piciorul scării, băgă mâna în sacul de umăr 
şi scoase de acolo lanterna. Raza de lumină i-a 
arătat ce mai rămăsese din vechiul sistem de benzi 
transportoare. Sistemul fusese abandonat cu 
şapte sute de ob-ani în urmă, când Manhattan-ul 
a fost lovit de al doilea mare cutremur. Plăcile erau 
dintr-un aliaj de aluminiu şi erau în mare parte 
îndoite, răsucite şi umflate. Spațiile dintre ele 
lăsau să se vadă rolele ruginite şi ieşite din 
rulmenţi de sub ele. Sistemul devenise de mult 
nefuncțional, împreună cu trei pătrimi din 


clădirile de pe insulă, care fuseseră distruse de 
cutremur. 

Fusese o catastrofă îngrozitoare, deşi nu a fost 
atât de greu de refăcut totul ca după cutremurul 
şi mai mare din anul 498 N.E. Totuşi, la acest nivel 
plasticul cu întărire rapidă, care fusese introdus 
pentru întărirea tunelurilor avariate nu îşi făcuse 
bine treaba. Ici şi colo, plasticul fusese rupt de 
solicitările induse de cutremur. Era destul de rău. 
Printre crăpături intrase pământ, dar şi conţinutul 
rețelei de canalizare. Dar lanterna arăta că tunelul 
nu era complet blocat în nicio direcţie. Nu era 
prins într-o capcană. Cel puţin, nu în această 
zonă. 

Deasupra lui s-a aprins lumina. Cei doi se 
apropiau. A ezitat. Putea să fugă de aici cât mai 
rapid posibil, sau putea să aştepte şi să încerce să- 
l lovească sau să-l omoare pe primul care avea să 
coboare pe scară. Ca să poată face asta, trebuia să 
se retragă suficient de mult pentru a nu fi prins în 
fasciculul lanternelor lor, când vor încerca să vadă 
ce este în acest puț. Apoi trebuia să se deplaseze 
rapid la scară, să-l prindă pe primul care cobora 
şi să reuşească cumva... Nu. Dacă arunca cu 
ciocanul, putea să rateze sau doar să-l rănească 
uşor pe immer. Amândoi ar fi avut armele 
pregătite, iar cel de sus putea să lumineze zona de 
jos pentru cel care cobora. 

Exact când s-a decis să nu atace, aşteptatul 
fascicul de lumină a venit prin gaura de intrare. 


Caird se întoarse şi se îndepărtă grăbit, sperând 
că o luase într-o direcţie bună pentru el. De la 
gaură venea destul de multă lumină ca să vadă la 
o distanță oarecare în fața lui, deşi culoarul era 
accidentat, contorsionat, iar într-un rând aproape 
că a călcat într-o groapă. 

Ştiind că primul om care va cobori scara va 
cerceta cu lanterna în lungul tunelului, Caird a 
mărit pasul. S-a uitat în urmă o singură dată. 
Văzând săgeata lumină rotindu-se în toate 
direcțiile, se ghemui în spatele unei grămezi de 
pământ umed care căzuse printr-o gaură din 
perete. La tanc, pentru că lumina trecu pe 
deasupra movilei. 

A doua ţintă a lui Caird, dacă îşi amintea bine, 
era la circa o sută cincizeci de metri distanță. Se 
ridică şi porni împiedicat, pipăindu-şi calea, 
ținându-se mai ales de balustradă, mergând 
ghemuit, temându-se să nu cadă. Apoi chiar căzu 
în față, întinzându-se cât era de lung, pentru că 
terenul pe care călcase nu se afla acolo... Îşi 
reprimă un strigăt şi întinse mâinile în faţă, 
pentru a evita rănirea dacă se lovea de ceva. 
Ateriză nevătămat într-o groapă. Nu se ridică 
imediat, pentru că fasciculul trecu din nou peste 
capul lui. Dacă ar fi fost în picioare, l-ar fi văzut. 

Tunelul amplifica sunetele. Îl auzi pe unul dintre 
cei doi spunând, cu voce gravă: 

— Unde putea să fugă atât de repede? Nu ar 
trebui să ne despărțim! 


— Vorbeşti prea... a spus cel de-al doilea, dar 
restul frazei s-a pierdut, Caird reuşind să audă 
doar un mormăit. 

„Prea tare”, a terminat Caird ideea. Probabil că 
vor rămâne împreună şi vor explora zona în 
ambele direcții pe o distanță de cam o sută de 
metri. Privind pe deasupra marginii gropii lui 
salvatoare, i-a văzut că pornesc în direcția opusă. 
Acum îşi putea permite să respire şi el normal. S- 
a târât înapoi pe culoar şi a continuat să se 
deplaseze sprijinit în genunchi şi coate. Când 
fasciculul se apropia de el, se făcea una cu 
pământul. Cei doi se răsuceau din când în când, 
încercând să-l prindă în lumina lanternei. 

De asemenea, în mod sigur nu aveau cum să nu 
remarce grămezile de pământ. Nu le va lua mult 
să-şi dea seama că nu o luase în direcţia aleasă de 
ei. Deşi ar fi putut să sară peste o parte din 
grămezile de pământ, în cele din urmă tot călcă în 
una. Bâjbâind prin întuneric, nu avea cum să nu 
lase urme. 

Ceea ce însemna că, atunci când se vor întoarce 
şi vor veni pe aici, îi vor găsi urmele. 

Se târi pe culoar cât putu de repede. După 
estimarea lui, mai avea doar câţiva metri până la 
ținta lui temporară. Era aproape de pereți, aşa că 
nu o putea rata. Îndată ce ajungea acolo şi cobora, 
putea să-şi folosească lanterna, cel puţin pentru o 
vreme. 

Gemând înăbuşit, se opri din mers. Se lovise de 


ceva cu capul, chiar sub pometul obrazului drept. 
Scăpă de obiect după ce îşi smuci capul în spate. 
Obrazul îl ardea. Duse mâna la față şi simți că e 
plină de sânge. Înjură, dar pe înfundate, şi băgă 
mâna în sacul de umăr, scoțând o țesătură moale 
de hârtie. După ce lipi hârtia pe rană, pipăi cu 
mare grijă în jur, până ce găsi obiectul lucrul care 
îi zgâriase figura. Era capătul rupt al unei ţevi, 
poate al unei balustrade. 

Îşi puse la loc sacul de umăr şi se strecură între 
țeavă şi perete. Culoarul se răsuci şi avea tendința 
să se îngusteze şi să se unească cu tavanul. A 
trebuit să se prindă de balustradă. Era obligat să 
se ridice în picioare, pentru că avea tendința să 
alunece înapoi. Picioarele lunecau sub el, dar se 
ținea cu îndârjire de bare. 

Ajuns pe culmea umflăturii culoarului, se 
ghemui iarăşi, cobori şi merse pe picioare până la 
următoarea pantă ascendentă. Imediat după 
aceasta, dădu din nou cu capul într-o balustradă. 
Înjură iar de durere, apoi zâmbi. Mâinile îi 
spuneau că ajunsese la al doilea jalon al 
drumului. 

Era gardul protector circular din jurul intrării 
spre următorul nivel subteran. Dar intrarea era 
foarte îngustă. A trebuit să îşi scoată sacul şi să-l 
lase să cadă în gaura de intrare, înainte să poată 
să se strecoare el însuşi. Timp de câteva secunde, 
a avut mari emoții: simţise că rămâne înțepenit în 
acea deschizătură îngustă. 


Chiar când reuşi să treacă, după ce a simțit că 
rămâne fără piele şi fără coaste, a fost săgetat de 
lumină. Cei doi strigau la el. Se lăsă brusc, 
prinzându-se de buza intrării. Căută cu picioarele 
şi găsi treptele scării. Cobori repede pe scara 
răsucită şi înclinată. La jumătatea drumului, a 
trebuit să-şi lase picioarele să bălăngăne fără 
sprijin şi să se țină de o treaptă despre care nu ştia 
cât de solidă e. Îşi dori să fi scos lanterna din sac, 
ca să vadă cât de departe este solul. Apoi picioarele 
lui atinseră pământul şi se lăsă să cadă. După ce 
a pipăi în jur, îşi găsi şi sacul. Luă în mână 
lanterna şi o aprinse. 

Locul arăta exact aşa cum şi-l amintea. Nu mai 
fusese niciodată aici, dar cu trei Miercuri în urmă 
vizionase o bandă cu o emisiune despre el. Era 
partea alocată pentru Miercuri din săpăturile 
arheologice care se ocupau de epoca timpurie a 
Noii Ere în New York. Emisiune nu prea 
interesantă, care se ocupa în principal de vechile 
sisteme de transport ale energiei şi apei şi de 
canalizare. A continuat drumul prin pământul 
excavat, printre cabluri pleznite şi ţevi 
contorsionate. Fasciculul se reflecta pe plasticul 
cu solidificare rapidă pe care arheologii îl 
injectaseră ca să țină pereții şi tavanul de pământ 
şi resturi. Mai merse cam cincisprezece metri şi 
găsi un alt gard de siguranţă din jurul unei guri 
de acces la nivelul inferior. Acesta era nou şi 
fusese amenajat de arheologi. 


Nivelul vechiului sistem de transport al 
mărfurilor şi al canalizării fusese umplut cu 
pământ, ciment şi blocuri de piatră şi alte resturi, 
după cel de-al doilea cutremur mare. Pentru că 
apele oceanului se ridicau, datorită topirii gheții 
polare, autorităţile doreau ca solul să aibă un nivel 
mai înalt. Actualul sistem de transporturi 
subterane fusese construit peste cel vechi. 

Nivelul la care se afla acum Caird fusese excavat 
cu câţiva ani în urmă. În timpul săpăturilor, 
arheologii  descoperiseră acea deschidere 
contorsionată spre scară. Nu o scoseseră de acolo, 
ci o prezervaseră, în calitate de sit arheologic. 
Când a fost excavat nivelul inferior, scara a fost 
lăsată şi ea aşa cum fusese. Deşi întunericul nu-i 
permitea lui Caird să vadă plăcuţa cu inscripţia 
„vestigiu istoric”, îşi amintea de ea din emisiune. 

Caird cobori scara până la nivelul următor, cu 
lanterna într-o mână, ca să poată vedea treptele. 
Părăsi scara şi îndreptă fasciculul în jur, în 
imensa cavernă. Partea superioară a cavernei 
conținuse pe vremuri sistemele de canalizare şi 
aprovizionare cu apă de sub vechiul sistem de 
transport subteran. După ce totul a fost studiat, 
măsurat şi fotografiat, toate artefactele au fost 
luate. Nivelul de mai jos, la care se aflau ruinele 
oraşului după primul mare cutremur, rămăsese 
expus. Caverna în care se afla el acum fusese 
ocupată de două straturi de comori arheologice. 

Spre vest, la treizeci de metri depărtare de scară, 


se afla un zid solid de pământ, din care se ițeau 
bucăţi de piatră şi blocuri de beton şi alte artefacte 
necunoscute. Lângă acesta erau două maşini de 
săpat, care arătau ca nişte elefanți de metal pe 
şenile, două maşini de injectat plastic, care 
semănau cu insectele numite călugărițe, grămezi 
de material pentru stocarea temporară şi maşini 
pentru transportul pământului. 

Caird trebuia să aleagă direcția opusă. Dacă ar 
fi ştiut asta, immerii ar fi putut să meargă în 
aceeaşi direcție prin nivelul superior, ajungând la 
ieşire înaintea lui. Sau unul putea să-l mâne de la 
spate, în vreme ce altul îl aştepta deasupra. 

Totuşi, azi era Luni. Immerii ar fi putut vedea 
emisiunea corespunzătoare săpăturilor de Luni. 
Dar Luni avea arondată altă zonă pentru săpături. 
Probabil că nu cunoşteau topologia de aici. Vor 
afla totul abia când îşi vor fi dat deja seama că au 
fost păcăliți de Caird. 

Spera că aşa stau lucrurile. Era posibil şi ca cei 
doi, în timp ce îndeplineau misiuni organice, să fi 
urmărit vreun răufăcător până aici. Dacă ar fi fost 
aşa, atunci ştiau zona. 

Lumina lui străpungea uriaşul loc gol, încercând 
să treacă pe lângă blocurile de pământ cu pereți 
de plastic, pe vârful cărora se aflau artefacte, 
şanţuri laterale care încă nu fuseseră complet 
dezvelite. Păşea cu grijă. Maşinile de pompare a 
aerului nu fuseseră pornite. Aerul era greu şi 
mort. Era şi mai cald decât îşi închipuise el. 


Transpirase şi i se făcuse sete. 

Mare ghinion, îşi spuse el, că podelele de aici 
sunt formate din pământ fin şi umed. Dacă ar fi 
fost o podea solidă, atunci urmăritorii immeri ar fi 
fost încetiniți. Ar fi fost forțați să se uite în uriaşele 
țevi de deasupra, ca să se asigure că nu s-a ascuns 
in vreuna. 

Ocoli un automobil distrus şi ruginit, un 
străvechi vehicul cu combustie internă. Ocupaţii 
lui erau acum doar nişte oase. Dincolo de el se afla 
încă un obstacol, o masă răsucită de oţel, pe care 
autorul emisiunii de la bandă susținea că sunt 
resturile unei roți Ferris. Alt ocol a fost în jurul 
unei harababuri al cărei nume nu şi-l amintea. 
Obiectul era legat ca şi celelalte artefacte cu o 
funie şi avea lângă el o însemnare. Nu avea timp 
să se oprească şi s-o citească. 

A mai ocolit o grămadă de pământ pe al cărei vârf 
trona o imensă oglindă, care în mod miraculos nu 
fusese făcută ţăndări. S-a oprit şi, în ciuda 
faptului că era imperativ să păstreze liniştea, a 
urlat. 

În centrul fasciculului se afla un monstru 
gigantic, o arătare cu un cap colosal, cu ochi 
enormi cu multe fațete, care sclipeau într-un roşu 
urât, cu mandibule din care picura ceva şi un corp 
cu o mulțime de picioare. Era ghemuit, gata să 
sară asupra lui. 


32. 


Urletul lui răsună în toată caverna. 

Apoi îşi trase o înjurătură şi murmură: 

— De asta am uitat. 

Groaza se dusese, dar inima încă îi bătea 
nebuneşte. 

Monstrul de plastic făcuse pe vremuri parte 
dintr-o „casă a groazei”. Cea mai mare parte din 
aceasta fusese distrusă în timpul cutremurului, 
dar existau unele exponate, sau „monştri”, care se 
mai găseau pe ici, pe colo, legate cu corzi şi 
etichetate. 

Sperând că şi următorii lui vor avea parte de 
aceleaşi emoții cu uriaşul păianjen, o luă la fugă. 
Fasciculul lanternei lui s-a oprit asupra unora 
dintre artefacte, cum ar fi capul tăiat al unei 
femeie cu şerpi încolăciți în loc de păr. Meduza. 
Nefericita femeie din mitul Greciei antice, a cărei 
privire transforma în statui de piatră pe toţi cei la 
care se uita. Continuă să alerge, trecând pe lângă 
multe alte rămăşiţe ale unui bâlci de distracții. Se 
oprit, gâfâind. Îi era sete. Acolo se aflau patru 
tuburi verticale, care fuseseră puţurile lifturilor. 
Două erau foarte mari şi conţineau cuşti pentru 
aducerea maşinilor şi a proviziilor şi pentru 
ridicarea pământului şi a resturilor. Cuştile mai 
mici erau pentru uzul personalului. La mai puţin 
de un kilometru spre est se mai afla un set de 
lifturi. 


Lumina de la lanterna lui Caird s-a oprit asupra 
panoului de control de lângă lifturi. Avea butoane 
de PRELUARE, care permiteau comanda de la 
distanţă a lifturilor. Conform panoului indicator, 
toate acestea se aflau la nivelul noului sistem de 
transporturi. Caird apăsă trei din butoanele de 
JOS, apoi butoanele de NM (nivel minim). În scurt 
timp, uşile celor trei tuburi s-au deschis, iar 
lumina a invadat peştera. 

Spera ca immerii, când vor fi ajuns aici, să 
creadă că luă liftul care lipsea, fiind încă la nivelul 
superior. 

Când cuştile lifturilor au ajuns la fund, a ieşit 
din lumina care ieşea pe uşile lor deschise. A 
rămas în întuneric, privind spre vest. Câteva 
secunde mai târziu, dinspre tavan lumina unei 
lanterne a atins scara. Cineva cobora în lumina 
fasciculului, dirijat de colegul lui aflat la nivelul de 
deasupra. 

Când cei doi au ajuns jos, Caird se întoarse şi o 
luă la goană spre următorul set de lifturi. Încerca 
să fugă cât mai silențios, pentru că pereţii cavernei 
amplificau sunetele. Nu a aprins lumina decât 
atunci când s-a aflat dincolo de zona slab 
iluminată de peşteră. A ţinut lanterna la nivelul 
abdomenului şi drept în faţă. Între el şi urmăritori 
se aflau multe blocuri de pământ şi artefacte. 
Acestea, spera el, îi vor împiedica să vadă lumina 
lui. Când lumina se lovi de un obstacol, o închise 
şi ocoli obstacolul, lăsând memoria să-l dirijeze 


printre blocurile de obiecte preţ de câțiva paşi. 
După care aprinse din nou lumina. 

Deşi se odihnise un minut şi băuse apă din 
țâşnitoarea de lângă lifturi, era încă obosit. Aerul 
părea să se îngroaşe. Era mort, ridicându-se dintr- 
un pământ mort şi din lucruri moarte. Îi sugera 
încetineală, apatie, lene, în cele din urmă 
nemişcare. Kilometrul parcurs părea să se fi 
transformat în trei. Îndată ce a ajuns, a fost 
înconjurat de lumină. 

Gemu. Deci immerii au găsit comutatorul pentru 
iluminarea întregii caverne. 

Oare l-au văzut? 

Răspunsul veni repede. Veneau în fugă spre el, 
cu armele în mâini. Erau atât de departe, încât 
păreau minusculi, dar curând aveau să devină 
mai mari decât şi-ar fi dorit. 

Apăsă pe butonul PRELUARE la liftul numărul 
unu şi apoi butoanele JOS şi NM. Mare eroare să 
creadă că-i poate păcăli. Ar fi trebuit să ia liftul de 
la primul set. Nu ar fi câştigat nimic încercând să- 
i păcălească cu al treilea set, aflat la alt kilometru 
distanță. „Ar fi trebuit să aştept până când cuşca 
de aici a ajuns jos. Dar dacă vor ajunge aici înainte 
de coborârea liftului?” Sau dacă, după ce el intră 
în cuşcă şi porneşte, ei vor şti cum să o oprească? 

Puteau. Nu numai că puteau să oprească cuşca 
la orice nivel, dar exista şi un control care 
permitea oprirea între niveluri. Evident, asta ar fi 
făcut. Îl prindeau în capcană şi apoi îl capturau 


Uşor. 

Putea să fugă sau să încerce să se ascundă. Dar 
asta doar ar amâna deznodământul. 

Deşi se apropiaseră, immerii încetineau. Pe 
fețele lor se citea agonia forțării picioarelor şi 
plămânilor lor la limita maximă a rezistenței. În 
câteva minute, totuşi, puteau să tragă în el din 
fugă. 

Uşile liftului s-au deschis. 

Caird sări în cuşcă, se întoarse şi apăsă butonul 
SUS şi apoi butonul spre nivelul trei, cel imediat 
următor. Putea să ajungă acolo înainte ca immerii 
să-şi dea seama că pot să-l oprească. Orice nivel 
aflat mai sus ar fi însemnat sinucidere curată. Şi 
acesta putea fi fatal. 

Uşile se închideau, când o rază a lovit marginea 
uneia din ele. Metalul a sfârâit şi s-a topit local, 
dar uşile s-au închis, iar cuşca a pornit-o în sus. 

Patru secunde mai târziu, cuşca s-a oprit. Uşile 
au început să gliseze încet. A prins marginile şi le- 
a împins. A căzut prin deschiderea îngustă. Uşile 
s-au deschis complet, apoi s-au închis la loc. A 
rămas înconjurat de un întuneric complet. Undeva 
la nivelul acesta era un panou de unde un buton 
putea aprinde toate luminile din zonă. Fusese 
norocos că immerii nu îl descoperiseră atunci 
când fugea de ei la acest nivel. Nu avea timp acum 
să caute butonul. Se folosi de lanternă ca să 
lumineze culoarul din faţă şi o luă la fugă. 

Probabil că se aşteptau să ia următorul set de 


lifturi. Dar pe care? Cel dinspre est, sau cel 
dinspre vest? Şi la care nivel ar fi mers? 

Dacă ar fi avut suficient aer şi forță, ar fi râs. 
Unul avea să se întoarcă la primul set de lifturi, 
iar celălalt la următorul ce ducea spre est. Apoi 
mergeau amândoi până la nivelul cel mai de sus, 
cel al sistemului de tuneluri aflat chiar sub străzi. 
Din cugştile de acolo, s-ar fi îndreptat unul spre 
celălalt, aşteptându-se, sperând, oricum, să-l 
prindă la mijloc. 

Dar dacă unul dintre ei lua liftul din mijloc? 
Putea să ajungă la acelaşi nivel şi să vadă lanterna 
lui Caird. Ar fi urmat după el, iar vânatul ar fi 
zbughit-o din nou, încercând să-l întreacă pe 
celălalt immer, care se îndrepta spre setul vestic. 
Atunci ar fi aflat că el se îndrepta spre scara pe 
care coborâse. 

Se opri gâfâind, cu inima bătând ca o tobă. O 
parte din oboseala lui se topi într-un val de 
încântare. Lumina lanternei lui dăduse de încă o 
scară. 

O urcă şi nu avu nicio problemă cu ţarcul 
distrus. Era în tunelul vechiului sistem de 
transporturi. Merse cât putu de repede, prea 
obosit ca să mai alerge, până când ajunse la prima 
scară pe care coborâse în acel întuneric antic. O 
urcă, iar sus îşi ridică capul exact cât să ajungă 
ochii la nivelul găurii. Lumina nu ar fi apărut 
decât după ce se ridica până la nivelul pieptului. 
Din câte putea să vadă, era întuneric beznă. 


Urcă şi fu pe loc inundat de lumină, descoperind 
că benzile rulante, care fuseseră inactive, acum se 
mişcau. O ladă uriaşă de plastic verde ieşea din 
întuneric. Ajunse în lumina cauzată de prezența 
lui şi apoi se pierdu iar în întuneric. Înainte să o 
pornească spre vest, altă ladă intra în lumina 
artificială. Şi alte două, mergând spre est, duse 
spre destinaţia lor necunoscută. 

Merse până ce s-a apropiat lada cu direcţia vest. 
A încălecat balustrada şi a sărit pe bandă. Lumina 
a umplut zona benzii pe treizeci de metri în ambele 
direcții. Nu avea cum s-o stângă, dar măcar se 
putea odihni. De asemenea, se deplasa mai repede 
decât ar fi mers pe jos. A rămas întins pe capacul 
rece, cu fața în sus, privind spre est după vreo 
lumină. Putea proveni de la lucrători, dar puteau 
fi şi cei doi urmăritori. 

După trei minute, lada lui se zgâlțâi. Ştiind ce 
poate urma, se ridică şi sări pe balustradă. Se afla 
la o intersecție. Banda trecea pe sub banda care 
mergea spre nord. Senzorii perechii de braţe 
mecanice staționate acolo citiseră placa codificată 
de pe ladă, determinaseră că ruta trebuie 
schimbată şi o ridicaseră, punând-o pe o altă 
bandă, într-un loc gol. O clipă se gândi să schimbe 
direcția spre sud. După ceva mai puțin de o 
jumătate de kilometru, putea să schimbe din nou 
direcția, spre est. Immerii nu ar mai fi ştiut unde 
este, pentru că nu ar mai fi văzut lumina. Totuşi, 
ar fi fost cea mai lungă rută până la destinaţie. 


Putea să îşi asume riscul ca immerii să se prindă. 
Cum însă să ştie ei când au ajuns la intersecție 
(dacă ajungeau la ea) dacă şi în ce direcţie a luat- 
o? Nu aflau decât dacă ajungeau suficient de 
repede ca să vadă lumina care îl înfăşura ca o 
mantie fotonică. Putea să spere că putea să 
schimbe direcţia spre est înainte ca ei să sosească. 

Cu spatele lipit de altă ladă, a trecut în linişte pe 
sub Canalul Kropotkin. Deasupra lui se aflau 
rocă, metal, apă, peşti şi furtuna. În acel moment 
era şi subteran şi subacvatic. În timp ce trecea 
prin întuneric, prezența lui năştea altă şi altă 
lumină. În întunericul din faţă se aflau terori 
necunoscute. Cine ştie ce-l aşteaptă acolo? 

(„Ca lumea!”, spuse Repp.) 

(„Aşa-i viața”, spuse şi Dunski.) 

(„Clopoţei diafani de cloacă în clişee”, se auzi şi 
Tingle.) 

Următoarea voce l-a uluit pe Caird. Crezuse că a 
dispărut pentru totdeauna. 

(„Am greşit”, a spus Will Isharashvili. „M-am 
luptat cu dimensiunea etică a situaţiei şi am decis 
că nu trebuie să renunţ, doar ca să evit violența. 
Ceea ce cred eu...”) 

(„Dumnezeule! Isharashvili e călare din nou 
Era Repp, evident.) 

(„Nu poţi să dobori un om bun”, se auzi Dunski. 
„lar Will este un om bun!”) 

(„Ceea ce cred eu”, s-a pornit iar Isharashvili, 
„este că...”) 


» 


— Gălăgia! spuse Caird mai tare decât ar fi vrut. 
Tăceţi, proştilor! M-au găsit! Nu pot să gândesc 
dacă pălăvrăgiți atâta lângă mine! 

Departe, în tunel, întunericul se deschisese ca 
un pumn, ca să lase lumina să pătrundă. Două 
personaje liliputane urcau pe o ladă. S-a uitat cum 
coboară de pe ladă şi încep să alerge. 

Era obosit şi disperat, dar şi ei erau. Trecu de 
partea cealaltă a cutiei şi începu să alerge. Mai 
devreme sau mai târziu, avea să întâlnească şi 
lucrători de la CSC. Dacă era singur, probabil ar fi 
fost raportat la organici. Totuşi, lucrătorii aveau 
să presupună că cei doi organici au raportat deja 
la sediu urmărirea unui infractor. Cei care i-ar fi 
întrebat pe ofițeri dacă doresc ajutor ar fi primit 
răspunsul că nu e nevoie. Immerii nu voiau 
implicarea altor organici. 

Când a văzut o anvelopă de lumină în 
întunericul din față, s-a forțat să alerge mai repede 
şi să urce mai viguros pe lăzi. Din fericire, mai 
erau doar trei peste care să treacă până ajungea 
la lumină. Lumina venea de la un birou aflat într- 
un refugiu de la intersecția benzilor nord-sud şi 
est-vest. 

Când s-a apropiat de trepte, a sărit şi a prins 
balustrada. Cu pieptul palpitând de efort, cu 
respirația întretăiată, alergă în susul scării. 
Lumina care îl înconjura se împreuna cu lumina 
de la ferestrele biroului. Dar oricum urmăritorii 
aveau să-l vadă părăsind banda. 


A trecut de ferestre. Un bărbat stătea la un 
pupitru şi privea un spectacol pe o bandă, în timp 
ce bea dintr-o sticlă fără etichetă. 

Dacă ar mai fi fost vreun alt lucrător, el sau ea 
putea fi doar în toaletă sau dormea în camera din 
spate. Caird nu ezită nicio clipă să-şi încerce 
norocul. Alergă după colț, prin uşă şi la omul de 
la pupitru. Omul tocmai pusese sticla jos când a 
atacat Caird şi nu l-a văzut decât când deja 
ajunsese la el. Se ridică din scaun, spunând un 
„Ce dracu....”, dar Caird a prins sticla de gât şi l-a 
lovit în frunte. Nu voia decât să-l ameţească, nu 
să-l rănească grav sau să-l omoare. Omul a căzut 
în scaun şi a rămas aşa, cu ochii închişi şi gura 
deschisă. Din gură ieşea un miros de whisky. 

Caird s-a uitat spre uşa pe jumătate deschisă a 
camerei din spate. Se vedea capul unei femei pe 
un pat. Avea gura deschisă şi horcăia la fel de tare 
cu bărbatul rămas fără cunoştinţă. A presupus că 
şi ea băuse din whisky-ul acela contrafăcut. 

Bărbatul, care acum căzuse pe podea, începu să 
geamă. Gemu şi Caird, dar din alte motive. 
Trebuia să-l țină inconştient cinci minute. 

Strânse din dinţi, pentru că nu-i plăcea ce 
trebuie să facă şi ridică omul în scaun, lovindu-l 
apoi cu sticla în maxilar. Omul căzu într-o rână. 


33. 


Caird târî corpul spre uşă trăgându-l de picioare. 
La cincisprezece metri spre est era unul din 
uriaşele brațe mecanice care mutau lăzile de pe o 
bandă pe alta. Lăsă picioarele omului şi trecu 
comenzile pe MANUAL. Îşi trecu mâna într-o 
mănuşă dintr-o rețea metalică şi o mişcă cum ar 
fi vrut să se mişte brațul şi „degetele” acestuia. 

Degetele au prins torsul omului, lăsând capul şi 
picioarele să se bălăngăne, plasându-l pe o cutie 
care se deplasa spre est. 

Caird aduse braţul înapoi pe poziția ridicată — ca 
immerii să nu vadă că atârnă deasupra benzilor — 
şi se întoarse la birou. Deja nu mai respira atât de 
sacadat. Intră în birou şi se ascunse în spatele uşii 
de la camera din spate. Femeia încă sforăia. Caird 
împinse uşa doar cât să rămână puțin crăpată şi 
închise lumina în cameră. Îşi puse pe podea sacul 
de umăr şi scoase din el şurubelniţa şi ciocanul. 

Câteva secunde după aceea, auzi respirația 
şuierătoare a celor doi. Prin deschizătură, văzu pe 
unul din ei intrând în birou. Celălalt era dincolo 
de ferestre şi nu se vedea. Primul a aşteptat până 
ce a venit şi celălalt. 

— E pe centura de est, a spus cel de-al doilea. I- 
am văzut lumina. 

— Unde dracu' sunt lucrătorii? a întrebat cel 
intrat primul. 

Avea sprâncene groase şi o față chiar mai 
înfricoşătoare. 

Cel de-al doilea era scund şi avea nasul cârn. 


Arăta ca o poză a unui buldog antic, specie 
dispărută. Arătă spre sticla deschisă de whisky şi 
spuse: 

— Probabil că au trecut în camera din spate. 

— Mi-ar plăcea să le zic vreo două bețivilor 
ăstora. 

Buldogul merse la ţâşnitoare şi bău îndelung. Se 
ridică, încă gâfâind. 

— Bea. Nu putem să stăm câtă vreme se 
depărtează de noi. O să vadă că nu-l urmăreşte 
nicio lumină şi o să se odihnească. 

Şi Sprâncene-groase bău îndelung. Când îşi făcu 
plinul, se şterse de sudoarea de pe ochi cu mâna 
şi spus: 

— Crezi că e cazul să chemăm ajutoare? 

— Aş cam vrea eu, dar e prea riscant, răspunse 
buldogul. Trebuie să-l prindem pe ticălosul ăla 
repede. 

— Şi dacă nu, ce se întâmplă? 

— Ştii ce se întâmplă! îi răspunse dezgustat 
buldogul. 

— Dacă aş fi ajuns destul de aproape ca să trag! 

— Dacă stai aici, n-o să ajungi destul de 
aproape. Hai. 

Îndată ce au plecat, Caird se repezi la 
țâşnitoarea de apă, pe care fusese prea ocupat ca 
s-o folosească înainte. A băut mult mai puţin decât 
cei doi, deşi şi-ar fi dorit mai mult. Înainte să iasă 
pe uşă, se lăsă în genunchi şi scoase capul doar 
cât să-i poată vedea pe cei doi urmăritori. Care 


acum erau urmăriți. Nu fugeau, doar mergeau 
repede. Presupuneau că, de vreme ce nu-l pot 
vedea pe Caird, acesta e ascuns pe după vreo ladă. 
Fără îndoială, sperau că este atât de epuizat, încât 
se va odihni destul cât să-l prindă. 

Trebuia să rişte ca ei să se uite înapoi. Se ridică 
şi ieşi în fugă pe uşă, cu şurubelnița şi cu coada 
ciocanului înfipte la brâu. Urcă scările spre 
pasarela de peste banda est-vest, încălecă 
balustrada şi se lăsă pe o ladă. Se lăsă jos rapid şi 
se ghemui între două lăzi. Dacă s-ar fi uitat în 
urmă, cei doi ar fi crezut că e lumina lor. Doar 
dacă nu şi-ar fi dat seama că lumina are o coadă 
mult mai lungă decât ar fi fost cazul. Se rugă să 
nu-şi dea seama. 

Îşi îți capul de după marginea unei lăzi şi văzu 
că cei doi escaladează o ladă. Aşteptă până ce 
coborâră şi apoi trecu şi el de propria ladă. Ei 
mergeau, el fugea. I-a prins în vreme ce treceau de 
altă ladă. 

Chiar atunci când ajunse la ultimul dintre ei, 
Sprâncene-groase, omul se întoarse şi se uită în 
urmă. Caird repezi ciocanul spre capul lui ceva 
mai tare decât ar fi intenționat. Lăsă jos ciocanul 
şi şurubelnița, fără să-i mai pese acum cât zgomot 
face. Buldogul tocmai se pregătea să lunece jos de 
pe ladă şi se întoarse la auzul loviturii de ciocan. 
Caird prinse cu o mână corpul lui Sprâncene- 
groase şi cu alta îi smulse arma din teacă. 

— Stai! spuse Caird, lăsându-l pe Sprâncene- 


groase să cadă. 

Arma era potrivită pentru puterea maximă, iar 
Buldogul ştia asta. 

— Nu vreau să te omor, spuse Caird, deşi ar 
trebui. Voiaţi să mă omorâți. 

(„Omoară-i oricum!”, se trezi Repp. „Sunt nişte 
scursori, iar un inamic mort înseamnă un inamic 
mai puţin.”) 

(„Nu face asta!”, a strigat Isharashvili.) 

— Ridică în aer mâna stângă. Sus! OK. Acum, 
încet, foarte încet, scoate arma cu mâna dreaptă. 
Las-o pe cutia de lângă tine. Apoi întoarce capul. 
Nu te uita la mine. Stai aşa până-ţi spun eu să faci 
altfel. 

Ceafa Buldogului fremăta, dar se uită drept 
înainte. După o uşoară ezitare, luă patul armei cu 
două degete şi o puse pe lada de lângă el. Apoi 
mâna dreaptă s-a alăturat celei stângi deasupra 
capului. 

— Acum lunecă încetişor de pe ladă şi mergi 
înainte cam douăzeci de paşi. Cu mâinile sus. Nu 
te întoarce. Ştiu să folosesc arma, sunt trăgător de 
elită. 

Buldogul s-a supus. Caird întinse rapid mâna 
spre ladă şi băgă arma a doua în sacul de umăr. 
Cobori de pe cutie, îl ajunse pe Buldog din urmă, 
prinse arma de țeavă şi îl lovi în moalele capului. 
Buldogul se prăbuşi. 

(„Nu face asta!”, s-a auzit iar tânguitul lui 
Isharashvili.) 


» 


— Întoarce-te de unde ai venit, mormăi Caird. 

Luă de la gâtul Buldogului steaua-disc şi băgă 
în sacul lui de umăr. Poate că o va folosi vreodată, 
deşi se îndoia. Rostogoli corpul pe banda care 
mergea în direcția opusă şi urcă iar pe cutie. După 
ce a băgat în sac şi discul lui Sprâncene-groase, 
Caird l-a rostogolit şi pe acesta pe banda vecină. 
Deoarece ciocanul şi şurubelniţa i-ar fi putut fi de 
folos şi altă dată, le-a băgat înapoi în sac. Acesta 
se umflase şi era foarte greu, dar nu avea de gând 
să-l mai care mult. Apoi se lăsă pe spate, pe cutie. 
Nu şi-a dat seama când a închis ochii, dar a fost 
trezit de vocea unui om. 

Omul avea ochii la nivelul benzii. Caird a strigat 
la el: 

— Inspecţie-surpriză! Trebuie să te feliciți că te- 
am găsit treaz! 

Caird se ridică şi îi zâmbi, până ce omul se 
întoarse şi intră în birou. Caird nu mai avea timp 
să se îngrijoreze pentru ce ar fi putut face omul. 
Curând trebuia să schimbe benzile. Dacă mai 
mergea mult, ar fi trecut pe sub East River şi ar fi 
ajuns în Brooklyn. 

A ajuns la destinația finală după ce a schimbat 
nouă benzi rulante. De câteva ori a fost forțat să 
meargă în direcția opusă. Apoi a furat prânzul 
unui lucrător şi s-a oprit de patru ori ca să bea 
dintr-o ţâşnitoare. De două ori fusese obligat să 
coboare pe o scară de acces la nivelul inferior. Îşi 
spălase țesătura de pe rana de la obraz şi 


murdăria de pe față şi mâini. 

A ieşit obosit din liftul din tubul de acces. 
Evenimentele de azi şi din cele şase zile dinainte, 
tensiunea, incertitudinea, bătăliile, fuga şi vocile 
care se războiau în el îl epuizaseră. Ajunsese la 
limitele lui exterioare şi se strânsese ca într-un 
compactor, până şi le atinsese pe cele interioare. 

Cu toate acestea, atunci când a ieşit în Central 
Park, lângă statuia lui Alice în Țara Minunilor, s- 
a simţit dintr-o dată mai puternic şi mai optimist. 
Alice, după ce căzuse într-o gaură, supravieţuise 
multor pericole. Spera şi el că se va găsi şi pentru 
el o oglindă prin care să între în viitor. 

Plănuise să iasă undeva în parc în cursul nopții. 
În calitate de pădurar (nu el, Isharashvili) 
cunoştea o grămadă de locuri bune de ascuns. 
Mâine va încerca să ajungă în sălbăticia din New 
Jersey. Marea pădure care acoperea cea mai mare 
parte a estului statului adăpostea mulți proscrişi. 
Aceştia l-ar fi putut accepta. Dacă nu, murea de 
foame. Nu ştia nimic despre supraviețuirea în 
afara oraşului. Şi chiar dacă va fi primit, oricum 
va duce o viață de om vânat şi hărțuit. 

Dar cel puţin o să trăiască. Într-o zi, s-ar putea 
să se întoarcă în oraş şi să insereze în banca de 
date o nouă identitate. În acel moment, ideea avea 
un gust de gândac de bucătărie. 

Vederea parcului l-a eliberat de asemenea 
gânduri. Uimitor, furtuna trecuse şi acum se 
vedea doar jos, spre orizontul vestic. Aerul era 


răcoros, iar vântul nu ajungea la zece kilometri pe 
oră. Lumea arăta cum arată întotdeauna după 
ploaie; parcă Dumnezeu o refăcuse, pentru 
sufletul lui. O ciocănitoare ciocănea într-un 
trunchi de stejar. O veveriţă îi dădea cu tifla de pe 
o ramură de portocal unui motan mare şi negru 
care se aventurase în iarba udă. 

Cerul senin însemna şi că sateliții vedeau ce se 
întâmplă în Central Park. 

Asta nu l-a deranjat pe Caird. Acesta a trecut pe 
lângă un şir şerpuitor de flori, pe lângă tufişuri şi 
copaci, statuile lui Frodo şi Smaug, Lenin, Leul cel 
Laş şi Dorothy, Gandhi, Don Quijote, Spinoza, Rip 
van Winkle, Woody Allen şi John Henry. A trecut 
pe lângă câţiva oameni care se adăpostiseră de 
furtună şi acum ieşiseră din nou din casă. Până 
acum, niciun pădurar, niciun organic. Dar sigur 
se aflau pe undeva pe aproape. 

După ce a făcut o sută de metri pe o potecă 
acoperită cu ramuri de copac, a părăsit-o. Intră 
într-o zonă care nu era interzisă publicului, dar 
care rareori era vizitată. Era ca un deget verde, un 
petic de vegetație verde cu aspect otrăvitor. 
Statuile de piatră ale animalelor şi plantele uriaşe 
care semănau cu urechile de elefant te speriau. 
Mergea printr-o reproducere a junglei amazoniene, 
după pictorul antic francez Henri Rousseau. Din 
spatele tufişurilor coşmareşti luceau ochi galbeni. 
O maimuță proboscis, semănând cu un politician 
pe care îl ura designerul, probabil, se uita la el 


prosteşte de pe o creangă. 

Caird a urcat prin vegetația groasă, a trecut de 
un zeu negru de granit, masiv, cu picioare de 
broască şi față jumătate umană, jumătate de 
jaguar şi a ajuns la creastă. Intră în vegetația de 
pe cealaltă parte, coborând brusc într-un peisaj cu 
pini şi mesteceni. Statuile de aici erau monştri din 
poveştile Nordului, Baba Yaga, cernobogi, chudo- 
yudo, jumătate-iepure-şchiop etc. La poale, într- 
un noroi până la glezne, a trecut printre rusălci, 
spirite ale apei cu păr lung şi verde. 

Era o zonă împrejmuită, pe care publicul o putea 
vizita doar însoţit de un ghid. Între gard şi un 
torent care alimenta mlaştina era o deschizătură 
mai îngustă de un metru. Intră în apă până la 
genunchi, ridică gardul şi, aplecat, trecu pe sub el. 
Copacii îl fereau de ochii din cer. 

După încă cam un kilometru, ajungea la o mică 
peşteră bine ascunsă de tufişurile de la poalele 
unui deal. 

După ce a mai mers câteva sute de metri prin 
râul şerpuitor, a ajuns la un pod. Până acum, totul 
decursese bine. Mai avea nevoie doar de câteva 
minute ca să ajungă la adăpost. 

Dar a înghețat. 

Acolo, sub pod, ca un trol din vechime, un 
organic. O femeie. 

Stătea ascunsă în spatele unui tufiş, pe malul 
drept. Singurul aspect bun al situației era că se 
uita în altă direcţie. 


(„Ascunde-te!”, îi ordonă Ohm.) 

(„Du-te!”, spuse Repp feroce. „la-o, nu mai 
asculta de coiotul ăla laş.”) 

(„Nu ştii dacă pe tine te aşteaptă”, se auzi şi 
Tingle. „Poate că-şi aşteaptă iubitul.”) 

(„Corect”, spuse şi Dunski. „Ar putea fi aici din 
zeci de motive. Dacă face pipi?”) 

Caird nu-i asculta, pe cât posibil. Se întoarse şi 
urcă încet pe mal, speriind o libelulă. Rămase mult 
timp nemişcat. O clipă avea să fie expus ochilor 
din cer, dar va intra la loc în vegetația deasă. Dacă 
organicul nu iese de sub pod, o să ajungă la 
adăpost. 

Înainte să iasă dintre tufişuri, se uită în ambele 
direcții ale potecii. Şi ieşi. 

— Stai! a strigat o voce. 

Se întoarse spre dreapta. Un organic, bărbat, cu 
arma în teacă, tocmai venea de după un colț al 
potecii. Arma îi spunea că cei doi ofițeri căutau un 
fugar. Poate Isharashvili. 

Nedorind să-l conducă pe organic la adăpostul 
lui, disperat, cuprins de panică, o luă la goană pe 
potecă. Trecu peste pod, în timp ce bărbatul îi 
striga partenerei să-l oprească. Numele folosit de 
bărbat i-a fulgerat prin memorie, după care s-a 
pierdut. 

A trecut pe lângă ceva care i-a amintit un lucru 
din trecutul apropiat. Nu şi-a dat seama ce. 

Când a decis să se piardă printre tufişuri, a auzit 
în spate alt strigăt. De surpriză. Deasupra lui, un 


organic. Cădea, dând din picioare şi din mâini. S- 
a lovit tare de potecă şi a amuţit. 

În spatele capului lui se afla o coajă de banană. 

— Rootenbeak! 

Numele care-i fulgerase prin minte. 

Probabil că nu el lăsase coaja de banană — ce să 
facă atât de departe de Washington Square? 
Fusese unul ca el. 

lată că această delăsare de la îndatoririle 
cetăţeneşti îl salva. 

Alergă în pădure. A văzut în lateral casca în 
formă de con şi părul castaniu al femeii-organic de 
sub pod. Apoi n-a mai văzut-o din cauza tufişurilor 
dese şi a copacilor. A încetinit, ca să nu-l audă. 
Apoi, mergând în zig-zag printre tufişuri, a pornit 
spre râu. Ajuns aproape, se lăsă în patru labe şi 
se uită din spatele unui tufiş la mal. La început, a 
auzit voci dar nu a văzut pe nimeni. Apoi a apărut 
un bărbat, între doi copaci. Avea în spate un 
rucsac mare, din care ieşea un fir gros, până la o 
mică plăcuţă pătrată pe care o ţinea în mână. Alt 
fir dădea într-un tub lung, cu un disc la capăt. Le 
deplasa pe toate stânga-dreapta, sus-jos. 

Caird gemu în tăcere. Tubul era un senzor care 
capta căldura corpului, îi detecta mirosurile şi îi 
auzea şi inima bătând. 

Doamne, de ar veni ploaia! Dacă ar ajunge la 
peşteră! 

(„Dacă ar veni, dacă ar veni! Fii bărbat! Ai două 
arme, luptă!” Evident, Repp.) 


» 


(„Nu, nu!” Isharashvili.) 

Brusc, o lumină, urmată de întuneric. Oare, în 
sfârşit, are vedenii şi se prăbuşeşte? 

(„M-am întors”, a spus o voce.) 

Caird şi-a muşcat buza ca să tacă. 

(„Tu?”, a întrebat Ohm.) 

(„Am fost luat de Domnul, iar El mi-a cântărit 
sufletul şi a zis că trebuie mai mult.”) 

(„Părinte Tom!”, exclamă Dunski.) 

(„Cum dracu’ poate un Dumnezeu imaginar să 
respingă un suflet fictiv?” întrebă Ohm.) 

(„Mi-a spus să mă întorc la creatorul meu”, 
spuse Zurvan. Avea o voce profundă ca de clopot 
de vas scufundat, mişcat de curenții marini. „M-a 
aruncat din Împărăţia Lui aici, în nimicnicia din 
care am purces.”) 

Caird ar fi vrut să urle la vocile acelea. Dacă o 
făcea, ar fi fost localizat imediat şi totul s-ar fi 
terminat. Dar ce importanță mai avea? Oricum 
avea să fie prins. Singura problemă era dacă se 
preda fără luptă, sau lupta până era omorât? 

(„Uciderea nu este calea cea bună”, a spus 
Isharashvili. „Tu, eu... noi, am luat-o pe calea cea 
greşită. Nu face răul cel mai rău din toate!”) 

(„Ipocritule!” i-a strigat Ohm. „lpocritule! toți 
sunteți nişte ipocriți! Dar de data, doar de data 
asta, ai dreptate, Isharashvili.”) 

Stătea acolo, cu bărbia în palmă, şi asculta 
prostit discuţiile din el. Orbirea trecuse, dar totul 
i se părea într-un văl de căldură. 


O lăcustă îşi termină saltul pe un fir de iarbă 
care începu să vibreze. Metronom viu colorat. 

Ochii lui urmăreau acel metronom viu şi deodată 
lăcusta a devenit din clară, foarte difuză. Dar a 
putut să vadă că are antene purpurii, cap verde, 
ochi aurii, picioare portocalii şi corp în pătrăţele 
albe şi negre. 

— Ozma! 

Începu să plângă, iar lăcusta s-a dizolvat în 
întuneric. 

Plângea un râu de lacrimi, scuturat de un 
cutremur. Nu se mai putea controla. Şi nici nu 
voia. Suspina şi întindea mâinile să îmbrățişeze 
pământul. 

Trădase statul, immerii, iubitele, prietenii şi pe 
sine însuşi. 

S-a rostogolit prin iarbă şi s-a uitat în sus 
printre copaci. Vedea ca prin ceață pe cei doi 
bărbați care se uitau în jos la el. 


Lumea de marți 


Libertate, Luna a Şaptea a Anului 
Z-6, 5-4 (Ziua-Şase, Săptămâna-Patru) 


34. 


Astăzi este Crăciunul de Marţi. 
Jeff Caird s-a uitat pe fereastră în jos la uriaşul 


gard care înconjura instituția. Se afla pe Strada 
121 Vest, în apropiere de intersecţia dintre 
bulevardele Frederick Douglass şi St. Nicholas. 
Ningea uşor, iar fulgii se topeau, formând nişte 
petice de alb şi verde. Era prima zăpadă a iernii şi 
se prea putea să fie şi ultima. În curte nu era nicio 
decorație de sărbătoare, dar la multe din ferestrele 
blocului de peste drum se vedeau Moş Crăciun şi 
renul lui. 

— Sfântul Nicolae, a spus Caird. Marele dăruitor 
de cadouri. Statul. 

Se întoarse şi a traversat uriaşa cameră până la 
pupitrul la care stătea doctorul şi s-a aşezat în 
scaunul uşor ca fulgul. 

— Frederick Douglass, sclavul care şi-a condus 
poporul spre libertate. Eu. 

— Ai tăi sunt morți, a spus psihiatrul. 

— Immerii? a întrebat Caird, privindu-l uluit. 

— Nu, a spus doctorul, zâmbind. Nu mă 
refeream la immeri şi ştii asta. La ceilalți. La 
celelalte personalităţi ale tale. 

Caird a rămas tăcut. 

— Încă ai acea senzaţie de pierdere grea? l-a 
întrebat doctorul. 

— Da, a răspuns Caird, dând din cap. Marele 
catalizator, stimul, declanşator. Lăcusta aceea 
este cheia. 

— Treaba curioasă, fenomenul straniu, spuse 
doctorul, este că ţi-au apărut noi căi neuronale 
atunci când ai crescut alte personalități. Acestea 


ar fi trebuit să moară, pentru că nu le mai 
foloseşti. Şi totuşi, nu există niciun semn de 
slăbire a circuitelor neuronice. Cu toate acestea, 
te-ai vindecat. Vreau să spun că te-ai vindecat de 
sindromul personalității multiple. 

— Sunteţi sigur de acest lucru? 

— Tu nu? Ba da, evident. Ştii, după cum ştim şi 
noi. Asta, evident, dacă nu ai găsit o metodă de a 
înşela ceața adevărului. Dacă ai reuşit, atunci eşti 
primul, dar eu sunt sută la sută sigur că nu ai 
făcut-o. 

— Ştiţi chiar şi că nu m-am gândit niciodată, 
nici măcar o dată, să evadez? 

Doctorul, de fapt o doctoriță, se încruntă. 

— Acest fenomen este chiar mai uluitor, spuse 
ea. Nu mă deranjează să ţi-o spun. Chiar dacă nu 
ai avut dorința de a evada, totuşi te mai gândeşti 
la evadare din când în când. Ar trebui măcar să 
fabulezi pe marginea ei. Să fantazezi face parte din 
natura umană. Nu înțeleg ce se întâmplă. 

— Poate că sunt complet vindecat. Statul are în 
sfârşit un cetăţean perfect. 

Doctorul a zâmbit din nou. 

— Nu există asemenea specimen, cum nu există 
nici stat perfect. Societatea noastră este cât se 
poate de aproape de perfecțiune. Este un 
despotism binevoitor, dar trebuie să fie. Ştii câte 
ceva din istorie. Ştii că nicio altă guvernare nu a 
reuşit să aducă hrană din belşug, case bune, 
produse de lux, instrucțiune gratuită, tratamente 


medicale gratuite... 

— Scutiți-mă, vă rog, a spus Caird, ridicând 
mâna. Ceea ce vreau eu să aud este că într-o zi am 
să ies din locul ăsta şi îmi voi relua locul în 
societate. 

— S-ar putea. Am toată încrederea că ai 
potenţialitatea de a fi vindecat. Dar... 

— Dar...? 

— Există nişte consideraţii politice. Nu vreau să 
te supăr. Consilierii mondiali sunt încă supăraţi, 
iar oamenii cer pedepse. 

Caird a oftat şi a spus: 

— Deci nici măcar în această societate aproape 
perfectă politica nu poate fi împiedicată să se bage 
în interpretarea şi practicarea legii. 

Doctoriţa se strâmbă. 

— Există situații în care... mă rog, nu are 
importanţă. Adevărul, Jeff, este că tu şi immerii tăi 
ați avut noroc că nu ați fost stonați imediat după 
proces. De fapt, ai avut noroc că ai avut parte de 
proces. Evident, aţi fi putut scuti statul de costul 
unui proces dacă v-aţi fi sinucis înainte de a fi fost 
arestați. Toţi ați avut aceste mijloace. Şi totuşi 
foarte puţini dintre voi le-au folosit. Toţi aţi vrut să 
trăiţi prea mult. 

— Încă o trădare, spuse Caird. 

Nu se simțea vinovat. Vina fusese spălată de 
lacrimi, împreună cu multe altele. Apa care toceşte 
şi stânca. 

A urmat o lungă tăcere. Apoi, doctorul, cu o 


figură care spunea că nu vrea să spună ce avea să 
spună, a vorbit: 

— Am fost autorizată, de fapt mi s-a ordonat să- 
ți spun că detectivul-maior Panthea Snick a cerut 
să i se permită să vorbească personal cu tine. 
Dorea să-ți mulțumească pentru că i-ai salvat 
viața. Evident, cererea a fost respinsă. 

Caird zâmbi: 

— Snick? Chiar a spus ea asta? 

— De ce te-aş minţi? 

— Am pus o întrebare retorică, spuse el. Ia te 
uită! Ştiţi, dintr-un motiv oarecare, am senzaţia că 
am s-o întâlnesc într-o zi. 

— Asta pare să te facă fericit, spuse doctorița, 
deşi nu ştiu de ce. Trebuie să ştii că nu ai nici cea 
mai mică şansă să o vezi vreodată. Intuiţie... 
superstiții prosteşti. 

— Poate că intuiţia este produsul vreunui 
computer biologic din interiorul cuiva, spuse 
Caird. Computerul calculează toate posibilitățile 
viitorului şi probabilitățile de îndeplinire. Şi 
ajunge la concluzia că un eveniment anume are o 
probabilitate mai mare decât cea calculată de un 
calculator produs de oameni. 

— Computerul construit de oameni nu are 
cablată speranţa în circuitele lui, spuse doctorița. 
Speranţa nu este o informație. Este un câmp 
electromagnetic irelevant. 

— Irelevant? Nimic nu este irelevant în acest 
univers atât de strâns interconectat. Totuşi... 


Rămase tăcut câteva secunde, apoi spuse: 

— Am auzit, nu mă întrebaţi de unde, despre 
eforturile dumneavoastră de a mă ţine complet 
izolat şi care nu prea au reuşit. Am auzit că ştirile 
care s-au ocupat de proces nu au spus nimic 
despre bacteria care încetineşte îmbătrânirea. 

Figura doctoriței nu a trădat nimic; doar a pălit 
uşor. 

— Cum puteai să auzi aşa ceva? spuse ea. Şi 
despre ce bacterie vorbeşti? Încă una din prostiile 
tale. 

El a zâmbit: 

— Nu mi-a spus nimeni. Am spus că am auzit de 
la cineva ca să vă văd reacția. Voiam să aflu dacă 
ce bănuiam e adevărat. S-ar putea foarte bine să 
îmi spuneți adevărul. Nu pot să comunic cu 
nimeni. Ştiu că fiecare immer care a fost 
chestionat a vorbit despre elixir. Această revelație 
ar fi trebuit să ajungă la cei sus-puşi. Eu cred că 
informația asta nu a trecut mai departe de 
interogatori şi de superiorii lor şi, evident, de 
consiliul mondial. Mass-media nu a aflat nimic. 

Doctorița, care devenise şi mai palidă, a spus 
benzii de pe perete să reia înregistrarea. A oprit-o 
la punctul în care el a întrebat-o despre bacterie, 
a şters înregistrarea de la acel punct mai departe 
şi apoi a închis banda înregistratoare. 

— Te crezi atât de deştept! apuse ea. Prostule! Se 
vede treaba că vrei să fii stonat imediat! 

— Ce deosebire este? spuse el. Am ştiut din 


capul locului că nu am să fiu eliberat vreodată 
dacă mă vindec. Niciunul dintre noi, immerii, nu 
va fi eliberat. Guvernul va adopta alte proceduri 
legale, ne va ţine suficient de mult ca să 
îndeplinească baremul, apoi va anunţa că suntem 
incurabili şi ne va stona. Ne vor pune undeva bine, 
să nu fim găsiți niciodată. Guvernul trebuie să 
facă asta. Nu poate să ne elibereze când ştie că 
ştim de elixir. La împlinirea perioadei minime 
pentru vindecarea noastră, a „dezechilibraţilor 
mentali”, vom intra toți în stonere. Eu mai am de 
trăit două luni - asta dacă această viață aproape 
de unul singur, în recluziune, se poate numi viaţă. 
Mai am două luni subiective de trăit, dacă nu 
cumva guvernul va găsi de cuviinţă să ne stoneze 
pe loc. Ar putea face asta. Îşi poate foarte uşor 
acoperi acțiunile ilegale. 

— Nu ştii despre ce vorbeşti! 

— Ba ştiu. Ştii că ştiu. Şi tu ştii, dacă ai vreo 
urmă de inteligenţă - renunțase la formulările de 
politețe. Ştii că eşti în aproape acelaşi pericol cu 
mine. Cea mai bună cale pentru oficialii 
guvernamentali ca să te facă să nu spui nimic este 
să îți ofere şi ţie elixirul. Dar se vor întreba dacă 
eşti în stare să îţi ţii gura. Nu vei voi ca şi soţul şi 
copiii tăi, toți cei pe care îi iubeşti, să 
îmbătrânească la fel de încet ca tine? Nu vei fi 
foarte tare ispitită să îi aduci şi pe ei cu tine? Să 
ceri să fie şi ei ca tine? Ce vei face dacă te refuză? 
Nu-şi pot permite să rişte cu tine. Ei vor elixirul 


pentru ci înşişi, un grup foarte select, îmi închipui. 
Ei nu au spus publicului nimic şi nici nu-i vor 
spune. Consecințele sociale, politice şi care mai 
vrei tu ar fi prea mari. Nu, vor păstra secretul, vor 
face aceeaşi greşeală pe care a făcut-o şi 
Immerman. lar tu şi toţi ceilalți care i-aţi interogat 
pe immeri şi care acum îi păziți sunteți periculoşi 
pentru elită, pentru noii immeri! Singura 
deosebire dintre cei vechi şi cei noi este că ai mei 
măcar voiau să schimbe guvernul cu unul mai 
bun. 

Doctoriţa se lăsă în scaun şi se uită prin Caird, 
parcă încercând să vadă viitorul. Lui Caird i s-a 
făcut milă de ea, dar trebuia s-o testeze, ca să vadă 
dacă bănuielile lui sunt întemeiate. Era evident că 
erau întemeiate. 

— Poate că ar fi mai bine să vorbim despre 
ieşirea noastră împreună de aici, a spus el. 

Doctoriţa se ridică. Vocea îi tremura uşor: 

— Nu tratez cu trădătorii! 

Dădu o comandă unei benzi, iar uşa se deschise 
imediat, lăsând să între două ajutoare imense. 

— Duceţi-l în camera lui, a spus ea. Şi aveţi grijă 
să nu vorbească cu nimeni pe drum. Cu nimeni! 

— Am să merg liniştit, a spus Caird. Dar 
gândeşte-te la ce ţi-am spus. S-ar putea să nu ai 
prea mult timp de gândire. 

Întors la camera lui mică, dar confortabil 
mobilată, Caird s-a aşezat. A privit la benzile de pe 
pereți, fără semnal, de parcă ar fi încercat să-şi 


afle din ele viitorul. Probabil că şi doctorița făcea 
acelaşi lucru în biroul ei. Dar nu putea să depindă 
de ea. Ea ar fi început să se gândească la propria 
supraviețuire. Între timp, avea să treacă prin 
rutina sesiunilor terapeutice cu el. Avea să treacă 
mecanic prin aceleaşi lucruri până ce ea avea să 
dispară, luată de organici, sau spărgând ziua, ca 
să scape. 

În  Marţea următoare, dacă evenimentele 
mergeau ca în multe zile de Marţi, avea să fie 
supus ceții adevărului. Şi va fi întrebat dacă s-a 
gândit sau nu să evadeze. 

Putea să răspundă că s-a gândit. Spera că o va 
putea convinge pe doctoriță să îl ajute. Asta era 
tot. Nu mai avea alt plan, iar acesta era aproape 
fără speranţă. 

Oftă. De ce nu s-a gândit la mai multe metode 
de a ieşi de aici? Orice deţinut ar fi născocit o 
grămadă de variante de evadare. Oricare altul. Dar 
el se gândise doar la unul şi asta se întâmplase în 
dimineața de dinainte de a merge la doctor fără a 
se aştepta la mare lucru din partea planului. 1 se 
păruse mai mult o distracție. 

lar doctorița îi spusese că lipsa de planuri de 
evadare o uimise. 

Şi el era uimit. 


35. 


Exista un loc în care nu era iluminare, dar exista 


lumină. Şi totuşi se putea spune că nu este 
lumină, dar este iluminare. 

Nu exista acolo timp, doar un ceas cu o limbă se 
putea spune că marchează timpul. Limba nu se 
mişca. Aştepta ca timpul s-o mişte. Nu timpul, ci 
Timpul. 

Era într-un loc care era mai multe locuri o 
creatură fără formă. Şi totuşi arăta ca Jeff Caird şi 
exact ca ceilalți. 

Nu avea nume. Aştepta momentul potrivit să 
aleagă unul. 

Se putea spune că nu avea părți componente, şi 
totuşi era o sumă. 

Format în ziua de Marți, îşi trăise scurta viaţă în 
Marţi şi numai în Marţi. Şi totuşi abia aştepta să 
treacă din nou prin şapte Zile la rând. 

Avea toate gândurile de evadare pe care ar fi 
trebuit să le aibă Caird. Ştia cum să scape din 
instituția aceea din care nu se putea evada şi cum 
să se piardă în pădurile de peste râul Hudson. 

Şi totuşi Caird îl crescuse şi îl transformase în 
cocon, mai puţin un canal. Prin acest canal ieşeau 
gânduri de evadare la fel de rapid cum ar fi făcut- 
o Caird. Canalul era închis atunci când Caird era 
supus drogului adevărului şi era redeschis după 
ce drogul era curățat din organism. 

Tot pe acolo ieşeau, pe cale neurală, toate 
gândurile pe care le avusese Caird atunci când, cu 
mult timp în urmă, planificase acest lucru fără 
timp, fără formă şi fără nume. 


Guvernul va da alarma şi va anunţa toate 
autoritățile importante când va descoperi că a 
evadat. Dar identificarea evadatului avea să fie 
greşită. Lucrul, care devenise un bărbat, nu avea 
să fie deţinutul cunoscut sub numele de Jefferson 
Cervantes Caird. 


